
„Lupte pe viaţă și pe moarte, 

dușmani care se îndrăgostesc, 

prietenii puse la încercare și 

un sfârșit plin de răsturnări 

de situaţie — acest roman va 

fi cântecul tău de sirenă.” 
A.G. HowaRn, 


autoarea seriei SPLINTERED 


„O poveste magică despre 
compasiune, iertare şi 
acceptarea de sine.” 

Joni MEapows, 


coautoarea romanului 
My Plain Jane 


„O lume plină de 
culoare, ritualuri magice 
înspăimântătoare şi o poveste 
de dragoste periculoasă — e 
musai s-o citiți!” 
Many E. PEARSON, 
autoarea seriei 
CRONICILE CELOR RĂMAŞI 


„O atmosferă fermecătoare — 
cititorii vor fi vrăjiți de 
această poveste despre magia 
oaselor, sacrificiu și iubire!” 
Sara BP. Larson, 
autoarea romanului 

DE SUD 


Cu opt ani în urmă 


DEGETE DE PÂCLĂ SE ÎNCOLĂCEAU ÎN JURUL TATĂLUI 
lui Bastien în timp ce acesta se îndepărta de unicul său copil. Băia- 
tul se ridică în genunchi în căruța oprită. 

— Papa, unde mergi? 

Papa nu îi răspunse. Lumina lunii pline scânteia în părul casta- 
niu al lui Lucien și, în scurt timp, îl înghiți ceața. 

Rămas singur, Bastien se lăsă înapoi în fund, străduindu-se să 
nu scoată niciun sunet. Mintea copilului de zece ani era împânzită 
cu povești despre tâlharii nemiloși care pândeau pe potecile din 
pădure. Nu te teme! se îmbărbătă el. Papa m-ar fi avertizat dacă era vreo 
primejdie. Dar tatăl lui plecase, iar Bastien începea să aibă îndoieli. 

În afara zidurilor orașului, căruța oprită nu-i oferea niciun adă- 
post. Bastien se înfioră la auzul șoaptelor fantomatice. I se tăie răsu- 
flarea în clipa în care ramurile copacilor se transformară în gheare. 

Ar trebui să mă duc după Papa, îşi zise, dar frigul nopții parcă 
îi turnase plumb în oase. Dârdâia, ghemuit între sculpturile de 


calcar din căruță. Tyrus, zeul Infernului, cu un zâmbet răutăcios 

pe buzele cioplite, îl fixa cu privirea. Tatăl lui Bastien sculptase 
statueta cu câteva luni înainte, dar nu se ivise niciun doritor să o 
cumpere. Oamenii preferau zeul soarelui sau zeița pământului, să 
venereze viața, nu să se gândească la moarte. 

Auzind un cântec fără versuri, Bastien întoarse capul. Era rit- 
mat. Vechi. Trist. Precum scâncetul unui prunc, trilul tânguitor al 
unei păsări ori balada melancolică a unei iubiri pierdute. Cântecul 
reverbera în el, sfâșietor de frumos. Aproape la fel de frumos ca 
femeia care stătea pe pod, astfel că, în scurt timp, Bastien, ca și 
tatăl lui, porni într-acolo. 

Perdeaua groasă de pâclă se întindea dinspre Marea Nivous. 
Briza se juca cu vârfurile părului chihlimbariu-închis al femeii. Ro- 
chia albă îi flutura, dezvelindu-i gleznele subțiri și picioarele goale. 
Nu cânta din voce. Melodia se revărsa din fluierul alb ca osul de la 
gura ei. Bastien ar fi trebuit să-și dea seama pe loc cine e. 

În momentul în care Lucien se apropie de ea la mijlocul podu- 
lui, femeia așeză fluierul pe parapet. Razele încețoșate ale lunii îi 
îmbrăcau într-o lumină nepământeană. 

Cuprins de îndoieli, Bastien nu mai putea face niciun pas. Dacă 
visa? Poate că adormise în căruţa tatălui său. 

Exact atunci, femeia și tatăl lui începură să danseze. 

Mișcările ei erau lente, hipnotizante, pline de grație. Plutea 
prin ceață precum o lebădă pe apă. Lucien nu-și putea dezlipi 
privirea din ochii ei negri ca noaptea. 

Și Bastien era la fel de vrăjit, dar, odată ce muzica se sfârși, clipi 
de două ori. Dacă totuși nu visa? 

Fluierul alb ca osul îi atrase din nou atenţia. De spaimă, simţi 
cum i se strânge stomacul ghem. Să fi fost, într-adevăr, făcut din os? 

Îi reveniră deodată în minte toate legendele despre Descân- 
tătoarele de Oase. Umbla vorba că femeile în alb cutreierau prin 


aceste regiuni ale Galliei. Tatăl lui Bastien nu era superstițios din 

fire — nu se ferea să meargă pe poduri în nopțile cu lună plină —, 
dar bine ar fi făcut să fie mai precaut, căci n-ar mai fi ajuns vrăjit, 
asemenea tuturor bărbaților sortiți pieirii din povești. Toate le- 
gendele semănau între ele. Toate pomeneau de un pod, de oameni 
care dansau și... de ce se întâmpla după aceea. Acesta era momen- 
tul în care... 

Bastien o luă la fugă. 

— Papa! Papa! 

Tatăl lui, care îl adora, care-l purta pe umeri și-i cânta cântece 
de leagăn, nici măcar nu întoarse capul spre fiul său. 

Descântătoarea de Oase scoase un cuțit de os. Făcu un salt prin 
aer — mai înalt decât al unei căprioare sau al unui cerb — și, din 
coborâre, îi împlântă cu putere cuțitul în inimă. 

Din gâtul lui Bastien se ridică un țipăt la fel de gros ca al unui 
bărbat matur. Îi sfâșie pieptul cu o durere pe care avea s-o resimtă 
mulți ani de-atunci încolo. 

Urcă fuga pe pod, se prăbuși lângă tatăl lui și se uită la femeia în 
Ochii căreia se citea un regret prefăcut. Aceasta se întoarse spre altă 
femeie din capătul podului, care o chemă la ea cu un gest grăbit. 

Prima femeie ridică pumnalul deasupra palmei, ca și când 
intenționa să se taie pentru a încheia ritul. Dar se mai uită o dată la 
Bastien, apoi aruncă pumnalul în pădure și fugi, lăsându-l pe băiat 
singur cu tatăl lui mort și o lecție întipărită pe vecie în memoria lui: 

Trebuie să crezi orice poveste auzi. 


Sabine 


E OZI NUMAI BUNĂ DE VÂNAT RECHINI. CEL PUŢIN 
asta-mi spune întruna Ailesse. Gâfâi și urc după ea, privind-o cum 
țopăie de pe un afloriment pe altul. Părul ei arămiu strălucește 
roșu ca macul în lumina soarelui de dimineață. Șuvitele îi flutură 
sălbatic în briza mării în timp ce se caţără cu ușurință pe stâncă. 

— Ştii ce-ar face o prietenă adevărată? spun și mă agăț cu o 
mână de piatra calcaroasă, ca să-mi trag sufletul. 

Ailesse se răsucește și se uită la mine. Nu o sperie marginea 
șubredă pe care stă. 

— O prietenă adevărată mi-ar pasa medalionul semilună, zic 
și arăt din cap spre osul de har care-i atârnă la gât, printre multe 
alte mărgele și scoici. 

Osul e de la o capră sălbatică pe care am vânat-o anul trecut, 
în nord. A fost primul animal ucis de Ailesse, dar eu am modelat 
bucata de stern în podoaba pe care o poartă acum la gât. Dintre 


noi două, eu mă pricep mai bine la cioplit oase, talent cu care 

Ailesse mă îndeamnă să mă laud. Ar trebui să-i ascult sfatul, fi- 
indcă e singurul lucru la care mă pricep mai bine. 

Pufnește în râs, sunetul care-mi place mai mult ca orice. E gu- 
tural, dezlănțuit și niciodată arogant. Mă face și pe mine să râd, 
chiar dacă al meu e umil. 

— Of, Sabine! spune și coboară până la mine. Ar trebui să te 
uiţi cum arăţi! Eşti varză! 

O plesnesc peste braț, dar știu că are dreptate. Îmi arde faţa și 
curge sudoarea de pe mine. 

— Nu-i frumos din partea ta să te cocoți ca o capră și să mă 
faci pe mine să mă simt prost. 

Ailesse își umflă buza de jos, într-o îmbufnare comică. 

— Scuze! 

Îmi pune o mână de sprijin pe spate și îmi mai relaxez mușchii. 
Distanța de nouă metri care mă desparte de sol nu-mi mai pare la 
fel de uriașă. 

— Singurul lucru la care mă pot gândi e cum o să fie să am al 
șaselea simț de rechin, zice Ailesse. Cu amuleta din osul lui o să 
pot... 

— ... simți când e cineva în preajmă și vei deveni cea mai 
bună Călăuză de suflete din câte-au avut Fermecătoarele! în ulti- 
mul veac, murmur eu. 

“Toată dimineața numai despre asta a vorbit. Râde și i se zgu- 
duie umerii de veselie. 

— Hai, că te ajut eu. Nu mai avem mult. 

Nu-mi dă medalionul cu semilună. Nu mi-ar fi de niciun folos. 
Norocul îi aparține doar celei care a ucis animalul și a impreg- 
nat talismanul cu puterea acestuia. Altminteri, Ailesse mi-ar fi dat 


toate oasele ei. Știe că detest să ucid. 


1 Leurress (în original) (n. red... 

Urcușul e mai ușor cu ea alături de mine. Îmi îndrumă pașii și 
mă prinde de mână când am nevoie de ajutor. Îmi povestește tot 
ce știe despre rechini: mirosul lor foarte dezvoltat, văzul superior 
pe lumină difuză, scheletul cartilaginos și flexibil — Ailesse vrea 
să-și facă talisman dintr-un colț, fiindcă acesta nu se va deteriora 
mult timp de acum încolo. Mineralul esențial din oase se găsește 
din abundență și în dinți, așa că puterile rechinului îl vor impregna 
în același fel. 

Într-un final, ajungem în vârf și simt cum îmi tremură picioa- 
rele în timp ce mi se destind mușchii. Ailesse n-are timp de odihnă. 
Se duce fuga în capătul celălalt, se oprește pe marginea pantei care 
coboară la mare și chiuie de bucurie. Vântul îi adie peste rochia 
scurtă și strâmtă. Are o singură bretea, care se potrivește de minune 
cu colierul ale cărui șiraguri îi cad de la gât până sub brațul drept. 
Rochia are lungimea ideală pentru înot. Azi-dimineaţă, înainte să 
plecăm, Ailesse i-a desfăcut fusta albă, mai lungă, pe care o poartă 
în general pe deasupra. 

Întinde brațele și degetele. 

— Ce ţi-am spus eu? îmi strigă. E o zi perfectă! Nici urmă de 
valuri! 

Mă duc lângă ea, dar nu chiar așa aproape de margine, și pri- 
vesc în jos. Laguna aflată la vreo treisprezece metri sub picioarele 
noastre este înconjurată de stânci calcaroase ca aceasta pe care ne 
aflăm. Vântul mângâie ușor suprafața apei. 

— Şi rechinul? 

— Ai puţină răbdare. Am mai văzut specii care trăiesc în re- 
ciful de aici. 

Ochii ei ciocolatii se ațintesc spre ceva ce eu nu văd, în adân- 
curile apei. Al doilea talisman al ei, cioplit din osul unui șoim 


călător, îi dă o vedere ageră. 

Stropii săraţi îmi gâdilă nasul în momentul în care mă aplec 
precaută peste margine. O boare ameţitoare îmi tulbură echilibrul 
și mă trag înapoi. Ailesse rămâne pe loc, neclintită ca o stană de 
piatră. Îi cunosc bine figura de prădător care stă răbdător la pândă. 
E în stare să-și aștepte prada astfel, uneori cu orele. E o vânătoriță 
înnăscută. Mama ei, Odiva, la matrone de notre famille, matriarha fa- 
miliei noastre, e cea mai pricepută vânătoriţă. Poate că și tatăl lui 
Ailesse a fost un soldat ori un căpitan destoinic. Al meu presupun 
că a fost grădinar sau spițer, o persoană care vindeca sau ajuta lu- 
crurile să crească. Talente inutile pentru o Leurress. 

N-ar trebui să mă gândesc la taţii noștri. N-o să-i cunoaștem 
niciodată. Odiva nu ne permite să vorbim despre les amourts 
morts — iubiții morți —, bărbați speciali care se armonizează perfect 
cu sufletele noastre. Va veni o zi în care și noi, novicele, va trebui 
să ne aducem ofrandele, și e mai ușor dacă nu ne atașăm de cei 
sortiți să moară. 

— Uite acolo! exclamă Ailesse și arată spre un punct întunecat 
de sub apă, aproape de peretele stâncii pe care stăm. 

Nu văd nimic. 

— Eşti sigură? 


A 


își întinde brațele, cuprinsă de 


Ei s 


Încuviințează din cap și 
nerăbdare. 

— Un rechin-tigru — un prădător redutabil! Ce noroc pe 
capul nostru! Mi-era teamă că o să trebuiască să te scufunzi și 
tu cu mine, ca să-i gonești pe ceilalți rechini atrași de mirosul 
de sânge. 

Mi s-a pus un nod în gât. Mă și imaginam pe post de momeală. 
Din fericire, nicio vietate nu s-ar apropia de un rechin-tigru. În 
afară de Ailesse, care scoate un oftat admirativ. 

— Uite-o cât e de frumoasă, Sabine! Și mare — chiar mai înaltă 


decât un bărbat. 

— E femelă? întreb. 

O avea Ailesse ochi ageri, dar chiar până în măruntaiele rechi- 
nului nu are cum să vadă. 

— Doar o femelă poate fi atât de splendidă. 

Pufnesc ironic. 

— Vorbește aia care nu și-a întâlnit încă lamouré. 

Rânjește, amuzată de cinismul meu. 

— Dacă fac rost și de osul ăsta, o să am trei și-o să-l cunosc la 
următoarea lună plină. 

Îmi piere zâmbetul de pe buze. Ca să devină Călăuză de su- 
flete, fiecare Leurress trebuie să adune trei oase de har. Dar asta 
nu-i singura condiție. Gândul la ultima faptă pe care trebuie să o 
săvârșești mă lasă fără grai. Ailesse vorbește cu multă nonșalanță 
despre ritul ei de trecere și despre persoana pe care va trebui s-o 
ucidă — o ființă umană, nu o vietate care nu poate urla în momen- 
tul în care i se sfârșește viața. Dar indiferența ei e firească; eu sunt 
cea anormală. Trebuie să accept, cum acceptă fără să clipească și 
alte Fermecătoare, că ceea ce facem e necesar, prețul cerut de zei în 
schimbul ocrotirii acestei lumi. 

Ailesse își freacă palmele pe rochie. 

— Trebuie să mă grăbesc. Rechinul pleacă spre gura lagunei. 
Nu-l mai prind dacă trebuie să înot împotriva curentului, zice și 
arată spre o mică plajă în dreapta noastră. Ne vedem acolo jos, da? 
ÎN trag la țărm după ce termin. 

— Stai o clipă! spun și o apuc de braț. Dacă dai greș? 

Zici că sunt maică-sa, dar nu pot să tac. E viața prietenei mele 
în joc. Se expune unui pericol mult mai mare decât cele de până 
acum. Poate că nu merită să-și riște viața pentru un os de har de la 
un rechin. Sunt atâtea animale din care să aleagă. 

Se întunecă la față. De obicei, o susţin în tot ce își propune 


să facă. 

— Pot să omor un rechin. Majoritatea nu sunt agresivi decât 
dacă se simt amenințați. 

— Şi un atac fulgerător nu se numește ameninţare? 

— Mai bine așa, decât să pornesc înot de la mal. N-am cum să 
mă măsor cu viteza lui. 

— Nu asta era ideea. 

Ailesse își pune mâinile-n sân. 

— Vânătoarea trebuie să implice și pericole. Tocmai asta-i 
ideea. Animalele cu cele mai bune haruri trebuie să fie și cel mai 
greu de ucis. Altminteri am purta toate oase de veveriță la gât. 

Vorbele ei mă rănesc profund. Strâng în palmă craniul micuţ 
de la gât. Atârnă de un șnur cerat, unicul meu os de har. 

Ailesse face ochii mari. 

— E foarte bun și osul tău, bâiguie ea, conștientă de gafa co- 
misă. N-am vrut să-l bagatelizez. Salamandra de uscat nu se com- 
pară cu un rozător. 

Las capul în pământ. 

— Salamandra e chiar mai mică decât un rozător. Toată lumea 
știe că am omorât-o fără niciun efort. 

Ailesse îmi ia mâna și mi-o strânge îndelung, chiar dacă rechi- 
nul ei se îndepărtează în larg. 

— Pentru tine n-a fost ușor. 

Aproape că ni se ating degetele de la picioare, pielea ei albă ca 
laptele de pielea mea măslinie. 

— În afară de asta, salamandra de uscat are abilitatea de a se 
vindeca rapid. Nicio altă Fermecătoare nu s-a gândit să facă rost 
de un astfel de har. 

Cine o ascultă ar crede că sunt foarte deșteaptă. Adevărul este 
că Odiva mă presa să omor prima mea pradă și, în disperare de 


cauză, am ales una după care să nu plâng. Am ales prost. Am avut 

ochii roșii zile în șir și nu mă înduram să pun mâna pe animalul 
mort. Ailesse l-a fiert, ca să-i poată curăța oasele mai ușor, și mi-a 
făcut colierul. Mi-a sugerat să folosesc o vertebră, dar, spre sur- 
prinderea ei, am ales craniul. Îmi amintea cel mai mult de viața 
și personalitatea salamandrei. Era cel mai frumos omagiu pe care 
i-l puteam aduce. Nu m-a lăsat sufletul să-i sculptez cine știe ce 
desene frumoase pe craniu, iar Ailesse nu m-a întrebat niciodată 
de ce. Nu-mi cere niciodată să vorbesc despre ceea ce nu vreau. 

Mă șterg cu mâna la nas. 

— Du-te și prinde rechinul! 

Dacă e cineva în stare să-l prindă, aceea e Ailesse. N-o să-mi 
mai fac griji pentru viaţa ei. 

Îmi răspunde cu zâmbetul acela care îmi place atât de mult, care 
îi dezvelește dinții și îmi dă sentimentul că viața e o lungă aventură, 
suficient de mare cât să satisfacă până și pretenţiile lui Ailesse. 

Își desface sulița de la spate. Am meșterit-o amândouă dintr-un 
copăcel și cuțitul ei din os. Ca orice armă ritualică, e făurită din 
oase de cerb, ca să simbolizeze viața eternă. Ailesse face câțiva pași 
înapoi și își încleștează degetele pe coada suliței. Își ia avânt și sare 
de pe stâncă. 

E o săritură uluitoare. Osul din aripa șoimului nu-i dă puterea 
să zboare, dar îi conferă saltului o amploare impresionantă. 

Ailesse chiuie de entuziasm și își împreunează mâinile, pregă- 
tindu-se să intre în apă. Corpul i se întărește, tălpile picioarelor se 
întind și plonjează cu capul înainte. 

Aproape că nu împroașcă apă în jur. Mă apropii de marginea 
stâncii și mijesc ochii, regretând că nu am vederea pătrunzătoare a 
lui Ailesse. Nu scoate odată capul la suprafaţă ca să respire? Poate 
vrea să atace rechinul mai întâi. Ar fi soluția cea mai bună să-l ia 


pe nepregătite. 

Aştept să scoată capul și inima îmi tremură din ce în ce mai 
tare. Număr fiecare bătaie. Opt, nouă... . treisprezece, paisprezece. . . două- 
zeci și una, douăzeci şi două... . patruzeci şi șapte... 

Ailesse are două oase de har, al caprei sălbatice și al șoimului. 
Niciunul n-o ajută să respire sub apă prea mult. 

Saizeci şi trei. 

Mă las pe vine și mă aplec în gol. 

— Ailesse? strig. 

Apa freamătă. Nu iese nimic la suprafață. 

Șaptezeci și cinci. 

Probabil am pierdut șirul bătăilor inimii. N-are cum să stea 
sub apă atât de mult timp. În realitate, or fi trecut doar treizeci de 
secunde. Hai, fie, patruzeci. 

Optzeci și șase. 

— Ailesse! 

Nouăzeci si două. 

Privesc apa albastră și aştept să devină sângerie. Dar al cui va 
fi sângele? 

O sută. 

Înjur de toți zeii și mă arunc de pe stâncă. 

Din cauza panicii, sar cu picioarele înainte. Mă îndrept rapid 
și-mi lipesc brațele moi de corp... aproximativ. Tot mă plesnesc de 
apă. Gem de durere și împroșc un jet de bule pe gură — aerul de care 
am nevoie. Duc mâna la gură și mă uit în jur. Apa e limpede, dar mă 
ustură ochii din cauza sării; salamandra mea era animal de apă dulce. 
Mă răsucesc și îmi caut prietena. Aud niște icnete înfundate. 

La câțiva metri sub mine, între Ailesse și rechin se dă o luptă 
pe viață și pe moarte. 

Suliţa ei este în gura animalului, care nu pare rănit și mușcă 
băţul din mâna lui Ailesse. Îmi zburătăcește prietena ca pe un fir 


de trestie, dar aceasta nu dă drumul suliței. 

O strig și rămân fără aer. Sunt nevoită să înot până la suprafață 
și să iau o gură de aer. 

Apoi mă năpustesc spre ei, fără niciun plan în minte, doar cu o 
răutate cruntă în vene și spaimă în inimă. Ailesse nu trebuie să moară. 
Prietena mea cea mai bună nu trebuie să moară. 

Faţa rechinului-tigru e feroce. Dinţi zimțaţi. Ochi fără pleoape. 
Un bot uriaș care îl face să pară și mai înfometat. Cum și-a imagi- 
nat Ailesse că-l poate învinge? De ce-am lăsat-o să sară? 

Suliţa i se rupe în două între fălcile rechinului. Cuţitul de os 
se duce la fund. Ailesse rămâne cu un băț de nici măcar un metru 
lungime. Împunge rechinul în mandibulă și se ferește în ultimul 
moment de mușcătura lui. 

Rechinul nu mă observă. Duc mâna la pumnal, dar e prins în 
teaca plină cu apă. În lipsa unei arme, îmi adun toate forţele și 
lovesc rechinul în coaste. Plesnește din coadă, dar nimic altceva. 
Încerc să-l apuc de branhii și să i le sfâșii. Nu reușesc. Dar cel 
puțin l-am speriat. Dă să mă muște — colții îi trec razant de brațul 
meu — și dispare în spatele unui recif de corali. 

Ailesse plutește în apropiere, sleită de energie. Suliţa ruptă îi 
alunecă dintre degete. Du-te! o îndemn pe mutește, arătând spre 
suprafața apei. Are nevoie de aer. 

Se chinuiește să dea din picioare. O prind de braț și înot și 
pentru ea. Închide ochii chiar înainte să ieşim la suprafață. Tușește 
și o bat pe spate ca să scuipe apa pe care a înghițit-o. 

— Sabine..., gâfâie, iar stropii de apă sărată îi picură de pe 
gene. Era cât pe ce s-o înving. Dar e mai puternică decât m-aș fi 
așteptat. 

Ailesse se uită în adâncuri. Nu-mi trebuie vederea ei ageră ca să 
știu ce se întâmplă — rechinul ne dă târcoale. Se distrează pe seama 
noastră. Știe că ne poate ucide oricând dorește. 


Înot disperată spre țărm. 

— Hai, Ailesse! Trebuie să plecăm, îi zic și o trag după mine. 
Găsim altădată o pradă mai bună. 

Ailesse tușește din nou. 

— Ce-i mai bun decât un rechin? 

— Un urs. Mergem în nord, ca anul trecut. 

Bat câmpii, doar-doar o conving să înoate. Îmi atârnă inertă în 
brațe, iar rechinul se apropie cu repeziciune de noi. 

— Mama a omorât un urs, spune ea, ca și când ar fi cel mai 
banal animal din Gallia, chiar dacă cel ucis de Odiva era un speci- 
men rarisim de urs albinos. 

— Găsim altceva, atunci. Dar acum am nevoie de ajutorul tău, 
spun, abia mai răsuflând. Nu pot să înot cât doi toată ziua. 

O simt cum își încordează mușchii. Începe să dea din brațe, dar 
mijește brusc ochii și strânge din buze. Se răsucește. Nu, nu face asta! 

— Mi-am adus aminte unde a căzut vârful suliței, murmură ea. 

— Stai o clipă! 

Intră din nou sub apă. 

Mă cuprinde spaima. Mă duc după ea. 

Uneori, îmi urăsc prietena. 

Mă ustură ochii din cauza sării și durează până să mi se limpe- 
zească vederea. Ailesse se scufundă ca o săgeată. Rechinul se oprește 
și se pune în calea ei. Îmi imaginez că Ailesse zâmbește, dar n-are 
cum să recupereze sulița la timp. Rechinii-tigru sunt niște brute. 
Ăsta o să atace primul. Trebuie să creez o diversiune. 

Înot mai repede decât mi-aș fi închipuit vreodată că pot. Osul 
meu de har se dovedește util; salamandrele se deplasează prin apă 
cu mai mare agilitate decât șoimii, caprele sălbatice și chiar oame- 
nii. Ăsta e singurul meu avantaj. 

Trec pe lângă Ailesse și îi arunc o privire fugitivă. Mă rog ca 
prietenia care ne leagă de șaisprezece ani să o ajute să-mi ghicească 
intenţia. 

Încuviințează din cap. Ne despărțim. Eu mă duc spre reciful de 
corali, ea, spre suliță. 

Rechinul o urmărește pe ea, nu pe mine. Ailesse e cea care l-a 
întărâtat. 

Ajung la coral și îmi hârșâi palmele de el, apoi, preventiv, am- 
bele brațe. Mă arde pielea de parcă ar fi luat foc. Sângele se pre- 
linge ca o spirală de fum. Mă chinuiesc să-mi descâlcesc pumnalul, 
dar lama rămâne prinsă în teacă. Observ o piatră mare în coral. E 
ascuţită și zimțată, ruptă de curând din stâncă. O desprind. 

La un metru în fața lui Ailesse, rechinul se răsucește și mă fi- 
xează cu ochii lui morţi prin apa străbătută de vinișoare de sânge. 
Preţ de o clipă, nu mă gândesc decât la bestia fioroasă și la cei șase 
metri care ne despart. Cu coada ochiului, o zăresc pe Ailesse, care 
înoată spre fundul apei. 

Rechinul se repede spre mine. Țâșnește prin apă cu viteza 
fulgerului. 

Mă pregătesc de impact. Sunt neclintită. Puternică. Neînfricată. 

O secundă mai târziu, mă trezesc nas în nas cu faţa hidoasă a 
rechinului. Arunc o piatră în botul lui, cu un scâncet mut. Nu mă 
compar cu Ailesse. 

Piatra ricoșează, dar lasă o tăietură urâtă pe fața rechinului. De 
data asta însă nu mai fuge. Îmi dă târcoale de două ori. Atât de 
aproape, încât îmi atinge umărul cu aripioara. Atât de rapid, încât 
nu-i disting capul de coadă. Încearcă să mă muște. Mă las la fund 
cu viteza salamandrei și bâjbâi după piatră. E prea departe și nu 
ajung la ea. 

Ridic privirea și mă cutremur. Chiar deasupra mea se cască gura 
rechinului, plină de dinți tăioși. Îi trag un pumn în nasul turtit. Nu 
se retrage. Nu se teme de mine. 

Închide gura. Nu reușesc să mă îndepărtez suficient de repede. 


A A n j . . E 
Își înfige colții în rochia mea. Morfolește materialul și mă trage 

mai aproape de el. Mă sucesc și mă zvârcolesc în momentul în care 
deschide iar gura. Îi văd străfundurile întunecoase ale stomacului. 
Nu mai am aer, nici soluții. Trag deznădăjduită de mânerul pum- 
nalului. În sfârșit, reușesc să desprind lama. 

Ridic brațul și înfig lama în botul rechinului, apoi într-un ochi. 
Animalul se zbate nebunește, pe jumătate orb. Mi se rupe mâneca 
și, odată cu ea, unul dintre dinții lui zimțaţi. Mă rog la zei să fie 
osul de care are nevoie Ailesse, dar animalul trebuie să moară pen- 
tru a-și transmite harurile. 

Profit de zbuciumul rechinului și ies la suprafață să iau aer. 
Trag trei guri și mă scufund iarăși. 

Salveaz-o pe Ailesse, salveaz-o pe Ailesse, salveaz-o. . . 

Un nor roșu se înalță sub mine și mă opresc din a da din pi- 
cioare. Mi se pune un nod în gât. Tocmai când să-mi pierd orice 
speranță, o văd pe Ailesse înotând prin sânge, cu bățul suliței între 
dinţi. les repede la suprafață în urma ei. 

Îmi dau cârlionții negri și uzi de pe faţă și mă uit la prietena mea. 

— Ai omorât femela? 

Dă drumul bățului din gură. Îi sângerează mâna. S-a rănit în 
timpul luptei. 

— N-am reușit s-o înjunghii în cap, așa că i-am tăiat aripioara 
dorsală. 

Mi se face rău. Pata roșie devine tot mai întinsă. Rechinul e 
încă acolo jos, grav rănit, dar viu. Ne poate ucide în orice clipă. 

— Gata, Ailesse! Ajunge! Dă-mi sulița! 

Șovăie și se uită cu jind spre străfundurile apei. Aştept să ia 
obișnuita ei figură încăpățânată. Dar nu se întâmplă. 

— N-ai decât s-o omori tu, dacă vrei, spune ea în cele din 
urmă. 

Tresar. 


— Nu asta intenționam. 

— I-am făcut o rană mortală, Sabine. E slăbită și pe jumătate 
oarbă. Omoar-o! 

Văzând că nu spun nimic și doar mă uit la ea, Ailesse înoată 
spre mine. 

— "Ți-o dăruiesc ţie... să mai aduni un os de har. Nu cred că 
ţi se rupe sufletul dacă omori un asemenea monstru. 

Îmi reamintesc fata grotescă a animalului. ÎI văd cum încearcă 
să-i curme viața lui Ailesse. Nu are nici măreția caprei sălbatice, 
nici frumusețea șoimului. Nu e nici măcar fermecător, ca salaman- 
dra de uscat. N-o să-i jelesc moartea. 

Dar oare asta înseamnă că merită să moară? 


Nu... nu pot. 

Îngheț în apă, dar obrajii îmi ard de rușine. 

— Scuză-mă! 

Ailesse mă măsoară îndelung cu privirea. Mă detest că am refu- 
zat cel mai generos dar pe care mi l-a făcut vreodată. 

— N-ai de ce să-mi ceri scuze, îmi spune, chinuindu-se să zâm- 
bească printre dinții care îi clănțănesc. Îti găsim noi alt os de har, 
când o să te simți pregătită. 

Încleştează degetele pe mânerul cuțitului și se scufundă. 


2 
Ailesse 


RĂCOAREA DIN CHÂTEAU CREUX ÎMI ÎNFIOARĂ 
pielea în timp ce Sabine și cu mine coborâm treptele măcinate de 
piatră și ieşim pe ușa bătrânului castel în ruină. Odinioară, primul 
rege al Galliei de Sud a construit această fortăreață, iar urmașii 
lui au domnit aici până când ultimul din neamul său, regele 
Godart, a murit din cauze suspecte. Localnicii cred că spiritul 
lui încă bântuie prin aceste locuri. Eu și Sabine îi auzim vorbind 
despre vremurile de demult în timp ce călătoresc pe drumurile 
desfundate din afara zidurilor orașului. Nu ne observă cocoțate 
în copaci sau pitite în iarba înaltă. Dar, în apropiere de Château 
Creux, nu e nevoie să ne ascundem. Localnicii nu se aventurează 
niciodată aici. Cred că locul e blestemat. Primul rege se închina 
vechilor zei — zeilor noștri —, iar oamenii se prefac că Tyrus și 
Elara n-au existat niciodată. 

Mâna bandajată mă arde și zvâcnește. M-am crestat din greșeală 
în palmă cu cuțitul ritualic în momentul în care i-am tăiat aripioara 


rechinului. Încă sunt supărată pe mine că i-am prelungit agonia 

înainte de a-l ucide. M-am temut că zeii îmi vor considera fapta 
lipsită de onoare, dar n-a fost așa; am primit harurile rechinului 
când am ales osul și l-am strâns în sângele din palma mea rănită. 

Lângă mine, Sabine ridică pe umăr un sac plin cu carnea re- 
chinului. Apucă de funie cu ușurință. Rănile pe care le-a suferit 
la reciful de corali aproape i s-au vindecat. Chiar dacă îi e rușine 
cu osul ei de har de la salamandră, se dovedește că a fost o alegere 
inspirată. În realitate, regretă că a ucis vietatea. Dar, într-o bună zi, 
va înțelege că e menită pentru viața asta. O cunosc pe Sabine chiar 
mai bine decât ea. 

Ne strecurăm pe sub grinzile căzute și arcadele prăbușite. Fer- 
mecătoarele ar putea consolida castelul, dacă le-ar porunci mama, 
dar ea preferă să-l lase părăginit și înfricoșător. Dacă locuința 
noastră ar fi frumoasă, ar atrage oamenii. Iar o Leurress nu trebuie 
să atragă decât o persoană o dată în viață. 

Îmi aranjez colierul de umăr și mângâi colțul de rechin, ultimul 
meu os de har. Ceilalti dinți sunt strict decorativi, dar o să-mi dea 
un aspect de temut în momentul în care voi călăuzi morții. După 
ritul de trecere, mă voi alătura, în sfârșit, Călăuzelor în munca lor 
primejdioasă. 

— Ai emoţii? mă întreabă Sabine. 

— De ce să am? spun, cu zâmbetul pe buze, dar inima îmi 
tremură în piept. 

Mama o să-mi accepte prada. Sunt la fel de isteață ca Sabine. 

Îmi simt prietena în spate și mă trec fiori. Trei metri. Doi 
metri. Un metru. Pe măsură ce vibratiile devin tot mai intense, al 
șaselea simț pe care mi l-am dorit cu atâta ardoare începe să mă 
enerveze. luţesc pasul, ca să-mi ascund frustrarea de Sabine. Dacă 
i se pare că am emoții, o să aibă și ea. 

Coborâm la un nivel inferior al castelului și de acolo mai 


jos. Coridoarele de piatră săpate de mâna omului și sculptate cu 

blazonul regelui Godart, alcătuit dintr-un corb și un trandafir, se 
termină și încep tunelurile săpate de maree. Nu mai există apă aici, 
dar pretutindeni lucesc cochilii perlate, înfipte în pereți, asemenea 
unor stafii ce refuză să se descătușeze de trecut. 

În scurt timp, tunelul dă într-o peșteră imensă. Clipesc, orbită de 
razele soarelui care se răsfrâng din podeaua calcaroasă. Cândva, deasu- 
pra acestui loc, se înălța un turn falnic, dar n-a rezistat în fața vijeliilor 
marine. După moartea lui Godart, turnul s-a prăbușit și, odată cu el, 
s-a surpat tavanul peșteri. Din acest motiv, les Leurress au ales ca acest 
castel să ne servească drept casă. Trebuie să vedem bine bolta cerească. 
Jumătate din puterile noastre se trag din oaselor morților, dar cealaltă 
jumătate vine de la Cerul Noctum al Elarei. Forțele noastre slăbesc 
dacă petrecem prea mult timp departe de luna și stelele zeiței. 

Vreo douăzeci de femei și fete forfotesc prin peșteră, spațiul 
întins pe care-l numim curtea noastră. Vivienne duce o piele de 
căprioară proaspăt tăbăcită. Elodie așază lumânările de seu pe un 
rastel, ca să se întărească. Isla țese pânza albă, ceremonială, la răz- 
boiul ei de țesut. Micuțele Felise și Lisette duc coșurile cu rufe 
care urmează să fie spălate. Două dintre vârstnice, Roxane și Per- 
nelle, se antrenează cu bastoanele într-un colț. Celelalte Leurress 
sunt, probabil, plecate la vânătoare, la cules de mure sau ierburi, 
sau trebăluiesc prin castel. 

Isla se ridică de la războiul de ţesut și mi se pune în cale. Îsi în- 
cruntă sprâncenele roșcovane și se uită atent la colierul meu. Strâng 
din buze, ca să nu zâmbesc. Nu reușește să-și dea seama după dinți 
care e monstrul pe care l-am ucis. 

— Vânătoarea a fost încununată de succes, din câte observ, 
spune ea. Dar a durat ceva timp. Sunteţi plecate de aproape două 
săptămâni, fetelor. 

Ne numește „fete” cu un aer superior. E cu doar trei ani mai 


mare decât mine și cu patru mai mare decât Sabine. Isla și-a 

încheiat ritul de trecere la vârsta de optsprezece ani, dar eu o să-l 
închei la șaptesprezece — și cu haruri mai bune decât ale ei. 

lau o poziție țanțoșă. Până acum, nicio Leurress nu a mai ucis 
vreodată un rechin. Probabil pentru că niciuna nu a avut o prie- 
tenă ca Sabine, care s-o ajute. 

— A fost fantastic, răspund. Tocmai pentru că nu ne-am grăbit. 

Sabine îmi aruncă o privire nedumerită. De fapt, a durat mult 
pentru că nu reușeam să mă hotărăsc. Îmi trebuia un os senzațional 
ca să-mi desăvârșesc colecția de trei și să rivalizez cu mama, care 
are cinci — ceea ce doar unei matrone îi este permis. 

Isla strâmbă din nas când vede sacul lui Sabine, plin de came 
crudă. Emană o duhoare insuportabilă. După ce o salut pe mama, 
o să-i spăl rochia lui Sabine, ca să scot mirosul din ea. Măcar așa să 
mă revanșez faţă de ea. A insistat să care ea carnea din cauza rănii pe 
care am suferit-o la mână, dar nu se va înfrupta din ea alături de noi. 

— Încă o drumeţie cu Ailesse din care te-ai întors fără niciun 
os de har? comentează Isla, uitându-se la craniul de salamandră de 
la gâtul lui Sabine. 

Scrâșnesc din dinți. 

— Îşi pare rău că n-ai mers tu în locul ei, Isla? zic și mă în- 
torc spre Sabine. Povestește-i ce bine ne-am distrat luptându-ne 
cu recbinul-tigru. 

Glasul meu ridicat se propagă prin curte și întoarce capete. 


Sabine ridică fruntea. 


Cea mai grozavă bălăceală în mare de când mă știu. 

Îmi stăpânesc un pufnet ironic și o iau de braț. Islei îi piere 
graiul, dar celelalte femei din notre famille ne asaltează cu urale, fe- 
licitări și îmbrățișări. 

Hyacinthe, cea mai vârstnică dintre Fermecătoare, îmi strânge 
mâna în degetele ei bătrâne. Ochii albicioși îi sticlesc. 


— Ai moștenit neînfricarea mamei tale. 

— Asta o să decid eu. 

Vocea melodioasă a Odivei inspiră autoritate. Mă abțin să 
zâmbesc prea larg. Femeile se retrag din calea matriarhei, dar, în 
momentul în care Sabine dă să le urmeze exemplul, o prind de braţ 
și o țin lângă mine. Știu că sunt mai puternică alături de ea. 

— Bună, mamă! rostesc și plec capul. 

Odiva înaintează cu pași imperceptibili pe podeaua de piatră. 
Firicele de praf strălucesc ca stelele pe cer în jurul rochiei sale de 
culoarea safirului. Dar nimic nu te uluiește mai mult decât oasele ei 
de har. Medalionul din osul unui urs albinos, sculptat în formă de 
gheară, atârnă printre ghearele adevărate ale ursului pe colierul ei cu 
trei șiraguri, alături de dinții unei pisici-de-mare. Ghearele și penele 
unei buhe îi decorează umerii precum epoleții. Una dintre gheare 
este cioplită din os, asemenea ghearei de urs. La acestea se adaugă 
coroana mamei, făurită din vertebrele unei vipere și craniul unui 
liliac uriaș. Oasele sunt eclipsate de părul ei negru ca pana corbului 
și pielea albă ca laptele. 

Mă ţin dreaptă în timp ce ochii ei negri îmi studiază colierul. 
Vâră un deget sub cel mai mare dintre dinți. 

— Ce haruri ai primit de la un rechin-tigru încât să merite 
să-ți pui viața în asemenea primejdie? 

Îmi vorbește pe un ton degajat, dar strânge din buzele roșii, 
vizibil nemulțumită. Familia ei — singura din această regiunea a 
Galliei — a descrescut în decursul anilor, ajungând la doar patru- 
zeci și șapte de femei și fete. Căutarea celor mai bune haruri nu 
trebuie să ne pericliteze existența. 

Am avut suficiente membre până acum cincisprezece ani, când 
s-a abătut marea ciumă pe aceste meleaguri. Efortul de a călăuzi 
nenumăratele victime ale acesteia a ucis jumătate dintre noi; cele- 
lalte au fost răpuse de molimă. De atunci, ne tot chinuim să ţinem 


sub control populația Galliei de Sud. Dar, în ciuda numărului 

nostru redus, suntem familia întemeietoare, alesele zeilor. Celelalte 
Fermecătoare din lume nu-și pot călăuzi morţii fără noi. Puterile 
noastre sunt interconectate. 

— Miros mai ascuțit, vedere mai bună în întuneric și capacita- 
tea de a simți prezența cuiva în apropiere, chiar fără să mă uit, recit 
eu răspunsul pe care l-am pregătit dinainte. 

Dau să adaug abilitatea de a înota și vâna, şi o mai mare ferocitate, dar 
mama mi-o ia înainte: 

— Asta am și eu de la pisica-de-mare. 

— Mai puţin vederea în întuneric, spun, neputându-mă abţine 
s-o corectez. 

— Inutilă. Ai osul din aripa șoimului călător. Nu-ţi trebuie 
vedere mai bună de-atât. 

O parte dintre Fermecătoare șușotesc aprobator. Toate Călăuzele 
poartă osul unui animal — în general, păsări — care le dă capacitatea 
de a distinge o culoare în plus. Culoarea morților. 

Pun mâinile-n sân, apoi le desfac, abținându-mă cu greu să 
ripostez. 

— Era un rechin puternic, mamă. N-ai idee cât era de puter- 
nic! A reușit să ne ia chiar și pe noi prin surprindere. 

Odiva nu poate nega că trebuia să adaug mai multă forță haru- 
rilor mele. Acum o am — plus ferocitate și încredere de sine. Dar 
ea rămâne fixată pe un singur cuvânt. 

— Noi? 


Las ochii în pământ preț de o clipă. 


Sabine... m-a ajutat. 

Îmi simt prietena cum se crispează lângă mine. Sabine nu su- 
portă să fie în centrul atenției, iar acum Fermecătoarele o țintuiesc 
cu privirea, a mamei apăsând cel mai greu dintre toate. 

În momentul în care Odiva se reîntoarce spre mine, are pe chip 
o expresie calmă ca apele unei lagune. Dar sub masca aceasta se 

ascunde ceva mult mai fioros decât rechinul. Pe mine e supărată, 
nu pe Sabine. Nu se supără niciodată pe ea. 

Fermecătoarele amuţesc. Vuietul îndepărtat al mării se revarsă 
în peșteră, ca și când am fi prinse într-o scoică uriașă. Inima îmi 
bate în ritmul valurilor dezlănțuite. Nu e strict interzis să primești 
ajutor de la altă Leurress la o vânătoare ritualică, dar nici nu e pri- 
vit cu ochi buni. Acum o secundă, nimănui nu-i păsa, dar tăcerea 
mamei le pune pe toate pe gânduri. Am o strângere de inimă. Ce-ar 
trebui să fac ca s-o impresionez? 

— Ailesse nu mi-a cerut ajutorul, intervine Sabine, cu glas 
firav, dar ferm. 

Pune jos sacul cu carne și își împreunează mâinile. 

— Micera frică să nu rămână fără aer. De teamă pentru viața 
ei am sărit în apă. 

Odiva lasă capul într-o parte. 

— Și ai descoperit că viața fiicei mele era cu adevărat în pericol? 

Sabine își alege cuvintele cu grijă. 

— Nu mai mult decât a ta, Matrone, când ai înfruntat ursul 
doar cu un cuțit și un har. 

Nu transpare niciun pic de cinism din tonul ei, doar adevărul 
blajin, dar puternic. Odiva era de-o seamă cu mine când a vânat 
ursul, fără îndoială ca să-și demonstreze curajul în fața mamei sale, 
bunica pe care aproape că nu mi-o aduc aminte. 

Mama ridică din sprâncene și își stăpânește zâmbetul. 

— Bine grăit! Ai putea învăța câte ceva de la Sabine, Ailesse, 
rostește ea și își îndreaptă privirea spre mine. Dacă ţi-ai măsura 
cuvintele cu mai mare atenție, poate nu m-ai mânia la fel de des. 

Strâng din dinți, ca să-mi ascund amărăciunea. Sabine îmi 
aruncă o privire vinovată, dar nu pe ea sunt supărată. Ea a încercat 
doar să mă apere. 


— Ai dreptate, mamă! 

Oricât m-aș strădui să-i dovedesc. mamei că sunt demnă de 
poziția de viitoare matrone de notre famille, îmi lipsesc calitățile simple 
pe care prietena mea le arată cu atâta naturalețe. Un lucru asupra 
căruia mama îmi atrage atenţia cu orice prilej. 

— Lăsaţi-ne singure! le poruncește mama celorlalte Ferme- 
cătoare. 

După nenumărate plecăciuni, femeile se întorc la treburile lor. 
Când Sabine dă să le urmeze exemplul, mama îi face semn să ră- 
mână. Nu știu de ce, pentru că vorbele ei mi se adresează mie. 

— E lună plină peste nouă zile. 

Simt cum mi se eliberează plămânii din strânsoarea coastelor și 
trag aer în piept. Se referă la ritul meu de trecere. Ceea ce înseamnă 
că mi-a acceptat oasele de har — pe toate trei. 

— Sunt pregătită. 

— Hyacinthe o să te înveţe cântecul sirenei. Să exersezi doar 
la un fluier din lemn. 

Dau din cap cu înflăcărare. Știu toate astea. Ba chiar am învățat 
cântecul sirenei pe de rost. Hyacinthe îl cântă noaptea. Uneori, o 
aud plângând la finalul lui, iar suspinele ei înăbușite se întrepă- 
trund cu vuietul valurilor mării. Atât e de frumos cântecul sirenei. 

— Când primesc fluierul de os? 

Mă trec fiori de plăcere la gândul de a-l atinge. Încă puţin și o 
să-mi îndeplinesc visul din copilărie. În curând, mă voi alătura su- 
rorilor mele Fermecătoare care își folosesc harurile pentru a călăuzi 
sufletele morţilor pe Porţile Vieţii de Apoi, pe tărâmurile lui Tyrus 
și ale Elarei. 

— E musai să aștept până când e lună plină? 

— Nu ne jucăm aici, Ailesse! mă mustră mama. Fluierul de os 
nu e doar un instrument care îți cheamă l’'amouré. 

Cobor de pe vârfuri pe călcâie. 


— Da, ştiu. 

Muzica fluierului de os deschide, de asemenea, și Porțile în noaptea 
de trecere, care la rândul ei deschide toate Porţile de pe fața pământu- 
lui. Oriunde trăiesc oameni, există moarte și suflete care trebuie călă- 
uzite. lar, fără fluierul de os, niciunul dintre morți, oricât de aproape 
sau de departe s-ar afla, nu poate trece în viața de apoi. 

Odiva clatină ușor din cap, de parcă aș fi încă fetița neascultă- 
toare de altădată, care alerga prin Château Creux și le ruga pe Călă- 
uze s-o lase să încerce oasele lor de har. Asta se întâmpla cu multi 
ani în urmă. Acum sunt mare, sunt capabilă și am trei oase de har. 
Sunt gata să iau și ultima viață. 

Mama se apropie de mine și cel de-al șaselea simţ începe să-mi 
vibreze. 

— Te-ai hotărât dacă încerci să rămâi gravidă sau nu? 

Îmi ard urechile. Arunc o privire spre Sabine și văd că e la fel de 
roșie ca mine. Conversaţia a luat o turnură mai mult decât jenantă. 
Mama nu discută niciodată chestiuni intime cu mine. Tot ce știu am 
aflat de la Giselle, care a trăit un an pasional cu iubitul ei înainte de 
a-l omorî. Din păcate, anul acela nu a îmbogățit rândurile Fermecă- 
toarelor cu încă o fiică — sau măcar cu un fiu, deși nimeni n-a auzit 
să se fi născut vreodată un băiat. Les Leurress o privesc cu alți ochi pe 
Giselle acum, de parcă ar fi o mare dezamăgire sau o fiinţă demnă 
de milă. Nu pare deloc afectată, dar nu o invidiez. 

— Normal că o să încerc. Sunt moștenitoarea ta și știu ce în- 
datoriri am. 

Sabine se foiește lângă mine. Ei i-am spus adevărul. Nu am nici 
cea mai mică intenţie de a aduce pe lume o succesoare sânge din sân- 
gele nostru. Mama va fi nevoită să-mi accepte decizia după ce-mi voi 
ucide L'amour pe pod. Iar când va veni ziua să devin matrone, voi alege 
o moștenitoare din rândurile familiei noastre. Voi fi prima care va 
pune capăt dinastiei ei, dar Fermecătoarele vor merge mai departe. 


N-au de ales, fiindcă ideea de a cunoaște un bărbat tânăr — sunt 

convinsă că Tyrus și Elara nu mi-ar aduce unul bătrân — și, eventual, 
de a mă îndrăgosti de el, pentru ca apoi să-l omor, mi se pare o 
cruzime de neconceput. O să fac ce e necesar. O să-mi sacrific iubi- 
tul sortit, dar nimic altceva. Asemenea tuturor Călăuzelor dinaintea 
mea, ritul meu de trecere va fi jurământul făcut zeilor, promisiunea 
de a rupe orice legătură de credință cu lumea asta și de a mă devota 
îndrumării sufletelor spre viața de apoi. Dacă-i pot rezista iubitului 
meu, voi avea forța de a mă împotrivi cântecului suprem al sire- 
nei — chemarea Vieţii de Apoi. 

Mama își împreunează mâinile. 

— Atunci, ascultă-mi sfatul, Ailesse. Zămislește un copil fără 
să te legi sufletește de iubitul tău, oricât de chipeș, de isteț sau de 
plăcut se va dovedi. 

Priveşte prin mine, cu ochii pierduţi într-un loc necunoscut. 

— Clipele de pasiune te vor costa scump. 

S-o fi gândind la tata? Nu-i pomenește niciodată numele. lar în 


rarele momente când vorbește despre el, o face evaziv, ca acum. 


N-o să mă înfrângă, declar pe un ton ferm. 

Într-o zi, voi conduce cette famille cu devotamentul și neînfrica- 
rea Odivei, dar îi voi arată fiecărei Fermecătoare o afecțiune pro- 
fundă și necondiționată. Poate că și mama ar fi vrut să procedeze 
la fel cândva, dar uciderea tatei i-a ridicat un zid împrejurul inimii. 
Nu e singura Leurress care deplânge moartea iubitului său. Poate 
acesta e motivul real pentru care plânge Hyacinthe noaptea. După 
ce cântă la fluierul de lemn, șoptește numele bărbatului iubit. 

Odiva șovăie, apoi îmi pune mâna pe umăr. Mă cutremur la 
acea atingere. Căldura ei îmi încleștează gâtul, cu o emoție neaș- 
teptat de copleșitoare. 

— Fără Fermecătoare, spune ea, morții ar rătăci pe tărâmul 
celor vii. Sufletele lor pribege ar distruge muritorii pe care am jurat 


să-i ocrotim. Datoria noastră este să păstrăm echilibrul între cele 

două lumi, cea naturală și cea supranaturală, ȘI, prin urmare, este 
un privilegiu să ne naștem Leurress și o imensă onoare să devenim 
Călăuze. Iar tu, Ailesse, vei fi o Călăuză nemaipomenită. 

Chipul senin al mamei plutește în fața ochilor mei împăienje- 
niți de lacrimi. 

— Mulţumesc! îngaim, cu vocea înăbușită. 

E tot ce pot să spun. Nu vreau decât să mă strângă în brațe. 
Nu-mi amintesc să mă fi îmbrățișat vreodată. 

Dau să mă apropii mai mult, dar ea se trage brusc înapoi. Clipesc, 
mă şterg repede la nas și îmi vin în fire. Mama se întoarce spre Sabine, 
care stă un pic mai în spate, asistând stânjenită la discuţia noastră. 

— Tu o să fii martora lui Ailesse la ritul de trecere. 

Sabine scoate un geamăt scurt. 

— Poftim? fac eu, deopotrivă de surprinsă. 

Martorele sunt întotdeauna alese dintre Fermecătoarele mai în 
vârstă. 

Odiva îi ridică bărbia lui Sabine și zâmbește. 

— Ai dovedit că-i ești pe deplin loială fiicei mele, chiar și în 
fața morţii. Ţi-ai câștigat acest drept. 

— Dar nu sunt pregătită, spune Sabine și face un pas înapoi. 
Am doar un har. 

— Nu contează, intervin eu, fremătând de emoție. Trebuie 
doar să mă urmărești. Martorele nu au voie să intervină. 

Trebuie să-mi dovedesc singură forţele. 

— Ailesse e moștenitoarea mea, adaugă Odiva. Zeii o vor ocroti. 

Simt cum mă cuprinde căldura în tot corpul, chiar dacă mama 
nu se uită la mine. 

— Rolul tău este să stai mărturie acestui eveniment sacru, Sa- 
bine. Și, poate, ritul te va încuraja să-ți câștigi și celelalte oase de har. 

Judecând după figura chinuită a prietenei mele, e clar că nu e 
foarte convinsă. Odiva oftează ușor. 

— Am fost extrem de răbdătoare cu tine, dar a venit timpul să 
accepţi cine ești — Leurrsss și, în curând, Călăuză. 

Cu degete tremurânde, Sabine își dă o șuviță de păr după 
ureche. 

— O să mă străduiesc, murmură ea. 

În mod normal, ar trebui să fie alegerea noastră dacă vrem să 
adunăm haruri, să trecem prin rit și să devenim Călăuze, dar ade- 
vărul e că nu prea avem încotro. Nimeni din notre famille nu a în- 
drăznit vreodată să renunțe la viața asta. Decât dacă moare alături 
de iubitul ei, cum s-a întâmplat cu Ashena și Liliane. 

Odiva se îndreaptă de umeri și se uită la noi. 

— Vreau să vă pregătiți cu cea mai mare seriozitate pentru 
următoarea lună plină. 

— Da, Matrone! spunem într-un glas. 

— Bun. Acum duceți carnea de rechin la bucătărie și spuneţi-i 
Maiei s-o gătească la cină. 

— Da, Matrone! 

Odiva ridică neîncrezătoare din sprâncene și pleacă. Cu buzele 
strânse, aștept s-o văd adâncită în discuția cu Isla, în capătul celălalt 
al curţii. Apoi mă întorc spre Sabine și scot un chiot de bucurie. 

— Eşti martora mea! exclam și o scutur de brațe. O să fii de 
față! Nici că mi-aş fi putut dori pe altcineva! 

Se strâmbă în timp ce o zgâlțâi. 

— N-aș vrea să privez pe cineva de plăcerea de a te privi cum 
îl omori pe bărbatul visurilor tale. 

Chicotesc. 

— Stai liniștită, o să fie rapid și curat. Abia dacă o să apuci să 
vezi ceva. 

Îmi alung din minte imaginea rechinului-tigru cu aripioara tăiată. 

— Dacă iubitul tău se dovedește mai fermecător decât te aș- 


teptai? rostește Sabine, foindu-se stânjenită. Nu sunt sigură că ești 

în stare să-i reziști. Pe tine te încântă chiar și cei mai urâţi băieți 
care trec pe drum. 

— Nu-i adevărat! protestez și îi trag un pumn în braț. 

Până la urmă, râde și ea. 

— Iubitul tău o să fie, probabil, cu un cap mai scund decât 
tine și-o să miroasă a pucioasă și a rahat de liliac. 

— Tot e mai bine decât să pută ca tine. 

Rămâne cu gura căscată, după care îmi aruncă un zâmbet răutăcios. 

— Josnică lovitură din partea ta, Ailesse. Tu ai venit cu ideea 
să tranșăm rechinul. 

Rânjesc și ridic sacul de o toartă, făcând abstracţie de durerea 
care îmi înjunghie mâna. 

— Da, știu. Hai să mergem! 

Mă urmează fără chef pe tunelul estic, care duce la bucătărie. 

= Sper ca funia să te taie și mai tare, zice, arătând spre gura 
sacului, apoi mă înghiontește cu umărul. 

Chicotim amândouă. 

După ce mai înaintăm prin tunel, departe de urechile celorlalte 
Fermecătoare, Sabine încetinește. 

— Eşti sigură că nu vrei să naști o fiică? Dacă o să regreți când 
mai îmbătrânești? 

Încerc să-mi imaginez cum ar fi să am o relație intimă cu un 
bărbat. Câr de mult m-ar putea ajuta harurile? Iar, mai târziu, să 
simt cum îi crește progenitura în mine până când ajunge atât de 
mare, încât trebuie să iasă din mine. 

— Nu pot..., spun. N-am instincte materne. 

— Nu-i adevărat. Am văzut cum te porți cu Felise și Lisette. 
Fetele alea te iubesc la nebunie. 

Mă gândesc la cele mai mici membre ale familiei noastre și 
zâmbesc. Se ceartă care să stea în brațele mele când jumulim pre- 


pelițe. Când înflorește trifoiul, le împletesc florile în codițe. 

— Aș fi mai bună pe post de mătușă. Suntem practic surori, 
n-am dreptate? Nu mai bine faci tu o fetiţă și eu o răsfăț? 

— Nu știu ce să spun, zice Sabine și își pune o mână pe pân- 
tece. Ritul de trecere ar trebui să aibă loc când avem... treizeci și 
șapte de ani. 

Spune o vârstă la nimereală, cât mai îndepărtată de cei șaispre- 
zece ani ai ei. 

— Deocamdată, mi-e greu să-mi imaginez așa ceva. 

Cuvintele „așa ceva” sunt extrem de grăitoare și plutesc grele în 
aer. „Așa ceva” e calea cea mai grea pe care o poate alege o Leurress. 
Dacă decide să trăiască împreună cu Pamourt, are la dispoziție nici 
mai mult, nici mai puțin decât un an de la ritul de trecere. Indife- 
rent ce se întâmplă după aceea, soarta bărbatului e pecetluită. Dacă 
nu-l omoară ea până la finalul acelui an, sunt amândoi blestemați. 
Magia ritului nefinalizat va scurta atât viața lui, cât și pe a ei. Așa 
a murit Ashena. La fel a murit și Liliane, cu cinci ani înaintea ei. 
Nu există dezonoare mai mare. 

Îmi îndrept umerii. 

— Dacă va fi să mor, prefer s-o fac călăuzind suflete. 

— Ca mama mea? 

Ochii căprui ai lui Sabine lucesc în întuneric. 

Mă opresc și îi strâng mâna. 

— Mama ta a murit ca o eroină. 

— Nu văd nimic eroic în moarte, spune, cu o figură sumbră. 

Tristeţea lui Sabine mă taie ca un cuţit tocit. Vreau neapărat 
s-o înveselesc. Mama ei a murit acum doi ani, dar durerea e încă 
vie și o săgetează în cele mai neașteptate momente. Sufletul mort al 
unui om rău — un suflet Înlănțuit — a ucis-o pe mama lui Sabine pe 
podul terestru care duce la Porți. Din cauza apropierii de Viața de 
Apoi, spiritul lui a devenit tangibil — o formă pe care toate sufletele 


o păstrează pe vecie, în care se reunesc cu trupurile lor și de care se 

pot folosi pentru a se împotrivi Călăuzelor. Doar cei Înlănțuiți fac 
asta, refuzând să accepte pedepsele care îi așteaptă în străfundurile 
Infernului lui Tyrus, spre deosebire de cei Slobozi, care vor trăi în 
Paradisul Elarei. 

— În acest caz, facem pact să nu murim niciodată, spun veselă. 

Sabine pufnește și mijește un zâmbet. 

— De acord. 

Umăr la umăr, înaintăm prin beznă. 

— Să sperăm că Tyrus și Elara o să-mi trimită un bărbat res- 
pingător, spun. Așa, nici măcar tu n-o să-i poți plânge de milă. 

Râsul înfundat al lui Sabine mă zguduie. 

— Perfect! 


Bastien 


NOUĂ ZILE PÂNĂ CÂND O VOI UCIDE. 

Mă cațăr pe căpriorii din fierărie, cel mai bun loc de antrena- 
ment când Gaspar pierde noaptea la cârciumă. Amețit de bere, 
bătrânul o să mai doarmă cel puțin o oră. 

Nouă zile. 

Îmi tin echilibrul pe bârna solidă din centru și-mi trag gluga 
pelerinei pe ochi. Când o să mă întâlnesc cu ea, va fi lună plină, dar 
e posibil să fie o noapte ploioasă sau înnorată. Vremea e schimbă- 
toare în Dovré și regiunile învecinate ale Galliei de Sud. 

Scot două cuțite de la centură. Pe primul l-am furat chiar de 
sub nasul lui Gaspar, când l-a lăsat să se răcească. Al doilea nu are 
nimic special. E ieftin. Mânerul și lama nu sunt bine echilibrate. 
Dar a fost al tatei și îl port de dragul lui. Voi ucide cu el, ca să-l 
răzbun. 

Mă reped în față, pe jumătate orb. Praful îmi gâdilă nările în 
momentul în care lovesc bârna cu picioarele. Atac și parez, despi- 


când aerul cu cuțitele. Am făcut exercițiile astea de o mie de ori și 

o să le mai fac de o mie. Trebuie să fiu cât mai bine pregătit. Nu 
pot lăsa nimic la voia întâmplării. Descântătoarele de Oase sunt 
imprevizibile. Până când n-o înfrunt, n-am de unde să știu magia 
cărui animal a furat-o. Și nici atunci nu va fi o certitudine. Poate că 
e de două ori mai puternică decât mine, poate și mai mult. Poate că 
o să sară peste mine și-o să mă înjunghie în spate. 

Mă răsucesc pe grindă și strâng cuțitele între degete. Le arunc 
unul după altul și aud un satisfăcător poc, poc. Mă duc în fugă la 
țintă — o traversă — și apuc mânerele. Nu le smulg încă; le folosesc 
drept suport și urc pe o grindă mai sus. 

Îmi imaginez un pod și fata pe care o voi ucide acolo. N-am 
preferințe, mă mulțumesc cu orice Descântătoare. Toate sunt niște 
ucigașe. O să le răpesc ce mi-au răpit ele mie, viața tatălui meu în 
schimbul uneia de-ale lor. 

Încă nouă zile, Bastien. Atunci tata își va găsi liniștea. Eu îmi voi 
găsi liniștea. Nici nu-mi pot închipui acest sentiment. 

Mă reazem pe mâini și mă agăț bine cu picioarele de grindă. 
Mă las cu capul în jos și fac o voltă. Gluga îmi cade pe spate și 
aterizez pe grinda de dedesubt. 

Și eu pot să iau prin surprindere o Descântătoare de Oase. 

Cineva bate din palme și mă face să-mi pierd concentrarea. 
Gaspar s-a trezit mai devreme decât mă aşteptam. Încordez mușchii, dar 
aud un glas gutural de femeie. 

— Bravo! 

Jules. Stă sprijinită de forja neaprinsă. Părul ei bălai strălucește 
în raza prăfoasă de soare care pătrunde prin fereastra deschisă. 
Învârte un bănuț pe degetul mare. 

— E de aur? întreb și-mi șterg fruntea asudată cu mâneca. 

— Coboară și vezi cu ochii tăi. 

— Urcă tu aici, zic, după care mă duc la cuţitele înfipte în 


traversă. Sau ţi-e frică de înălțime? 

Le smulg din lemn și le vâr în teci. 

Jules scoate un pufnet ironic. 

— Ai uitat că săptămâna trecută am sărit de pe acoperișul mă- 
celăriei ca să fur o gâscă? 

— Vorbești de gâsca moartă care guița? 

Jules face ochii mici, dar își împinge obrazul cu limba, ca să nu 
rânjească. 

— Bine, Bastien. Urc eu, dacă ai chef să te joci cu mine. 

Nu asta intentionam. 

Se duce repede la unul dintre stâlpii de susținere, se agaţă de 
cârligele în care-și ține Gaspar uneltele și urcă. Pantalonii strâmți 
îi scot în evidență mușchii zvelți. Întore privirea și înghit în sec. 

Nerodule! mă mustru singur. Dacă în prezenţa lui Jules îmi pierd 
mințile, cum o să-i fac față unei Descântătoare de Oase? Sunt nea- 
semuit de frumoase și irezistibile. Sau, cel puțin, așa spun legendele. 
Singura mea întâlnire cu o femeie în alb stă mărturie acestui fapt. 
Deși m-a speriat de moarte — deși am ajuns s-o urăsc —, nu-i pot 
uita frumusețea tulburătoare. 

Mă așez pe grindă, cu un picior ridicat la piept și celălalt atâr- 
nat în gol. În capătul opus, Jules se ridică în picioare. Respiră greu 
și i se ridică pieptul din corset. De două luni încoace, de când n-o 
mai sărut, a început să și-l strângă din ce în ce mai tare. 

— Și acum? zice și pune o mână în șold, deși îi tremură picioa- 
rele. Mă pui să vin până la tine? 

Văzând că nu-i răspund, începe să negocieze. 

— Nu vrei să ne întâlnim la mijloc? 

— Hm, fac și mă scarpin în bărbie. Nu. 

Pufnește și îmi arată moneda. 

— Aveam de gând s-o împart cu tine, dar cred că o s-o păstrez 
pentru mine. Poate-mi cumpăr o rochie de mătase. 


— Într-adevăr, un lucru foarte util unei hoaţe. 

Nu mi-o pot imagina pe Jules gătită cu rochie. E singura fată din 
Dovré care se îmbracă așa, iar dacă vreun băiat o necăjește din cauza 
asta, îi învineţește ochii. Iar dacă acesta întinde și mai mult coarda și 
o strigă „Julienne”, pleacă încovoiat, cu mâinile între picioare. 

— Vino încoace, o îndemn și îi fac leneș cu mâna. Nu-s nici 
cinci metri până la pământ. Și dacă o fi să cazi, ce poți să păţești? 
Îti spargi capul? Îti rupi gâtul? Merită să riști, ținând seama de ce 
flăcău nemaipomenit te așteaptă aici. N-am dreptate? 

— Te urăsc! 

Rânjesc și mă sprijin de stâlp. 

— Nu-i adevărat. 

Lucrurile par să se fi îndreptat între noi. O împung, o tachinez, 
exact ca pe vremuri... înainte să fi făcut greșeala de a o săruta. 
Jules și fratele ei, Marcel, sunt ca o familie pentru mine. Nu tre- 
buia să primejduiesc relația noastră. 

Se uită la pământ și coada împletită îi cade pe umăr. 

— Așadar, mă provoci? 

— Da. 

— Şi eu ce câștig dacă traversez grinda? 

— Dacă „Scapi cu viaţă”, vrei să spui. Poți să păstrezi moneda. 

— Oricum e a mea. 

— Dovedește-o! 

Se mai uită o dată la podea și strânge din buzele tremurânde. 
Într-o luptă cu cuțitele, Jules m-ar învinge cu ușurință. Dar toți 
avem și un punct slab. Trage aer în piept și își scutură brațele. În 
ochii ei căprui apare licărul acelei Jules pe care o cunosc atât de bine. 
Acea Jules care m-ar urma oriunde. Ea și Marcel îmi vor fi alături 
peste nouă zile. Împreună, ne vom răzbuna. Și prietenii mei și-au 
pierdut tatăl. 

N-am apucat să-l cunosc pe Théo Garnier. Aveam doisprezece 


ani și mă pregăteam să buzunăresc un spițer când i-am auzit pentru 

prima oară numele și am aflat ce a păţit. Am tras cu urechea la spi- 
ţerul care povestea despre o boală stranie pe care nu reușise s-o vin- 
dece cu trei ani înainte. Nu mai pomenise ceva atât de bizar precum 
o misterioasă boală de oase. A fost ultima tragedie pe care soarta 
i-a rezervat-o lui Théo, după ce l-a părăsit soția și, mai apoi, iubita. 

Bănuind că e posibil să-și fi vârât coada o Descântătoare de 
Oase, m-am chinuit o lună întreagă să descopăr ce s-a întâmplat 
cu copiii lui Théo. Potrivit spiţerului, n-au avut rude care să-i ia 
în grijă. În cele din urmă, i-am găsit pe Jules și Marcel într-un alt 
cartier din Dovré, pungășind lumea de pe stradă, la fel ca mine, ca 
să supraviețuiască. Am dezlegat enigma morţii taţilor noștri și am 
înțeles că avem un dușman comun. Împreună, am jurat să le arătăm 
Descântătoarelor de Oase că vor plăti scump pentru ce ne-au răpit. 

Jules pune moneda între dinți și întinde braţele. Face primul 
pas. 

Îmi piere zâmbetul de pe faţă când văd ce metodă adoptă. 

— Priveşte înainte, nu te uita în jos! Concentrează-te pe dis- 
tanța din faţa ta! Fixează-ţi o ţintă și nu-ţi lua ochii de la ea! 

Expiră și îmi urmează sfatul. 

— Foarte bine! Acum înaintează cu pași egali. 

Nu am provocat-o pe Jules doar de dragul de a mă distra. Am 
făcut-o ca s-o ajut. Dacă reușește să-și depășească teama de înăl- 
time, nimic n-o mai poate opri. O să se caţăre pe acoperișurile din 
Dovré. O să sară de pe unul pe altul cu agilitatea unei pisici. Va 
fi hoțul perfect. 

Ajunge la jumătatea bârnei, cu obrajii îmbujorați de mândrie. 
În clipa aceea i se încrețește fruntea și își pierdea încrederea. E abia 


la jumătatea bârnei. 


Ușurel, Jules! Nu te mai gândi la asta. Liniștește-te! 
Își ţine respiraţia. Văd cum i se umflă venele de la tâmple. Lasă 


ochii în jos. 


46 KATHRYN PURDIE 


Merde.! 

Se clatină dintr-o parte în alta. Mă reped spre ea, dar cade prea 
repede. 

Mă întind să o prind de braț și mă izbesc cu pieptul de grindă. 
Mâinile noastre încearcă să se agate una de alta. Mă zgâlțâie cu 
greutatea corpului ei, dar reușesc să mă ancorez bine de bârnă. Se 
zbate și scoate un țipăt înăbușit. 

— Te ţin eu, Jules. 

Mă apucă de încheietură cu cealaltă mână. Printr-o minune, nu 
scapă moneda din gură. 

— Eşti chiar deasupra nicovalei, o avertizez. Te trag sus, bine? 

Încuviințează din cap cu un scâncet. 

Strâng bârna între coapse și o ridic încetul cu încetul. În cele 
din urmă, ajunge sus și ne așezăm față în fața pe grindă, gâfâind 
amândoi de oboseală. Mă cuprinde de gât. Tremură ca o frunză. 
O strâng la piept și mă blestem că am provocat-o să facă așa ceva. 
Dacă mai pierd pe cineva. ... Închid ochii. 

— Bravo! exclam, abia răsuflând. Te-ai descurcat de minune! 

Jules izbucnește într-un râset isteric. 

— Dacă-i sufli vreo vorbă lui Marcel, te omor! mormăie cu 
moneda între dinți. 

— De acord. 

Se trage înapoi, ca să mă vadă mai bine. Aproape Că ni se ating 
nasurile. Ridică puţin bărbia. Mă invită să-i iau moneda. Îmi re- 
trag o mână de pe talia ei și i-o smulg dintre dinți. 

Se linge pe buze. 

— Ce părere ai? 

O încerc cu dinţii. 


— E veritabilă, spun, cu un rânjet nătâng. 


1 „Rahat!” (în lb. franceză) (n. red.). 

Jules strânge ușor din pleoape. Pare gata să mă omoare. 

Dar mă sărută. 

Gestul ei mă ia pe nepregătite și-mi pierd echilibrul. De data 
asta, mă ţine ea pe mine. Nu-și dezlipește gura de buzele mele. 

Nu pot decât să cedez. E mult prea pricepută. O strâng cu pu- 
tere de mijloc. Gâfâie și-mi învăluie fața în răsuflarea ei caldă. Încep 
s-o sărut mai adânc, dar simt deodată un nod în stomac. Sunt dis- 
pus să fur și să înșel pe oricine din Dovré, dar nu pe cele două 
persoane a care țin ca la ochii din cap. Și exact asta simt acum — că 
fur și înșel. În cele șase săptămâni cât am fost împreună cu Jules, 
n-a trecut zi în care să nu mă gândesc care este motivul. Și, într-un 
final, l-am aflat: dăruiesc ceea ce nu vreau să dăruiesc. 

— Jules... 

O împing cu blândețe, dar nu-i chip s-o clintesc. O luptătoare 
până-n măduva oaselor. De-asta o iubesc... dar nu așa cum și-ar 
dori ea. Cel puţin, nu deocamdată. Poate că nu se va întâmpla 
niciodată. 

— Nu, Jules! 

Mă trag înapoi. Îi cad mâinile pe bârnă. 

Îmi caută privirea. I se citește durerea în ochi. Nu vreau s-o iau 
de la capăt. Ar ajunge să mă urască. Mi-aș dori să pot râde puţin de 
ea și să plec hoțește, cu mâinile în buzunare. Spre ghinionul meu, 
suntem amândoi cocoțați pe căpriori. 

Oftez și-mi trec degetele prin păr. Trebuie spălat și tuns. De 
obicei, Jules e frizerița mea. 

— Păstrează moneda, spun și o așez între noi. Cumpără-ţi ro- 
chia de mătase de care vorbeai. O porţi la târgul de primăvară. 

— Nu dau banii pe o rochie, prostovanule! 

la moneda și o vâră în buzunar. 

— Nouă ne trebuie mâncare. 

— Peste nouă zile... 

— Ce-o să se întâmple peste nouă zile? O să-ți vină minţile la 
cap? O să-ți găsești un post de ucenic? O să-ţi speli brusc reputația? 

Ridic din umeri. 

— Peste nouă zile putem pleca din Dovrt. Putem începe o 
viață nouă în alt oraș. 

— Asta spui de câte ori e lună plină! se răstește Jules, apoi cla- 
tină din cap și încearcă să-și stăpânească nervii. De peste un an 
facem același lucru. Am pândit toate podurile. E vremea să ne îm- 
păcăm cu gândul că Descântătoarele de Oase probabil au murit, ori 
s-au mutat altundeva, cum ar trebui să facem și noi. 

Îmi tremură pleoapele și mi se încleștează maxilarul. 

— Nu există regiune mai bogată în povești despre Descântă- 
toare decât Gallia de Sud. De aici izvorăsc cele mai vechi legende. 
N-au murit, Jules. Femeile de soiul ăsta nu mor cu una, cu două. 

Mijeşte ochii și mă fixează cu bine-cunoscuta ei privire 
furioasă. 

— De ce, mă rog? Fiindcă n-ai mai avea un scop în viață? 

Refuz să port această discuţie. 

Mă ridic în picioare. Încăpățânată, Jules nu se urnește din loc. 

— Hai, spun și îi întind mâna, dar nu mă bagă în seamă. 
Treaba ta. Să te văd cum te dai jos de-aici. 

Îi întorc spatele și dau să plec. 

— Stai o clipă! zice, după care oftează. Și eu vreau să-mi răz- 
bun tatăl. Știi asta prea bine, dar... ce se întâmplă dacă nu facem 
asta? Dacă nu avem cum? 

Mă săgetează un junghi în piept. Nu pot accepta un eșec. Ea 
cum o putea? Jules și Marcel nu și-au văzut tatăl ucis pe un pod, 
ca mine. Théo tot a murit, dar s-a stins încet. 

Mulți ani după moartea mamei copiilor, bărbatul a adus în casă 
o femeie frumoasă. Aceasta le cârpea hainele, le cânta și dormea în 


patul tatălui lor. Toţi o considerau un înger. Il ajuta pe Théo la 

munca de scrib, îi netezea pergamentele cu piatră ponce, le linia cu 
rigla și acul de trasat. Odată ce i s-a dublat venitul, au început să se 
răsfeţe cu delicatese dulci și vinuri fine. Până când, într-o dimineață, 
Jules a găsit-o pe femeie aplecată peste tatăl ei cufundat în somn, cu 
un cuțit cioplit din os în mână. Speriată de apariția lui Jules, femeia 
a fugit de acasă și dusă a fost. La scurt timp după aceea, Theo s-a 
îmbolnăvit, iar oasele i-au devenit fragile ca sticla. De câte ori cădea, 
își mai rupea un os. În cele din urmă, a suferit o rană atât de gravă, 
încât i-a pus capăt vieții. 

Îi arunc o privire furioasă prietenei mele. 

— Trebuie să mă răzbun. N-ai decât să te lași păgubașă, dar 
eu nu fac așa ceva. 

Jules își mușcă buza de jos. Strungăreața ei mică e singurul lucru 
care-mi amintește de fata pe care am cunoscut-o când aveam doi- 
sprezece ani. Avem optsprezece ani acum, suntem destul de maturi 
să ne gândim la ce va urma. La ce vom face după ce ne vom răzbuna 
părinții. Deocamdată, nu mă pot gândi la nimic altceva. 

— Cine-a zis că tu ești ăla mai căpos? spune ea, ascunzându-și 
neliniștea sub un zâmbet ironic. Voiam doar să te testez. Să simt 
eu pământul sub picioare la următoarea lună plină, și-o să vezi că 
nu dau bir cu fugiţii. Tu o să-l răzbuni pe taică-tu, eu și Marcel 
pe-al nostru. 

Le-am povestit prietenilor mei despre a doua femeie pe care 
am văzut-o când a murit tata. Marcel s-a uitat prin toate cărțile 
pe care le-a dosit în Dovrt — cele recuperate din biblioteca tatălui 
său — și a descoperit că Descântătoarele umblă câte două. Ceea ce 
ne convine de minune, căci le putem ucide într-o singură noapte. 

— Ajută-mă să cobor de aici, până nu te trântesc peste nico- 
vală! se răstește Jules. 

Chicotesc vesel. 


— Bine, fie. 

O conduc până la traversă, de unde poate coborî singură. Mai 
are puțin până jos, când se aude scârțâitul zăvorului. Jules trage o 
înjurătură și sare pe podea. Îi urmez exemplul și mă rostogolesc, 
ca să-mi amortizez căzătura. Ușa se deschide larg. Stăm chiar sub 
un pătrățel de lumină. 

Gaspar se uită la noi, cu o figură de om beat. Una dintre bretele 
i-a căzut de pe umăr, iar burta i se revarsă peste betelia pantaloni- 
lor peticiţi. Trecem în fugă pe lângă el. Urlă la noi și pune mâna 
pe un vătrai. N-are cum să ne prindă. Odată ieșiți în stradă, o iau 
de mână pe Jules și pașii ni se sincronizează perfect. Mă pufnește 
râsul de fuga noastră — una dintre multe altele —, iar ea îmi aruncă 
un zâmbet tulburător. 

Îmi vine s-o sărut. Întorc capul, ca să nu cad pradă ispitei. 

Nouă zile. După aceea, mă pot gândi și la Jules. 


4 
Sabine 


— JUR PE OSEMINTELE TATĂLUI MEU! MÂRÂIE 
Ailesse, împiedicându-se iar de tivul rochiei. 

O prind de braț, să nu cadă, iar ea își ridică fusta de pe cărarea 
prăfuită din pădure. 

— Înadins mi-a făcut-o Isla așa lungă. Vrea neapărat să mă 
chinuiască astă-seară. 

Odiva a rugat-o pe Isla să coasă rochia albă, de ceremonie, a lui 
Ailesse. E cea mai frumoasă pe care am văzut-o vreodată. Decol- 
teul larg îi cade elegant pe umeri, iar mânecile strâmte se evazează 
la coate. Isla și-a dat toată silinţa la corsaj, dar Ailesse are dreptate 
în privința fustei. Trena imensă și tivul din faţă sunt periculos de 
lungi. Isla e o croitoreasă mult prea pricepută ca să fi greșit din 
neatenţie. 

— Poate ţi-a făcut un serviciu. Poate că iubitul tău o să te 
găsească mai atrăgătoare într-o rochie incomodă, spun, după care, 
văzându-i privirea neîncrezătoare, adaug: Mai ţii minte pictura 


pe care au adus-o toamna trecută în oraș, cu căruța? Femeia din 

tablou aproape că nu se vedea în rochia aia caraghioasă, dar gărzile 
îl păzeau de parcă era cel mai prețios lucru din toată Gallia. 

— Probabil bărbații se simt atrași de femei neajutorate, bom- 
bănește Ailesse, iar ochii îi sticlesc în lumina lunii. Iubitul meu 
o să aibă o surpriză pe cinste. O să fie mai norocos decât ceilalți 
prostovani din Dovré. 

Mai norocos. Zâmbesc, dar mi se pune un nod în stomac. Ca 
toate Fermecătoarele din notre famille, Ailesse crede că bărbatul pe 
care i-l aleg zeii astă-seară e norocos. Într-o zi, când Ailesse va 
muri, l’amouré o s-o întâmpine recunoscător că i-a curmat viața și 
vor trăi împreună fericiți în Paradisul Elarei. Aș vrea să pot fi la 
fel de convinsă ca ele. Aș suporta mai ușor ceea ce urmează să se 
întâmple în noaptea asta. 

Mă trece un fior în momentul în care ceața se strecoară în pă- 
dure și tulbură aerul cald. 

— Cum crezi că o să fie? 

Ailesse ridică din umeri. 

— Nu vreau să mă gândesc cum ar putea fi. La ce bun? 

— Adică n-ai visat niciodată la iubitul tău? 

— Niciodată. 

Mă uit lung la ea, dar își păstrează figura impasibilă. 

— În acest caz, ar fi bine să stai și să visezi câteva clipe înainte 
să închei ritul de trecere. Poate că zeii o să te asculte și o să-i ajuţi 
să ia o decizie. 

Pufnește dispreţuitor. 

— Mă îndoiesc că așa merg lucrurile. 

— Fă-mi pe plac, Ailesse! Visează! 

Se agită de parcă o pișcă brusc rochia. 

— Ai vrea să fie chipeș? insist și o iau de braț. Hai să începem 
de la asta. 


Se strâmbă. 

— Poate să fie chipeș, cu condiţia să nu fie îndrăgostit de pro- 
pria înfățișare. Nu există nimic mai neatrăgător decât asta. 

— De acord cu tine. Vanitatea este insuportabilă. 

— Dacă tot vorbeam de înfățișare... nu m-ar deranja să aibă 
gropiţe în obraji și păr cârlionțat. 

— Gropiţe și cârlionţi. Aţi reținut, Tyrus și Elara? 

Ailesse îmi face semn să tac. 

— Fii cuviincioasă, că, altfel, cine știe ce trol îmi trimit? 

— Stai liniștită. Trolii sunt un mit. Noi suntem singurele 
fiinţe de temut de pe poduri. 

Chicotește și își pune capul pe umărul meu. 

— De asemenea, iubitul meu trebuie să fie pasional și puternic. 

— Firește, altfel nu s-ar putea măsura cu tine. 

— Dar și să știe să-și cumpănească puterea prin tandrețe și 
mărinimie. 

— Altfel nu i-ar suporta toanele. 


Râde și mă înghiontește cu cotul. 


Cu alte cuvinte, trebuie să fie perfect. 

Îmi sprijin capul pe al ei. 

— N-ar mai fi vis dacă n-ar fi așa. 

Cotim după cărare și ne intersectăm cu un drum rar folosit, din 
afara zidurilor orașului. Câţiva metri mai în faţă se află Castelpont, 
podul ales de Ailesse pentru ritul de trecere. Ne piere zâmbetul de 
pe față. Îmi bubuie inima în piept. Am ajuns. Conștientizez ce 
urmează să facă Ailesse. 

Luna plină atârnă deasupra podului ca un ochi alb învăluit în 
ceaţă. Insectele nocturne zumzăie și ţârâie, dar zgomotele se es- 
tompează când ieșim din pădure și pornim pe drumul cufundat în 
tăcere, către coama podului. 

Castelpont e vechi și construit din piatră, pe vremea când peste 


acest ținut domneau strămoșii regelui Godart. Pe atunci, râul 

Mirvois era folosit spre a transporta mărfuri la Château Creux, 
iar bolta înaltă a podului permitea vaselor să treacă pe dedesubt. 
Acum, albia râului a secat. La moartea lui Godart, care nu avea 
urmași, regiunea a ajuns în stăpânirea altei familii regale. Aceștia 
au construit altă reședință, Beau Palais!, pe cel mai înalt deal din 
Dovré, și au deviat cursul râului. Castelpont și-a câștigat numele 
pentru că, pe vremuri, dacă priveai spre vest, vedeai turnurile de la 
Château Creux. Acum, dacă privești spre est, vezi castelul mai nou, 
Beau Palais. Nici eu, nici Ailesse n-am intrat vreodată în castel, 
și n-o vom face niciodată. Odiva le interzice Fermecătoarelor să 
pună piciorul în oraș. Este vital să fim cât mai discrete. 

— Eşti sigură că ăsta e podul pe care-l vrei? o întreb pe Ailesse. 

Ferestrele de la Beau Palais sunt ca niște ochi care se uită fix 
la noi. 

— Suntem foarte expuse aici. 

De data asta, nu mai e ca atunci când tragem cu ochiul la călă- 
torii de pe drum, de la adăpostul pădurii. 

Se reazemă cu coatele pe parapet și se uită atent la castelul de 
calcar. Părul arămiu îi flutură moale în bătaia vântului. Sub el stă 
ascuns cuțitul de os ritualic, vârât într-o teacă prinsă la spate. 

— Nu ne vede nimeni de la distanța asta. N-avem ce să pățim. 

Nu sunt foarte convinsă. Ailesse a ales Castelpont din același 
motiv pentru care a ucis un rechin-tigru. Dintre toate podurile 
din Gallia de Sud, Castelpont e cel mai aproape de Dovré și, prin 
urmare, cel mai primejdios. Un rit de trecere ținut aici le va impre- 
siona cu siguranță pe Fermecătoare. Iar, după ce Odiva își va ierta 
fiica, e posibil s-o impresioneze chiar și pe ea. 

Ailesse face o piruetă și mă prinde de mâini. 


— N-ai idee cât mă bucur că ești cu mine, Sabine! 


! „Palatul frumos” (lb. franceză) (n. red.). 

În ciuda zâmbetului larg, degetele tremurânde îi trădează emoția. 

— Și eu mă bucur că sunt cu tine! o mint. 

Chiar dacă îmi displace profund ritul de trecere, ea n-ar re- 
nunţa niciodată la el, așa că nu-mi rămâne decât să sper că își va 
ucide victima rapid și fără ezitare. Dacă dă dovadă de stângăcie și 
iubitul ei va avea parte de o moarte dureroasă și lentă, Ailesse o va 
regreta toată viața. 

Își desface colierul, îl scoate de pe umeri și mi-l întinde. 

— Trecem la treabă? 

Ritul de trecere este singurul moment în care o Leurress își poate 
folosi puterile, fără să poarte oasele de har. Dar trebuie să rămână 
pe podul ritualic. 

Trag aer în piept și îi dau o casetă mică din tisă. Îi deschide 
capacul. Înăuntru, pe un așternut din lână de miel, stă fluierul de 
os străvechi. Ailesse scoate instrumentul ceremonios și își trece 
degetele peste găuri și simbolurile sculptate pe el. Potrivit Ferme- 
cătoarelor, fluierul a fost făurit din osul unui șacal auriu. Animalul 
sacru e un mit, cel puțin din punctul meu de vedere. Nimeni din 
famille nu a văzut vreodată unul în Gallia. 

Adierea vântului aduce cu ea sunetul stins al unor voci. Foș- 
nește ceva printre copaci și mă face să întorc capul. 

— Ailesse, spun și o apuc de mână. Mai e cineva aici! 

În momentul în care se întoarce să vadă ce este, o strigă! țâș- 
nește dintre ramuri și trece pe deasupra noastră. Mă pufnește un 
hohot de râs neliniștit, dar Ailesse ia o figură solemnă. Bufniţele 
sunt considerate prevestitoare de bine sau rău. Nu știi niciodată 
care îți e norocul până când nu se întâmplă inevitabilul. 

— Du-te, Sabine! mă îndeamnă Ailesse, în vreme ce bufnița 


scoate un țipăt și dispare. N-avem timp de pierdut. 


1 Pasăre răpitoare de noapte, de culoare galbenă-roșcată, cu pete brun-închis, 
care se hrănește mai ales cu șoareci (n. red.). 

O sărut pe obraz și plec să-mi îndeplinesc sarcina. 

— Mult noroc! 

Martorul nu e un simplu spectator la ritul de trecere. Trebuie, 
de asemenea, să îngrop oasele de har ale lui Ailesse la baza podului 
și să le dezgrop la final. În momentul în care va cânta cântecul 
sirenei pe pod, zeii îi vor alege un bărbat. Indiferent dacă amour 
promis e aproape sau departe, dacă aude melodia sau o simte în su- 
fletul său, între cei doi se creează o legătură, iar bărbatul va fi atras 
spre ea. Notre famille e renumită pentru faptul de a fi atras amour& din 
toate zonele Dovrtului. 

Ailesse îngenunchează pe pod, închide ochii și ridică mâinile 
împreunate spre Bolta Nopții. Închină o rugăciune miresei lui 
Tyrus, Elara, despărțită de el din timpuri imemoriale de lumea 
muritorilor care a apărut între cele două regate. 

Anunc o privire la vălul alburiu de stele al Elarei și rostesc la 
rândul meu o rugăciune. Dă-mi puterea să îndur această noapte! Apoi o 
iau la fugă, cu colierul lui Ailesse în mână. Cele trei oase de har 
sunt prinse pe el cu fire cerate. Nu le simt puterea. 

Dezleg nodurile și scot oasele în timp ce cobor panta abruptă. 
Pe mal, pământul e uscat și crăpat, așa că iau o piatră ascuțită și 
sap prima groapă. Îngrop primul os, cel din aripa șoimului călător, 
apoi mă duc repede în cel de-al doilea colț al fundației. Mă bucur 
că nu e nevoie să mă ud. Dacă Ailesse alegea un pod peste un râu, 
ar fi trebuit să înot acum și să agăț oasele sub apă. 

Fiecare adiere de vânt mă face să tresar și să mă uit temătoare 
în jur. Dacă trece pe aici altcineva decât l'amourt așteptat și intră la 
bănuieli, e posibil ca Ailesse să nu se poată apăra — nu înainte ca 
eu să-mi termin treaba, iar ea să-și încheie cântecul. Până atunci 
nu-și poate folosi harurile. 

Îngrop cel de-al doilea os și alerg pe malul celălalt, ca să-l în- 
grop pe al treilea. Fiecare groapă e mai mică decât cea dinainte, 

dar nu mă obosesc să sap prea adânc. Nu mă ating de cel de-al pa- 
trulea colț, pe care-l păstrez pentru bărbatul pe care urmează să-l 
omoare Ailesse. Acesta îi va servi drept mormânt — ultima onoare 
pe care o va primi în această viață. Un motiv în plus de bucurie că 
podul nu trece peste o apă. Să arunci un cadavru într-un râu și să 
ajungă pe cine știe ce țărm îndepărtat mi se pare o mare lipsă de 
respect față de bietul om căruia i-ai luat viața. 

— Am terminat! strig și mai arunc un pumn de țărână peste 
osul de har. Poţi începe! 

— Aştept până când vii și tu, îmi răspunde glasul limpede și 
relaxat al lui Ailesse, vizibil mai calmă după rugăciune. Altfel n-o 
să mă vezi. 

Îmi înăbuș un geamăt și urc panta. 

— Nu e ca și cum iubitul tău o să-și facă brusc apariția de la 
prima notă. Poate că trăiește în capătul celălalt al Dovreului. 

Ailesse scoate un oftat lung. 

— La asta nu m-am gândit. Sper să nu ne lungim toată noaptea. 

Oricât aș vrea să încheie odată ritul de trecere, nu pot să nu-mi 
doresc ca iubitul ei să nu vină. De-a lungul vieții, zeii au o mulțime 
de pretenţii de la Fermecătoare. N-ar trebui să ne ceară să facem și 
un asemenea sacrificiu. Se spune că Tyrus ar fi foarte exigent. Pele- 
rina lui e făurită din fumul și cenușa celor care-și încalcă jurămintele 
și a lașilor, cei mai mari păcătoşi din Infern, cei prinși în flăcările 
eterne ale furiei lui. Până și criminalii au o soartă mai blândă pe 
Nisipurile Eterne, deșertul dogoritor al lui Tyrus, unde setea nu este 
niciodată potolită. 

În cele din urmă, ajung gâfâind în vârf și-mi pun mâinile în șold. 

— Am venit. Dă-i drumul! 

Ailesse se îndreaptă de umeri. 

— Hai să vedem dacă reușesc să omor un om fără să-mi pătez 


rochia de sânge, zice şi-mi face cu ochiul. S-o învăţ minte pe Isla. 

Mi se strânge stomacul. Nu pot să zâmbesc. Nu mai e cale de 
întoarcere. Ailesse își va întâlni partenerul, doar ca să-l omoare. 

— Fii prudentă, îi spun, deși l'amouré este cel aflat în pericol. 

Cu toate acestea, am o presimţire rea de care nu pot să scap. 

— Sunt mereu prudentă, răspunde, cu un rânjet sfidător care 
spune exact contrariul. 

Îmi fac griji pentru ea. E bine să fii puțin temător. 

Resemnată, mă retrag în spatele celui mai apropiat copac. Sunt 
parțial ascunsă, dar îmi văd bine prietena. 

Ailesse își dă părul pe spate, dezvelindu-și gâtul lung ca de 
lebădă, și duce fluierul de os la buze. 


Bastien 


ASTĂ-SEARĂ MĂ RĂZBUN. O SIMT PÂNĂ ÎN MĂDUVA 
oaselor, dincolo de energia neliniștită care mă ține treaz de două- 
zeci și patru de ore încoace. După seara asta, voi dormi liniștit. 

Strâng chinga tecii de la spate. Ambele mele cuțite sunt ascunse 
acolo. Descântătoarea de Oase mă va invita să dansez cu ea — face 
parte din jocul ei sadic de-a șoarecele și pisica —, dar nu-i voi dez- 
vălui că eu sunt pisica până în ultima clipă. 

— Îmi mențin părerea că e mai bine să atacăm din spatele 
copacilor, spune Marcel, ultimul care iese din tunelul pivniței de 
la La Chaste Damel. 

Bordelul e la o aruncătură de băț de zidul orașului. Puteam s-o 
luăm și prin catacombe, dar tunelul acesta — pe care, în schimbul 
unui bănuț, madame Colette mă lasă să-l folosesc — duce în afara 
Dovreului, aproape de podurile pe care urmează să le cercetăm 


astă-seară. La ultima lună plină, împreună cu Jules și Marcel, am 


1 „Femeia neprihănită” (în 1b. franceză) (n. red.). 

pornit de la vest către est. De data asta, o luăm spre sud, până la 
șantierul naval regal de pe coastă. Gallia de Sud e împânzită de 
râuri și poduri. 

— Nu, atacăm așa cum trebuie. Faţă în față, fără ascunzișuri. 

Sunt curat pentru prima oară după săptămâni bune. Ne-am fu- 
rișat în Camera Stacojie de la La Chaste Dame, unde-i place să se 
desfete baronului Gerard. Jules m-a săpunit bine pe cap și m-a băr- 
bierit cu briciul lui. M-a stropit chiar și cu apa de parfum a baro- 
nului. Miros a lemn-dulce, creson și cuișoare. Strănut întruna, dar 
Jules jură că e un parfum foarte plăcut. Odată ce Descântătoarea va 
începe să cânte, eu o mă dau drept nefericitul care cade în mrejele 
ei. Indiferent cine ar fi acesta. 

— Cum arăt? întreb pentru prima Și, sper, ultima oară în viața 
mea. 

Atacă, loveşte, parează. Recapitulez mișcările în minte, în vreme 
ce Jules îmi aranjează pelerina pe care am „Îîmprumutat-o” de la 
bordel. E prinsă pe un umăr, așa cum poartă simandicoșii de viță 
nobilă. O s-o aduc înapoi, în Camera Stacojie, după ce ne terminăm 
treaba. Madame Colette ar fi în stare să ne otrăvească în somn dacă 
află că furăm de la clienții ei. 

— Aproape perfect, îmi răspunde Jules. Singura problemă e 
respirația. Mare greșeală că ai mâncat cârnaţi. 

— Tu i-ai șterpelit... și ai mai și mâncat unul. 

— Nu eu trebuie să impresionez o semizeiță. 

Jules se întoarce cu spatele și scotocește prin tufăriș. 

— Descântătoarele de Oase nu sunt nemuritoare, zice Marcel 
și își șterge mâinile pline de praf pe pantaloni. Trăiesc la fel de 
mult ca noi. Cântecele vechi perpetuează acest mit, dar, dacă te uiţi 
atent la izvorul lor, mai exact la poemul epic Les Dames Blanches de 
Arnaud Poirier, îţi dai seama de unde s-a născut această confuzie, 
adaugă el tărăgănat. 

Nu încearcă să ne impresioneze, nici să ne schimbe părerea. Se 
poartă ca de obicei. Ne spune tot ce-i trece prin cap și-i pornește 
rotițele minții. 

— „Cu haruri divine, ademenesc și ucid”, spune Poirier, dar, 
firește, se referă la faptul că Descântătoarele de Oase își capătă 
puterea de la zei, nu că sunt zeități. Chiar dacă ele susțin că se trag 
din ei. 

Jules smulge un pumn de frunze. 

— lzmă, mă informează şi-mi îndeasă iarba în gură. 

Mă înec și scuip o parte din frunze. 

— N-am nevoie de o plantă întreagă! 

— Nu fi așa sigur, spune și trece pe lângă mine, făcându-și 
vânt cu mâna pe la nas. 

Nu mi-e dor de unduirile voluptuoase ale șoldurilor ei. E îmbră- 
cată în negru, de la corsetul din piele până la cizme. Și-a pus chiar și 
o pelerină cu glugă, ca să-și ascundă părul blond. Jules e întotdeauna 
vânătorul din umbră, iar eu sunt momeala. Chiar dacă, în momentul 
de față, rolurile s-au cam inversat. În ceea ce-l privește pe Marcel, 
încercăm să-l ţinem ascuns vederii. E un strateg priceput, dar când 
vine vorba să se strecoare pe nesimţite, e teribil de împiedicat. 

Merge la câțiva pași în urma noastră, în timp ce înaintăm prin 
pădure. Frunzele uscate îi trosnesc sub picioare. Fetele din Dovré nu 
par deranjate de stângăcia lui. Le-am auzit de mai multe ori șușotind 
despre „chipul gingaș” și „ochii de chihlimbar” ai lui Marcel. Nu știu 
dacă șușotesc și pe seama mea. Adevărul e că, dintre noi tei, Marcel 
este singurul sociabil. Împlânţi, te feresti, te rostogolești. Simt cum mi se 
încordează mușchii când îmi recapitulez fiecare mișcare. Descântă- 
toarea de Oase va fi rapidă, dar sunt pregătit s-o înfrunt. 

— Tot de la titlul poeziei lui Poirier a pornit și ideea falsă 
că Descântătoarele ar avea pielea albă, continuă Marcel, când, de 


fapt, „blancbes” se referă la culoarea rochiei lor. 


62 KATHRYN PURDIE 


— Tot mai vorbeşti? îl apostrofează Jules și iuțește pasul pe 
cărare. Ajungem la noapte, dacă stăm după tine! 

Are dreptate. Mă întorc să-l ajut pe Marcel. De mai bine de un 
an, pândim podurile din zonă și ard de nerăbdare să termin odată. 
Diseară, Bastien, diseară. .. 

— Lasă încolo bocceaua și arcul, îl sfătuiesc, fiindcă arată ca un 
catâr cu toate câte cară după el. Te miști prea încet din cauza lor. 

— Mai bine încet, decât lipsit de apărare. 

Privirea îi fuge la o frunză care i s-a agăţat de pelerină și îi 
mângâie marginile zimțate. 

— Verbină, mă informează, după care o vâră în buzunar. În 
afară de asta, știi foarte bine că nu mă despart de carte nici în 
ruptul capului. 

Știu. Ia cartea cu el peste tot. E principalul motiv pentru care 
poartă bocceaua la el. Toate învățăturile străvechi ale Galliei se 
regăsesc în basmele ei. Nu-i zdruncină logica lui Marcel, dar cartea 
se găsea la căpătâiului tatălui său când a murit. Înteleg de ce simte 
nevoia să o aibă aproape de el. Cuţitul masiv al tatei nu e la fel de 
voluminos, dar n-aș pleca nicăieri fără el. 

Vântul își schimbă direcția și mă apucă tusea din cauza parfu- 
mului de trandafiri care-mi ajunge deodată la nas. 

— Te-a prins la înghesuială vreuna dintre fetele lui madame 
Colette înainte să plecăm? 

— Ce? Nu. Ce te face să... 

— Parfumul, spun și îi fac cu ochiul. Bag mâna-n foc că cineva 
a turnat o jumătate de sticlă pe tine. 

Marcel își miroase gulerul și trage o înjurătură în barbă. 

— N-a fost o fată de la bordel, mormăie și grăbeşte pasul, ca 
să treacă de mine. 

Chicotesc și mă țin după el. 


— Birdine, presupun? 

Roșcata cârlionţată lucrează la o prăvălie din apropiere de La 
Chaste Dame. Vocea ei veselă și râsetul cald îi vrăjește pe clienți în 
vreme ce unchiul lor le vinde parfumuri ieftine la prețuri piperate. 

— Nimeni altcineva nu se dă cu atâta apă de trandafiri. 

Marcel scoate un geamăt. 

— Să nu sufli o vorbă! Jules mă omoară dacă simte mirosul. 

— Ce treabă are ea? 


— Nu suportă să se uite vreo femeie la mine. 


Mai ales dacă te uiţi și tu la ea. 

Îi arunc un rânjet înţelegător, dar, spre surprinderea mea, nu 
râde. E prea ocupat să se frece cu ace de brad pe gât și cămașă, cu 
ochii aţintiți la sora lui, care-și vede de drum pe cărare. Nu l-am 
văzut niciodată atât de fâstâcit. De regulă, Marcel e cât se poate 
de calm. 

— Ai gânduri serioase cu fata asta, din câte-mi dau seama, zic 
și las capul într-o parte. Vrei să discut eu cu Jules? Să-i zic s-o lase 
mai moale. 

Marcel are doar șaisprezece ani, la fel ca Birdine, dar asta nu 
înseamnă că nu e suficient de mare cât să se distreze puțin, fără să 
stea soră-sa cu ochii pe el. 

Se luminează la față. 

— Faci asta? 

Jules o să mă jupoaie de viu pentru simplul motiv că am în- 
drăznit să deschid subiectul. E mai mult decât mamă și tată pentru 
fratele ei. Nu-i ușor să se dezobișnuiască de o responsabilitate atât 
de mare. Înainte ca Descântătoarea de Oase să le distrugă viața, 
mama lor le-a pricinuit destule suferinţe. L-a părăsit pe Théo pen- 
tru un marinar, când copiii erau încă mici, Și au fugit amândoi în 
lume pe un vas. 

— Bineînțeles. 


Calc peste o rădăcină noduroasă și iuţesc din nou pasul. 

Te răsucești, ataci, tai. 

— Birdie s-a săturat să mai lucreze la parfumerie. O doare 
capul de la mirosul de mosc. 

— Zău? 

Nu-mi dau seama unde bate, dar mă amuză cum o alintă. 

— A găsit altă soluţie de a se întreține? 

— Vrea să lucreze cu mine. 

— Să buzunărească oamenii pe stradă? 

Sari, înfigi. Pun rămășag că Descântătoarea va alege unul dintre 
podurile din pădurea deasă care se întinde la sud de Dovré. Unele 
sunt uitate de vreme și greu de găsit. Nu și de mine. 

— Sau te refereai la treaba cu răzbunarea? 

— Ca scrib, răspunde Marcel, fără să bage de seamă că râd de 
el. Mi-au rămas mare parte din ustensilele tatei. Trebuie pregătite 
pergamentele, trasate linii — sunt o mulțime de lucruri pe care le 
poate face Birdie. Un scrib nu doar citește și copiază, adaugă, de 
parcă toți copiii săraci din Dovre ar putea face același lucru. 

Mă scarpin la ceafă. Chiar e atât de nerăbdător să se dedice 
unei meserii? Eu nu mă gândesc nici la ce-o să fie mâine. 

— Ascultă ce-ţi spun. Și eu puteam să pun mâna pe daltă și 
ciocan acum ani de zile. 

Dacă mai trăia tata, asta l-ar fi bucurat mult. Dar nu mai tră- 
iește. ar acum nu-i pot oferi decât răzbunarea. 

— Dar s-a dovedit că nu-mi trebuia decât un cuțit, adaug eu. 

Marcel împinge o creangă subțire din calea noastră. 

— Nu pricep ce vrei să spui, zice, cu o privire nedumerită. 

— Simte-te bine cu Birdie acum, cât ai ocazia, dar nu pierde 
din vedere ce e mai important. Eu și Jules avem nevoie de tine, 
spun și îl bat frățește pe umăr. 

Fără Marcel nu am avea multe informaţii subtile despre Des- 


cântătoarele de Oase, chiar dacă sunt incomplete. 

— Sunt convins că tatăl tău ar fi mândru să știe că te-ai făcut 
scrib, dar, mai întâi de toate, trebuie să îi faci dreptate. Înţelegi 
ce spun? 

Se încovoaie de umeri, dar reușește să legene din cap în semn 
de încuviinţare. 

Jules scoate un fluierat de pasăre, atrăgându-ne atenția să mer- 
gem după ea. luțim pasul, dar Marcel înaintează cu greutate. Mă 
cuprinde un sentiment de vinovăție, dar îl alung repede. Jules i-ar 
fi spus același lucru ca mine. Trebuie să-și păstreze mintea lim- 
pede. Eu, cel puţin, nu urlu la el. Marcel avea șapte ani când a 
murit Théo. Jules avea nouă. Cei doi ani în plus o ajută să con- 
știentizeze cu atât mai bine ce au pierdut. Marcel are nevoie de 
răzbunare la fel de mult ca și noi. Într-o zi ne va mulțumi că l-am 
forțat să meargă până la capăt. 

Până s-o vedem pe Jules în faţă, mai are puţin și ajunge la pri- 
mul pod din calea noastră. Când să iasă pe drumul de la marginea 
pădurii, se oprește brusc. 

Mereu în deplină consonanță cu ea, încremenesc și ridic o 
mână, ca să-l opresc pe Marcel. Probabil e cineva prin apropiere. 
Jules o să-l aștepte să treacă. Suntem hoți cunoscuți. Dacă ne în- 
tâlnim cu cine nu trebuie... 

Jules își încordează tot corpul. Umerii drepți. Degetele depăr- 
tate. Nu-i a bună. Câţi oameni or fi? Se retrage tiptil, lăsându-se 
tot mai jos cu fiecare pas. 

— Ce se... 

Îi astup gura lui Marcel cu o mână. 

Jules se loveşte de o creangă joasă. Nu-i stă în fire să fie atât de 
neîndemânatică. 

— Merde! exclamă și se lasă pe burtă. 

Iarba înaltă foșnește. Jules se târăște prin ea. Când scoate capul 
a iveală din nou, face semne disperate, arătând în spatele ei. 

Eu și Marcel ne pitim la pământ. Ne adunăm toți trei într-un 
cerc de capete. 

— Soldați? întreb. 

Garda regelui nu patrulează atât de departe de zidul orașului, 
dar nu-mi imaginez ce altceva ar fi putut-o speria în asemenea hal. 

Clatină din cap. 

— Descântătoare de Oase. 

Mi se usucă gâtlejul. Mă uit la ea și clipesc cu o figură tâmpă. 
Până și Marcel a rămas fără grai. 

— Aici? 

Jules încuviințează din cap. 

— Pe Castelpont? 

Parcă nu-mi vine să cred. Nici prin gând nu mi-a trecut vreo- 
dată că podul acesta ar putea fi ţinta, ci doar o scurtătură. E foarte 
vizibil de la Beau Palais. 

— E o femeie în alb pe pod, iar, din partea cealaltă, vine alta. 
Asta e îmbrăcată în verde, așa că teoria ta cum că ar purta doar alb 
e complet greșită, Marcel. 

— Poate că albul e doar pentru ritualuri, spune Marcel, gândi- 
tor. Potrivit legendelor, momentele în care au fost văzute Descân- 
tătoarele erau când dansau pe pod. Una singură pomenește de o 
martoră, dar nu spune nimic despre culoarea rochiei ei... 

Nu aud aproape nimic din ce îndrugă Marcel. Într-un final, 
Jules îi trage o palmă și îl face să tacă. Se întoarce spre mine și 
zâmbește cu gura până la urechi. 

— Am reușit, Bastien! Le-am găsit! exclamă, abia stăpânindu-și 
un hohot de râs. 

Nu reușesc să zâmbesc. Nu reușesc să gândesc, nici să respir. 
Simt cum îmi zvâcnesc ochii în cap. Presimţeam că o să mă răzbun 
astă-seară. Scena pe care mi-am întipărit-o în minte — scena pe 


care mi-o imaginez de atâția ani — se desfășoară în faţa mea. 

Ure pe pod. Eu și Descântătoarea ne privim ochi în ochi. Mă prefac vrăji. 
Dansăm. Intru în jocul ei. Apoi o anunț cine sunt. Rostesc numele a doi bărbați 
pe care i-au ucis suratele ei. Tatăl meu. Tatăl lui Jules şi Marcel. Íi tai gâtul cu 
pumnalul tatei, iar Jules ucide martora. Nu le îngropăm. Le lăsăm acolo unde 
au murit. 

— Bastien! se răstește Jules, zgâltâindu-mă. 

Înghit nodul din gât și mă trezesc la realitate. Îmi frec mâinile, 
ca să-mi pun sângele în mișcare. 

— Marcel, spun eu, tu stai cu ochi pe drum, acolo, mai departe, 
unde nu se vede de pe pod. Adevăratul suflet pereche al Descântă- 
toare va apărea la un moment dat. Dacă avem noroc, până atunci 
terminăm ce avem de făcut. 

— Mă urc într-un copac și-l pândesc. 

Marcel ridică privirea și părul îi cade pe jumătate de față. Sin- 
gurul ochi pe care i-l văd se uită deja absorbit la varietatea de 
arbori. 

— Nu cumva să faci vreo tâmpenie! îl avertizează Jules, în- 
cruntată. Să nu te prind că te apuci să compari scoarţe sau rășini, 
sau ce te mai pasionează pe tine. 

— Știu foarte bine ce am de făcut. 

— Nu zău? comentează ea, ridicând dintr-o sprânceană. 
Atunci, dovedește-o! Nu te mişti de la locul tău până când nu te 
chemăm! Ne lași pe noi să luptăm. N-am chef să-ți adun matele de 
pe jos la final. 

— Lasă-l că se descurcă el, spun și mă aplec la urechea lui Mar- 
cel. Gândește-te la apă de trandafiri, șoptesc și îi trag un ghiont. 

Asta e noaptea răzbunării, după care ne vom putea vedea de 
vieţile noastre. 

Zâmbește firav și leagănă discret din cap. 

— “Toată lumea e gata? îmi întreb prietenii. A venit clipa cea 


mare. Totul trebuie să meargă strună. Descântătoarea de pe pod, 

adaug, arătând cu degetul, deși nu o văd, e mai periculoasă decât 
ne imaginăm. Cine știe ce puteri are? 

— N-o să le folosească, zice Jules. Am eu grijă de asta. O să-i 
iau oasele îngropate înainte să terminați de dansat. 

Ne uităm unul la altul cu o privire îndârjită. Am încredere 
deplină în Jules și știu că sentimentul e reciproc. 

— Nu am nicio îndoială. 

Marcel duce mâna la arc. 

— Dacă apare sufletul pereche, doar îl rănesc, nu? 

Mă trece un fior la gândul a câte lucruri neprevăzute se pot 
întâmpla. 

— Mai bine îl ţii de vorbă. Cel mai important e să nu-l vadă 
Descântătoarea. Ţine minte asta. 

Marcel îmi aruncă un rânjet strâmb, parcă sperând să participe 
și el la acțiune. Ar face bine să se abţină. 

— Nici prin cap să nu-ți treacă... 

O tânguire răsună în aer. 

Nu, nu e o tânguire. 

E o melodie. 

Mă trece un fior pe șira spinării și mi se zguduie umerii. Am 
din nou zece ani și sunt singur în căruța tatălui meu. Cobor din 
ea și urmez acordurile melodiei, în pantofii micuți pe care mi i-a 
făcut tata. Muzica susură. Notele joace sunt atât de vechi, încât 
îmi trezesc amintiri pe care nu le am, ecouri nedeslușite ale unor 
vremuri cu mult înainte de nașterea mea, de nașterea tatei și a tu- 
turor oamenilor care au trăit și murit pe aceste meleaguri. 

— Bastien, mă avertizează Jules și mă apucă de picior. 

Scot un icnet. Abia atunci îmi dau seama că stau în picioare, 
cu faţa spre pod. 

— Respectăm planul, spun și scuip frunzele de izmă din gură. 

Mă simt bine. Dacă Descântătoarea vrea un suflet pereche, îi 
dau eu unul. Pe mine. După care o distrug. 

Jules îmi dă drumul. Pornesc prin iarba înaltă și-mi dezmor- 
ţesc gâtul. Imediat ce pun piciorul pe drum, mi se taie răsuflarea. 
Rochia albă a Descântătoarei de Oase strălucește în contrast cu 
piatra neagră a podului. E chiar ea, în carne și oase. În sfârșit, 
a sosit momentul mult așteptat. Încleștez pumnii. Mă apropii 
hoțește. 

Stă cu spatele la mine, iar părul lung, arămiu și lucios îi cade pe 
spate. Privirea îmi coboară după bucle până la linia voluptuoasă 
a șoldului. 

Nu-mi pot dezlipi ochii de la ea. De ce-aș face-o? Calc mai 
apăsat, târșâindu-mi picioarele pe pavajul podului, cutezător și 
necugetat. După tine am venit. De data asta, tu o să cazi în capcană, nu eu. 

La nici cinci metri în fața mea, Descântătoarea coboară fluierul 
de la buze. Inspiră adânc și se îndreaptă de umeri. Se întoarce spre 
mine, ca o fiinţă din vis. Trena rochiei se împotrivește și se agaţă 
de pământ, înfășurându-se în jurul ei. Pare sculptată din marmură, 
o operă realizată de tata cu nemărginită migală. Simt cum mi se 
încinge pielea. 

Părul fetei flutură pe umerii ei delicați. Frumuseţea ei e înșelă- 
toare, făcută să-i ascundă adevărata natură ucigătoare. Dar știam 
asta deja. Atunci, de ce-mi bate inima atât de tare? 

Ochii ei mari lucesc roșietici în razele lunii. Genele îi sunt în- 
chise la culoare, nu de același arămiu cald al părului. Sunt destul 
de aproape cât să observ asta. Înconștient, am mai făcut zece pași 
spre ea, atras de privirea pe care mi-o aruncă. Sălbatică, hotărâtă, 
uluită. Îi răspund în același fel. Amândoi ne privim destinul în 
ochi. Moarte sigură. Dar nu eu voi muri. 

— Cum te cheamă? mă întreabă fata, cu o voce ușor stridentă. 

Observ că e foarte tânără. Aproape de-o seamă cu mine. Des- 
cântătoarea care l-a ucis pe tata o fi fost la fel de tânără, dar mi-a 
părut mai matură pentru că eram copil? 


— Bastien, răspund pe negândite. 

Planul era să-i spun un nume fals și să i-l dezvălui pe cel real 
mai târziu. Trebuie să fiu mai atent. 

— Bastien, repetă ea, pronunțând cuvântul cu grijă, de parcă e 
prima oară când îl aude. 

Aproape că nu-mi mai recunosc propriul nume. 

— Eu sunt Ailesse, spune, învârtind fluierul în mâini. 

E semn de neliniște. Sau un șiretlic, să-mi dea impresia că e 
neliniștită. 

— Ai fost ales de zei, Bastien. E o mare onoare să dansezi 
cu o Leurress, o mare onoare să dansezi cu moștenitoarea familiei 
matriarhei Odiva. 

Mă inviţi la dans? 


Înfig bine picioarele în pământ și intru în jocul ei. Fata aceasta, 
Ailesse, e totuna cu o prinţesă. Victima perfectă. Suratele ei se vor 
gândi de două ori înainte să mai ucidă un bărbat. 

Spre surprinderea mea, pufnește în râs. 

Iartă-mă! Sunt extrem de entuziasmată. 


Își netezește părul, se apropie de parapet și așază fluierul pe el. 
Se întoarce spre mine, cu privirea fixă a unui animal de pradă, a 
unei ucigașe ce e. 

— Dansezi cu mine, Bastien? 

Îmi înfrânez impulsul de a mă uita peste umăr. Jules ar fi tre- 
buit să ajungă sub pod între timp. Cu puțin noroc, a dezgropat 
deja primul os. 

Fac o plecăciune, cum am văzut că fac baronii, cu un braț îndoit 
în fața mea. Chinga tecii în care am cuţitele mă strânge de piept. 


— Mi-ar face nespusă plăcere să dansez cu tine, Ailesse! 


Ailesse 


TRAG AER ÎN PIEPT, EXPIR ȘI ARUNC O PRIVIRE 
furișă spre Sabine. Ne urmărește dintre ramurile unui frasin din 
pădure. Ochii mei de șoim se concentrează pe buza ei superioară, 
prinsă în menghina dinților. E la fel de încordată ca mine. Poate se 
gândește că n-o să iau dansul în serios, cum făceam când exersam 
împreună cu ea. Giselle ne-a învățat să dansăm împreună și, de 
câte ori mișcările deveneau prea intime, îi aruncam o ocheadă lui 
Sabine. Până la urmă, nu s-a mai putut stăpâni și a izbucnit în râs. 
Giselle a ridicat mâinile spre cer, exasperată, și a încheiat lecţia pe 
ziua aceea. 

Fac trei pași spre Bastien și mă uit în ochii lui. Aproape ne 
atingem. În curând, ne vom atinge de-a binelea. La danse de Pamant 
nu mi se mai pare deloc amuzant în momentul acesta. 

O senzație de căldură îmi înfioară pielea și îmi stăpânesc cu 
greu tremuratul. E vremea să începem. 

Ceaţa se întinde pe pod și se agaţă de tivul rochiei mele, 


contopindu-se cu albeața materialului. Din cauza asta, pare și 

mai lungă. Ridic un picior și mă răsucesc pe vârf, iar ceața se 
învârte odată cu mine. 

Bastien mă privește cu buze lucioase și întredeschise. După 
ce-mi termin pirueta, întinde brațele și dă să mă cuprindă de mij- 
loc. ÎL ating pe încheietura mâini și șoptesc: 

— Nu încă. 

— Scuză-mă! spune, cu glas Tăgușit, ȘI se retrage. 

— Deocamdată trebuie doar să priveşti. Acum dansez doar eu. 
Când vine rândul tău, te anunț. 

Înghite în sec și își trece degetele prin păr. Își drege glasul. 

— Am înțeles. 

Figura lui gânditoare mă face să zâmbesc, dar el nu zâmbește. 
Toţi băieţii or fi la fel de serioși? Într-o zi, o să aflu ce anume 
aduce zâmbetul pe chipul lui Bastien. O să mă distrez căutând 
metode de a-l înveseli. O să... 

N-o să faci nimic, Ailesse. Nu în viaţa asta. Băiatul moare la finalul dansului. 

Simt o strângere de inimă, dar îndrept umerii. Mă învârt în 
jurul lui Bastien. Înalt brațele și le unduiesc grațios, cum m-a în- 
vățat Giselle. Descriu viaţa prin elementele sale. Adierea vântului. 
Curenţii mării. Energia pământului. Căldura flăcării care pâlpâie. 
Sufletul etern. Ochii albaștri ca marea ai lui Bastien îmi urmăresc 
fiecare mișcare. 

„Crezi că e o cruzime să ispitești un bărbat, făgăduindu-i viața, 
când știi că îl vei ucide?” m-a întrebat aseară Sabine, înnebunindu-mă 
cu întrebări despre la danse de l'amant înainte de culcare. „Te-ai juca 
toată ziua cu un iepure pe care urmează să-l mănânci la cină?” 

„Tu oricum n-ai pune gura pe iepure”, i-am ZIS și i-am tras un 
ghiont în burtă. „E un simplu dans, Sabine. Face parte din ritul de 
trecere. La sfârșit, devin Călăuză. Asta-i tot ce contează.” 

Asta-i tot ce contează, îmi repet în minte, în timp ce mă învârt și 
mă unduiesc și defilez din toate unghiurile prin faţa lui Bastien. 
Îmi mângâi faţa și îmi trec dosul palmei peste gât, piept, talie și 

șold. „iti oferi trupul”, mi-a explicat Giselle. „Silueta ta, frumuse- 
țea chipului tău, forța membrelor tale.” 

Îmi adun părul pe umăr. Îmi trec degetele prin el, pentru ca 
Bastien să-i vadă lungimea, culoarea arămie, luciul și buclele. 

Respir greu la vederea focului din privirea lui. 

E doar un dans, Ailesse. 

Închid ochii și îmi imaginez că sunt undeva departe. Mă văd 
îmbrăcată în aceeași rochie, dar nu mă aflu pe Castelpont, ci pe 
podul sufletului. Ţin un toiag în mână și-mi iau locul alături de su- 
rorile mele Călăuze. La capătul podului, la Porțile Infernului și ale 
Paradisului, mama cântă la fluier și ademenește morții. Eu conduc 
sufletele doritoare și lupt cu cele nesupuse. Călăuzesc cu aceeași 
forță și pricepere ca Odiva, iar în momentul în care ultimul suflet 
traversează podul și se închid Porțile, ea se întoarce spre mine. Îi 
strălucesc ochii, calzi, iubitori și mândri. Îmi zâmbește și spune... 

— AL terminat? 

Deschid ochii. Mama a dispărut. Bastien se uită la mine. Se 
foiește în hainele elegante, de parcă l-ar mânca. 

— Ziceai că am și eu un rol, îmi atrage atenția și se uită în jur. 

E agitat sau nerăbdător? Vântul îi ciufulește părul negru și lu- 
cios. Îmi tremură degetele, tânjind să-i atingă șuviţele rebele care-i 
cad peste urechi și ceafă. 

— Mă înveţi ce am de făcut? mă întreabă, pe un ton între mo- 
rocănos și tandru. Ai... 

Lasă ochii în pământ și se scarpină pe mânecă. În ciuda întune- 
ricului, ochii mei cu har îi observă obrajii îmbujorați. Ridică din 
nou privirea la mine. 

— Ai răbdare cu mine? 

Simt cum îmi aleargă sângele prin vene. Încep să înțeleg de 
ce l-au ales zeii pe Bastien. În spatele mării calme din ochii lui se 


ascunde furtuna, o forță egală cu a mea. 

Îmi dau părul pe spate, ca să acopăr teaca cuţitului. ÎL iau pe 
Bastien de mâini și i le pun pe mijlocul meu. Ridic din sprâncene 
în fața strânsorii lui temătoare, iar degetele lui se așază mai bine, se 
strâng și își infiltrează căldura prin țesătura rochiei mele. 

Ridic palmele la fața lui și îi mângâi pomeţii, maxilarul, nasul. 
Fiecare mișcare are ritmul ei, fiecare atingere face parte din dans. 
l-am dat ocazia să mă studieze, acum e rândul meu să cântăresc 
ce-mi poate oferi. 

Îmi concentrez vederea de șoim și observ cele mai mici lică- 
riri verzi și aurii ale irisurilor lui albastre. Are chiar și un pistrui 
minuscul pe pleoapa de jos a ochiului drept. Cobor privirea spre 
buze. Acesta e momentul în care ar trebui să le ating, să le observ 
forma și textura, ca și când degetele mi-ar putea spune cum ar fi 
să-l sărut. 

La apropierea de Bastien, cel de-al șaselea simț al rechinului-ti- 
gru îmi pulsează ca o a doua inimă. Bătăile se înteţesc când îi duc 
mâna la gură și îmi trec ușor degetele peste ea. Bastien închide 
ochii și scoate un geamăt, însoțit de un suflu fierbinte. Am nevoie 
de toată abilitatea caprei sălbatice ca să-mi păstrez echilibrul. Vreau 
să-l sărut, nu doar să-mi imaginez cum ar fi. Sărutul nu face parte 
din la danse de Pamant, dar Bastien n-are de unde să știe asta. 

Sabine însă știe. 

Ar privi-o ca pe o cruzime să încalc această limită a intimității, 
când scopul meu este să-l ucid pe pod. 

Cobor mâinile pe gâtul și pieptul lui Bastien, care deschide 
ochii. Îmi tresare fiecare fibră a corpului la vederea privirii flă- 
mânde pe care mi-o aruncă. Mă trec fiori de gheaţă și foc. 

Înlăuntrul lui oare simte care va fi deznodământul? 

Cuţitul meu de os. Inima lui. Ofranda mea închinată zeilor ca 
dovadă că sunt pregătită să devin Călăuză. 


Dansează mai departe, Ailesse. Dansează mai departe. 


Sabine 


DIN SPATELE FRASINULUI, STAU CU OCHII PE 
Castelpont și la danse de Pamant. Inima îmi bate mai tare. Prietena 
mea e la un pas de a ucide o ființă umană, iar eu am jurat să fiu 
martoră la moartea acesteia. 

Nu te gândi prea mult la cruzimea faptei, Sabine. Gândeşte-te la binele care 
va rezulta din ea. Ailesse va deveni Călăuză. Va ajuta sufletele celor morți să 
se stabilească în Viaţa de Apoi. Acolo îşi vor găsi liniştea — cele care vor ajunge 
în Paradis, cel puţin. 

Ailesse întinde unul dintre brațele iubitului ei și se învârtește 
lent până la capătul acestuia, apoi revine la pieptul lui. Se oprește 
când ajunge cu spatele lipit de el. Înaltă braţele ca niște aripi și le 
împreunează pe după gâtul lui. Băiatul îi urmează pașii în deplină 
armonie cu ea. Sunt foarte frumoși împreună. Mi se umplu ochii 
de lacrimi, dar nu le las să curgă. Mi-am jurat că nu o să plâng 
astă-seară. 

Mă uit atent la băiatul sosit la doar câteva clipe după ce Ailesse a 
început să cânte. Zeii l-or fi ales de conveniență sau chiar e partenerul 

ei perfect? Nu găsesc nimic necurat la el și mă încrunt. Orice de- 
fect la prima vedere e doar o calitate ascunsă. Stângăcia lui e în- 
cântătoare când Ailesse se învârte în jurul lui. Firea gravă indică o 
viaţă obișnuită cu disciplina. 

Vrând, nevrând, accept că zeii l-au ales bine, dar am o strângere 
de inimă. Dintotdeauna, Ailesse mi-a luat-o înainte, iar acum are 
ceva mult mai prețios decât orice os de har. Are promisiunea iubi- 
rii. Și-a întâlnit Pamouri. Mă tem că nu voi avea niciodată curajul 
să fac ceea ce mi se cere pentru a-l întâlni pe al meu. 

Cu coada ochiului, zăresc ceva negru în ceața din capătul opus 
al podului — ceva ce se furișează pe mal. Dacă e un animal de 
pradă, va fi atras de sânge în momentul în care Ailesse îl omoară pe 
băiat. Îmi musșc buzele. N-am voie să intervin astă-seară, dar regula 
se referă, probabil, la faptul că trebuie să stau la distanță de lamourt 
lui Ailesse, nu de ce-am văzut mai devreme. 

Agăt colierul prietenei mele de o creangă, trec pe sub ea și mă 
duc tiptil spre mal. Iubitul lui Ailesse nu mă observă. O privește 
cum se plimbă în jurul lui și îi mângâie bustul cu degetele. N-am 
timp de pierdut. Trebuie să revin la locul meu înainte să se termine 
dansul. Atunci, vraja fluierului de os va începe să se stingă, Ailesse 
își va scoate cuțitul de os, iar eu trebuie să fiu de față la încheierea 
ritului de trecere. 

Ceaţa se îngroașă din nou. Cobor cât pot de repede panta ab- 
ruptă. Într-un final, ajung jos și mă uit în jur. Nu văd mai mult 
de doi metri în față. În rest, totul e îmbrăcat în alb. Dacă eram la 
vânătoare, aveam la mine arcul sau un pumnal, dar, ca martoră la 
ritual, nu am niciun mijloc de apărare. La Leurress care execută ritu- 
alul trebuie să dovedească că se poate descurca singură. 

Înaintez cu prudență. Harul salamandrei mă ajută să-mi păs- 


trez echilibrul pe pământul denivelat. Tot el îmi ascute mirosul, 

aptitudine pe care am disprețuit-o mereu, dar pentru care sunt re- 
cunoscătoare acum. Las mirosul de piele, lână și ușoară transpira- 
ţie să mă conducă până în partea cealaltă, unde aud un icnet stins. 
Răsună din nou, de data asta însoțit de un vag râcâit. Prin ceață 
deslușesc o siluetă ghemuită — o fată. Întoarce capul spre mine și 
îi cade gluga pe spate. 

Preţ de o fracțiune de secundă, rămân încremenită, neînțele- 
gând ce caută aici. După care îmi îngheaţă sângele în vene. Are 
mâinile pline de pământ. A săpat o groapă. Mă blestem. Probabil 
a găsit ascunzătoarea cu ușurință, din cauza pământului răscolit. 

Fata se încordează, gata să fugă ori să atace. Inima îmi bubuie 
în piept. Mă chinuiesc să gândesc. Nu a găsit încă osul de har. 
Ailesse ar fi simțit și m-ar fi strigat. Încă e timp s-o opresc. 

Mă reped spre fată. Îmi ghicește intenția și se rostogolește 
într-o parte. Mă răsucesc, dar s-a ridicat deja de jos, cu cuțitul în 
mână. Tensiunea pune stăpânire pe mine, dar îmi înfrânez impul- 
sul de a țipa. Ailesse trebuie să se concentreze asupra băiatului. 

Fata cu glugă pe cap se năpustește la mine, cu cuțitul întins. 
N-am cu ce să mă protejez, în afară de braț. Mă săgetează o durere 
cumplită în momentul în care îmi taie carnea prin mânecă. Scot un 
geamăt și mă trag înapoi, împleticindu-mă pe picioare. 

Vino-ţi în fire, Sabine! O să te vindeci. Asta e marele tău talent. 

Iau de jos o piatră de mărimea pumnului. 

— Crezi că mă poţi opri? mârâie fata. Hai să vedem! 

Arunc piatra spre capul ei. Se ferește cu un rânjet batjocoritor. 
Îşi plimbă cuțitul dintr-o mână în alta. 

— Ai doar un os, spune ea. Nici măcar n-o să trebuiască să 
depun prea mare efort ca să te omor. 

Ştie despre oasele de har? Caut disperată altă piatră. 


— Cine ești? 


78 KATHRYN PURDIE 


— Fiica unui om ucis de o Descântătoare de Oase, spune, 
rostind cuvintele cu o ură profundă. Timp de un an, Ashena s-a 
prefăcut că-l iubește, după care l-a blestemat și l-a lăsat să moară. 
Lent. În chinuri. 

Ashena? Rămân cu gura căscată. Mi-a împletit părul pe vremuri. 
După ce-a fost ucisă mama, Ashena mi-a dăruit o scoică sidefată. 

— Ashena l-a iubit pe tatăl tău? 

Nici prin gând nu mi-a trecut vreodată că iubitul unei Descân- 
tătoare ar putea avea copii dintr-o relaţie anterioară. 

— S-a prefăcut, repetă fata. Totul a fost o minciună. 

— Sau nu. În fond, Ashena nu și-a ucis l'amourt cu mâna ei. 

A mărturisit asta familiei, după ce s-a întors la Château Creux. 
Dacă l-ar fi ucis cu cuțitul ritualic, magia legăturii sufletești i-ar fi 
salvat viața. 

— Ashena a murit din dragoste pentru el, spun, sugrumată de 
emoție. 

Totul s-a petrecut într-o clipă, la un an de la ritul de trecere. 

Fata cu glugă se întunecă la față, vizibil contrariată și nedumerită. 

— Nu mai contează. Moartea Ashenei nu repară răul pe care 
i l-a făcut tatei. 

— Și ce anume l-ar putea repara? întreb. 

Trag de timp ca să apuc piatra mai bine. Știu deja ce o să-mi 
răspundă. 

— Moartea ta, spune, cu un zâmbet dușmănos. Și a prietenei 
tale. 

— N-ai cum s-o învingi pe Ailesse. 

— Eu, nu, dar noi, da. 

Noi? 

Cu o mișcare rapidă, se întoarce la petecul de pământ răscolit. 
Arunc piatra și o lovesc în umăr. Scoate un geamăt, dar durerea 


nu O oprește. 

Scoate mâinile din țărână. În pumn strânge osul de șoim al lui 
Ailesse. Ţin minte ziua în care Ailesse a tras cu arcul și a doborât 
pasărea din înaltul cerului. Mi-a dăruit cea mai lungă pană a lui. 

Clocotesc de furie. 

Orbică de ură, mă năpustesc asupra fetei cu glugă. 

În clipa aceea, Ailesse scoate un țipăt de spaimă. 

— Sabine! 


Ailesse 


PARCĂ ÎMI TOARNĂ CINEVA PLUMB ÎN PICIOARE. 
Cad de pe vârfuri. Îmi piere nuanţa violet a văzului și, odată cu 
ea, agerimea. Reușesc să mă smulg din brațele lui Bastien și duc o 
mână la gât. Osul de șoim a dispărut. Nu de pe colier, ci... 

Mă duc fuga la parapet și mă uit peste margine. Din cauza ceții, 
nu văd nimic dedesubt, dar aud zgomotele unei încăierări. 

Se întâmplă ceva groaznic. 

— Sabine! 

Ciulesc urechile, dar nu disting decât bufnituri și icnete. Apoi 
răsună strigătul prietenei mele: 

— Fugi, Ailesse! 

Încremenesc. Degetele mi se încleștează pe marginea parapetului. 
Nu pot să fug. Sabine e în primejdie. Dar nici să cobor de pe pod nu 
pot. Nu încă. Magia e încă vie. Trebuie să iau o decizie. În privința 
lui Bastien. Nu, n-am de ales. Trebuie să-l omor. Chiar acum. 

Toţi mușchii mă îndeamnă să-i sar în ajutor lui Sabine, dar mă 


forțez să mă întorc spre Bastien. 

— Îmi pare rău! 

N-ar trebui să-i cer scuze. E o onoare pentru el să-mi fie amouré. 
E o onoare să moară. Duc mâna la cuțitul de os de la spate. 

Duce și el mâna la spate. 

— Mie nu, spune. 

Scot cuțitul din teacă. El scoate două. Fac ochii mari. 

— Ce-i asta? 

— Asta, șuieră el, iar toată tandrețea și șovăiala de pe chipul 
lui se preschimbă într-o grimasă feroce, e răzbunare. 

Se repede cu cutțitele la mine. 

Mă trag înapoi. Nu m-am pregătit pentru o astfel de luptă. E 
cu totul altceva să ucid un animal cu cutitul. 

— De ce faci asta? îl întreb. 

Gestul lui mă ofensează profund, cu atât mai mult după ce am 
dansat împreună. 

— Ce rău ţi-am făcut eu ţie? 

Își umflă nările. Furia se revarsă în valuri din el. Cel de-al șa- 
selea simț mă gâdilă pe șira spinării, pândindu-i fiecare mișcare. 

— Neamul tău mi-a ucis tatăl, mârâie el dezgustat, de parcă 
Fermecătoarele ar fi mai prejos decât o ființă umană. Eram copil. 
A murit sub ochii mei. O Descântătoare i-a tăiat gâtul și l-a lăsat 
într-o baltă de sânge. 

Mi se întoarce stomacul pe dos. 

— Nu... nu trebuia să fii acolo. Nu aveai voie să fii de față. 

— Așa-ţi ceri tu scuze? replică Bastien, strâmbând din nas, cu 
o figură dușmănoasă. Tatăl meu a murit. Un om bun, cu o inimă 
mate, a murit fiindcă s-a nimerit să treacă pe un pod când nu 
trebuia. 

N-am fost eu acolo! N-am făcut eu nimic! Cuvinte neputincioase pe 
care refuz să le rostesc. 


— N-a fost o nimereală. Zeii l-au ales. 


82 KATHRYN PURDIE 


— Zău? face Bastien și vine spre mine. Ce zei sunt ăia care 
smulg un om de lângă familia sa și permit să fie sacrificat de o 
femeie pe care nici măcar n-a întâlnit-o vreodată? 

Replica lui îmi sfâșie inima și lovește în sacralitatea iubiţilor. 
Fără oblăduirea zeilor, les Leurress ar fi niște criminale. Blasfemie. 
Refuz să cred... 

— Nu știi nimic! 

— Știu mai multe despre sufletul tău negru — și al surorilor 
tale — decât mi-aș dori. 

Bastien se aruncă spre mine atât de rapid, încât abia reușesc 
să mă feresc la timp de cuțit. Mi-am pierdut viteza de reacție 
când am rămas fără osul de șoim. Rânjește. Se citește în ochii 
lui că mă consideră o pradă ușoară. Sunt precum salamandra lui 
Sabine, n-am nici colți, nici gheare. Se înșală amarnic. Strâng din 
buze și ridic mâna în care țin cuțitul. Am urcat pe munți înghe- 
țați și am ucis o capră sălbatică. M-am scufundat în mare și am 
învins un rechin-tigru. Bastien nu reprezintă nimic în comparaţie 
cu aceste animale. E doar un băiat cu două cuțite. Un băiat sortit 
să moară oricum. 

Lovesc. Îmi parează lovitura cu unul dintre cuțite. Încearcă 
să-mi împlânte celălalt cuţit în coaste. ÎL prind de încheietura mâi- 
nii — viteza rechinului-tigru mă ajută, dacă mă concentrez — și îl 
izbesc cu putere în piept. Zboară trei metri înapoi și se rostogo- 
lește pe jos. 

Se uită la mine cu ochi mari. Răsuflu satisfăcută. 

— Jules! strigă Bastien. E încă puternică! 

— Ştiu! 

O voce de femeie. Gâtuită. Se luptă sub pod, cu Sabine. 

— Prietena ta mi-a furat osul din aripă? întreb și mă apropii 
de el ca un animal de pradă. După ce te omor, o omor și pe ea... 


și pe celălalt, care stă ascuns în copacii de peste drum. 

Odată ce m-am obișnuit cu al șaselea simț, știu că mai e și o a 
treia persoană cu ei. Vine o vibraţie energetică dinspre coroanele 
din pădure, undeva la vreo opt sute de metri distanță, și e prea 
puternică pentru a fi o pasăre. 

Bastien se crispează și aruncă o privire într-acolo. 

— N-o să apuci! 

Întinde un braţ și încearcă să-mi pună piedică. Fac un salt, dar 
nu se lasă păgubaș. E îngrijorător de rapid pentru o persoană fără 
haruri. S-a antrenat special pentru asta. 

Se ridică pe vine și continuă să mă atace la nivelul solului. Mă 
dau înapoi și sar de pe un picior pe altul. Mă încurc în rochia prea 
lungă și nu-mi pot folosi agilitatea de capră sălbatică. Naiba s-o ia 
pe Isla! 

Mă lovesc cu spatele de parapetul podului. Bastien m-a încolțit 
și o știe prea bine. Agit cuțitul spre pieptul lui, dar se răsucește și 
lama îi ricoșează din umăr. Probabil poartă platoșă pe sub pele- 
rină. Cuţitul de os alunecă până în partea întunecoasă a podului. 

Dau să fug ȘI să-mi recuperez arma, dar Bastien îmi prinde trena 
sub cizmă. Cu o smucitură puternică, reușesc să sfâșii țesătura. Bas- 
tien pornește din nou la atac. Fac un salt înapoi, cu agilitate de 
capră sălbatică, și aterizez pe parapet. E îngust, abia dacă are trei- 
zeci de centimetri lățime, dar îmi ţin echilibrul și sunt stăpână pe 
mine. Dar sunt și o țintă ușoară. 

Spre mirarea mea, Bastien nu aruncă cuţitele spre mine. Dar, 
cu o mișcare rapidă și grațioasă, urcă pe parapet și se oprește la 
doi metri în faţa mea. Ridic dintr-o sprânceană și îi răspund cu un 
zâmbet la fel de obraznic. Întârzie atacul, ca să mă țină în suspans. 
Ce caraghios! De parcă m-ar putea intimida. 

— Zeii te-au ales bine, recunosc eu, remarcând cu câtă îndrăz- 


neală sfidează cei doisprezece metri care îl despart de pământul de 


dedesubt. 

Dar nu are cum să se măsoare cu mine. Și eu m-am antre- 
nat — să lupt cu sufletele morților, unde mai pui. Pentru asta 
nu-mi trebuie cuțit. 

— O să-mi facă plăcere să te privesc murind. 

Pufnește dispreţuitor și dă cu piciorul în fluierul de os pe care 
l-am pus pe parapet. Îmi înăbuș un geamăt în momentul în care 
cade în ceața de sub pod. Dacă se sparge... Dacă îl pierd... Bas- 
tien rânjește răutăcios. 

— Vai, ce neîndemânatic sunt! 

Se năpustește spre mine, profitând de faptul că sunt încă tul- 
burată. Mă retrag iute și fac un salt pe spate. Mai fac unul, și încă 
unul, rotindu-mă cu repeziciune. Bastien se ţine după mine. Simţul 
de rechin mă anunţă că e aproape. În momentul în care aterizez pe 
două picioare, un cuțit e la gâtul meu și celălalt la inimă. Le apuc 
de plăsele și le ţin nemișcate. Venele de la tâmplele lui Bastien se 
umflă din cauza efortului. 

— Nu m-au ales zeii, spune, gâfâind sub strânsoarea de men- 
ghină a degetelor mele. Te-am căutat până ţi-am dat de urmă. 

— N-ai fi putut pune piciorul pe pod fără voia zeilor. Viaţa 
ta îmi aparține. 

Dintr-o răsucire bruscă, îi smulg cuțitul din mâna stângă. E cel 
mai tăios dintre cele două. Se retrage și îl strânge bine pe celălalt 
între degete. În mod ciudat, pare mai atașat de acesta. 

— Grăbește-te, Jules! strigă el. 

Fata nu-i răspunde. Nu răspunde nimeni. 

— Sabine! strig și eu. 

Se aude doar vuietul vântului. 

Ceaţa se împrăștie puțin, dezvăluind o siluetă întinsă pe jos. 

Inima îmi bate nebunește. Mai trăiește? Al șaselea simț vibrează 


difuz, dar e posibil să fie energia celeilalte fete de sub pod. 

— Dacă a murit Sabine, spun și mă uit fix la Bastien, o să ai 
parte de o moarte lentă. N-o să te îngrop laolaltă cu oasele tale; o 
să le port ca podoabă. O să ți le smulg unul câte unul, înainte să-ți 
dai ultima suflare. 

Nicio Fermecătoare nu s-a atins vreodată de oasele iubitului ei, 
dar nu-mi pasă. O să inițiez eu un nou ritual. 

Bastien își încleștează fălcile. 

— lar dacă a murit Jules, te decapitez. 

— N-o să ai ocazia. 

Ţin cuțitul la fel ca el, ca pe un scut, cu mânerul aproape de față 
și în permanentă mișcare. Îi învăţ rapid tehnicile de apărare și atac. 
Mă reped la el și începem un nou dans, de data asta mai mortal, mai 
pasional, mai înfocat. 

Îi parez loviturile. El le parează pe ale mele și ne ciocnim an- 
tebraț în antebraţ. Nu întind niciodată coatele. Contraatac fulge- 
rător. Bastien e un profesor desăvârșit. Greșeala lui. Prădătorii din 
mine sunt elevi vicleni. 

Calcă pe parapetul îngust cu o ușurință surprinzătoare. Do- 
rința lui arzătoare de răzbunare e un har în sine. 

Odată ce-i învăţ mișcările, devin mai îndrăzneață. Loviturile 
mele au mai multă forţă. ÎI silesc să se retragă în momentul în care 
ne lovim braț în braţ. O fi el curajos, dar e slab. I-aș putea frânge 
oasele ca pe niște rămurele. Poate că asta o să și fac. 

Fruntea îi lucește de transpirație. Gâfâie la fiecare lovitură, 
la fiecare paradă, la fiecare ripostă. Mă bate gândul să pun mai 
mare presiune pe el, să văd până unde rezistă. Dar nu pot. Dacă 
Sabine e rănită, e încă timp s-o ajut. Ie implor, Elara, fă să fie 
doar rănită! 

— Mulţumesc pentru dans, mon amoură spun. 


— Asta numești tu dans? 

Bastien mă atacă la față, apoi la picioare, trecându-și agil cuțitul 
dintr-o mână în alta. 

— Ah, scuză-mă! Credeai că ne luptăm? zic, ferindu-mă de 
ambele atacuri cu grația caprei sălbatice. Mi-ar plăcea s-o văd și pe 
asta, dar, din păcate, n-avem timp. 

— Poftim? Doar n-ai obosit deja! Sau poate ţi-ai pierdut toată 
rezistența odată cu osciorul ăla de pasăre. 

Îmi tremură nările. Habar n-are cu cine se pune. 

— Tot îmi rămâne forța adunată a caprei sălbatice și a 
rechinului-tigru. 

— Forţă pe care ai furat-o. 

— Pe care am câștigat-o cinstit. 

— Nu ajunge ca să mă învingi. 

Îmi clocotește sângele în vene de furie. O să mori, Bastien! 

— O să vezi tu. 

Cu precizia caprei sălbatice, sar trei metri în aer și prind cuțitul 
cu ambele mâini. Toată ferocitatea și puterea rechinului-tigru mi 
se adună în corp. Îmi concentrez atenția asupra lui Bastien, aflat pe 
marginea parapetului. Pare atât de mic! Ușor de învins. 

Face un pas înapoi și ia o poziție defensivă, cu ochii mari și 
vigilenți. 

Mă arunc spre el. 

Bastien ridică pumnul cu o secundă înainte să atac. Nu reușesc 
să mă mișc suficient de repede. Tensiunea din mine slăbește. Mă 
izbește în braț şi-mi zboară cuțitul din mână. Acesta cade prin ceața 
tot mai subțire și se oprește zdrăngănind pe pietrele de sub pod. 

Șocată, sunt cât pe ce să cad și eu. Mușchii mă înjunghie în 
semn de protest. Mi se împăienjenește vederea. Energia se schimbă 
în jurul meu. Mi-a dispărut al șaselea simț. 

Colțul de rechin. Complicea lui Bastien a pus mâna pe el. 

— Sabine! țip din nou. 

Mă ard ochii. Ea e silueta neînsuflețită de jos. Altă explicație 
nu există. 

Nu-mi mai stă gândul la ritul de trecere. N-o să-l ucid pe Bas- 
tien aici și acum. O să-i dau eu de urmă altădată, chiar dacă o să 
dureze un an. Și atunci îi voi vărsa sângele. 

— Vin acum, Sabine! 

Fii vie. Fii vie, te rog! 

Dau să cobor de pe parapet, dar Bastien mă prinde de braț. 
Durerea îmi smulge un geamăt. Nu pot să scap. Se vede treaba că 
nu e chiar atât de slab. 

— Dă-mi drumul! strig. 

Încă am harul caprei sălbatice, care îmi dă forță în picioare. 
ÎL lovesc cu putere în tibia. Se strâmbă de durere, dar nu-mi dă 
drumul. 

— Trebuie să-mi ajut prietena. E nevinovată. 

— Deci recunoști că tu nu ești? 

În momentul în care încerc să-l mai lovesc o dată, Bastien mă 
trage aproape de el. Îmi pune cuțitul la gât. Înghit greu la atingerea 
lamei ascuțite. Mă poate ucide în orice clipă. 

E anormal. Un amour nu poate omori o Leurress. Așa ceva nu 
s-a pomenit în toată istoria noastră. 

Nu-mi vine să cred că o să mi se întâmple tocmai mie. 

Îi simt răsuflarea fierbinte pe față. 


— Niciuna dintre voi nu e nevinovată. 


Bastien 


AILESSE NU ÎNCHIDE OCHII ÎN AȘTEPTAREA MORŢII. 
Se uită fix la mine. Tremură din toate încheieturile în timp ce-i țin 
cuțitul la gât, dar nu clipește. Se teme de clipa aceasta, dar nu și de 
ce urmează după ea. Moarte. Viața de apoi. Lucruri pe care nu mi 
le pot imagina când mă gândesc la tata. 

Nu şovăi, Bastien! 

— Asta e pentru Lucien Colbert, spun și încordez antebrațele. 

Simt cum îmi pulsează inima în cap. Ochii ciocolatii ai lui 
Ailesse lucesc. 

— Oprește-o, Bastien! strigă Jules din ceața tot mai subțire de 
sub pod. S-a terminat! 

Ailesse scoate un icnet și se clatină în braţele mele. 

Ce vrea să spună Jules? 

— Asta și fac! 

— Nu pe ea, pe cealaltă! 

În spate, aud scrâșnetul pietrelor care se rostogolesc. Arunc o 


privire peste umăr. O fată brunetă, cu rochie verde — martora —, 

se cațără în apropiere de piciorul podului. Sângele îi șiroiește din 
rana de la cap. 

— Sabine! răsună glasul lui Ailesse. 

Se zbate să scape din strânsoare și aproape reușește din cauza 
neatenției mele. 

Sabine vede cuțitul de la gâtul lui Ailesse. Chipul i se schimo- 
nosește de groază. 

— Dă-i drumul! îmi poruncește și se repede spre mine. 

Îmi încordez toți mușchii. Poate că are forță de urs. 

Aleargă, dar lasă brusc capul într-o parte. Se agaţă de un stâlp, 
ca.să nu cadă. Din păr i se prelinge încă un firicel de sânge. 

— Oprește-te, Sabine! strigă Ailesse. Nu poți lupta în starea 
asta! 

— Nici tu, răspunde vocea încăpățânată, dar tremurătoare, a 
lui Sabine. 

— N-ai voie să intervii! 

— Puțin îmi pasă. 

— Pleacă, te rog! 

— Nu plec fără tine! 

— N-ai cum să mă salvezi. Du-te și avertizeaz-o pe mama. 
Spune-i că fluierul a căzut sub pod și... 

Nu le mai ascult. Atenţia îmi e atrasă de razele lunii care se re- 
flectă în lama cuțitului. Venele lui Ailesse pulsează sub apăsarea ei. 
Ce aştept — să ţipe sau să se prefacă și mai speriată? Clipa aceasta 
ar trebui să fie victoria supremă. Și va fi. Îi tai gâtul unei Descân- 
tătoare, apoi mă ocup și de cealaltă. 

Scrâșnesc hotărât din dinți, dar am un nod în stomac. 

Fă-o, Bastien! 

— Vezi că fuge martora, Bastien! răsună și mai aproape vocea 
lui Jules. 


Urcă pe malul abrupt, în urma lui Sabine. 

Mă răsucesc în direcția martorei. E deja la capătul podului. În 
curând, se va intersecta cu Jules. 

— Tu o prinzi înaintea mea! 

— Mai repede! își îndeamnă Ailesse prietena. 

Cuopinteli și gâfâieli, Jules reușește să ajungă în vârf. Șchiopătează. 

Sabine încearcă să treacă de ea, dar Jules scoate cuțitul. Sabine 
scoate un țipăt în momentul în care o taie pe o parte a taliei. 

— Nu! urlă Ailesse, zbătându-se nebunește. Fugi, Sabine! 

În ultima clipă, Sabine se fereşte de un nou atac al lui Jules. 
Amândouă se mișcă greoi din cauza rănilor. 

Jules mai ratează o dată. Sabine profită de ocazie și o lovește în 
piciorul rănit. Jules ţipă și se ține cu mâinile de genunchi. 

Ailesse se încordează. 

— Du-te, Sabine! Asta-i momentul! 

Sabine îi aruncă o privire îndârjită. 

— Mă întorc după tine! 

Se întoarce și pornește cât poate de repede pe drumul care duce 
în pădure. Cu o mână se ține de capul sângerând. Cu cealaltă apasă 
pe rana din talie. 

Jules se chinuiește să se ridice iar în picioare. 

— Trebuie să facem ceva, Bastien! Dacă o lăsăm să plece, se 
întoarce cu tot neamul ei. Mi-a zis că ne pot urmări cu ajutorul 
magiei. 

Mă apucă brusc ameteala. 

— Marcel ne-ar fi zis dacă e posibil așa ceva. 

— Marcel nu le știe pe toate, spune Jules și se ia, șontâcăind, 
după Sabine. 

Marcel. Stă ascuns în copacii de pe marginea drumului, în caz că 
apare adevăratul suflet pereche al lui Ailesse. Dar acum am nevoie 
de el aici, ca să-i dovedească lui Jules că se înșală. ÎI strig, dar nu-mi 


răspunde. 

Ailesse strâmbă din buze. 

— Nici nu vă închipuitți cât de scump vă va costa ce-ați făcut 
astă-seară. 

Îmi retrag puțin cuțitul de la gâtul ei, după care mă calmez. 
Ce informații are? M-am gândit la momentul răzbunării de ne- 
numărate ori — am luat în calcul orice eventualitate. Dacă una 
dintre Descântătoare reușea să scape, planul era s-o omorâm pe 
cealaltă și... 

— Lasă-i oasele! Oasele care sunt ale ei! 

O zgâlțâi atât de tare pe Ailesse, încât e cât pe ce să cadă de 
pe parapet. Probabil Jules i-a furat și ultimul os și, odată cu el, 
echilibrul. 

— Magia lor se bazează pe ele. Dacă nu sunt la noi, nu ne 
pot găsi. 

Sabine, care e la nici trei metri de lizieră, se oprește în loc. În- 
toarce privirea îndurerată spre Ailesse. Jules se uită la mine. Scutur 
din cap, ca să-i confirm că vorbesc serios. O s-o ucid pe Ailesse și 
apoi dau și de urma prietenei sale. Și, chiar dacă Sabine reușește să 
fugă, nu avem de ce să ne facem griji. 

Ailesse mă ţintuiește cu o privire plină de ură. 

— Tot o să vă găsească. 

Pufnesc dispreţuitor. 

— N-au nicio șansă. Trăiesc pe străzi de când eram mic. Cu- 
nosc ca-n palmă toate ascunzătorile din oraș și catacombele. 

— Nu contează. Surorile mele n-au nevoie de osul meu de 
har ca să vă găsească. Noi doi suntem legați sufletește. E tot ce le 
trebuie. 

Ia o poziţie trufașă. Sângele i se prelinge pe gât de sub lama 
cuțitului. 

— E adevărat că magia noastră se bazează pe oase. Le-am fo- 


losit ca sa te chem aici. Ai venit când ai auzit cântecul, iar zeii ți-au 

permis fiindcă ei te-au ales pentru mine. Acum sufletul tău îmi 
aparține atât în viață, cât și în moarte. 

Ceaţa se înalță în spatele ei și i se agaţă de rochie. 

— Dacă mă ucizi, mori și tu odată cu mine. 

Îmi transpiră palmele. Strâng și mai bine cuțitul. 

— Îşi răcești gura de pomană. Habar n-ai să minți. 

Înfig mai adânc lama cuțitului, dar Jules începe să strige: 

— Nu te grăbi, Bastien! Dacă spune adevărul? 

— Care adevăr? Că nu pot trăi fără ea? spun batjocoritor. 
Chiar crezi așa ceva? 

— Gândește-te puţin. Dacă tata a murit pentru că era legat 
sufletește de Ashena? Din ce mi-a spus martora, ea a murit la 
scurt timp după ce l-a părăsit. Poate că moartea ei a provocat-o 
și pe a lui. 

Respir din ce în ce mai greu și mai rapid. Valuri de căldură și 
frig mă trec prin tot corpul. O fi posibil să fiu legat sufletește de 
o Descântătoare de Oase? Dacă Ailesse spune adevărul, n-ar fi fost 
atât de speriată de moarte acum câteva clipe. Pe de altă parte, oare 
chiar era atât de speriată? În spatele măștii ei îngrozite, am zărit un 
licăr de siguranță. 

Marcel nu le ştie pe toate. 

Poate că eu nu am luat în calcul chiar orice eventualitate. 

E rândul meu să tremur. Am nevoie ca Ailesse să moară. Cuvin- 
tele îmi ard sufletul și mă lipesc și mai mult de ea. Îi alunecă un 
picior de pe parapet. O prind înainte să cadă. Cuţitul îmi șovăie 
la gâtul ei. 

— Oprește-te, Bastien! strigă Jules. 

— Taci! 

Opt ani interminabili am plănuit acest moment. Nu pot să-i 


dau drumul tocmai acum. 

— Aţi terminat? răsună vocea lui Marcel. 

ÎI zăresc vag, prin ceață, cum vine spre pod. În același timp, 
Sabine ajunge la liziera din spatele lui. Marcel n-o observă. A găsit 
singur altă cărare printre copaci. 

— N-a apărut niciun suflet pereche, declară el în gura mare. 
Ori trăiește pe vreo insulă, ori e mai încet decât o broască țestoasă. 
Sau un melc, că e și mai lent. 

Se oprește brusc și se uită la toți trei. Ailesse. Jules. Eu. 

— Hm, deci n-aţi terminat. 

— Martora, Marcel! strigă Jules și face semne disperate spre 
Sabine. 

Nu o poate ajunge din urmă, din cauza piciorului rănit. 

— Du-te repede după ea, ca să nu cheme și altele! O să-l omoare 
pe Bastien. 

Marcel se răsucește și se uită năucit la Sabine, aflată la câțiva 
metri distanţă de el. Stă cocoșată din cauza amețelii. 

— Ai auzit ce-a zis prietenul tău? îmi șuieră Ailesse la ureche. 
N-a văzut alt suflet pereche. 

Mă uit la ea, hipnotizat de negrul adânc al ochilor ei. 

— Eşti al meu, îmi spune. 

Cu o repeziciune neașteptată, Marcel lasă jos bocceaua și scoate 
o săgeată din tolbă. 

Ailesse geme. 

— Nu. Fugi, Sabine! 

Sabine ridică capul cu greutate. Arată feroce cu dâra de sânge 
care i se întinde peste față și un ochi. Marcel trage de coarda arcu- 
lui. Se încovoaie de umeri, de parcă mai are puțin și vomită. 

— Fugi! strigă din nou Ailesse. 

Marcel tresare și dă drumul săgeții, care trece foarte aproape de 
capul lui Sabine. Fata înșfacă ceva de pe o ramură și fuge. Dispare 


în pădure. 

— Merde! exclamă Jules și se prăbușește la pământ. 

Spinarea lui Ailesse se relaxează sub degetele mele. Mă fixează 
cu o privire triumfătoare. Strâng din dinți. Prietena ei a scăpat, 
iar Ailesse e convinsă că n-o s-o omor pentru că suntem legați 
sufletește. Cel puțin așa spune ea. O să mă lămuresc cât de curând. 
După aceea o s-o fac să sufere. O să mă implore să o omor. 

— O să mori, Descântătoareo! spun, iar tonul tăios se trans- 
formă într-un mârâit funest. Pentru că tu ești a mea! 


Sabine 


INTRU REPEDE ÎN RUINELE DE LA CHÂTEAU CREUX 
și trec pe lângă blazonul sculptat al regelui Godart. Cu fiecare bă- 
taie a inimii, mă trec fiori calzi și reci prin tot corpul. 

Ailesse a murit. A ucis-o iubitul ei. Am ajuns prea târziu. 

Îmi şterg lacrimile cu mâini tremurânde. Mă umplu de sânge 
pe degete. E peste tot — pe gât, în păr, pe rochie și pe mâneci. E în 
locuri pe care nu le văd. Pe gâtul lui Ailesse. Pe pietrele podului. 
Pe cuțitul iubitului ei. 

Închid ochii. Linişte-te, Sabine! Nu știi sigur că Ailesse a murit 

Băiatul dădea semne de șovăială. Poate că e încă vie. Nu e 
prea târziu. 

Alerg prin tunelurile înguste de sub castel și intru în ultimul 
care duce la curte. Noaptea e pe jumătate trecută, dar Odiva 
așteaptă, probabil, să ne întoarcem și nu s-a culcat. 

Cum îi explic ce s-a întâmplat? E numai vina mea. 

Când să intru, mă apucă din nou amețeala. Strâng din dinți și 


mă țin cu mâna de zidul tunelului. Harul salamandrei m-a ajutat 

să mă vindec după atacul fetei cu glugă, dar am pierdut prea mult 
sânge. Pe drumul de întoarcere, am fost la un pas să leșin și a tre- 
buit să-mi sprijin capul pe genunchi. Din cauza asta, am pierdut 
timp prețios. Nu mai pot zăbovi. 

— Ti-am dăruit tot ce se putea în acești ultimi doi ani. 

Vocea Odivei e ca un murmur, dar reverberează în peștera 
spațioasă. 

Am o strângere de inimă. În prima clipă, am impresia că vor- 
bește cu mine — mama a murit acum doi —, dar, odată ce mi se 
limpezește vederea, o văd pe matrone în picioare, sub razele lunii, 
în mijlocul curții. Stă cu spatele la mine și brațele întinse în faţă. 
Se roagă — cu fervoare —, altminteri m-ar fi observat. Simțul ei de 
pisică-de-mare și auzul de liliac ar fi anunţat-o de prezența mea. 

— Timpul e pe sfârșite, continuă ea. Dă-mi un semn, Tyrus. 
Spune-mi că sacrificiile mele nu au fost în zadar. 

Tyrus? Mă uit atent la mâinile împreunate ale Odivei. Sunt 
îndreptate în jos, spre Infern, nu în sus, spre Bolta Nopții. Mă 
încrunt. Les Leurress îl venerează pe Tyrus — îi oferim sufletele 
rele în noaptea de călăuzire —, dar rugile noastre sunt închinate 
Elarei, care ascultă rugămintțile celor neprihăniți. Cel puțin, așa 
am învățat eu. 

Mă îndepărtez de perete. Nu contează ce-am învățat. Ailesse e 
în primejdie. Mă rog la orice zeu, numai s-o salveze. 

— Matrone! 

Odiva înlemnește. les sub razele argintii ale Luminii Elarei, 
iar ea se întoarce spre mine. În același timp, ascunde în palme un 
obiect atârnat de colierul ei cu trei șiraguri. ÎL vâră repede sub ro- 
chie, dar apuc să văd o scânteie roșie. 

— Sabine. 

Mijește ochii de abanos și îmi studiază spintecăturile de pe 


braț, cap și talie. Vine în grabă la mine. 

— Ce s-a întâmplat? întreabă și buza de jos îi tremură ușor. Și 
Ailesse e rănită? 

Plec capul în pământ. Mi se usucă gâtul și mi se împăienjenesc 
ochii. 

— Ne-au luat pe nepregătite, bolborosesc, neștiind de unde 
să încep. 

Odiva se apropie și mai mult. Craniul de liliac prins în coroana 
din vertebre de viperă tronează amenințător peste mine. 

— Cine v-a luat pe nepregătite? 

— Iubitul ei. Ne pândea... împreună cu acoliții lui, doi la 
număr. Știau cine suntem. Și voiau să ne omoare. 

Furioasă și nedumerită, la matrone își încrețește sprâncenele 
negre. 

— Nu pricep. Ailesse e cea mai înzestrată Fermecătoare din 
notre famille din ultimul secol. 

Sunt de acord cu ea, chiar dacă nu i-a făcut niciodată acest 
compliment prietenei mele. 

— Cum e posibil ca niște muritori de rând... 

I se stinge vocea, de parcă s-ar sufoca. 

— O fată a furat harurile lui Ailesse de sub pod. 

Scot mâna de la spate și îi arăt colierul golaș. Ultima mea sar- 
cină, în calitate de martoră, ar fi fost să-i prind la loc oasele de har. 
Mă mistuie rușinea și îmi ard obrajii. Până în seara asta, am trăit 
cu impresia că prietena mea e invincibilă, dar trebuia să fi îngropat 
oasele mai adânc, să le păzesc mai bine. În felul ăsta, Ailesse s-ar 
fi putut apăra. 

— Fata spunea că tatăl ei a fost ucis de Ashena. Bănuiesc că 
iubitul lui Ailesse a ajutat-o să se răzbune. 

Odiva stă încremenită ca o statuie. Curentul de aer îi flutură 
părul ca smoala și rochia albastră ca safirul, dar corpul e perfect 
neclintit. În cele din urmă, deschide gura. 

— Mai trăiește? întreabă în șoaptă. Mi-au ucis fiica? 

Un suspin prelung îmi erupe din piept. 

— Nu știu. 

Odiva mă apucă de bărbie. 

— Unde-i fluierul de os? 

Fiori de gheaţă mă trec pe șira spinării, sub privirile ei sfrede- 
litoare. N-am mai văzut-o niciodată pe Odiva atât de îndârjită și 
disperată. 

— E... 

Pierdut, undeva pe sub pod. 

— L-au luat ei. 

Scrâșnește din dinți. 

— Eşti sigură? mă întreabă lent, apăsat. 

— Da. 

Îmi freamătă stomacul. N-am mințit-o niciodată pe matrone. 
Nu-mi explic de ce fac asta acum, știu doar că instinctul îmi spune 
că nu e momentul să ajungă pe mâna Odivei. Mai ales că pare pre- 
ocupată mai degrabă de fluier decât de soarta fiicei sale. 

— Trebuie să pornim numaidecât în căutarea lui Ailesse. Dacă 
mai e în viaţă, are nevoie de ajutorul nostru. 

Odiva se întoarce cu spatele la mine. 

— Ai idee ce-ai făcut, Sabine? 

— Eu 

Fac un pas înapoi. E prima oară când mă ceartă Odiva. De 
obicei, păstrează mustrările pentru Ailesse. 

— Cum ai permis să se întâmple așa ceva? Ţi-ai pierdut și tu 
oasele de har? 

Osul de har, nu oasele. Unul singur. Jalnic. 

— Am încercat s-o ajut, dar eram rănită. 

— Asta nu e o scuză. Trebuia să ai încredere în harul tău 
vindecător. 

Mă uit la ea, cu gura moale, și nu știu ce să spun. Sunt mânjită 
cu sânge uscat și abia mă țin pe picioare. Harul salamandrei mi-a 
grăbit vindecarea, dar am suferit răni adânci la Castelpont. 

— Îti cer iertare! 

Clatină din cap și se plimbă agitată prin curte, iar rochia i se 
unduiește pe lângă corp odată la câțiva metri, când schimbă direc- 
ţia. Aproape că n-o recunosc pe femeia din fața mea. Nu seamănă 
deloc cu la matrone cumpătată și imperturbabilă a familiei noastre. 

— Ăsta-i semnul pe care l-am cerut? 

Strigătul ei de mânie reverberează din pereții peșterii. T'resar, 
deși nu mi se adresează mie. Nu știu despre ce semn vorbește, dar 
ochii ei de onix se îndreaptă acuzator spre pământ. 

În câteva clipe, trei dintre senioare — Dolssa, Pernelle și Ro- 
xane — dau fuga în curte din diverse tuneluri. Sunt ciufulite și mur- 
dare, iar pe chipul lor se citește îngrijorarea. Cercetează peștera, ca 
și când ar căuta sursa pericolului. 

— S-a întâmplat ceva, Matrone? întreabă Dolssa. 

Odiva strânge în pumn nestemata roșie — sau ce-o fi obiectul 
pe care-l ascunde sub rochie. 

— Da, s-a întâmplat. 

Respiră greu și își descleștează degetele. 

Pernelle se întoarce spre mine și îmi studiază faţa mânjită de 
sânge. 

— Ailesse... e... 

— E vie, spun, cu un nod în gât. 

Ai grijă de ea, Flara! 

— Dar are nevoie de noi, adaug. 

Le repet pe scurt ce i-am spus și Odivei. 

Matriarha își frânge mâinile și se plimbă din nou prin curte. 

— Treziţi-le și pe celelalte senioare! le poruncește celor trei 


Fermecătoare. Mergeţi și căutaţi-mi fiica. Începeţi de la... 

Se uită la mine. 

— Castelpont. 

Odiva închide ochii. 

— Era de așteptat. Ce altceva să aleagă Ailesse decât Castelpont? 

— O vom găsi, Matrone. 

Roxane le face semn tovarășelor ei să se retragă. Pleacă rapid să 
le adune și pe celelalte. Mă duc după ele. 

— N-am încheiat discuţia cu tine, Sabine. 

Înlemnesc și mă întorc spre ea. Odiva și-a regăsit calmul, dar 
paloarea ei, pielea ei aproape lipsită de sânge — cu atât mai accen- 
tuate de lumina lunii — îmi zbârlesc părul pe mine. 

Vine spre mine. 

— Ai învăţat care e diferența dintre Înlănţuiți și Slobozi? mă 
întreabă, de parcă aș fi un copil care abia acum se familiarizează cu 
conceptul de călăuzire a sufletelor — de parcă ăsta ar fi momentul 
potrivit să mă instruiască. 

— Da, îi răspund precaută și arunc o privire peste umăr. 

Senioarele au părăsit deja curtea și nu vreau să plece din castel 
fără mine. De ce deschide Odiva subiectul tocmai acum? 

— Sufletele Slobode sunt cei care au dus o viață cinstită și 
merită să petreacă eternitatea în Paradisul Elarei, spun. Înlănţuiții 
sunt suflete negre, care au dus o viaţă de ticăloșie și merită să su- 
fere în Infernul lui Tyrus. 

Odiva încuviințează din cap și vine și mai aproape. 

— Nu se poate să amânăm discuţia pentru altădată? Ailesse.. . 

— O caută senioarele. 

— Dar... 

— Ai un singur os de har, Sabine. N-ai cum s-o ajuţi în mo- 
mentul acesta. 

Vorbele ei mă lovesc ca un pumn în piept și-mi amintesc de 
cuvintele lui Ailesse de pe Castelpont: „Nu mă poți salva!” Am 
crezut-o. De-asta am fugit să cer ajutor. 

— Poți totuși să faci ceva, continuă Odiva. Dar, mai întâi, 
trebuie să mă asculți cu atenție. Vreau să înţelegi bine. 

Fac un pas înapoi, dar vine după mine. Nu suport blândețea 
bruscă din tonul ei. N-am nevoie de tandrețe din partea matriarhei 
mele, mai ales când nu i-o dăruiește nici măcar fiicei sale — pe care 
ar trebui să o căutăm în clipa de față. 

— Când les Leurress sunt pregătite să devină Călăuze, le învăţ 
care este cel mai mare pericol pe care îl reprezintă Înlănțuiţii. 
Chiar ieri am învățat-o pe Ailesse. 

Mă încrunt. Ailesse nu mi-a pomenit nimic despre asta. Ceea 
ce înseamnă că e o informație sacră. 

— Acum te voi învăţa și pe tine, Sabine. 

— Dar nu sunt pregătită să devin Călăuză. 

Odiva strâmbă din buzele ei severe și roșii. Mi se face pielea 
de găină. 

— S-ar putea să te răzgândești cât de curând, spune ea și ia o 
ținută impunătoare. Știi ce se întâmplă cu sufletele celor morţi de 
curând când aud cântecul călăuzitor? 

Mă foiesc de pe un picior pe altul. 

— Spiritele lor se ridică din mormânt și capătă formă tangibilă. 

— Ceea ce le face cu atât mai periculoase. Dar ai idee ce pățesc 
sufletele care nu pot trece de Porţile Vieţii de Apoi? 

Încerc să-mi imaginez Porţile despre care am auzit atâtea, dar 
pe care nu le-am văzut niciodată. Poarta Elarei e aproape invizi- 
bilă, în vreme ce a lui Tyrus e vizibilă și făcută din apă. Când iese 
din mare podul terestru, se ivesc brusc ambele Porți la chemarea 
fluierului de os, la fel ca morţii care sunt atrași de cântecul lui. 

— Nu sunt pedepsite? întreb, gândindu-mă la Înlănţuiți, deși 
răspunsul e cât se poate de evident. 

N-am auzit niciodată de vreun suflet care să fi reușit să se sus- 


tragă de la trecerea în Viaţa de Apoi. 

Odiva clatină din cap. 

— E mult mai grav de atât. Înlănțuiții devin și mai răi, iar dacă 
les Leurress nu reușesc să-i oprească, pot fugi de pe pod ȘI să-și păs- 
treze forma tangibilă. Îţi dai seama ce înseamnă asta? 

Se aude gălăgie dinspre tuneluri. Senioarele. S-au adunat, pro- 
babil, și sunt gata de plecare. 

— Înlănţuiții se întorc din morți? întreb, nerăbdătoare să în- 
chei mai repede această discuţie. 

— Din păcate, lucrurile nu sunt atât de simple. Sufletele nu sunt 
NICI Vii, nici moarte pe tărâmul muritorilor, unde nu mai au ce căuta. 
Din cauza acestei stări frustrante de incertitudine, Înlănțuiții caută 
să câștige și mai multă putere și se hrănesc cu sufletele celor vii. 

Se hrănesc? Uit de senioare și mă concentrez doar la spusele 
matriarhei. 

— Cum fac asta? 

— Le răpesc Lumina. 

Fac ochii mari. Lumina Elarei este forța vitală care există în toți 
muritorii — în Fermecătoare mai mult ca în oricine altcineva. Fără 
ea, ne-ar slăbi puterile și, în cele din urmă, am muri. 

— Și... ce se întâmplă dacă Înlănţuiții le iau toată Lumina? 

Odiva stă în tăcere, cu o privire absentă. Penele de la epoleții 
ei din gheare de pasăre freamătă în briza ușoară, iar una se agaţă 
în gheara cea mai mare, medalionul sculptat din osul unei buhe. 

— Sunt osândiți la moarte veșnică. Sufletul lor nu mai există. 

O spaimă adâncă și neagră pune stăpânire pe mine, ca și când 
Lumina mea începe deja să se stingă. Lucrul despre care vorbește 
este cea mai oribilă crimă — uciderea sufletului —, ceva ce nu mi-am 
închipuit vreodată că e posibil. 

Asta e realitatea în care Odiva se chinuiește de atâta vreme 
să mă facă s-o înţeleg: pentru ea, pierderea fluierului de os e mai 


dureroasă decât pierderea propriei fiice. Iar eu sunt răspunzătoare. 

— Îmi pare rău! murmur, cu voce tremurătoare ca algele mări. 
La finalul ritului de trecere era datoria mea să așez fluierul de 
os la loc pe blana de miel din cufărul de cedru. Acum, nu doar 
viaţa lui Ailesse e în pericol din cauza mea, ci și multe altele. Sufle- 
tele trebuie călăuzite peste cincisprezece zile, când va fi lună plină.. 

— Cum pot ajuta? 

— Maturizându-te, răspunde Odiva cu o grimasă, ca și când o 
doare sufletul că mă ceartă. Am fost prea îngăduitoare cu tine, Sa- 
bine. Nu mai ești copil. Dacă aveai mai multe haruri, ţi-ai fi învins 
adversara. Ailesse ar fi avut mai mari șanse de izbândă. 

Mă podidesc lacrimile, dar merit să fiu mustrată. 

— Promit să adun și altele, Matrone. 

Trebuie să-mi înfrâng cumva aversiunea de a omori animale. 

— Dar, mai întâi, lasă-mă, te rog, să-mi ajut prietena. Dă-mi 
voie să merg cu senioarele. 

— Doar cu harul unei salamandre? spune Odiva și se uită la 
craniul micuț de la gâtul meu. Nici nu mă gândesc! 

În curte își fac apariţia cele șapte senioare. Cele mai impresio- 
nante oase de har ale lor strălucesc în lumina lunii. Coroniţa din 
coarne de cerb a lui Roxane. Colierul din coaste de șarpe al Dolssei. 
Cerceii de os din aripă de vultur ai lui Milicent. Medalionul dintr-o 
vertebră de vulpe al lui Pernelle. Pieptenele din craniu de țipar al 
lui Nadine. Colanul din osul maxilarului unui porc mistreţ al lui 
Chantae. Brățara cu colț de lup a Damianei. 

Îmi vine să-mi ascund jalnicul os de har când trec pe lângă mine și 
o iau pe alt coridor, îndreptându-se spre ieșirea din Château Creux. 

— Te rog, Matrone! Eu am fost lângă Ailesse astă-seară. Am 
văzut de ce e în stare iubitul ei. El și acoliţii lui s-au documentat des- 
pre Fermecătoare. Știau foarte bine ce au de făcut. Dacă au răpit-o? 

Oricât de mult mă îngrozește acest gând, cel puţin ar însemna 


Y OAO OYA DES 

— Dacă senioarele nu reușesc s-o găsească? 

— Dacă nu reușesc, nu-i un cap de ţară, spune Odiva, cu sprân- 
cenele negre coborâte peste ochii pătrunzători. O s-o găsesc eu. Ai- 
lesse e sânge din sângele meu, os din oasele mele. Există o magie 
între mamă și fiică pe care nici zeii nu și-o pot explica. 

Mi se ridică o durere în piept, o dorință fierbinte de a trăi senza- 
ţia despre care vorbește Odiva. Mon étoile, mă alinta mama. Steaua mea. 

— Mă voi folosi de acea magie ca să-i dau de urmă. O să-mi 
salvez copilul, adaugă pe un ton calm și încrezător. Ailesse e în 
viață. Simt asta. 

Răsuflu ușurată, dar încerc să nu mă entuziasmez prea tare. 

— Sincer? 

— Sincer. 

Odiva zâmbește, dar nu se citește niciun strop de veselie în 
ochii ei. 

— Gata, du-te la culcare, Sabine! O să ți se vindece și restul 
rănilor în timpul somnului. Mâine pleci la vânătoare de haruri. 
Zeii s-ar putea să aibă nevoie de tine mai repede decât te-ai aș- 
tepta, spune și duce mâna la medalionul ascuns de la colier. Vreau 
să fii pregătită. 

Mă străduiesc să-mi păstrez calmul sub privirea ei sfredeli- 
toare. Odiva vrea să devin Călăuză — mi-a spus-o cât se poate de 
răspicat —, dar nu pot scăpa de sentimentul că vrea și altceva de la 
mine. Ceva ce n-o să-mi convină. 

— Ailesse va scăpa cu viață, mă încurajează. Am puterea a cinci 
oase de har. Mă ocup eu de tot. Tu nu pleci în căutarea ei, îmi zice, 
pe un ton autoritar. Am eu grijă de fiica mea. 

Odiva se întoarce cu spatele, dându-mi de înțeles că discuția 
a luat sfârșit. Se întoarce în locul unde am găsit-o rugându-se și 
începe să murmure o incantație pe care n-am mai auzit-o vreo- 
dată. Nu-i disting toate cuvintele, dar aud numele lui Ailesse în 

momentul în care Odiva ridică o mână la coroana din craniu de 
liliac. Se taie la un deget în colții acestuia și lasă sângele să curgă pe 
podeaua de calcar, acolo unde Fermecătoarele au cioplit fața șaca- 
lului de aur al lui Tyrus, în curbura semilunii Elarei. Mi se pune un 
nod în stomac. N-am mai văzut, nici auzit de un ritual ca acesta. 

Ochii de smoală ai matriarhei se înalță lent, în vreme ce sângele 
continuă să picure. 

— Noapte bună, Sabine! 

Mi se înmoaie genunchii. 

— Noapte bună! 

Se întoarce din nou cu spatele la mine, exact cum am găsit-o 
mai devreme — cu braţele întinse în rugăciune și mâinile împreu- 
nate îndreptate în jos. Mă trece un fior pe șira spinării și mă retrag 
în grabă. 

Ajunsă în camera mea, îmi iau arcul și tolba cu săgeți cu vârf de 
os. N-am de gând să mă culc. Doar m-aș zvârcoli de pe o parte pe 
alta. În schimb, mă furișez pe un tunel lăturalnic, ca să evit curtea, 
și ies din Château Creux. 

Cu o mână pe rana de la mijloc, alerg cât pot de repede. După 
mai bine de un kilometru, mă opresc, îmi scot osul de har de la 
salamandră și-l leg pe colierul lui Ailesse. Gestul de a mi-l prinde 
la gât îmi consfințește jurământul făcut prietenei mele. 

Te voi salva, Ailesse! 

Nu mă pot bizui pe senioare sau pe Odiva, mai ales că la matrone 
pare mai degrabă preocupată de fluierul de os. 

În momentul în care pornesc spre Castelpont, Lumina Elarei 
îmi umple sufletul de curaj. Sunt mai hotărâtă ca niciodată. O să 
recuperez fluierul, apoi merg la vânătoare în pădure. O să ucid ca 
să obţin și ultimele două oase de har, dacă e absolut necesar pentru 
a-mi salva prietena. Iar de data asta nu voi mai plânge. 


Voi fi ca Ailesse. 


Ailesse 


BLESTEMAT FIE BASTIEN ȘI TOATE OSCIOARELE DIN 
corpul lui! Nu văd nimic prin legătura de la ochi. Mă împiedic de 
rădăcina unui copac — sau, poate, de o piatră — și mă prăbușesc 
în față. Mă prinde înainte să ating pământul. Mă zbat să scap din 
mâinile lui care-mi strâng brațul ca într-o menghină. 

— Dă-mi drumul! 

Nu-i chip să-l înduplec. Mă ţine strâns de când am plecat de la 
Castelpont — de când am ratat șansa să-l omor. 

Îmi ard obrajii de rușine. Mama n-o să mai aibă niciodată în- 
credere în mine. Nu numai că am pierdut oasele de har, dar am 
pierdut și fluierul de os. Sabine o să se întoarcă să-l caute — asta e 
singura mea consolare —, dar nu-mi pot alunga din minte imaginea 
privirii furioase a mamei în momentul în care Sabine îi va povesti 
ce s-a întâmplat. 

Încerc să mă țin pe picioare, în timp ce Bastien mă târăște după 
el prin pădure. Prietenii lui se țin aproape de noi, ca să mă pă- 
zească mai bine — Marcel în față și Jules în spate. Le aud pașii 

greoi și împiedicaţi. Marcel își târăște picioarele, iar Jules șchiopă- 
tează. Mulţumesc că ai bătut-o bine, Sabine! 

— Vă jucati cu focul și-o să vă ardeți, îi avertizez. Dacă aveti 
un dram de înțelepciune, îmi dați drumul cât nu e prea târziu. 
Mama o să vină după mine și, credeți-mă, nu vreți s-o vedeți 
furioasă. 

Bastien mă strânge atât de tare, încât îmi amorțește brațul. 

— Dacă maică-ta vrea să te salveze, va trebui să intre pe teri- 
toriul nostru. 

— Chiar aveți impresia că mă puteți ține ascunsă? spun, cu un 
pufnet disprețuitor. În orice vizuină m-ai duce, mama tot o să mă 
găsească. 

— Pe asta și mizez. 

Ne oprim brusc. Preţ de o oră și jumătate, m-am străduit să 
rețin drumul, dar am schimbat direcția de prea multe ori. Am tra- 
versat chiar și pâraie, atât în direcţia curentului, cât și împotriva lui. 
Bastien încearcă să mă dezorienteze și, în lipsa harurilor șoimului, 
rechinului și caprei sălbatice, planul lui dă roade. Poate se teme ca 
mama să nu vadă prin ochii mei — imposibil — și crede că tactica 
asta îl va ajuta să scape de ea. O nerozie. 

— Du-te tu prima, Jules, o îndeamnă Bastien. Pe urmă o în- 
drumi pe Descântătoare. 

— Eu zic s-o lăsăm să se perpelească un pic. 

Tresar când aud vocea lui Jules chiar în spatele meu, neobișnuit 
de gravă și dogită pentru o fată. Dacă aveam dintele de rechin, aș 
fi simţit că e aproape de mine. Dar oasele mele de har sunt acum 
la ea, lucru cu care se laudă întruna, când nu se vaită că o doare 
piciorul. Sper să rămână fără el. 

— Prioritatea e s-o ducem în subteran, spune Bastien. 

În subteran? Simt o gheară în piept la gândul spațiului îngust și 


sufocant. Curtea de la Château Creux e altceva decât locul la care 

se referă Bastien; în ea, cel puțin, vezi Bolta Nopţii a Elarei și pă- 
trunde briza Mării Nivous. 

— Unde mă duceți? 

Parfumul lui înțepător îmi ajunge la nas în momentul în care 
se apropie de mine. 

— În catacombe. Te las pe tine să ghicești intrarea. 

Inima îmi bate cu putere. Potrivit legendelor, catacombele ar 
avea mai multe intrări, dar unele secţiuni nu se unesc cu altele și 
se înfundă. 

— Nu se poate... Nu pot să... 

Voi fi privată de lumina lunii și a stelelor, ultima mea sursă de 
putere. Trebuie să fug. Cât mai repede cu putință. 

ÎL îmbrâncesc cu putere pe Bastien în piept. Mă scapă din 
strânsoare și fug... doar un metru. Mă prinde de celălalt braț și 
mi-l răsucește la spate. Îmi înăbuș un geamăt. 

Bastien chicotește. 

— Ai avut dreptate, Marcel! îi strigă băiatului aflat la mică 
distanţă în fața noastră. 

— Am avut? răspunde Marcel. Adică, da, de obicei am, dar în 
legătură cu ce de data asta? 

— Descântătoarele nu-și trag magia doar din oase, spune Bas- 
tien, cu o satisfacție nedisimulată. Sunt ființe nocturne. 

— Da, așa ea, mormăie nepăsător Marcel. E unul dintre moti- 
vele pentru care o venerează pe Elara. 

Nu pare atât de înveninat încât să comită o crimă, ca Bastien și 
Jules, nici măcar cât să-i ajute să-mi răpească toată magia. Dar, în 
spatele placidității lui, se poate ascunde o mare cruzime. 

— Își hrănesc forțele de la luna și stelele zeiţei. 

— ar fără ele, spune Bastien, apucându-mă în așa fel, încât să 
nu-mi mai sucească braţul, prințesa aici de față va fi doar momeală 


pentru regina el. 

— Momeală? întreabă Jules, sensibil alammată. Ce tot spui acolo? 

Scrâșnesc din dinți. Pentru mine e destul de evident. 

— Ăsta e marele tău plan? comentez, întorcându-mă cu fața 
la Bastien. Să mă foloseşti drept momeală ca s-o omori pe mama? 
Cum ai de gând să faci asta? Ei n-o să-i poți fura oasele de har, care 
sunt cele mai puternice din ma famille. 

Îmi concentrez toată cruzimea într-un zâmbet silit. 

— O să se-aleagă praful și pulberea de voi. 

— Bastien, spune Jules din spatele meu, pe un ton scăzut. 
Poate ar fi bine ne mai gândim. 

ÎI simt cum se zbârlește lângă mine. 

— M-am gândit destul. Taţii noștri meritau mai mult decât 
să moară de mâna unei Descântătoare oarecare. Trebuie să punem 
capăt acestor sacrificii odată pentru totdeauna. Cea mai bună so- 
luţie e să lovim direct la cap — să eliminăm regina. E șansa noastră, 
Jules, adaugă pe un ton mai domol, aproape deznădăjduit. 

— Sper doar că știi ce faci. 

— M-am înșelat vreodată? 

Jules pufnește ironic. 

— Ce glumă bună! 

— Hai să mergem, spune Bastien. Mai avem puțin și ajungem. 

Fata trece pe lângă mine și mă izbește cu umărul. Strâng din 
dinți. Lovesc cu piciorul în spate și o nimeresc cu călcâiul în tibia. 
Jules mormăie o înjurătură. Probabil am lovit-o în piciorul rănit. 
Aşa-i trebuie! 

Obrazul drept mă arde de o durere neașteptată. Mă clatin bui- 
măcită pe picioare. 

— Ai grijă ce faci, Descântătoareo! mă ameninţă Jules. 

Ridic bărbia, regretând că nu-mi pot scoate legătura de la ochi, 
ca să-i pot arunca o privire disprețuitoare. O cunosc de puțin 


timp, dar o urăsc deja. Jules a rănit-o pe Sabine. N-am uitat asta. 

Se îndepărtează, șchiopătând. O aud câțiva pași, după care nu 
mai aud nimic. Să fi intrat deja în catacombe? 

Mă năpădește un nou val de panică. Îmi târăsc picioarele și mă 
smucesc din strânsoarea lui Bastien. Mă trage după el. 

— E rândul tău. 

Nu pot să intru acolo. Refuz. ÎI cale pe picior. Mă prinde de 
gât. Nu pot să respir. Mă zvârcolesc și mai tare. 

— Nu te mai smuci, îmi spune, iar glasul îi tremură de efort. 
Altminteri, te rănesc atât de rău, încât o să-ţi dorești moartea. 

Nu mă îndoiesc de asta. Sângele îmi zvâcnește în cap, dar nu 
mă dau bătută. Încerc să-i desfac degetele. ÎI zgârii. ÎI lovesc cu pi- 
cioarele. Strâng buzele, ca să nu fiu tentată să implor îndurare. N-o 
să mă milogesc. Nu-l las să-mi fure și demnitatea, pe lângă haruri. 

— Bastien? intervine Marcel, cu o încetineală iritantă. Cred că 
a înţeles mesajul. 

Bastien mă strânge și mai tare. Îmi dau lacrimile. Poate că mă 
omoară chiar acum. Fă-o, dacă ai curaj, mă gândesc, deși sunt la un pas 
să-mi pierd cunoștința. Dacă mă omoară, moare și el odată cu mine. 

— Merde, spune, parcă străfulgerat de același gând. 

Îmi dă drumul. 

Mă prăbușesc la pământ și inspir cu nesaț. Nu apuc să-mi trag 
sufletul, fiindcă Bastien mă ridică din nou și mă forțează să merg 
mai departe. Mai facem câțiva pași și, deodată, pământul începe 
un povârniș abrupt. Înaintez prin iarba înaltă până la genunchi; 
asta nu-i intrarea în catacombe. Coborâm pe coasta unei stânci sau 
o râpă. Înainte să se niveleze din nou terenul, mă afund cu piciorul 
într-o groapă. 

— Bagă și celălalt picior înăuntru! îmi spune Bastien și mă 
îmbrâncește. Asta-i intrarea. Am ajuns. 

Încerc să fug, dar mă prinde și mă imobilizează. Mă zbat. 


— Bine, merg. 

Îmi dă drumul încet, dar încă îi simt căldura corpului în 
jurul meu. Strâng din dinți. Bastien mă crede neputincioasă în 
lipsa harurilor. O să-i dovedesc că se înșală și că nu mi-a răpit 
curajul. 

Pun ambele picioare în groapă și mă las în genunchi, pregătită 
să intru cu capul înainte. 

— Mai întâi picioarele, altfel rămâi înțepenită, spune Bastien 
ȘI îmi stăpânesc cu greu un mârâit. 

Dacă e vreun șiretlic, o să plătească scump. 

Trag încă o gură de aer curat și sorb cât pot din lumina lunii. 
Sper ca energia ei răcoroasă să-mi rămână sub piele îndeajuns de 
mult timp cât să mă ajute să supraviețuiesc întunericului. 

Mă strecor în gaură. 

Spațiul e strâmt. Sunt nevoită să mă târăsc pe spate. Capul intră 
ultimul și înghit în sec. Am mai intrat în tuneluri înguste. Grotele 
de sub Château Creux sunt împânzite de tuneluri. Dar n-am fă- 
cut-o niciodată cu picioarele înainte și prinsă între trei oameni care 
îmi doresc moartea. 

— Peste zece metri o să simţi altă groapă, intrarea într-un 
tunel lateral, mă informează Bastien. 

Vorbește pe un ton iritat, de parcă îl agasează să mă ajute. 

Îmi dau jos legătura de la ochi, așa că îmi atârnă la gât. E întu- 
neric și sufocant în jurul meu. Mă târăsc în diagonală până când 
descopăr bifurcația. Împing picioarele înăuntru, dar tunelul o ia în 
sus, invers decât încerc să mă strecor. Mă năpădește panica. Încep 
să scâncesc. Eu nu scâncesc niciodată. 

Hohote de râs îmi ajung la urechi, dar nu-mi dau seama din ce 
direcţie. 

— E amuzant să aud cum te chinuiești, spune o voce răgușită 
de femeie. 


Jules. 

— Dar m-am plictisit, așa că o să-ți spun care e secretul: cobori 
sub al doilea tunel, după care urci la loc și intri cu capul înainte. 

Închid ochii, umilită de propria prostie. Eu de ce nu m-am gân- 
dit la asta? Am fost prinsă sub apă de un rechin-tigru, am rămas 
înzăpezită în peșterile din nord, dar n-am intrat niciodată în panică 
și nu mi-am pierdut judecata. 

Trag aer în piept și urmez instrucțiunile primite de la Jules. 
Acum cel puţin înaintez pe coate, nu mă mai târăsc de-a-ndoase- 
lea. După cam cinci metri, ies din cel de-al doilea tunel, într-un 
spațiu mai mare, unde pot să stau în picioare. 

Spre deosebire de tunelurile de sub Château Creux, unde pă- 
trunde briza răcoroasă a mării, aici e un aer cald. Clipesc de câteva 
ori, ca să mă obișnuiesc cu întunericul, căci nu mai am vedere de 
șoim. O parte dintre tunelurile de la Château Creux sunt întune- 
coase — chiar cufundate în beznă, dacă înaintezi suficient de mult. 
Dar în niciunul nu domnește o beznă de nepătruns ca aici. Nu 
există ceva mai întunecos și mai insondabil. Simt cum Lumina Ela- 
rei îmi părăsește deja trupul și, odată cu ea, și forţa mea naturală. 

O senzație dureroasă de singurătate îmi strânge inima, chiar 
dacă nu sunt singură. Mi-e dor de Sabine. Aș îndura mult mai ușor 
încercarea asta, dacă aș avea-o lângă mine. 

Din spate răsună un bufnet. 

— De ce n-ai aprins felinarele, Jules? întreabă Bastien. 

Aud foșnete și plesnete ușoare de palme. Probabil își scutură 
pământul de pe haine. 

— Voiam s-o primesc așa cum se cuvinte pe Descântătoare. 

Simt disprețul din glasul lui Jules, deși cuvintele se sting în 
pereții de calcar. 

— Fă cunoștință cu bezna catacombelor. 

— Puritatea întunericului este uluitoare, răspund, doar ca s-o 


enervez. 

Liniştea care se lasă e semn clar că am reușit. 

Scapără un amnar și se aprinde o scânteie micuță. Ridic din 
sprâncene. Jules e la doar un metru în fata mea, nu la câțiva metri, 
cum mă așteptam. Locul ăsta are calitatea neliniștitoare de a înăbuși 
sunetele. Fata suflă peste iască și aprinde mucul unei lămpi pe gaz. 
Flacăra nu e puternică — luminează doar vreo doi metri în fața lui 
Jules, după care se întinde bezna de nepătruns. 

— Ţi-ai scos legătura de la ochi, observă Bastien. 

În întuneric, ochii lui albaștri ca marea au căpătat culoarea ce- 
rului nopţii. Mă trece un fior cald. Preţ de o clipă, nu se mai 
citește ura în privirea lui, ci șovăiala, ca și când ar căuta ceva înlă- 
untrul meu și e speriat de ce-o să găsească. 

— Suntem înăuntru, zic. De ce s-o mai port? 

— Pentru că n-am ajuns încă la destinația finală. 

Un bufnet puternic mă face să tresar. Din gaura tunelului cade 
o traistă de umăr plină doldora. După ea apare capul ciufulit al 
lui Marcel. 

— Ucrăsc intrarea asta! exclamă, deși nu pare deloc deranjat. 
Data viitoare, mai bine... 

— Marcel! îl întrerupe Bastien, cu o privire severă. 

Mă uit la ei și înțeleg: există și o altă intrare, mai ușoară, în 
această zonă a catacombelor, ceea ce înseamnă că tunelul de față 
nu se înfundă. E bine de ținut minte pentru când voi încerca să 
evadez. 

Jules mai ia două lămpi de pe o poliţă naturală, de unde a luat, 
probabil, și iasca. În timp ce ea aprinde mucurile, Bastien mă trage 
lângă el și întinde mâna spre legătura de la gâtul meu. Mă smucesc 
și o dezleg singură, apoi mi-o prind peste ochi. Ține neapărat să 
mai strângă nodul, deși l-am legat foarte bine. 

Pornim pe tunelul întunecos. Bastien nu mă mai ține de brat, 


cum făcea când eram la suprafaţă, ci mă împinge de la spate cu 

mici ghionturi. Știu unde se află cei trei răpitori după sunetul pa- 
șilor fiecăruia. Jules merge în față, șchiopătând, dar într-o cadență 
hotărâtă. Bastien merge în spatele meu, cu un amestec perfect de 
încredere și vigilență. Marcel e în spatele lui Bastien, târșâindu-și 
picioarele în ritmul său leneș și distrat. 

Întind braţele. Tunelul e micuţ, astfel că ating pereții și, din 
când în când, tavanul jos. Îi verific în permanență înălțimea, ca nu 
cumva să scadă brusc și să mă lovesc la cap. Mă îndoiesc că Bastien 
m-ar avertiza. 

Din faţă, răsună un pleoscăit înfundat. 

— Ce-a fost asta? 

— A sărit Jules în apă. 

Mă opresc în loc. 

— Apă? 

Mama nu mi-a spus că ar exista apă aici. 

— Râuri subterane, răspunde Marcel, pe un ton scăzut. 

Aplec capul spre el. Probabil e mai aproape decât pare, jude- 
când după sunetul vocii. 

— Cel puţin jumătate dintre catacombe sunt inundate. 

Mă cutremur. Până acum, n-am atins niciodată oase de om, dar 
râul sigur e plin de rămășițe descompuse, așa cum apa mării e plină 
de sare. Odiva ne interzice să intrăm în catacombe, deoarece, pentru 
noi, oasele sunt sacre. Luăm doar ce ne trebuie și onorăm ființele pe 
care le vânăm. Dar pe oamenii ale căror oseminte umplu locul acesta 
nu i-a onorat nimeni. În vremurile Vechii Gallii, după un secol de 
războaie, gropile comune din Dovre au început să se surpe peste 
carierele de calcar de sub oraș. Carierele au fost consolidate, ca să nu 
se prăbușească întregul Dovre, iar oasele din mormintele anonime 
au fost aruncate în ele. Abominabil. 

— Mișcă! se răstește Bastien și mă îmbrâncește cu putere. 

Mă împleticesc pe picioare. 

Doi pași, cinci pași, nouă. Apară-mă, Elara! Piciorul meu ajunge 
la o margine unde se termină pământul alunecos. Dau din brațe, 
ca să-mi recapăt echilibrul; Bastien nu schițează niciun gest în aju- 
torul meu. Scot un țipăt scurt și cad. Distanţa nu e mare — mai 
puțin de un metru. Mă lovesc cu burta de apă, iar genunchii mi se 
hârșâie de pământ. Scot capul la suprafață și scuip o gură de apă 
călâie. Îmi scârțâie dintii de la pulberea de calcar și, probabil, oase 
umane. Mă ridic în picioare, scârbită, și-mi scutur apa de pe brațe. 
Apa îmi ajunge până la pulpe. 

Pleosc! Fás! Bastien coboară ușor în apă. Ca să nu-i sting lampa 
din mână, a cărei flacără o deslușesc vag prin legătura de la ochi, 
mă abțin să-l pocnesc și să-l trântesc pe spate. 

— Mergi! se răstește și mă împunge în coloană. 

— O să te omor încet, îi promit. lar când o să implori îndu- 
rare, o să-ți tai limba. 

Apa tremură când se apropie de mine. Îi simt respirația fier- 
binte pe față. 

— N-o să ai ocazia. După ce o omor pe maică-ta, O să găsesc 
o cale să-ți înving magia și să-ți opresc inima. O să putrezești până 
când nu mai rămân decât oasele din tine, la fel ca bărbaţii pe care 
i-ai ucis fără milă. 

— Eu n-am ucis niciun bărbat! îi răspund răstit. Fiecare mem- 
bră din ma famille omoară unul singur. 

Pentru cineva care îmi cunoaște forțele și slăbiciunile suficient 
de bine cât să mă răpească, Bastien știe surprinzător de puține lu- 
cruri despre Fermecătoare. Probabil s-a informat cum să mă ucidă, 
fără să se deranjeze să afle cu ce ne ocupăm — și cât de dificilă e 
sarcina noastră. 

Bastien pufnește disprețuitor. 

— Ce generos din partea voastră! 


Mi-aș dori să-l străpung cu privirea prin legătura de la ochi. 

Apa clipocește în spatele nostru. Ne-a prins și Marcel din 
urmă. 

— E departe Jules? întreabă băiatul. 

— Chiar până unde bate lumina noastră, răspunde Bastien, 
apoi expiră scurt și mă înghiontește. Hai să mergem! 

Sunt atentă să nu alunec, în vreme ce mânecile largi ale rochiei 
mele plutesc după mine prin apă. De câte ori mi se poticnește pi- 
ciorul în ceva, tresalt de spaimă să nu fie un os de om. 

Înaintăm lent. Drumul se bifurcă de cel puțin cincisprezece ori 
până să urce iar și să calc pe uscat. Slavă zeilor! De aici, schimbăm 
direcția de doar șase ori, după care mă prinde o mână de umăr și 
mă oprește. 

— Am ajuns? întreb. 

Nu vreau decât să mă întind pe jos și să visez că mi-am încheiat 
ritul de trecere și am devenit Călăuza morților. 

Vreau să mă trezesc din coșmarul ăsta. 

— Da, spune Jules, cu o voce neașteptat de blândă. Poți să-ţi 
scoţi legătura de la ochi. 

Ezit. Sigur pune ea ceva la cale. 

— Așteaptă până intrăm în galerie, zice Bastien. 

Scrâșnesc din dinţi. M-am săturat să-i ascult ordinele. Îmi scot 
legătură și o arunc pe jos. Îmi regret imediat gestul. La nici patru 
metri în faţa mea, tunelul se lărgește și se termină cu un zid înalt, 
acoperit de cranii. 

Duc mâinile la gură și mă trag înapoi. Mă năpădesc lacrimile. 

— Unde..., bâigui, sugrumată de groază. Unde sunt celelalte 
oase? 

Marcel pune jos bocceaua. 

— E o galerie cu femururi în catacombele de vest, răspunde și 
își dezmorțește umerii. Dar majoritatea oaselor — coaste, clavicule 
și altele — sunt îngrămădite în spatele monumentelor ca acesta, 

adăugă, ridicând indiferent din umeri. Se vede treaba că strămoșii 
noștri n-au avut timp să le aranjeze pe toate. 

— Toate scheletele sunt dezmembrate? 

— Da. 

Nu-mi mai pot stăpâni lacrimile. E rușinos, monstruos, revol- 
tător. Fermecătoarele îngroapă bărbații întregi. Zeii ne interzic să 
luăm vreun os din corpurile lor. Dacă am face asta, sufletele lor 
s-ar frământa veșnic în Viața de Apoi. Nu s-ar mai reuni cu trupu- 
rile. N-ar putea atinge și folosi obiecte. N-ar putea să îmbrățișeze 
persoanele dragi care au murit. 

— De ce ești așa ofensată? rostește Bastien încruntat. 

Ia o ladă de lângă perete și i-o întinde lui Jules. 

— Tu și neamul tău purtați tot soiul de oase răzlețite. 

— E altceva. Animalele ne sunt dăruite de zei, spun și îmi șterg 
lacrimile. Sufletele lor nu se bucură de aceeași cinste. 

— Fiinţa asta e incredibilă! exclamă Jules, cu dispreț. 

— Oamenii au fost creați după chipul și asemănarea zeilor, 
continui, ignorând privirea dezgustată pe care mi-o aruncă în mo- 
mentul în care se apleacă și scoate câteva opaițe din ladă. Noi 
ajungem într-un loc mult mai înalt pe tărâmurile veșnice. 

Jules dă ochii peste cap. 

— Firește. 

De ce mă obosesc să le explic asemenea lucruri sacre unor oa- 
meni dușmănoși? Mă uit iar la peretele acoperit de cranii și tremur 
oripilată. Mă prăbușesc în genunchi și înalț mâinile împreunate 
spre Bolta Nopţii, care strălucește peste acest morman de pietre 
și moarte. 

— Ce face? întreabă Jules. 

Aud sfârâitul flăcării, în momentul în care aprinde opaiţele de 
la lampa ei. 


— Din ce-mi dau seama... se roagă, răspunde Marcel. 

Odihneste aceste suflete, Elara. Spune-le că le jelesc. 

După câteva clipe de liniște, Bastien murmură: 

— Fii cu ochii pe ea, Jules. Marcel, ajută-mă să car opaiţele. 

Imediat ce pașii lor se îndepărtează, Jules vine în spatele meu. 

— Presupun că voi, Descântătoarele de Oase, vă bucurați de 
cea mai înaltă cinste. 

Râsul ei crud îmi zgârie urechile. 

— Sufletul meu a ales această cale, la fel cum al tău a ales-o 
pe-a lui. Nu lua în batjocură lucrurile pe care nu le înţelegi. Fer- 
mecătoarele fac sacrificii imense. 

— Da, dar nu din rândul vostru. Credeţi că bărbații pe care-i 
ucideți sunt sacrificiile voastre — tata, tatăl lui Bastien. Dar noi 
suntem cei care suferă, nu voi. 

Mă uit în ochii ei și mă cuprinde un sentiment de vinovăție. 

— De-asta v-aţi întovărășit? Pentru că v-aţi pierdut taţii? 

Jules se șterge la nas cu o mișcare brutală. 

— Eram copii pe vremea aia. 

Remușcările mă rod tot mai tare, dar Jules nu înțelege asta. 
Niciunul dintre ei nu înțelege. 

— Tatii voştri sunt în Paradisul Elarei, unde nu există decât 
bucurie și frumusețe, repet ce am învăţat. Sunt fericiți și împăcați 
cu gândul că au murit. 

Jules mă scuipă în faţă. Mă trag înapoi, șocată. 

— Ştii ce mă consolează pe mine? 

Se ridică în picioare și se duce la marginea cercului de lumină. 
Scoate ceva de sub cămașă. Mijesc ochii și deslușesc ceva lung, 
subțire și albicios. 

— Gândul că n-o să mai puteţi ademeni bărbaţi cu fluierul 
vostru. 

Simt cum îmi zvâcnește sângele în vene. E la ea. L-a găsit. L-a 


luat de sub pod. L-a furat. 

— E al mamei mele! 

— Serios? zice și ridică sfidător fluierul deasupra genunchiului. 

ÎN rupe în două. 

Mi se oprește inima. Mă uit la bucățile din mâinile ei. 

— Ce-ai făcut?! 

— Stai liniștită, prințesă! Cioplește maică-ta altul. 

Mi se învârte capul. Nu, n-are cum. Îi trebuie un os de la un 
șacal auriu, care nici măcar nu trăiește în Gallia. Nicio Fermecă- 
toare în viață nu știe unde să meargă ca să vâneze acest animal atât 
de rar. 

Jules lasă capul într-o parte. 

— Asta dacă nu cumva e unic, spune, rânjind, și mă cuprinde 
furia. Toate Descântătoarele folosesc același fluier? 

Îmi impun să stau calmă, chiar dacă fierbe sângele în mine. 
Tăcerea îmi trădează răspunsul. Aruncă bucăţile de fluier într-un 
colt întunecat. 

— Minunat! 

Nu mă mai pot stăpâni și mă reped spre ea. 

— Esti un monstru! 

Sare din calea mea și se sprijină pe piciorul sănătos. Nu pentru 
mult timp. 

O izbesc în genunchi cu călcâiul. Țipă și îmi flutură pumnul 
prin față. Mă feresc și o lovesc cu capul în burtă. Cade pe spate. 
Mă arunc peste ea. 

— Te omor! 

Aerul dens îmi estompează strigătul. Jules mă prinde de înche- 
ietura mâinii și mă împiedică s-o lovesc. Mă zbat să scap. 

— Zeii te vor lega în lanţuri pentru fapta ta! 

— Jules? 

Glasul stins, dar îngrijorat al lui Bastien răsună mai tare. Vine 


în goană la noi. 

Jules îi aruncă un rânjet îngâmfat și lupta se întețește. 

— Am confirmarea că bănuielile lui Marcel sunt corecte, spune 
ea, gâfâind. Fluierul de os al lui Ailesse e unic. Altul nu mai există. 

Bastien mă trage de pe prietena lui. 

— Perfect! 

— Vă urăsc pe toți! 

Mă năpustesc la Bastien și reușesc să-l lovesc în falcă. Mă omoară 
mama când află ce s-a întâmplat cu fluierul! 

— Sunteţi jalnici! Fiinţe fără suflet care nu se pot numi oameni! 

— Sentimentul e reciproc, Descântătoareo, spune Bastien. 

Îmi răsucește braţele la spate și mă trage după el până la zidul 
de cranii. Jules se ridică de jos și vine șchiopătând după noi. 

După smucituri și opinteli, ajungem la o deschizătură pătrată 
care duce într-o sală. Din ea se revarsă lumina opaițelor aprinse 
de Jules. 

Bastien mă târăște pe lângă un panou de cranii care stă la in- 
trare — o ușă falsă care să ascundă camera secretă. Mă împinge 
înăuntru și trebuie să aplec capul, ca să nu mă lovesc de pragul jos. 
Cu coada ochiului, văd spatele ușii. Nu e făcută din piatră, ci din 
paie și lut. Cântărește, probabil, cât mine; o să mă ajute să fug mai 
ușor. Jur să fug cât mai curând cu putinţă. 

Peste cincisprezece zile, mareea va fi în cel mai jos punct și 
va dezveli podul terestru din mare. La fiecare lună nouă, Fer- 
mecătoarele trebuie să cheme morții din morminte și să le că- 
lăuzească sufletele prin Porțile Vieţii de Apoi. În caz contrar, 
sufletele devin agitate și își părăsesc singure locul de îngropă- 
ciune. Morţii au nevoie de călăuzire, mi-a zis mama în timp ce mă 
pregăteam pentru ritul de trecere, altminteri pătrund pe tărâmul celor 
vii şi pustiesc totul. 

Dar Fermecătoarele n-au cum să cheme morții fără fluierul de 


os și melodia pe care trebuie s-o cânte Odiva la el. Din câte-mi dau 

seama, există o singură soluție: trebuie să făuresc un fluier nou din 
osul unui șacal auriu. Cum, necum, trebuie să găsesc unul. Trebuie 
să-mi îndrept greșeala. E unicul mod în care îi pot dovedi mamei 
că sunt vrednică de o asemenea onoare. 

Bastien și Jules intră în sală după mine. Băiatul mă împinge 
în fundul acesteia și mă trântește pe o lespede de calcar. Îmi 
leagă mâinile cu o funie din bocceaua lui Marcel, apoi toţi trei 
rostogolesc un bolovan peste capătul funiei cu care mi-au legat 
gleznele. 

— Fă-te comodă, îmi zice Bastien, știind prea bine că e impo- 
sibil. Și roagă-te ca maică-ta să nu întârzie prea mult. 


12 


Bastien 


E IMPOSIBIL SĂ FIU SUFLETUL PERECHE AL DESCÂNTĂTOA- 
rei de Oase. 

O broboană de sudoare îmi alunecă pe șira spinării. Mâna mi 
se strecoară spre teacă. Mângâi ușor mânerul cuțitului tatei. 

Aș putea s-o ucid pe Ailesse chiar în clipa asta. 

Stă pe o lespede, în colțul camerei noastre secrete din cata- 
combe. Eu stau la câțiva metri de ea, rezemat de zidul de calcar. 
N-am reușit să adorm, spre deosebire de Marcel, care stă lăfăit și 
sforăie chiar în mijlocul sălii dreptunghiulare. Spaţiul acesta mi-a 
părut întotdeauna încăpător — cincisprezece pași în lățime și do- 
uăzeci în lungime —, dar acum, că e și Ailesse printre noi, mă simt 
înghesuit. Îşi ține genunchii ridicați la piept, strânși între mâinile le- 
gate, și își sprijină obrazul pe ei. Ghemuită astfel, pare foarte mică. 
Foarte ușor de ucis. 

Întoarce capul. Ochii ei ciocolatii se intersectează cu ai mei. În 
lumina caldă a opaiţelor din jur, se uită la mine cu aceeași feroci- 
tate ca pe Castelpont. 

Mă străbate un val de căldură prin tot corpul. Strâng din dinți, 
ca să mă liniștesc. Retrag încet mâna de pe cuțit, dar parcă îi simt 
tăișul înfipt între coastele mele. 

Dacă suntem într-adevăr suflete pereche? 

Moartea ei ar însemna și moartea mea. Tata n-ar fi răzbunat. 

— Poftim, spune Jules, venind șchiopătând spre mine, și îmi 
pune o cană de lemn în mână. S-a limpezit apa. 

Îmi dezlipesc spinarea de perete și beau cu poftă. Nu mă de- 
ranjează izul apei calcaroase, mai ales dacă nu e plină de nisipul pe 
care l-am scos din tuneluri. 

— Ce-ţi mai face piciorul? întreb și pun cana jos. 

— O să se vindece, răspunde Jules, cu o voce mai răgușită 
decât de obicei. 

Îmi ia mâna, O întoarce cu palma în sus și-mi examinează tăie- 
turile și juliturile, de parcă m-ar putea durea mai rău decât rana ei. 
O las să zăbovească și mă bucur de atingerea ei caldă. Trebuie să 
reuşim cumva să ieşim și din beleaua asta, cum facem mereu — îm- 
preună. Nu numai că vom scăpa cu viață, dar vom găsi o cale de 
a ne răzbuna. 

— Scoate-ți cămașa, îmi spune în șoaptă. 

Ridic privirea spre ochii ei căprui. 

— Poftim? 

— Trebuie să ţi-o spăl, răspunde ea și își mușcă buza de jos, 
ca să nu rânjească. 

Îmi ard urechile. Ailesse continuă să se uite la mine, cu o sprân- 
ceană ridicată. Cu o figură serioasă, îmi trag cămașa peste cap și 
i-o dau lui Jules. Ea ne clătește întotdeauna hainele pline de nisip, 
după ce se limpezește apa din catacombe. Nu-i nevoie să trans- 
forme totul într-un joc. 

— Vino cu mine, îmi spune, uitându-se la pieptul meu dezgo- 


lit. E întuneric lângă apă. Avem mai multă intimitate. 

Încetează, Jules! 

Îi zvâcnesc mușchii maxilarului, dar râde ca o cârciumăriță, 
ceea ce nu-i stă deloc în fire. 

— Esti foarte încordat. 

Mă împunge în abdomen și mușchii mi se contractă 
involuntar. 

— Nu vine astă-seară regina. Mai e puțin și se luminează de 
ziuă. Chiar dacă a reușit să găsească toate oasele fiică-sii, n-are cum 
să mai ajungă până aici. O să aștepte să aibă o noapte întreagă la 
dispoziţie, ca să fie în deplinătatea forțelor. ` 

Jules își desface șireturile murdare de la gulerul bluzei și pânza 
moale cade în lături. 

— În afară de asta, când o să afle că suntem în catacombe, va 
trebui să-și facă o nouă strategie. Așa că poți să te destinzi și tu 
puțin, Bastien, spune și își trece degetul peste cicatricea subțire de 
deasupra buricului meu. 

Îi dau mâna la o parte. 

— Spală-le repede! Avem treabă. 

Nu trebuia să mă fi sărutat în atelierul lui Gaspar. Iar eu n-ar fi 
trebuit să-i răspund la sărut. 

— Nu vreau s-o las pe Descântătoare singură cu Marcel. 

Jules pufnește disprețuitor și se uită la Ailesse. 

— De ce? E complet neputincioasă acum. 

— Du-te odată, Jules! spun și o împing, de data asta cu mai 
multă forță. 

Mă prinde de încheietura mâinii și mă strânge cu putere. Nu 
ne-am mai încăierat de când eram mici, dar se vede în ochii ei că 
are chef de ciondăneală. Într-un final, îmi dă drumul și se căznește 
să afișeze un zâmbet senzual. 

— Treaba ta. Distracţie plăcută cu sufletul tău pereche! îmi 


spune cu o voce melodioasă. 


Vraja oaselor sub clar de lună 125 


În drum spre ieșire, îi aruncă lui Ailesse o privire tăioasă și își 
trântește pe umăr cămașa mea murdară. Ailesse îi răspunde cu o 
căutătură la fel de dușmănoasă. 

Mă frec cu o mână pe față după ce pleacă Jules. Ideea de suflet 
pereche e caraghioasă. Chiar dacă eu și Descântătoarea suntem cu 
adevărat legați printr-o vrajă, nu înseamnă că ne e hărăzit să fim 
împreună. Ar însemna că tata era hărăzit femeii care l-a omorât, iar 
eu refuz să cred că a fost hărăzit altcuiva în afară de mama. Chiar 
dacă nu mi-o mai aduc aminte. 

— Știu de ce nu vrei să-i cedezi. 

Aroganţa din tonul lui Ailesse mă scoate din minți. 

— Nu știi nimic despre mine. 

Lasă capul într-o parte și mă studiază. E murdară din cauza 
apei calcaroase și are o tăietură la baza gâtului, de unde pornește 
o dâră de sânge uscat. E opera cuţitului meu. Întorc privirea și-mi 
masez un mușchi dureros de la brat. 

— Știu că ai o scânteie din Lumina Elarei, spune ea. Toată 
lumea are. E șoapta din capul tău, gândurile din spatele gânduri- 
lor. Te avertizează că prietena ta îţi pune inima pe jar, dar nu-ți 
încălzește sufletul. 

Pufnesc dispreţuitor. 

— Zeii tăi nu sunt și zeii mei, Descântătoareo. Nu vorbesc cu 
mine. Și mai ales nu-mi spun ce să fac cu viața mea. 

Îi freamătă nările. Sunt la câțiva metri de ea, dar se apleacă spre 
mine și lasă genunchii îndoiţi într-o parte. Mișcarea îi agaţă rochia 
și îi dezgolește un umăr. Încerc din răsputeri să nu mă uit prea 
insistent la pielea ei catifelată și albă. Nu observă. E prea ocupată 
să mă săgeteze cu privirea. 

— Nici eu nu te-aș fi ales, Bastien. 

Simt un junghi în piept când îmi rostește numele. E prea per- 
sonal, prea intim, pe buzele ei. Ailesse se crispează. Îmi dau seama 

că am încleștat degetele pe mânerul cuțitului. Strânge pumnii. E 
pregătită să riposteze, deși e legată și lipsită de puteri. Nu-mi pot 
stăpâni un sentiment de admiraţie. 

Marcel scoate un sforăit puternic și se răsucește pe-o parte, cu 
bocceaua la piept. Își păzește cartea chiar și în somn — precum și 
oasele lui Ailesse. Jules le-a vârât înăuntru după ce-am intrat în 
galerie și a ameninţat că-l omoară pe Marcel — ceea ce nu înseamnă 
nimic, având în vedere că îi spune asta întruna — dacă nu are grijă 
de boccea. 

Mi se risipește mare parte din tensiune. lau mâna de pe cuțit 
și mă apropii de Marcel. Îi șterpelesc bocceaua cu vârful cizmei. E 
singura modalitate de a-l trezi. Băiatul ăsta ar fi în stare să doarmă 
chiar dacă i-ar lua patul foc. 

Se ridică în fund și bâjbâie după mine fără să deschidă ochii. 
Trag bocceaua în așa fel încât să nu ajungă la ea. 

— Trezește-te, Marcel! Trebuie să mă ajuţi. 

— De ce? întreabă și își linge buzele absent. Nu s-a făcut di- 
mineață. Nu visam încă. Întotdeauna visez cu două ore înainte- să 
se lumineze de ziuă. 

ÎL las pe Marcel să stabilească cât e ceasul, deși nu vede nici 
luna, nici soarele. 

— De acum încolo, o să dormim ziua. 

Deschide ochii și se uită la Ailesse, care îl privește ca un 
prădător. 

— Ai dreptate. Am răpit o Descântătoare de Oase, zice și cli- 
pește. Uf, i-am spus lui Birdie că merg cu ea la râu azi... și mâine, 
ȘI poimâine. 

Oftează prelung. 

— Scoate cartea, spun și-i arunc bocceaua înapoi. 


N-o prinde și îl lovește în piept. 

— Ţi-e dor s-o vezi pe Birdie? Pune mâna și citește! 

Marcel se încruntă. 

— Nu văd care-i legătura. 

Mă las pe vine lângă el, cu spatele la Ailesse. 

— Până mâine-seară, regina o să ne dea de urmă, îi șoptesc. 
Nu scăpăm cu viață din văgăuna asta, dacă nu punem la punct un 
plan s-o... 

Îmi trec un deget pe la baza gâtului. 

— Pentru asta, trebuie să faci ce știi tu mai bine: să descifrezi 
ce se ascunde în legendele Vechii Gallii. 

— Am înțeles. 

Se așază cu picioarele încrucișate sub el și aruncă o privire spre 
Ailesse. După care îmi face cu ochiul. De două ori. 

— Vorbim mai multe după ce se culcă Descântătoarea, dar 
deocamdată... 

Mă trag și mai aproape de el și cobor tonul. 

— Ai idee cât de puternică e regina când coboară aici? O să 
poată folosi magia oaselor? 

— Așa cred, spune Marcel și desface bocceaua. Doar că o să 
consume mai multă energie. Până la urmă, o s-o epuizeze pe toată, 
dar nu știu cât timp înseamnă asta. 

Scoate cartea tatălui său și o așază în poală. 

— Doar dacă nu cumva am uitat eu ceva. 

Dă paginile și cartea se deschide acolo unde s-a crăpat cotorul. 
Mă răsucesc ca să văd mai bine. Ailesse întinde gâtul și încearcă să 
tragă cu ochiul. O fi știind să citească? Întotdeauna mi-am imaginat 
că Descântătoarele beau sânge din coarne de animale și mănâncă 
carne crudă, dar niciodată că ar citi cărți. Abia știu eu să citesc. 

Înclin cartea în așa fel încât să nu vadă nimic. Povestea la care 


mă uit este o legendă despre Descântătoarele de Oase, ilustrată 

cu imaginea unei femei cu părul despletit. Trena rochiei e atât 
de lungă, încât se întinde de la mijlocul podului până la piciorul 
acestuia, pe unde trece un bărbat modest. Îl văd pe tata. ÎL văd pe 
tatăl lui Jules și Marcel. 

Mă văd pe mine. 

Furia îmi arde stomacul. Mă ridic brusc și mă îndepărtez de 
Ailesse. Nu e aproape de mine, dar tot o simt prea aproape. Mă 
sprijin de singurul zid de cărămidă din cameră — un loc ca multe 
altele din catacombe, care a fost consolidat, ca să nu se surpe tune- 
lurile — și mă chinuiesc să respir. 

— Eşti bine? mă întreabă Marcel, cu o ușoară îngrijorare 
în glas. 

Încuviinţez din cap și aștept să-mi scadă pulsul. 

— Mi-e foame, atâta tot. Tie nu? 

— Ba da. 

Mă proptesc bine pe picioare și mă dezlipesc de perete. Sco- 
tocesc prin cele câteva borcane și conserve așezate pe cărămizile 
ieșite în afară, pe care le folosim pe post de etajere. Ține-ţi firea, 
Bastien! Gândește-te la un plan! Cum să fac rost de mâncare și provizii, 
de pildă. Nu avem aproape nimic, doar puținele lucruri care au 
rămas de ultima oară când a trebuit să ne ascundem aici. Dacă va 
fi să stăm mai mult timp, unul dintre noi va trebui să dea o fugă 
la Dovre. 

Jules intră pe ușa micuță și aduce cu ea o baltă de apă. Hai- 
nele pe care le poartă sunt ude leoarcă, dar a dispărut mizeria de 
pe ele. S-a îmbăiat, un lucru pe care, potrivit obiceiului, îl facem 
cu toții, pe rând, ca să scăpăm de mâlul nisipos care e mai rău 
decât râia. 

Își stoarce părul, trage după ea o găleată cu apă și închide 


ușa falsă. 

— Marcel, nu-mi vine să cred că te-ai trezit, spune ea chico- 
tind, vizibil mai bine dispusă după ce s-a spălat. La cum sforăiai, 
m-am gândit că mai dormi două săptămâni. 

Băiatul mormăie ceva, cu capul aplecat peste carte. 

Jules vine lângă mine, cu tot cu găleata cu apă. Ridic din sprâncene. 

— Tot apă de băut? 

Încuviințează din cap și-mi întinde cămașa clătită. O agăț de o 
cărămidă, să se usuce. 

— Ce-ai bun acolo? mă întreabă, uitându-se la conserva din 
mâna mea. 

— Ca de obicei, spun și îi ofer o bucată de carne deshidratată. 

Bagă dumicatul în gură și-l mestecă într-o clipă. 

— M-am tot gândit, zice ea și se duce spre Ailesse. N-ar fi 
păcat ca regina să nu-și recunoască fiica? 

Ailesse se crispează și se trage înapoi pe lespede, dar nu are cum 
să scape. Jules aruncă apa din găleată peste ea. Ailesse se cutremură 
și începe să tușească. 

Jules o apucă de părul ud și se uită la fața ei. 

— E mult mai bine așa. Acum, că s-a dus murdăria, vedem și 
noi fața monstrului. 

Ailesse strânge din buze, cu o figură plină de ură. Întinde pi- 
cioarele legate la glezne și o lovește pe Jules în abdomen. 

Jules se împleticește și cade pe spate. Imediat ce-și revine din 
șoc, se ridică în picioare, lividă de furie. 

Merde! 

— Jules, spun, încercând s-o calmez. 

Nu mă ascultă. 

Scoate cuțitul din teaca de la șold. 

Ailesse se ridică în genunchi, surprinzător de agilă, în ciuda 


legăturilor de la mâini și picioare. 

— Îmi vrei sângele? mârâie ea. Vino și ia-l! O să-l vezi pe 
Bastien cum moare odată cu mine. 

Jules strânge cuțitul în mână. Marcel închide cartea. Mă apro- 
pii timid de ea. 

— Jules, spun din nou. 

N-o să mor. Nu pot fi sufletul pereche al Descântătoarei. 

— Regina o să simtă dacă îi moare fiica. Nu-i așa? o întreb pe 
Ailesse, cu inima bubuindu-mi în piept. 

Privirile ei sălbatice se mută de la mine la cuțitul ascuțit din mâna 
lui Jules. Strânge din buze și leagănă din cap, în semn de încuviinţare. 

Jules scoate un urlet de frustrare și azvârle cuțitul. Ailesse se 
trage într-o parte. Cuţitul zboară și se izbește de perete de piatră. 

Răsuflu ușurat. 

Hârs. Hârs. 

Mă uit în spate. Se aude un chițăit stins. Încruntat, mă apropii 
de ușa micuță a camerei. Hârșâitul reîncepe. Alt chițăit. O fi vreun 
animal? Nici șobolani n-am văzut vreodată aici. 

— Ce e? întreabă Jules. 

— Habar n-am. 

Hârșâitul și chițăitul se întețesc. Sunt mai multe vietăți în tunel. 
Și toate vor neapărat să intre aici. Dacă e și mama lui Ailesse cu ele? 

Imposibil. ÎN-avea cum să ne dea de urmă atât de repede. 

Mă las pe vine și împing prudent ușa falsă. Am petrecut destul 
timp în canalele și pe străzile lăturalnice din Dovre, așa că șobo- 
lanii nu mă sperie, dar asta nu înseamnă că am chef să mă muște. 

Ușa se întredeschide. Chiţăirile înfundate se transformă într-un 
adevărat cor. Un cap cafeniu și păros, cu față pătrăţoasă, se stre- 
coară prin deschizătură. Lumina opaițelor se reflectă în ochii lui 
negri ca două mărgele. Mai apare unul. 


— Lilieci, spun, cu o grimasă dezgustată. 

— Liliecii nu trăiesc în catacombe, mă informează Marcel. 

Mă întorc spre Ailesse, cu un nod în stomac. Se uită la vie- 
tățile care încearcă să intre, cu ochii strălucind de speranță. Îmi 
dau seama că e magia Descântătoarelor de Oase, chiar dacă n-o 
înțeleg. 

Dau să închid ușa, dar primul liliac reușește să intre. Își întinde 
membranele catifelate ale aripilor. E imens pentru un liliac. Anver- 
gura aripilor e de două ori mai mare decât a unuia obișnuit. 

— E un liliac uriaș de amurg, spune admirativ Marcel. Dar ei 
trăiesc în copaci, deci n-au ce căuta... 

Își lasă ideea neterminată. Se albește la fată în momentul în care 
liliacul scoate colții la mine. 

— Nu cred că te place. 

Jules scoate un geamăt. 

— Fii atent, Bastien! 

Animalul ţipă și se repede la fața mea. Mă trag înapoi și încerc 
să-l gonesc. Fâlfâitul de aripi se înteţește. Au reușit să intre și alți 
lilieci. 

— Ce ne facem? strigă Marcel. 

S-a ridicat în picioare și își folosește cartea pe post de armă, dar 
numărul lor e prea mare. Sunt cel puțin zece. Ba nu, cincisprezece. 

— Închide ușa! ţipă Jules, luptându-se cu un liliac care i s-a 
agăţat în păr. 

Alung liliacul care mă zgârie pe braţe și împing ușa. Dar presi- 
unea din partea cealaltă e prea mare. Câţi or mai fi? 

Mă străfulgeră o imagine cumplită. Cuitul lui Jules. A rămas 
jos, aproape de Ailesse. Jules n-a mai apucat să-l ia înapoi. 

Dau drumul ușii și mă răsucesc. Prin furtuna de aripi negre, o 
văd pe Ailesse. Și-a tăiat deja legătura de la mâini. Acum o taie pe 


cea de la glezne. 

Mă reped spre ea, cu brațele ridicate, ca să-mi protejez faţa. 
Stolul s-a înmulțit. 

— Jules! 

Vocea mi se pierde în vacarmul de scârțâieli. 

Flăcările opaițelor încep să se stingă din cauza rafalei de aripi. 
Sunt la jumătatea camerei. Ailesse mă vede. Liliecii o lasă în pace. 
Se chinuiește să-și desfacă legătura. 

Se mai sting câteva opaițe. Mă lupt cu valul de aripi, țipete și 
gheare. 

Ailesse aproape că a rupt funia, dar nu apucă să se elibereze. 
Sunt la un pas de ea. Îndreaptă cuțitul spre mine, dar liliecii îi stân- 
jenesc mișcările. Mă reped să-i imobilizez brațul, înainte să atace 
din nou. Îi izbesc mâna de lespede — o dată, de două ori — și scapă 
cuțitul. ÎI lovesc cu piciorul și zboară într-un colț întunecos. 

Ailesse se zbate și dă cu pumnii în mine. Mă urc peste ea și o 
prind la pământ. Nu găsesc altă funie cu care să-i leg mâinile. 

— Bastien! 

Întind gâtul și mă uit în direcția din care vine strigătul lui Jules. 
Deși e întuneric, reușesc s-o zăresc. Își tine fratele cu un braț și se 
chinuiesc să ajungă la ușă. 

— Mai repede! spune ea. Trebuie să ieșim de aici. 

— Nu aveți cum să scăpați, spune Ailesse cu un râset slab, dar 
sălbatic. V-a găsit deja mama. 

Doar eu aud ce spune. 

Mă trec sudori reci. Nu sunt pregătit să dau piept cu regina. 
Nu am ticluit încă un plan. 

O singură lampă mai arde, cea mai apropiată de noi. În ulti- 
mele ei pâlpâiri, pupilele lui Ailesse sunt niște hăuri imense. Înă- 
untrul lor e iadul, Infernul pe care îl venerează, noaptea nesfârșită 


peste care domnește Tyrus. 

Nu! Mi se taie răsuflarea. N-am ajuns încă în iad. Noaptea nu 
e nesfârșită. 

— Nu ieşiţi! le strig lui Jules și Marcel. Liliecii o să se ţină 
după voi! E vraja reginei! Va dispărea odată cu zorii. Trebuie să 
rezistăm până atunci. 

E doar o presupunere, dar e singura noastră speranță. Jules are 
dreptate — regina nu vine aici astă-seară. lar dacă, într-adevăr, pute- 
rea ei slăbește în catacombe, înseamnă că și magia ei pățește la fel. 
Dimineaţă, liliecii vor pleca. Sau, în cel mai rău caz, vor fi vulnerabili. 

Jules și Marcel se supun. Îi zăresc ghemuiți la peretele de lângă 
ușă. Jules stă aplecată peste Marcel, ca să-l protejeze de atacurile 
furibunde. 

— N-o lăsa pe Ailesse să scape! îmi strigă. 

Mai bine mor decât să permit una ca asta. 

Liliecii mă zgârie pe spate și îmi ţipă în urechi. Se stinge și 
ultimul opaiț. Ailesse tresare sub mine în momentul în care ne îm- 
presoară bezna. O strâng bine și îi prind șoldurile între genunchi. 
N-o pot ţine așa până dimineață. Cu chiu, cu vai, reușesc s-o întorc 
pe burtă. E puternică, dar, din fericire, nu la fel de puternică pe cât 
era pe pod. 

Mă lungesc peste ea și o ţintuiesc la pământ. Are gleznele încă 
legate, așa că îmi las aproape toată greutatea pe trunchiul ei. O cu- 
prind de mijloc, ca să-i prind brațele pe lângă corp. Se zvârcolește și 
dă din coate. Îmi las capul pe gâtul ei și mă căznesc s-o țin nemiș- 
cată. Urăsc să fiu atât de aproape de ea, cu pieptul gol lipit de spatele 
ei și despărțit de ea doar de pânza udă a rochiei sale. 

— Fii isteaţă și nu te mai zbate, că îţi epuizezi și ultima fărâmă 
de energie pe care-o mai ai! o sfătuiesc, abținându-mă cu greu să 
n-o gâtui pe întuneric. Știi bine că nu te poți măsura cu mine. 


Gâfâte. 

— Te înșeli. Ne asemănăm perfect. De-asta ne-au și unit zeii. 
Așa că fii tu isteț, nu te mai opune și acceptă-ți soarta! 

Întoarce capul spre mine și îmi atinge obrazul cu nasul. 

— Vei muri. Ai răspuns cântecului meu de sirenă. Ritualul, 
odată început, nu mai poate fi oprit. Dacă nu reușesc eu să te 
omor, o vor face zeii. 

Am o strângere de inimă. Îmi umezesc buzele uscate. 

— Minți! Eşti copilul unor criminale și tu însăți o criminală. 

— Îti spun adevărul, Bastien. 

Țipete nepământești străpung aerul. Aripi de liliac mă împre- 
soară. Nici nu le bag de seamă. Cuvintele lui Ailesse îmi răsună în 
minte. Otrava ei îmi încălzește trupul. 

— Vei muri de mâna mea, spune. Asta e voia zeilor. 


L5 
Ailesse 


DORM ÎN CAMERA MAMEI DE LA CHÂTEAU CREUX, 
învelită cu blana ursului albinos pe care l-a vânat ca să-i ia harurile. 
Mi-e cald și bine. Cred că e posibil ca mama să mă iubească. 

Deschid ochii și descopăr o beznă de nepătruns. Nu sunt aco- 
perită de blana de urs, ci strivită de greutatea iubitului meu. Cel 
mai mare duşman al meu. 

Pesemne liliecii au plecat. Nu se mai aud nici țipete, nici bătăi 
de aripi. Doar respirația adâncă și egală a lui Bastien. Și-a schimbat 
poziția pe timpul nopții. Nu mai doarme pe mine, ci lângă mine. 
Ține un picior și un braț întinse peste spatele meu. 

E șansa mea să fug. Șansa mea să-l ucid. 

Verific funia de la glezne. A slăbit în timpul încăierării, deşi- 
rându-se în locul în care am încercat s-o tai. 

Cu mișcări furișe, cum am învățat la vânătoare, mă trag de sub 
Bastien și mă ridic de pe lespede. Nu ajung prea departe — funia e 
în continuare prinsă sub bolovan —, așa că mă așez pe jos și încerc 


s-o rup de tot. Ultimele fire sunt cele mai rezistente. Îmi trebuie 

un obiect ascuţit. Bâjbâi în jur și găsesc o așchie de calcar. În timp 
ce tai funia, pun la cale un plan. O să mă furișez până în locul în 
care cred că dorm Jules și Marcel. O să mă ghidez după sforăitul 
băiatului. O să scotocesc în boccea. Cu siguranță acolo sunt oasele 
mele de har, ținând seama că o păzește ca pe o comoară. 

Două fire cedează. Mai rămâne unul. Mă grăbesc să-l tai și pe 
acesta. 

Se aude un hârșâit, apoi se aprinde o lumină portocalie. T'resalt. 

— O tentativă de evadare foarte curajoasă, mă laudă Bastien. 

Nu mai e întins pe lespede; stă în picioare, deasupra mea, și a 
reușit să aprindă un opaiț. Pâlpâirile flăcării tremură pe mușchii 
sculpturali ai pieptului său. O dovadă în plus că, în lipsa harurilor 
pe care le-am obținut cu atâtea eforturi, e mai puternic decât mine. 
Le mulțumesc liliecilor pentru toate zgârieturile pe care i le-au făcut. 

— Nu încercam să evadez, răspund, cu o privire dușmănoasă. 
Voiam să te omor. 

Pufnește disprețuitor și așază opaițul pe o piatră de mărimea 
unui scăunel. Pare și mai încrezător în sine după atacul liliecilor. 
Se lasă pe vine și întinde palma, arătând cu capul spre fragmentul 
de calcar. 

Îl strâng în pumn. E o armă ridicolă, dar alta nu am. 

— Jules! strigă el. 

Întorc imediat privirea spre fată. Stă ghemuită împreună cu 
Marcel, lângă zidul din faţă, amândoi abia treziți din somn. 

Se ridică de jos. Părul auriu îi e încâlcit, iar pielea brăzdată de urme 
de gheare, dar licărul din ochii ei dovedește că nu e înfrântă. Se duce 
la cuțitul pe care l-am pierdut astă-noapte — rămas aproape de ușă — și 
îl împinge cu piciorul până la Bastien. Acesta îl ia de jos și îndreaptă 
lama spre așchia mea, un ordin mut de a-i da drumul din mână. 

ÎI detest. 


li azvârl așchia în față. Se fereşte cu ușurință. 

Tyrus și Elara, de ce mi l-ați ales pe acest băiat? 

Marcel scoate ceva din boccea și Bastien bombăne. 

— Era bine să fi știut și eu că mai ai niște funie. 

— Numai la funie nu-mi stătea gândul, răspunde Marcel. 

I-o aruncă lui Bastien, apoi își îngrijește buza spartă. Bastien și 
Jules mă târăsc înapoi pe lespede și mă leagă din nou. Nu opun re- 
zistență; Lumina Elarei începe să se stingă în mine. Avea dreptate 
blestematul de Bastien când spunea că o să-mi epuizez energia. 

— Nu-mi ţii companie? îl întreb, cu un zâmbet care sper să fie 
mai senzual decât al lui Jules. 

Dacă nu-mi pot învinge iubitul, soluția e să-l ațâț. 

— E loc destul pentru două persoane, spun și bat cu palma în 
lespede. Aseară ai profitat din plin. 

Jules încremenește. 

— Ce tot spune acolo? 

— Trebuia s-o țin cumva nemișcată, nu? răspunde Bastien, ri- 
dicând din umeri. 

— Așa numești tu o îmbrățișare pătimașă? spun și ridic dintr-o 
sprânceană. 

În ciuda luminii difuze, îl văd cum se înroșește până-n vârful 
urechilor. Pufnește, se uită la mine și la Jules, apoi se îndepărtează. 


Ajută-mă să aprind opaițele, Marcel, mormăie. 

Își ia cămașa uscată, o pune pe el și îmi aruncă o privire cris- 
pată. Rânjesc și îi fac cu ochiul. 

Jules scrâșnește din dinți. 

— Dau fuga sa caut ceva de mâncare. 

— N-ai cum așa, șchiopătând, zice Bastien. 

— Mă simt bine! se răstește ea. Vreau să iau puţin aer. 

— Mergi după provizii? Grozav! spune Marcel, legănând ușor 
din cap, cum face atunci când e încântat. Să-mi aduci și restul 


cărților, da? 

Jules se strâmbă. 

— N-o să car o ditamai biblioteca după mine! 

— Nu-mi trebuie decât cele despre Descântătoare. 

Are mai multe cărți despre Fermecătoare? Nici măcar nu știam că 
există așa ceva. Avem și noi câteva cărţi la Château Creux, graţie 
lui Rosalinde, care a învățat să citească de la iubitul ei și care, la 
rândul său, le-a învăţat pe toate novicele. Dar niciuna dintre cărți 
nu e despre noi. 

Marcel ridică o lampă răsturnată și toarnă ulei în ea. 

— Am găsit la un moment dat un pasaj despre suflete unite 
prin ritual, dar nu-mi mai aduc aminte exact cum scria acolo. Dacă 
găsesc o cale să rup legătura dintre Bastien și ea, spune, arătând leneș 
cu mâna spre mine, atunci o putem omori. Rezolvăm problema. 


Jules zâmbește. 


În acest caz, îţi voi servi cu plăcere drept catâr. 

Îmi mușc limba. Eforturile lor vor fi în zadar. Zeii au creat 
legătura dintre mine și Bastien; niciun muritor n-o poate rupe. 
Dar cu cât vor fi mai preocupați de asta, cu atât am mai mari șanse 
să-i păcălesc. 

— Una dintre cărți e în podul de la Troupe de Lions, spune 
Marcel, înăbușindu-și un căscat, de parcă ar fi cea mai anostă 
noapte din viața lui. Două sunt în pivnița torcătoriei, iar a patra, 
în grajdurile părăsite, din spatele lui Maison de Chalon. 

De ce sunt cărțile lui Marcel împrăștiate în tot orașul și nu 
adunate într-un loc? Nu are o locuinţă? Oare unde or trăi? Sau se 
mută dintr-un loc în altul? 

— Am reținut, spune Jules și se îndreaptă spre ușă. 

Mă foiesc pe lespede. Sper să nu-mi vină să mă ușurez în lipsa 
ei. Nu vreau să-i rog pe băieți să mă conducă în cine știe ce cotlon 
le servește drept toaletă. 


Bastien aprinde încă un opaiț. 

— Șterpelește și niște ulei, dacă poți. 

Să șterpelească? Adică să fure? Nu mă surprinde deloc. 

— ȘI ai grijă să te întorci înainte să se întunece. Diseară vine 
regina și trebuie să fim pregătiți. 

Jules încuviințează din cap. 

— Să fii atent cât lipsesc. Descântătoarea asta e mai vicleană 
decât noi trei la un loc. 

— N-o scap din ochi. 

Jules se încruntă, ca și când de asta se teme cel mai mult. Se apleacă, 
iese pe ușa micuță și o închide după ea. Parcă s-a mai destins atmo- 
sfera acum. Asta până când Bastien se întoarce cu fața la mine și-și 
pune mâinile-n sân. I se încordează bicepșii pe sub mânecile cămășii. 
Mă îndrept de spate, ca să-i arăt că încă mai am forță. 

— Ai de gând să te zgâiești la mine până vine mama? îl întreb, 
cu un zâmbet mieros. Excelentă strategie. 

Mijește ochii și își împunge obrazul cu limba. 

— Deschide cartea, Marcel! 

Se întoarce cu spatele și se freacă pe față. 

— Avem treabă. 

— Mult noroc! le urez și mă sprijin cu spatele de perete. O să 


aveţi mare nevoie. Și de un miracol, pe deasupra. 


Sabine 


TREMUR CÂND AJUNG LA COTITURA POTECII CARE 
se intersectează cu drumul spre Castelpont. 

Te implor, Elara, fă ca Ailesse să fie în viaţă! 

Trag aer în piept și o iau pe drum. La șase metri în față, bă- 
trânul pod și matca secată de sub el au un aspect sterp și dezolant 
în lumina dimineţii, nicidecum misterios ca sub clar de lună sau 
amenințător ca în ceață. Acum nu fac decât să-mi amintească de 
aroganța lui Ailesse și de neputința mea. Pașii îmi sună înăbușit pe 
pământ când îmi forţez picioarele tremurânde să înainteze. Nici 
urmă de Ailesse deocamdată, dar e posibil ca 'amourt să-i fi ascuns 
trupul la adăpostul parapetului. 

Pun piciorul pe pod. N-o văd pe Ailesse întinsă pe jos. Mă uit 
în matca de dedesubt. Nici acolo nu-i zăresc rămășițele. Cu inima 
cât un purice, mă îndrept spre coama podului și întind gâtul, ca să 
văd până în capătul celălalt. Nici urmă de prietena mea. Genunchii 
mi se înmoaie de ușurare și mă reazem de parapet. 

Ailesse e în viață. 

Altă explicație nu există. Iubitul ei nu s-ar fi obosit s-o ducă 
în altă parte, doar ca s-o omoare acolo, când putea foarte bine s-o 
facă aici. Așa cum bănuiam, a răpit-o. Ceea ce e groaznic, dar, cel 
puțin, trăiește. 

Cu coada ochiului, zăresc ceva alb — în dreapta, la nici doi 
metri de mine, lipit de parapet. 

Cuţutul de os al lui Ailesse. 

Mă duc să-l iau. Nu e arma ritualică pe care a folosit-o ca să 
ucidă rechinul-tigru; e cuțitul pe care singură l-a făurit pentru ritul 
de trecere. Toate Călăuzele dinaintea ei au procedat la fel. N-am 
aflat niciodată dacă e o tradiție sau o necesitate. O să aibă oare 
nevoie de el, ca zeii să-i accepte jertfa? Pentru orice eventualitate, 
îl vâr la centură. 

Părăsesc iute podul și cobor în matca râului, rugându-mă să 
mai văd ceva alb. Îmi revine în minte avertismentul Odivei. 

„Înlănțuiții trebuie călăuziți. Altminteri, se vor hrăni cu sufle- 
tele celor vii. Mulți nevinovaţi vor fi osândiți la moarte veșnică.” 

Mă plimb prin matcă, înainte și înapoi, de câteva ori, cercetând 
zona în care ar fi putut cădea fluierul. Răstorn pietrele și pământul 
răscolit în care am îngropat oasele de har ale lui Ailesse. Zadarnic. 
Fluierul nu e nicăieri. Probabil minciuna pe care i-am spus-o Odi- 
vei s-a adeverit — l-au luat răpitorii. Trebuie să-i găsesc. 

Urc repede panta, dar mă opresc când văd o Leurress senioară 
ieșind din pădure, de pe altă potecă decât cea pe care am venit eu. 

— Sabine! mă strigă Damiana încet. 

Brățara ei din colți de lup scânteiază în lumina soarelui în mo- 
mentul în care îmi face semn să mă apropii de ea. 

Mă supun. 

— Unde sunt celelalte? întreb și mă uit în jur după cele șase se- 
nioare care au plecat împreună cu ea aseară. Aţi găsit-o pe Ailesse? 


Îmi simt sufletul plin de speranţă. 

Damiana aruncă o privire spre Beau Palais, dincolo de zidul 
Dovreului, și mă trage de pe drum, la adăpostul copacilor. 

— Încă o căutăm. Ne-am ţinut după urmele răpitorilor aproape 
zece kilometri, dar au tot schimbat direcţia, spune și lasă în pă- 
mânt ochii căprui. Le-am pierdut urma la un pârâu. 

Îi strâng mâna, ca s-o îmbărbătez. Damiana se străduiește, dar 
sper ca celelalte să nu se dea bătute la fel de ușor. 

— I-a urmărit cineva în aval? 

Încuviințează din cap și își masează fruntea măslinie și zbârcită. 
Damiana are aproape șaizeci de ani. Nu cred că va mai fi Călăuză 
mult timp — sau că va mai petrece multe nopți în căutarea fiicei 
dispărute a matriarhei. 

— La mică distanţă, pârâul se varsă într-un râu mai mare. 
Pernelle, Chantae și Nadine sunt încă acolo, își dau toată silința, 
dar, când am plecat, Nadine încă nu reușise să adulmece mirosul 
lui Ailesse, explică Damiana, clătinând abătută din cap. Și știi ce 
miros fin are. 

Încuviinţez din cap și mă gândesc la pieptenele de păr din cra- 
niu de ţipar al lui Nadine. 

— N-ai zis nimic de Milicent, Roxane și Dolssa. 

— Au pornit fiecare în altă direcție, doar-doar îi dau de urmă. 
Între timp, eu m-am întors aici, ca să mă asigur că n-am omis ni- 
ciun indiciu care să ne spună încotro ar fi putut s-o apuce. 

— M-am uitat deja și pe pod, și în matcă. N-am găsit decât 
cuțitul ritualic al lui Ailesse. 

Damiana oftează prelung. 

— Niciuna dintre noi nu vrea să se întoarcă la Château Creux 
până când nu epuizăm toate variantele, dar am căzut de acord 
să ne adunăm acasă diseară și să-i comunicăm rezultatele matri- 
arhei. Ar fi bine ca tu să pleci chiar acum, Sabine. Să-i transmiţi 


ce ţi-am spus. 

— Nici nu mă gândesc, spun și fac un pas înapoi. Nu mă în- 
torc fără Ailesse. Și fără să mai fi adunat niște haruri. Trebuia să le 
fi avut deja, adaug, încruntată. 

Damiana înclină capul și mă mângâie pe obraz. 

— Viaţa ţi-a încredinţat o anume menire, Sabine, și nu e bine 
să te împotrivești. 

— Și care-i aia? întreb cu un zâmbet stins. Să fiu o criminală? 

Toate Fermecătoarele care supraviețuiesc au aceeași soartă. 

— Nu, scumpa mea, spune Damiana și se apleacă spre mine. 

Coada căruntă îi alunecă pe umăr. 

— Aceea de a fi instrumentul zeilor. Nici Tyrus, nici Elara nu 
pot păși pe acest pământ, de aceea ne-au însărcinat pe noi să călă- 
uzim sufletele morților pe tărâmurile lor. Trebuie să ne dovedim 
vrednice de misiunea încredinţată. 

Mă uit la ochii ei strălucitori și simt cum mă pătrunde curajul, 
puternic precum mireasma îmbătătoare a Luminii Elarei. 

Trebuie să-i ascult sfatul — să dovedesc că sunt vrednică, să-mi 
urmez menirea. Să găsesc forța de a-mi salva prietena. Fără mine, 
Ailesse nu are nicio șansă. N-o spun din ambiţie, ci pentru că am 
o presimțire — un har înnăscut — care mă avertizează că viaţa ei de- 
pinde de mine. Senioarele n-au reușit s-o găsească deocamdată și 
cine știe dacă ritualul săvârșit de Odiva aseară a dat vreun rezultat? 
N-am încredere în asta. Nici în ea. 

Îmi trebuie mai multe haruri. E cât se poate de clar. 

Îmi iau rămas-bun de la Damiana cu o îmbrățișare și dispar 
repede în pădure. Pentru moment, scopul meu e să vânez. 

Orele trec pe nesimţite în timp ce caut animalul potrivit — poate 
un crotal, pentru vederea nocturnă, sau un porc mistreţ, pentru 
forță fizică —, dar nu-mi ies în cale decât păsărele, jderi și iepuri. 
Trag două săgeți în ceea ce sper să fie o vulpe, dar se dovedește a 


fi doar vântul care adie prin iarba înaltă. 

Se lasă seara și încă n-am găsit nicio vietate care să mă mulțu- 
mească. Sunt în pădure, la vreo trei kilometri de Dovre. Mă strecor 
printre copaci, cu toate simțurile ciulite. N-o am alături pe Ailesse, 
care să mă avertizeze când își schimbă vântul direcția și ar fi bine să 
urmăresc prada cu el în spate. Am umblat mult cu Ailesse și i-am 
copiat mișcările furișe, dar am amânat să învăţ arta de a ucide. Tre- 
buie să învăţ acum. Cât mai repede cu putință. 

Transpirația mi se scurge pe ceafă. O şterg și strâng arcul în 
mâini. Oricât de hotărâtă aș fi, fiecare mușchi din corp îmi șoptește 
că nu e bine ce fac. De ce să plătească o biată vietate nevinovată 
pentru greșelile mele? Vocea Odivei însă îmi răsună în minte: „Nu 
mai ești copil. Dacă aveai mai multe haruri, ţi-ai fi învins adversara. 
Ailesse ar fi avut mai mari șanse de izbândă.” 

Copacii se îndesesc pe măsură ce mă afund în pădure. Capul 
îmi zvâcnește de o durere surdă; rănile aproape s-au vindecat. 
Ce bine era dacă harul salamandrei mi-ar fi dat energie inepu- 
izabilă! N-am dormit de treizeci și șase de ore, dar nu mă pot 
opri acum. 

Răsuflu greu. O să reusesti, Sabine! Dacă ucid animale, ca s-o sal- 
vez pe Ailesse, pot să mi-o iert. O să mi-o iert. 

Foșnește ceva deasupra capului meu. Tresar și ridic privirea. 
Fac ochii mari. 

O strigă. 

Scot în grabă o săgeată din tolbă. În sfârșit, Elara îmi zâmbește. 
O bufniţă o să-mi dea auz ascuţit și forță de prindere ca a ghea- 
relor sale. 

Fixez săgeata în arc. Înghit. Trag. Striga e prea rapidă. Țâșnește 
dintre ramuri și se fereşte din calea săgeții. 

Câțiva metri în față, aterizează pe altă creangă. Scot altă să- 
geată, dar, când mă apropii, pasărea scoate un țipăt și zboară doi 
copaci mai încolo. 

Mă uit fix la bufniță. Bufnița se uită fix la mine, cu ochii ei 
incredibil de negri. Am senzația că am mai văzut-o. Dacă e aceeași 
care a zburat peste Castelpont, înainte de ritul de trecere al lui 
Ailesse? 

Nu, e ridicol. Probabil trăiesc o mulțime de bufnițe în apropi- 
ere de Dovre. Cu toate astea, nu pot să n-o iau ca pe un semn. Eu 
și Ailesse i-am ignorat avertismentul. Trebuia să fi plecat imediat 
ce-am văzut-o. 

Dacă e, într-adevăr, aceeași strigă? 

Pasărea nu clipește și nu se mișcă. Dacă mi-ar spune să aban- 
donez vânătoarea, n-ar fi normal să-și ia zborul și să nu se mai 
întoarcă? 

Fac un pas. Apoi încă unul. La cel de-al treilea, bufnița își 
întinde aripile. Zboară până la negura întunecată care începe să co- 
boare peste pădure. Aterizează iar, de data asta pe pământ. Straniu 
pentru o bufniţă. E ca și cum înșiși zeii mi-o dăruiesc. 

Înaintez cu prudență și degetele îmi freamătă de dorinţa și șo- 
văiala de a pune o nouă săgeată în arc. Nu așa stau lucrurile la 
vânătoare. Animalul n-ar trebui să ți se ofere pe tavă. 

Conștientă de fiecare foșnet al rochiei și de fiecare rădăcină care 
mi se agaţă de tiv, înaintez spre bufniță și mă opresc la doi metri 
distanţă. Inima îmi bate cu putere. Eu și pasărea ne aflăm într-un 
mic luminiș. A trecut de amurg, iar luna ne scaldă în strălucirea ei 
blândă. Lumina Elarei se revarsă în mine și îmi dă curaj. 

Bufnița lasă capul într-o parte, de parcă m-ar aștepta. Într-un 
final, mai scot o săgeată. Ca toate armele ritualice, fiecare săgeată 
din tolba mea are vârful cioplit din os de cerb. La atingerea țintei, 
moartea va însemna sufletul bufniței și îi va dărui un loc de cinste 
în Paradis. 

Lucrul acesta nu-mi alină mustrările de conștiință. 

Fă-ţi curaj, Sabine! Alungă-ţi ezitările! 

Lacrimile mă ard pe gât în momentul în care fixez săgeata în arc. 
Imediat ce fac asta, bufnița se repede la fața mea. Ghearele i se înfig 
în umărul meu. Scot un geamăt și încerc s-o gonesc. Se rotește în 
jurul meu, apoi pornește în aceeași direcţie de mai devreme. Când 
aproape nu o mai văd, se oprește și se uită la mine. Bătăile inimii 
mi se domolesc. 

Nu vrea s-o ucid. Vrea să mă țin după ea. 

Mă conformez, deși nu are nicio noimă. Animalele nu pot co- 
munica cu oamenii. Nu în felul acesta. 

Bufnița pătrunde mai adânc în pădure. Uneori, parcurge dis- 
tante mici. Alteori, sare dintr-un loc în altul. Luna se înalță mai 
sus pe cer. Aerul cald se mai răcorește. Încetul cu încetul, bufnița 
mă conduce la buza unei râpe acoperite de iarbă. Aștept să mă 
conducă înainte, dar pasărea scoate trei țipete și își ia zborul 
de pe creangă spre înaltul cerului. Se îndepărtează, mai dreaptă 
decât săgeata mea, și dispare în zare. Nu se mai întoarce. Curios 
lucru. 

Mă uit împrejur și-mi înfășor brațele în jurul corpului. De ce 
m-o fi adus aici? Aerul cald și jilav mă învăluie ca o mantie udă. Mă 
mănâncă pielea din cauza sângelui uscat. O să mă îmbăiez mâine, 
în timp ce fierb oasele animalului pe care o să-l ucid. Cumva, voi 
îndura și asta. 

Aud un fâșâit și încremenesc. A venit din râpă. Mă ghemuiesc 
la pământ și scot altă săgeată. Poate că bufnița m-a adus aici ca să 
vânez cea mai bună pradă. 

Mă târăsc până la marginea râpei. Pe la mijlocul pantei, dintr-o 
vizuină, iese o siluetă întunecată. E tot ce disting de la distanța de 
șase metri la care mă aflu. 

Vietatea se întoarce și începe să urce coasta abruptă. Mă trag 


puțin înapoi. Nu vreau s-o sperii. 

Pun săgeata în arc și încordez braţul. Trebuie să țintesc perfect. 
Un animal isteț ar fugi sau m-ar ataca înainte să apuc să mai trag 
o dată. 

Inima îmi bate mai tare. Transpirația mi se prelinge pe tâmple. 
Ailesse e o arcașă mai bună, o vânătoriță mai bună, o Fermecătoare 
mai bună. 

Încetează, Sabine! Te-ai născut în această familie, ca și ea. Mama ta a fost o 
Călăuză neînfricată. Fii aşa cum şi-ar fi dorit ea! 

Vietatea se ridică peste buza râpei, precum o lună neagră. Îmi 
țin respirația. 

Dau drumul săgeți. 

Prea târziu. M-a văzut. Se culcă rapid la pământ. Săgeata mea 
șuieră prin aer. 

— Ai ratat! strigă o voce adâncă și guturală. 

De femeie. De om. 

Mă trece un fior rece. Știu vocea asta. O știu pe fată. A râs de 
mine sub Castelpont. 

Înțeleg deodată ce se petrece. Bufnița nu m-a adus aici ca să 
vânez un animal. M-a adus la fata cu care m-am luptat sub pod. 

M-a adus la Ailesse. 

Răpitorii o ţin, probabil, într-o peșteră din apropierea râpel. 

Mai pun o săgeată în arc și ţintesc la nivelul ierbii. 

— Hai să vedem dacă mai ratez și acum. 

Săgeata mea zboară până departe, dar nu o nimerește pe fata 
cu care m-am luptat sub pod. Speram s-o lovesc în braț sau 
picior — s-o rănesc, nu s-o omor —, dar e prea bine ascunsă în 
iarbă. 

— Îti cauţi fiica? strigă fata. 

Instinctiv, mă ghemuiesc și mai mult la pământ. Crede că sunt 


Odiwva. 

— Mult noroc! Va trebuie să treci peste mii de oase împrăș- 
tiate. Dacă n-ai curaj să faci asta, o să-ți omorâm fiica în chinuri. 
O s-o facem bucăți, încetul cu încetul, până când o să ne implore 
să-i curmăm suferința. 

Mi se ridică inima-n gât. Nu pot să respir. Ailesse nu e într-o 
peșteră. Răpitorii au dus-o în catacombe. 

Pun arcul jos și scot cuțitul de os de la brâu. Îmi tremură mâi- 
nile de emoție. Mă îngrozește gândul că Ailesse e acolo. Oricât ar 
fi de curajoasă, locul acela e necurat. O să-i răpească Lumina. O 
s-o ucidă. 

Ajută-mă, Elara! 

Mă năpustesc spre fată. Din piept îmi iese un strigăt furios, 
dar înfricoșat. 

Văd chipul fetei când mă apropii. 

Îi dispare zâmbetul de pe buze. 

Agit cuțitul la ea. Coada blondă îi flutură în aer în momentul 
în care se rostogolește într-o parte, ca să se ferească. Piciorul rănit 
nu îi încetinește reflexele. 

— Regina te-a trimis pe tine? mă întreabă, suspicioasă. Spune-i 
că Bastien nu negociază cu servitorii. Să vină chiar ea, dacă vrea să 
discute. 

— Bastien? întreb și sar din nou la atac, împingând-o cu spa- 
tele spre marginea râpei. Așa îl cheamă pe iubitul lui Ailesse? 


Fata îmi aruncă o privire plină de ură printre pleoapele strânse. 


Așa îl cheamă pe băiatul care o s-o omoare. 

Îmi vâjâie sângele în urechi. Încerc s-o înjunghii, dar mai face 
un pas înapoi și dispare din fața mea. 

Mi se taie răsuflarea. Mă duc fuga la marginea râpei. Fata se 
rostogolește la vale, dar căderea ei e strategică. Ajunsă la jumătatea 
pantei, își îndreaptă corpul și se oprește în dreptul vizuinii. Fără 


să-mi arunce vreo privire, intră în ea cu picioarele înainte. 

Nu! N-am cum să mă țin după ea. Nu mă oprește vreo regulă 
de-ale Fermecătoarelor, ci raţiunea — singura mea calitate care le 
depășește pe ale lui Ailesse. Dacă intru în vizuină, o să am de în- 
fruntat trei adversari, nu unul. O să pătrund în bezna de acolo fără 
Lumina Elarei și cu un singur har în ajutorul meu. M-aș duce la 
moarte sigură. Mi-ar fi imposibil s-o salvez pe Ailesse. 

Sabine? 
Îmi stă inima-n loc când îmi aud numele venind de undeva 


departe. Ailesse? 


Mă răsucesc și cercetez pădurea luminată de razele lunii. Apare 
o siluetă. Disting conturul clar al coroanei și-mi piere entuziasmul. 
E ma matrone, nu Ailesse. 


JULES NU S-A ÎNTORS ÎNCĂ ÎN CAMERA DIN CATA- 
combe, deși trebuie să fie aproape noapte sau chiar mai târziu. 
Bastien, care până acum a tot verificat proviziile și s-a plimbat 
dintr-o parte în alta, ia o pauză. Stă jos, cu un genunchi ridicat 
la piept, și desenează șerpișori în praf, după care își examinează 
opera și mormăie. Știu ce face: își folosește cunoștințele despre cata- 
combele labirintice pentru a pune la cale o strategie să o omoare pe 
mama — deși nu prea arată a criminal în momentul acesta. Își molfăie 
vârful limbii, ca un copil, ceea ce îi dă un aspect mai inofensiv. 

Se reazemă cu spatele de perete și-și trece degetele prin păr. 
Ochii lui albaștri ca marea alunecă spre lespedea pe care sunt le- 
gată, la trei metri de el. Se încruntă. Îmi dau seama prea târziu că 
îl privesc cu tandrețe și cu zâmbetul pe buze. Mă crispez imediat 
și iau o figură serioasă. 

Bastien își roade unghiile, apoi se mută lângă Marcel și-i șop- 
tește ceva la ureche. Băiatul ridică ochii la mine. 


— Bine, spune și închide cartea. 

Se ridică și se întinde, după care ia un păhărel cu apă pusă la 
decantat și mi-l aduce. Mi se usucă gâtul numai când îl văd. A fost 
ideea lui Bastien? Mă uit la el, dar îmi evită privirea cu obstinație. 

— Nu e otrăvită, îmi spune Marcel, văzând că nu mă ating 
de apă. 

Bineînţeles că nu e otrăvită. Răpitorii mei n-ar risca să-l omoare 
pe Bastien doar ca să mă omoare pe mine. 

— Cu gustul însă trebuie să te obișnuiești, adaugă Marcel. 

Accept paharul, adulmec apa și iau timid o sorbitură. Are un 
gust puternic, de calcar, dar, cel puțin, nu-mi scrâșnește nimic 
în dinți. Beau și restul dintr-o înghițitură lungă și scot un geamăt 
de plăcere. 

— Mulţumesc! 

Cuvântul îmi iese din gură pe negândite. Bastien ridică 
dintr-o sprânceană și se încruntă din nou. Îi înapoiez păhărelul 
lui Marcel. 

— Câte sunteți în total? întreabă el. 

— Ce faci? îl apostrofează Bastien, încruntat. 

— Până când nu sosesc cărțile, ea e cea mai bună sursă de in- 
formaţii. Poate aflu ceva nou. Jules trebuie să apară cât de curând 
și nici regina n-o să se mai lase mult așteptată. 

Bastien pufnește ironic. 

— Mult noroc să afli ceva de la ea! 

Netulburat de provocare, Marcel își pune mâinile-n sân și se 
uită la mine. Dar nu pare că ar încerca să mă intimideze. Poate 
tocmai de-asta îi răspund. 

— Patruzeci și șapte. 

Sau poate i-am răspuns ca să-l contrazic pe Bastien. 

Marcel face ochii mari. E prima oară când îl văd atât de vioi. 

— Așa multe? 

Bastien bombăne. 

— Minte. Dacă erau atâtea Descântătoare de Oase în zonă, 
știa toată lumea de ele. Sau poate nu toată lumea, dar noi sigur 
am fi aflat. 

Mă uit când la unul, când la celălalt. N-am mințit. 

— Ai și alte întrebări? îl întreb ostentativ pe Marcel, ca să fie 
limpede că vorbesc cu el, iar cu Bastien, nu. 

Cu ocazia asta, aflu ce știe despre Fermecătoare — și am grijă 
să nu afle ceva ce ne poate pune familia în pericol. Pe lângă asta, îi 
distrag atenția de la planul de a-mi ucide mama. 

Râde cu poftă. 

— Mereu am întrebări. Despre absolut orice. 

Zâmbesc. N-ar trebui să-l simpatizez, dar nu mă pot abține. 
Candoarea lui îmi aduce aminte de Sabine. Ca și ea, e cu un an 
sau doi mai mic decât mine, probabil în jur de cincisprezece sau 
șaisprezece ani. 

— În acest caz, îți propun un târg. La fiecare întrebare la care 
răspund, promit să fiu sinceră, dar vreau să răspunzi și tu la o în- 
trebare de-ale mele. 

— E ridicol, intervine Bastien, dar Marcel îl ignoră, de parcă 
ar fi o gânganie. 

— Batem palma. 

Mă așez într-o poziţie mai confortabilă și mă sprijin de lespede. 

— Ştii de ce există les Leurress? întreb. 

Marcel lasă capul într-o parte. 

— Les Leurress? 

— Lumea ne numește Descântătoare de Oase. 

— Niciuna dintre cărțile mele nu menționează această 
denumire. 

— Mă îndoiesc că vreuna a fost scrisă de ma famille. 

Încuviințează din cap. 


— Bun. Deci existați ca să... 

— Chinuiţi bărbaţii, intervine Bastien. Să-i ucideți. Să-i sacri- 
ficaţi în cinstea zeilor voștri. 

— Nu te-a întrebat pe tine, zice Marcel, iar Bastien dă ochii 
peste cap. Voi, Descântătoarele de Oase — les Leurress —, sunteți, 
prin natura voastră, ființe parazitare. Nu puteți trăi pe cont pro- 
priu. Aveţi nevoie de lună, de stele, de oase de animale și... cum 
spunea și Bastien, de sacrificii umane. 

— Dacă ți-aș spune că te înșeli? 

Fruntea lui Marcel se încrețește. 

— Nu era rândul meu să-ți pun o întrebare? 

— Ba da. 

Face un pas spre mine și se așază pe lespedea sub care e prinsă 
funia cu care sunt legată. 

— Să zicem că așa e, spune el și se scarpină în cap. De ce mă 
înșel? 

— Nu suntem paraziți. Existăm ca să călăuzim morții. 

Am aruncat momeala și aștept ca Marcel să muște din ea și 
să-mi spună dacă știe unde anume călăuzim morţii. Dar pe chipul 
lui nu se citește nimic. 

— Poftim? 

— Trudim din greu ca să obținem darurile sacre care ne dau 
puterea și priceperea de a conduce sufletele pe tărâmurile veșnice. 

O fi stiind de podul sufletelor? 

— Ritul de trecere e modul prin care ne dovedim loialitatea de 
a deveni Călăuze. Ăsta e singurul scop. 

Marcel deschide gura încet. 

— Hm, zice și leagănă din cap de câteva ori. O informaţie 
foarte edificatoare. 

Bastien mă fixează cu ochii lui strălucitori. Pare... nesigur. 


— Chiar nu știai că les Leurress sunt Călăuze? îl întreb pe 


Marcel. 

Băiatul ridică din umeri. Mă minunez încă o dată de cunoș- 
tinţele limitate ale răpitorilor mei. Dacă nu știu un lucru atât de 
elementar, poate nu e cazul să-mi fac griji că îmi cunosc cel mai 
mare secret — că doar eu îl pot ucide pe Bastien, altminteri eu mor; 
blestemul nu se răsfrânge doar asupra unuia dintre noi. Din cauza 
asta, mama n-o să-l omoare când vine după mine. Dacă ar face 
asta, și-a sacrifica unica moștenitoare. Aș pierde orice avantaj, dacă 
Bastien ar ști asta. 

— Una dintre legende pomenește ceva despre faptul că morţii 
sunt călăuziți, spune Marcel. Dar am crezut că partea asta e o năs- 
cocire — ceva ce se întâmpla când vă ucideați victimele. Niciodată 
nu m-am gândit că voi sunteți Călăuzele sau că aceasta există cu 
adevărat. 

— Să crezi orice poveste auzi, murmură Bastien, cu privirea 
pierdută. 

Eu și Marcel ne oprim din discuţie și ne uităm la el. Clipește și 
își dezmorțește gâtul. 

— Ce generos din partea voastră să conduceţi sufletele în iad, 
după ce tot voi le ucideți! 

Trag aer în piept, ca să mă calmez. N-o să înțeleagă niciodată 
că Fermecătoarele nu sunt diabolice. Îmi îndrept din nou atenția 
spre Marcel și îi pun următoarea întrebare: 

— Și tatăl tău a fost ales de zei? 

Bastien scoate un pufnet. 

— Altfel spus, a avut norocul de a fi ucis de familia ta? 

Încleștez pumnii, dar îl ignor și aștept să-mi răspundă Marcel. 
Băiatul pare încă năucit. Ţine capul plecat și coatele rezemate pe 
genunchi. 

— Tata? Ăăă... da. Aveam șapte ani când a..., spune, apoi își 


drege glasul. Jules avea nouă ani. 

Marcel şi Jules sunt frați? Cu excepția gemenilor, care se nasc foarte 
rar, frații de vârste diferite sunt ceva nemaiauzit printre Fermecă- 
toare. Nu trăim îndeajuns de mult timp cu nos amour încât să 
aducem pe lume mai mult de un copil. 

— S-a îmbolnăvit: după ce ne-a părăsit Descântătoarea de 
Oase. 

Marcel lasă ochii în pământ și se apucă să frece nervos o pată 
de calcar de pe pantaloni. Nu e nici înverșunat ca Jules, nici răz- 
bunător ca Bastien. Probabil că Marcel a rămas alături de ei în tot 
acest timp ca să supraviețuiască — și pentru că sunt o familie. 

— Nu merita o asemenea soartă, intervine Bastien, strângând 
din dinți. 

— Nimeni nu merită. A fost un tată minunat, spune Marcel, 
cu un zâmbet firav. Inventa tot soiul de cântece în timp ce lucra. 
Era scrib, iar unele dintre textele pe care le copia erau tragedii. Așa 
că le modifica cuvintele și le transforma în cântecele copilărești. 
Eu și Jules ne tăvăleam pe jos de râs. 

Chicotește, dar continuă să frece pata de pe pantaloni. 

ÎL năpădește o tristețe neașteptată și uit de jocul nostru cu 
întrebări. 

— Nu l-am cunoscut pe tata, spun, pe un ton scăzut. A murit 
înainte să mă nasc, la fel ca taţii tuturor fetelor din familia mea. O 
să-l întâlnesc în Paradisul Elarei într-o bună zi, dar... 

Îmi tremură vocea. 

— Mă doare că nu l-am cunoscut în această viață. 

Strâng din buze și mă mustru în sinea mea. Zici că aș fi Sabine. 
Numai ea se plânge de sacrificiile pe care le fac Fermecătoarele. 
Am petrecut atâta timp chinuindu-mă s-o alin, încât nu mi-am 
îngăduit să jelesc și să mă întreb cum ar fi fost dacă lucrurile stă- 
teau altfel. 

Ridic ochii și mă uit la Bastien. Pe chipul lui se citește un ames- 
tec de nedumerire și furie și, poate, o umbră de regret. 

Întore privirea, tulburată. Rănile de pe mine îmi reamintesc că 
nu merită să-mi fie milă de el. Îi arunc un zâmbet blând lui Marcel. 

— Cel puțin ai avut norocul să fii alături de tatăl tău câțiva ani. 

Bastien se ridică de jos. 

— Eşti de-a dreptul dezgustătoare! Ai impresia că Marcel e 
mai norocos decât tine? 

Tresar și-i înfrunt privirea încărcată de ură. 

— Spun doar că și eu mi-am pierdut tatăl. 

— Zău: face el și vine spre mine. a zi, ţi-ai iubit tatăl înainte 
să-l pierzi? Când a murit, ai rămas pe drumuri? 

Înghit în sec și simt că îmi ard obrajii. 

— A trebuit să trăieşti din mila necunoscuţilor și să înveți să 
furi în momentul în care li s-a terminat dărnicia? Ai idee cum e 
să dormi în frig, pe străzile din Dovre, învelit în gunoaie, ca să-ți 
țină de cald? 

Mă foiesc stânjenită. 

— Nu eu ţi-am omorât tatăl, Bastien. 

— Așa e, spune, pe un ton mușcător. Tu ești fata care a jurat 
să-i omoare fiul. 

— Încerc să te cruț de o moarte și mai dureroasă! Vrei să sfâr- 
șești ca tatăl lui Marcel? 

Marcel face o grimasă. Regret imediat că m-a luat gura pe 
dinainte. 

— Îmi pare rău! ÎN-am vrut să... 

De ce le cer iertare oamenilor care m-au răpit? Pentru că asa ar 
proceda Sabine. Ar da dovadă de compasiune față de cineva care plânge 
moartea unei persoane dragi. 

— Ce încerc să spun e că n-aș dori nimănui să sufere cum a 
suferit el. 

Bastien își frământă fata în palme, atât de iritat, încât nici nu 
poate vorbi preț de câteva clipe. 

— Tu auzi ce spui? Tu faci oamenii să sufere! 

Mă apucă nervii. Eu nu sunt ca Sabine. 

— N-am ce să fac dacă zeii te-au ales pentru mine sau că ești 
sortit să mori în felul ăsta! De ce nu vrei să înţelegi asta odată? 
exclam, cu un oftat de exasperare. 

Cu cât îl omor mai repede pe Bastien, cu atât o să mă simt mai 
bine. Ne rezolvăm diferendele pe lumea cealaltă. 

Se deschide ușa camerei și intră Jules. Ne studiază cu o figură 
bănuitoare. Tensiunea e atât de apăsătoare, încât mă sufocă. Se 


duce șchiopătând la Marcel și rupe tăcerea stânjenitoare, spunând: 


Ar fi bine să mâncăm pâinea, până nu se mucegăiește. 

Îi pune pâinea rotundă în brațe și trântește un sac plic cu cărți 
la picioarele lui. 

— A trebuit să-l car pe cap prin apă. Să zici săru' mâna. 

Băiatul inspiră adânc și zâmbește. 

— Eşti o zeiță. 

— Sunt mai bună decât o zeiță. N-am ferit doar cărțile de 
umezeală, precizează, apoi mai ia o boccea de pe umăr și i-o în- 
tinde lui Bastien. Nu-l pune aproape de opaițe, îl avertizează. 

Bastien îi aruncă o privire nedumerită și scoate un butoiaș din 
boccea, nu mai lung decât antebraţul meu. 

— Presupun că nu e bere. 

Jules rânjește și își lasă greutatea pe piciorul sănătos. 

— E praf de pușcă. 

Praf de pușcă? Ce-o mai fi și ăsta? 

Bastien face ochii mari. 

— Glumești. Cum ai reușit să te strecori în Beau Palais? 

— Nu l-am luat de la castel. 


— Dar acolo sunt singurele tunuri din Dovre. 

— N-o să mai fie mult timp. Cel puțin cincizeci de butoaie 
cu praf de pușcă au fost transportate azi de la alchimiștii regelui 
în port. Maiestatea Sa ar fi trebuit să fie prudent și să trimită mai 
mult de patru gărzi să le păzească. 

Bastien se uită la Jules și izbucnește într-un hohot cald 
de râs. 

— Chiar că ești o zeiţă. 

Fata se îmbujorează ușor și începe să se legene pe călcâie. Pe- 
semne praful de pușcă e un soi de armă. 

— Am găsit, spune Marcel, înfulecând din pâine. 

Stă întins pe burtă cu trei din cele patru cărți deschise în față. 

— E din Baladele Vechii Gallii. 

Bastien așază cu atenție butoiașul pe jos. 

— Zi. 


Marcel își dă părul ciufulit de pe ochi și citește: 


Frumoasa fecioară stă pe pod şi pe bărbatul sortit morții îl aşteaptă, 
Sufletele lor sunt împletite, iar legătura nm poate fi ruptă niciodată, 
Moartea lui e în mâinile ei şi nimeni altcineva n-o va avea, 


Altfel răsuflarea ei se va molipsi de umbra lui de-a pururea. 


Marcel se ridică în fund, cu picioarele încrucișate, și pune car- 
tea în poală. 

— Ai auzit? Poţi să te liniștești. 

— Cum așa? întreabă Bastien, îngândurat. 

— „Moartea lui e în mâinile ei și nimeni altcineva n-o va 
avea”, repetă Marcel, bătând cu degetul în cuvintele de pe pagina 
fragilă. Din cauză că Ailesse a făcut vraja pe pod, doar ea te poate 
ucide, altminteri moare și ea. 

Înțepenesc. Jules face un pas înainte. 


— Unde se spune asta? întreabă, luându-mi vorbele din gură. 

— „Răsuflarea” e viața ei, „umbra” e moartea lui, explică Mar- 
cel. Niciodată nu m-am gândit la asta, dar e atât de evident! Ailesse 
se va „molipsi de moarte” cum te molipsești de o boală, dacă îl 
omoară altcineva pe Bastien în afară de ea. 

Bastien se scarpină în barbă. 

— Dar eu tot... mor, nu? 

— Da, dar asta e neimportant, răspunde Marcel, deși figura lui 
Bastien spune cu totul altceva. Ideea e că nu trebuie să stai cu grija 
asta când vine regina. N-o să îndrăznească să te omoare și să pună 
în pericol viaţa fiicei sale. 

Mă trec fiori reci. S-a dus avantajul meu. 

Bastien înțelege într-un final. Ridică dintr-o sprânceană și se 
întoarce spre mine cu un rânjet răutăcios. 

— Îşi mulţumesc că m-ai făcut invincibil. 

Mi se pune un nod în stomac și închid ochii. Bastien o să fie și 
mai înfumurat acum. De parcă nu era și așa îndeajuns. Mama va 
trebui să fie prudentă în preajma lui, pe când el nu va trebui să-și 
înfrâneze setea de răzbunare. Sper doar să nu vină și cu Sabine. 
N-o să-l las pe Bastien să se apropie de ea. 

Ridic capul și mă uit în privirea lui otrăvită cu și mai mult venin. 

— Uiţi că nu te poţi proteja de cel mai mare pericol, iubitul 
meu. Eu sunt cea care-ţi va curma viața, nu mama. Jur să te omor 
înainte să încerci măcar s-o omori tu pe ea. 

Sau pe Sabine. 

Încrederea arde în mine ca o scânteie desprinsă din Lumina 
Elarei. În spatele lui Bastien și al celorlalți doi aerul tremură, stâr- 
nit de un freamăt argintiu. N-am mai văzut niciodată așa ceva. 

Deslușesc o imagine pâlpâitoare. Scot un icnet. Bastien își trage 
iute cuțitul din teacă și se uită peste umăr, dar imaginea a dispărut. 
Într-o clipă, lucrul pe care l-am văzut s-a evaporat. 


O strigă cu aripile întinse. 


Sabine 


ODIVA SE APROPIE DE MARGINEA RÂPEI, ACOLO 
unde mă aflu eu, încă speriată după întâlnirea cu unul din răpito- 
rii lui Ailesse. E urmată de alte patru Lzurress: Milicent, Pernelle, 
Dolssa si Roxane. Alături de Odiva, ele sunt cele mai puternice 
Călăuze din notre famille. 

— Ce cauţi aici, Sabine? mă întreabă Odiva, uitându-se curi- 
oasă la colierul meu — colierul lui Ailesse — să vadă dacă a apărut 
vreun os de har nou pe el. 

Eu știu ce caută ea aici. Și cum a reușit să ajungă. Aseară, Odiva 
mi-a explicat că își va putea găsi fiica cu ajutorul sângelui transmis 
de la o generaţie la alta, sânge din sângele ei, os din oasele ei. O 
magie pe care eu n-o stăpânesc. 

Deschid gura să-i povestesc despre bufniţă, dar mă răzgândesc. 
Nu-i pot spune Odivei că, dintre toate vietățile, o bufniță — pasăre 
de la care pornesc multe dintre superstițiile familiei mele — m-a 
condus până aici din proprie iniţiativă. Ar crede că mi-am pierdut 


mințile. 

— Căutam animalul potrivit pentru un nou os de har și am dat 
peste unul dintre complicii lui Bastien. Am urmărit-o până aici. 

— Bastien? întreabă Odiva, ridicând dintr-o sprânceană. 

— Iubitul lui Ailesse. Fata i-a pronunțat numele. 

La matrone leagănă din cap și își îndreaptă ochii negri dincolo 
de mine, către râpă. 

— S-a strecurat într-un soi de tunel. Foarte îngust, din câte 


mi-am dat seama. 


Nu-i asta o piedică pentru noi. 

Îmi mușc buzele, ezitând să-i spun cel mai important lucru. 

— Duce în catacombe. 

Un rid mic se formează pe fruntea netedă a Odivei. Celelalte 
Fermecătoare își aruncă priviri neliniștite și se apropie de buza 
râpei. Odiva a așteptat să se lase seara ca să înfrunte Tăpitorii, ceea 
ce înseamnă că se bizuie pe întreaga putere a Luminii Elarei. Dar, 
în catacombe, ea și senioarele vor fi lipsite de aceasta. Vor putea 
conta doar pe rezervele și harurile fiecăreia. 

— Esti sigură? 

Dolssa își ține colierul din coaste de șarpe cu mâna și se apleacă 
peste marginea râpei. 

— Da, doar dacă nu m-a mințit fata, răspund. A zis că acolo 
ar fi împrăștiate oasele a câteva mii de schelete. 

Preţ de câteva clipe, Odiva stă nemișcată și strânge din buzele 
ei sângerii, cufundată în gânduri. 

— E posibil ca o parte din catacombele de sub oraș să se în- 
tindă până aici. Sunt multe tuneluri, iar molima a făcut nenumă- 
rate victime, spune și mijește ochii. Pesemne că cei care au răpit-o 
pe Ailesse știu că ne tragem puterea de la Bolta Nopţii. De-asta au 
dus-o acolo — și de-asta vor să mergem după ei. 

Mi se pune un nod în stomac. 


— Deci e o capcană? 

Pe chip îi apare un zâmbet stins. 

— Isteţ băiat, Lamourt lui Ailesse. O să-mi facă plăcere să asist 
la moartea lui. 

Îmi înghit gustul amar din gură. Înteleg că Bastien trebuie să 
moară ca să trăiască Ailesse, dar asta nu înseamnă că mă încântă 
așa ceva. 

— Să mergem! le poruncește Odiva Fermecătoarelor. O să le 
arătăm acestor muritori de rând că harurile noastre sunt pericu- 
loase, chiar și atunci când sunt diminuate de întuneric. 

Fermecătoarele ridică fruntea. Unele înalță ochii spre cerul în- 
stelat și sorb o ultimă picătură din Lumina Elarei. Coboară în 
râpă, una în spatele celeilalte — Roxane, Milicent și Dolssa. 

Pernelle șovăie. Mâinile fildeșii îi tremură ușor. La cei treizeci și 
nouă de ani ai săi, e cea mai tânără dintre senioare și singura care dă 
semne de teamă. E o alinare să știu că mai sunt și altele ca mine. Le 
privește pe celelalte cum scurmă pământul cu forța lor impresionantă. 

— Nu există și altă intrare în catacombe? o întreabă pe Odiva. 

Părul de culoarea mierii îi flutură peste față în bătaia vântului. 

— Una care să nu ne ducă direct într-o capcană și care să fie 
în avantajul nostru? 

Odiva rămâne neclintită ca o statuie. 

— Suntem Călăuze, călite în lupta cu morții haini. Avem șap- 
tesprezece oase de har în total. Ce alt avantaj vrei? Fii curajoasă! 

Matriarha pune un deget pe medalionul din vertebră de vulpe 
de la gâtul lui Pernelle. 

— Îşi conferă dârzenie, dacă nu te împotrivești. 

Pernelle strânge din buze și încuviințează ezitant din cap. Co- 
boară în râpă, după celelalte senioare. Dau s-o urmez, dar Odiva 
mă prinde de brat. 

— Nu, Sabine! Dacă nu ai tăria de a omori un animal, cum 


ne-ai putea ajuta astă-seară? 

Vocea ei nu e rece, doar îngrijorată, dar mă rănește la fel de tare. 

— Trebuie să mai obţii un os de har, adaugă și mă strânge 
ușor de braț, înainte de a-mi da drumul. Să nu te întorci la Châ- 
teau Creux până când nu faci ce ţi-am cerut. 

Îmi ard ochii. 

— Dar... 

Îmi întoarce spatele și sare în râpă. 

Mi se încordează picioarele. Fac trei pași după ea, apoi mă 
opresc. Mă trag înapoi și clatin din cap. Strâng craniul de salaman- 
dră în pumn. Mă cuprinde panica. 

— Te rog, te implor... 

Trebuie să fiu alături de senioare. Trebuie să ajut la salvarea lui 
Ailesse. Dar osul meu de har nu e suficient de puternic. Eu nu sunt 
suficient de puternică. 

Mă răsucesc și o iau la fugă. Lacrimile mi se preling pe obraji. 
Le șterg furioasă. 

Nu mai plânge, Sabine! 

Nu sunt slabă de fire. Nu sunt o lașă. 

M-am săturat să creadă toată lumea asta despre mine. M-am 
săturat să cred eu asta despre mine. 

Alerg mai repede. Îmi croiesc loc printre ramuri și tufe. Pun o 
săgeată în arc și cercetez solul și copacii. Mă reped într-un crâng 
de pini. 

Deasupra mea se stârnesc foșnete. O rază de lună cade peste pa- 
sărea pe care am speriat-o. Dungi albe se întind pe curbura aripilor 
ei negre. O rândunică de noapte. Banală. De dimensiunea unei ciori. 

Nu contează. 

Săgeata își ia zborul din arc. Pasărea cade. Le mulțumesc zeilor 
și îi blestem. Izbucnesc din nou în plâns. Nu mă pot stăpâni. 

Am ucis al doilea animal din viața mea. 


Iar acum îi voi lua harul. 


Bastien 


NU SIMT DECÂT MIROSUL LUI AILESSE. PĂMÂNT, 
câmpuri, flori. Totul este verde și viu. Altă amăgire a magiei 
ei. Nu trebuie să uit ce reprezintă. Întuneric. Putreziciune. 
Moarte. 

Îi ating părul cu nasul. Îmi stăpânesc cu greu un fior fierbinte. 
Trebuie s-o strâng lângă mine, ca să nu fugă. În momentul de fată, 
e legată doar la mâini. l-am desfăcut funia de la glezne, ca să vină 
cu mine aici astă-seară. Ne aflăm într-un tunel periculos din cata- 
combe — un loc pe care-l voi folosi în avantajul meu, dacă reușesc 
să-mi iau gândul de la fata caldă din brațele mele. 

— Crezi că ține? îl întreb pe Marcel, uitându-mă la scândura 
din faţa noastră. 

Am luat-o dintr-o schelă din minele de calcar de sub noi și 
ne-am chinuit o oră să o târâm până aici. Am întins-o peste hăul 
lat de cinci metri, format în locul unde s-a surpat pământul. Tune- 
lul nu s-ar deosebi de celelalte din catacombe, dacă nu avea groapa 
asta chiar înainte să se termine. 

Marcel urcă pe capătul scândurii și se hâțână de câteva ori, 
testându-i încă o dată rezistența. 

— După părea mea, n-ai de ce te teme. 

Dar pe mine pământul de sub greutatea scândurii mă îngrijo- 
rează. O trag ușor pe Ailesse înapoi, ca să nu calce pe fisurile de 
la picioarele noastre. Jules stă la distanță, galbenă la faţă ca ceara. 
Dacă traversăm pe rând zona fragilă, tunelul ar trebui să reziste. 

Marcel se întoarce lângă noi. Imediat ce trece peste zona cră- 
pată, îi dau drumul lui Ailesse și o împing spre scândură. În partea 
cealaltă a hăului e o lespede de doi pe doi metri, singurul lucru 
rămas din podeaua tunelului, înainte ca acesta să se înfunde. 

— Mergi! o mai îndemn o 'dată. 

Pleacă și, în sfârșit, scap de mirosul ei. 

Pășește ușor până la marginea hăului, se uită în jos și încre- 
menește. Știu ce vede — nimic. Acum câteva luni, când eu și Jules 
am descoperit locul ăsta, am provocat-o să vină aproape de mar- 
gine. Am aruncat bucăți de calcar în groapă și am ciulit urechile, 
doar-doar le auzim când se lovesc de fund. N-a ajuns niciun sunet 
până la noi, nici măcar atunci când am aruncat o piatră mare. 

Ailesse își îndreaptă umerii, trage aer în piept și calcă pe scân- 
dură. Din cauză că are mâinile legate, nu poate întinde brațele ca 
să-și ţină echilibrul. Ajunge la jumătatea scândurii și se clatină. Mă 
crispez, abia abținându-mă să dau fuga la ea și s-o ajut. Nu mai are 
agilitatea de la Castelpont. 

Când ajunge la lespedea din capăt, lasă capul pe spate și răsuflă 
ușurată. Umerii i se relaxează. De ce-mi fac atâtea griji pentru ea? 

Pentru că, dacă moare ea, mori și tu, Bastien. 

Corect. Îmi dezmorțesc mâinile și îl trag deoparte pe Marcel. 
Emană un vag miros de praf de pușcă. 

— Totul e pregătit? îl întreb, conștient că Ailesse trage cu ure- 
chea la ce vorbim. 

I-am ascuns partea cea mai importantă a planului nostru, ca nu 
cumva să-și prevină mama. 

— Da, răspunde Marcel, privind-o cu coada ochiului. Linia 
neagră e trasă, iar trăsnetul va cădea la ordinul tău. 

La fiecare cuvânt pe care-l accentuează fac o grimasă. A fost la 
fel de discret ca o cărămidă în cap. 

— Du-te la post, atunci, spun și îl bat pe umăr, ca să-l îmbărbătez. 

Nu trădează niciun pic de șovăială, dar știu ce se ascunde în 
sufletul lui. 

După ce își ia lampa și pleacă, Jules își scutură mânecile ude și 
vine la mine, șontâcăind. Doar ce s-a întors dintr-o nouă călătorie 
prin tunelurile inundate și e mânjită de depuneri de calcar. A scos 
capul puțin afară, ca să vadă unde e soarele pe cer, dar a revenit rapid, 
să ne spună că s-a lăsat noaptea și că trebuie să ne grăbim. Una dintre 
Descântătoare — martora de la Castelpont — dădea târcoale prin zonă. 

— Scripetele e aranjat? întreb. 

L-am luat din aceeași schelă din care am luat și scândura. 

Jules încuviinţează din cap. 

— Mi-am găsit și o ascunzătoare bună. 

— Excelent! 

lau o torță aprinsă dintr-un suport de pe perete, alte vestigii 
ale minerilor care au lucrat pe vremuri aici. În ultimii doi ani, eu 
și Jules am făcut provizii serioase de torţe, ca să putem explora 
catacombele în voie. Nu ard la fel de mult ca opaițele, dar lumi- 
nează mai puternic. Alte șase torţe sunt aprinse pe partea aceasta a 
hăului. Datorită lor, o să văd orice mișcare face regina. 

Jules își îndreaptă tolba cu săgeți pe care o poartă în spate. 

— Bastien? spune, cu voce subțire și timidă. 

Preţ de o clipă, parcă o revăd pe fata pe care am cunoscut-o 
acum șase ani. Deznădăjduită, înfometată, nerăbdătoare să-și gă- 

— În caz că se întâmplă ceva neprevăzut astă-seară, vreau să 
ştii... 

— N-o să se întâmple nimic rău. 

Leagănă din cap și se uită la mâna mea. Îmi dau seama că o 
țin de mână, deși n-am făcut-o cu un scop anume. Îi dau drumul 
imediat. 

— Ne vedem în curând, spun și traversez repede scândura. 

Când ajung pe lespede, alături de Ailesse, mă măsoară cu o 
privire îngândurată. Aproape compătimitoare. Fixez torța într-un 
suport și mă uit la ea, încruntat. Masca mea cea mai bună e furia. 
N-am chef să-mi spună din nou că Jules nu-mi încălzește sufletul. 

— Eşti viclean, Bastien, îmi zice, cu o voce blândă și sigură. Tre- 
buie să recunosc asta. Dar orice capcană i-ai întins mamei, Sigur n-o 
să cadă în ea. Și să nu-ţi imaginezi că va veni singură. O vor însoți cele 
mai pricepute Fermecătoare din familia noastră. Eu te-am avertizat. 

Îi răspund cu un zâmbet disprețuitor. Toată ziua mi-a spus ace- 
leași lucruri. Amenintări goale. Nu-mi zdruncină încrederea câtuși 
de puțin. În mai putin de o oră, o să-i iau viața reginei și o să mă 
răzbun. Cât despre însoțitoarele ei, mi-am făcut un plan și pentru 
ele. O să le iau toate oasele, ca să nu mai poată niciodată răni vreun 
bărbat. După aceea, o să mă ocup de Ailesse și de legătura noastră 
sufletească. Mi se pune un nod în stomac la gândul acesta. 

Lasă astea acum! Concentrează-te la ce urmează! 

Despărțiți de hău, eu și Jules împingem scândura în groapă. 
Cade fără zgomot în întuneric și înghit în sec. Acum regina n-are 
cum să ajungă la noi, iar Ailesse n-are cum să fugă de pe lespede. 
Dar nici eu. Sunt prins aici, cu parfumul ei perfect și trupul ei cald, 
până când se va termina totul și Jules ne va ajuta să traversăm hăul. 
A conceput deja un sistem bazat pe funii. 

Jules își ia ustensilele și îmi aruncă un zâmbet silit. Încerc za- 
darnic să îi răspund la fel. Ca și mine, își riscă viața, dar nu vreau 

s-o amăgesc. Îi fac semn din cap și întorc privirea — de la ambele 
fete, sufletul meu pereche și prietena mea cea mai bună. Merde, e un 
haos în mintea mea! 

Lumina opaițului lui Jules păleşte încet, încet. Apoi dispare cu 
desăvârșire. Inima îmi bate cu putere. Sunt dureros de conștient 
că sunt blocat aici, alături de Ailesse. Dacă mă mut mai aproape, 
m-aș putea îmbăta cu parfumul ei. I-aș putea atinge părul și... 

Răsuflu zgomotos. Vino-ţi în fire, Bastien! Ai rămas sub influența 
vrăjii pe care a făcut-o la Castelpont. Ar fi trebuit să se rupă în 
momentul în care Jules i-a dezgropat și ultimul os. 

Dacă s-a rupt și atracția pe care o simt e reală? 

Mă plimb agitat pe lespedea de doi metri. Îmi masez ceafa 
şi-mi dezmorțesc umerii. Încerc să nu mă uit în ochii lui Ailesse. Și 
să nu-mi pun întrebări. Dar cum așteptarea se prelungește, începe 
să mă roadă curiozitatea. Sunt atâtea lucruri pe care nu le știu des- 
pre ea! Nu-mi pot scoate din minte discuția ei cu Marcel. 

— De ce aveţi nevoie de forță fizică ca să călăuziți morții? 
întreb brusc, nereușind să mă abțin să vorbesc cu ea. Dacă ăsta e 
rostul magiei voastre din oase, chiar nu pricep. Morţii nu au cor- 
puri, nu? Sunt duhuri. 

Ailesse ridică din sprâncene, surprinsă de curiozitatea mea. 

— Nu tocmai. Morţii sunt oarecum la mijloc. Devin tangibili 
în momentul în care ies din mormânt. 

Cu mâinile legate, își dă la o parte câteva șuvițe de păr din ochi. 
Îmi tremură degetele, atât de mult mi-aș dori s-o ajut. 

— Unele suflete sunt menite să ajungă în Infern și din cauza 
asta se răzvrătesc. 

Meditez câteva clipe la vorbele ei. 

— Și ce se întâmplă dacă nu ajung în Infern? 

— Se întorc pe tărâmul muritorilor și fac rău oamenilor 


nevinovați. 

— Deci scopul vostru e să-i apărați pe oameni? 

— Într-adevăr. 

Mi-e greu să mă împac cu această idee. Simt o greutate în piept 
și încep să mă fâţâi de pe un picior pe altul. Informaţia proaspătă 
mă tulbură profund. Habar nu am cine este Ailesse. 

— Dacă încercați să-i protejați pe cei nevinovați, atunci de ce-i 
omorâți... pe cei pe care-i întâlniți pe poduri? 

Se formează o cută între sprâncenele ei roșcate. 

— Pentru că..., spune ea, șovăind, de parcă nu-și găsește 
cuvintele. 

Si-a pus oare vreodată această întrebare? 

— Pentru că, alfel, Tyrus și Elara nu ne permit să ajutăm pe 
nimeni. 

Mă aprind deodată. 

— Să știi că nu degeaba oamenii au încetat să se mai închine 
la zeii voştri. 

Se citește încordarea pe faţa ei. 

— Faptul că ne omorâm iubiții dovedește că suntem devotate 
zeilor și drumului pe care ei ni-l aleg, nu noi. E vorba de loialitate 
și supunere. 

— Și asta vă absolvă de orice vină, nu? 

Îi tremură nările. Face un pas spre mine. Fac și eu un pas 
spre ea. 

Ea stă cu fața la hău, eu, cu spatele. Nu trebuie decât să-mi 
dea un brânci și mă trimite pe lumea cealaltă. Mă dau repede la o 
parte. Ailesse privește dincolo de hău și scoate un geamăt. Mă uit 
în aceeași direcție. În depărtare, chiar înainte de ultima dintre cele 
șase torţe, se deslușește o siluetă încețoșată. 

Regina. 

Reacţionez instinctiv. Scot cuțitul din teacă. O prind bine pe 


Ailesse. O țin lipită cu spatele la pieptul meu și cuțitul la gât. 

Regina pășește în lumina chihlimbarie a torţelor și vine spre 
noi. E flancată de patru însoţitoare. Nu le dau atenție. Nu-mi pot 
dezlipi ochii de la mama lui Ailesse, cea mai impresionantă femeie 
pe care am văzut-o vreodată. 

Torrele o învăluie în lumina lor pe măsură ce înaintează. Rochia 
îi e plină de mâlul din catacombe, dar asta o face și mai periculos de 
frumoasă. Mă simt ca trăsnit. E aproape mai frumoasă decât fiica 
ei — dar într-un fel mai sever și complet diferit. Piele albă ca zăpada 
și păr negru ca pana corbului. Ochi negri și buze sângerii. Obraji ne- 
tezi și un maxilar bine conturat. Îi examinez în grabă oasele magice: 
o coroană ţepoasă, un colier din gheare de animal și gheare de pasăre 
pe ambii umeri. O gheară de animal și una de pasăre sunt mai mari 
și mai albe. Acestea sunt oasele sculptate. 

Regina mai face un pas. E la un metru și jumătate de marginea 
gropii și la aproape cinci de lespedea pe care ne aflăm noi, pe 
partea cealaltă. 

— Ajunge! strig, arătând spre pământ fragil de sub picioarele 
ei. Sau o să fii martoră la moartea prinţesei. 

Se oprește, deloc încordată, și ridică o mână. Celelalte Descân- 
tătoare de Oase îi urmează exemplul. Le studiez îndeaproape pe 
fiecare. Mă trec pe rând fiori reci și calzi. Toate sunt uluitor de 
frumoase și unice, cu tenuri diferite și oase impresionante, îndeo- 
sebi coroana din coarne de cerb a unei femei și colierul din coaste 
al alteia — dar niciunul nu se compară cu ale reginei. 

— N-o vei omorî pe Ailesse, îmi spune ea calm, dar vocea ei 
puternică străbate aerul dens și răsună peste hăul dintre noi. Bănu- 
iesc că ţi-a spus că vei muri Și tu. 

Îi arunc o privire de gheață, deși am un nod în stomac. Tocmai 
mi-a confirmat că viața mea este legată de a fiicei sale. 

— Nici nu-ți imaginezi până unde sunt dispus să merg ca să 


mă răzbun. 

Apăs pe cuțit și Ailesse scoate un geamăt. 

Ochii reginei zăbovesc asupra ei. Nu citesc nicio fărâmă de 
iubire în ei. Poate că n-o să facă schimbul. 

— Ce dorești, Bastien? mă întreabă. 

Tresar când îmi aud numele, căci nu mă aşteptam să îl știe. 

— Oasele, răspund. Pe toate. 

— Suntem în catacombe. Trebuie să-mi explici la ce oase te 
referi. 

Scrâșnesc din dinți. Știe foarte bine despre ce oase vorbesc. 

— Oasele din care vă trageţi magia. 

— Oasele noastre de har, prin urmare, concluzionează ea și își 
împreunează mâinile. Puterea pe care o numești „magie” ne este 
dăruită de zei. Nu te joci cu ea, altminteri vei suferi furia zeilor. 
Dar, dacă ţii neapărat... 

— Ţin. E un preț mic în schimbul vieții fiicei tale. 

— A fiicei mele și a fluierului de os, precizează regina. 

Ailesse deschide gura să spună ceva, dar îi împing și mai tare 
cuțitul la gât, un avertisment nerostit să nu dezvăluite faptul că 
Jules a rupt fluierul. 

— De acord, spun, deși nu intenționez să-mi țin promisiunea. 

Regina le face semn însoțitoarelor ei. Descântătoarele se uită 
îngrijorate una la alta. 

— Pe rând, le poruncesc. Vreau să văd câte trei oase de la fiecare. 

Regina înalță fruntea, îmi aruncă o privire sfidătoare și face 
semn fiecărei Descântătoare. Dintr-o deschizătură din tavanul tu- 
nelului coboară un coș. Rotițele scripetelui ascuns scârțâie. Jules 
își îndeplinește misiunea. 

Număr oasele în timp ce Descântătoarele le pun în coș. Unele 
sunt montate în brățări de mână sau gleznă, în coliere, cercei și chiar 
piepteni de păr. Una dintre femei își stăpânește cu greu lacrimile, ca 


și când ar renunța la copilul ei. Îmi doresc să sufere cât mai mult. 

Am pierdut-o din ochi pe regină. E undeva, în spatele grupu- 
lui. Le șoptește ceva însoțitoarelor ei și acestea se dau la o parte. 
Regina se apropie de coș, se uită în ochii lui Ailesse și își scoate 
epoleții din gheare, colierul, iar, la final, coroana. E făurit din ver- 
tebre răsucite. Probabil de la un șarpe. 

De îndată ce regina pune și ultimul ei os în coș, apucă de funie, 
ca să nu poată fi tras în sus. 

— Facem schimbul în același timp, spune ea. Coboară încă o 
funie pentru Ailesse. 

— Eu pun condiţiile, nu tu! răspund. Dă drumul coșului și 
vino la marginea gropii. 

Mijește ochii săi negri. la mâna de pe funie și se uită la pămân- 
tul crăpat. 

— Mă duc singură, le informează pe celelalte Descântătoare, 
care se trag înapoi. 

Sper că Marcel e pregătit. Sub noi se găsește alt tunel, o copie 
aproape identică a acestuia. Și podeaua acestuia s-a surpat la capăt. 

Regina se apropie de margine, cu o ținută impunătoare. E la un 
metru și jurnătate de groapă. Un metru. O crăpătură fină se formează 
sub picioarele ei. Ezită. 

Emoţia mă sugrumă. Regina trebuie să mai înainteze puțin, 
până în zona cea mai fragilă. Avem un singur butoiaș cu praf 
de pușcă. 

O jumătate de metru. 

— Trăsnetul va cădea, murmură Ailesse și simt cum se cris- 
pează în momentul în care înţelege ce se petrece. Fugi! îi strigă 
mamei sale. O să se surpe tunelul. 

Regina face ochii mari. 

— Înapoi! le poruncește celorlalte Fermecătoare. Roxane, ia 
oasele! 

— Acum, Marcel! strig. 

Roxane scoate un cuțit din teaca ascunsă pe coapsă. Taie funia 
coșului și fuge cu el. 

O trag pe Ailesse lângă zidul din fund al micii noastre lespezi și 
mă pregătesc de bubuitură. Inima îmi bate de trei ori. Nu se întâm- 
plă nimic. Cât de lungă o fi făcut Marcel dâra din praf de pușcă? 

Regina rânjește. Ea nu s-a retras odată cu însoțitoarele ei. Se 
pregătește să sară. Mă uit la cei aproape cinci metri care ne despart. 

— N-are cum să reușească. 

— Ai uitat un lucru, îmi spune Ailesse. O matrone are cinci 
oase, nu trei. 

Cinci? 

N-am uitat — pur și simplu n-am știut asta. 

Regina face un salt formidabil. 

Îi dau drumul lui Ailesse și iau o poziţie defensivă. Ailesse fuge 
până la marginea lespezii, spre mama ei. 

Regina e la jumătatea gropii. 

BUM! 

Bucăți de piatră zboară în aer. Cad pe spate. Nori de praf mă 
înăbușă. Mă ridic cu greu în picioare și tușesc. Dau din mâini, ca 
să mai alung praful. 

N-o văd pe regină. 

A dispărut și Ailesse. 


MĂ AGĂȚ DE PERETELE GROPII, CU MÂINILE LEGATE. 
Abia reușesc să mă țin de stratul subțire de piatră. Plouă cu dă- 
râmături peste mine. Încordez toți mușchii. Mi se pun cârcei la 
degete. Dacă e să cad, cât va dura până mă izbesc de fund și-mi 
frâng toate oasele? Nu gândi așa, Ailesse! Nu sunt pregătită să mor. 

— Mamă! 

Strigătul meu răgușit nu are ecou. Se stinge sub pietrișul care 
cade și aerul înăbușitor. 

Deasupra, văd doar o perdea de praf, vag luminată de torte. Cât 
de jos oi fi căzut? Mă uit la peretele din partea opusă a hăului și în- 
cerc să mă orientez. Când eram pe lespede, am observat că mai există 
un tunel sub al nostru. Probabil acolo a pus Marcel praful de pușcă. 
Dar tunelul acela pare să fi dispărut cu desăvârșire. Ori s-a surpat 
de tot, ori am căzut eu sub el. Mă bufnește plânsul la gândul acesta. 

Scobesc peretele cu picioarele, în căutarea unui punct de spri- 
jin. De câte ori simt o ieșitură sub tălpi, aceasta se fărâmițează. 


Gâfâi de teamă. Ce bine era dacă aveam osul caprei sălbatice! 

Termină, Ailesse! Nu-mi e de niciun folos dacă plâng după ce-am 
pierdut. Mușchii mei trebuie să-și amintească ce au de făcut. 

Ridic prudent un picior, până găsesc, în sfârșit, un punct de 
sprijin. Încordez gamba și apăs ușor pe el. Trag încet cel de-al 
doilea picior, dar acesta nu găsește de ce să se sprijine. Îmi alunecă 
celălalt picior și mă izbesc cu genunchiul de perete. 

— Mamă! 

Urăsc suspinul care-mi iese din gură. O să creadă că sunt de-a 
dreptul neputincioasă. Picioarele îmi atârnă în gol și mâinile îmi 
tremură. Nu mai am puterea să mă țin. 

— Ailesse! 

Ridic imediat capul. Mama. Vocea îi e stinsă. Nu-mi dau 
seama dacă e lângă mine sau mult mai departe, din cauza felului în 
care se propagă sunetul în catacombe. 

— Sunt aici, jos! strig instinctiv, 

Dar mama nu are nevoie să mă audă, ori să mă vadă, ca să se 
orienteze. Încă are dintii pisicii-de-mare și craniul liliacului uriaș. 
Pe acesta din urmă l-a desprins din coroană, când Bastien nu era 
atent. Datorită celor două oase, mama beneficiază și de al șaselea 
simț, și de ecolocație. O să mă găsească, chiar dacă eu n-o văd. 
Câtă vreme mă ţin bine. 

Îmi transpiră mâinile și încep să alunece. Mă agăț de piatră cu 
toate puterile. Ajută-mă, Flara! 

Deslușesc ceva ceţos și argintiu. Apare o siluetă nelămurită. 
Fantomatică, străvezie. Întinde aripile. 

E striga. Aceeași pe care am zărit-o, preț de o clipă, în camera 
secretă. 

Bufnița scoate un țipăt și un val de putere vine spre mine. 

— Sunt aici, spune mama. 

Tresar. Bufnița dispare. La fel și puterea abia regăsită. Gâfâi și 


mă asaltează o mie de gânduri. Ce-a fost asta? 

— Ailesse. 

Mă uit la peretele din partea opusă a hăului. Praful începe să 
se risipească. Coboară silueta mlădioasă a mamei. Pesemne forța 
exploziei a aruncat-o în partea aceea a tunelului. 

Coboară o funie — cea tăiată de la scripete. A întins-o la 
maximum. 

— Încerc să mă balansez până la tine. 

Încuviinţez din cap și trag aer în piept. Chinul se apropie de 
sfârșit. 

Își ia avânt cu picioarele și traversează cei cinci metri care ne 
despart. Atinge peretele meu, dar funia atârnă pieziș și o încurcă. 
Energia mișcării o trage înapoi în punctul de pornire, înainte să 
apuce să ajungă la mine. Mai încearcă o dată, dar, pe la jumătatea 
distanței, o văd cum se chircește pe neașteptate. O săgeată trece 
zbârnâind pe lângă ea. 

— Fii atentă! strig. 

Probabil Jules trage de undeva, de deasupra noastră. 

Mama nu pare deloc îngrijorată. Zăbovește câteva clipe lângă 
perete, pândind o pauză între săgeți. Jules trage orbește, ceea ce e 
în avantajul mamei. O să simtă săgețile când vin spre ea. 

— Grăbește-te! o implor, tremurând din tot corpul de efort. 

Am senzația că mi se rup degetele, dacă trebuie să mai stau 
mult agățată. 

De sus mai cad câteva bucăți de calcar. Se surpă și altă zonă 
a tunelului. Mama se trage într-o parte și escaladează peretele cu 
o agilitate uluitoare — alt har al craniului de liliac. Nu așteaptă să 
cadă toate sfărâmăturile. Se avântă din nou spre mine, profitând 
de momentul de neatenție. Îmi crește inima în piept. Sigur mă 
iubește, altminteri nu și-ar risca viața să mă salveze. 

Nimerește mai aproape de mine de data asta și se agaţă de o 


piatră ieșită în afară. E la o jumătate de metru de mine, atârnată de 

capătul funiei, cu mijlocul la nivelul capului meu. Dacă nu aveam 
mâinile legate, aș fi putut s-o apuc de picior. 

Se uită la peretele aproape neted din jurul meu. Nu găsește 
nimic de care să se prindă. 

— Trebuie să-ți tai funia de la mâini. 

— Cu ce 

Piatra de care mă ţin nu e suficient de ascuțită. 

— Am eu un cuţitaș. O să ţi-l arunc. 

— Dar n-am cum să desprind mâna ca să-l prind. 

— Găseşte un punct de sprijin pe care să-ți lași greutatea și 
deschide o mână. 

Inima îmi bate nebunește. Îmi zvâcnește tot capul, dar mă 
străduiesc să nu intru în panică. Bâjbâi din nou cu picioarele, 
doar-doar găsesc ceva pe care să mă reazem. Nimic. Cu ultimele 
puteri, mă trag puțin mai sus și mă lovesc cu genunchiul de o pia- 
tră ieșită în afară. Nu-mi oferă un echilibru perfect, dar pot să-mi 
mai relaxez mâinile. 

— Gata, spun, cu faţa șiroind de sudoare. 

Ținându-se cu o mână de funie, mama scoate un cuţit dintr-un 
buzunar ascuns al rochiei. 

— Număr până la trei. 

Încuviinţez din cap și mă rog să-l prind. 

— Unu. Doi. Trei, spune ea, încordată. 

Îl aruncă. Mă sprijin de perete. Desprind o mână de pe piatră 
și caut să apuc cuțitul de mâner. 

Ținta mamei e bună, dar mâinile mele sunt legate prea strâns. 
Cuţitul zboară pe lângă mine, mă atinge în treacăt și se prăbușește 
în beznă. 

În urma lui bâzâie trei săgeți. Mă agăț iar cu ambele mâini de 
piatră. Una dintre săgeți e la un pas să mă lovească în cap, înainte 
să ricoșeze din perete. 

Îmi alunecă degetele. Mă țin doar cu vârfurile. 

— Mamă! țip. 

Ochii i se întunecă de durere. Clatină abătută din cap. Nu știe 
cum să mă ajute. Funia ei alunecă jos câțiva centimetri, apoi se 
oprește. Ridică ochii. 

— Îmi taie funia. 

Mă albesc la față. Datorită harului de liliac, mama poate sări 
peste un hău, dar n-are cum să-și desfacă aripile și să zboare 
dintr-unul. Cum o să scape? Cum o să mă salveze pe mine? 

Ne uităm una la alta. Preţ de o clipă, timpul pare să încreme- 
nească. Nu pot să respir. Nu pot să gândesc. O să cădeam și-o să 
murim amândouă. Brusc, expresia de pe faţa mamei se schimbă. 
E ceva aproape imperceptibil, un zvâcnet scurt al maxilarului. Un 
licăr de regret în ochi. Dacă nu eram fiica ei, poate că nici nu 
băgam de seamă. 

— Fluierul de os, spune ea în grabă. Ţi l-a dat? 

— Poftim? 

Funia ei mai alunecă puțin. 

— Bastien a zis că mi te dă și pe tine, și fluierul. ÎI ai? 

Simt cum se prăbușește inima în mine. Mai exact se prăbușește 
până în străfundurile hăului. Cât de naivă am fost! Nu mă iubește. 
A venit aici după fluier. 

— Nu, șoptesc. L-au distrus. 

Am fost la un pas să-i mărturisesc chiar la începutul negocierii, 
deși Bastien îmi ţinea cuțitul la gât, dar mi-a fost teamă că o să fiu 
dezavantajată. Am avut dreptate. 

Odiva își pierde calmul obișnuit și mârâie de frustrare. 

— Nu vă las s-o luați! Auziţi ce spun? urlă ea în groapă. 

Funia alunecă pentru a treia oară. Ni se intersectează privirile. 
Îi strălucesc ochii. De furie sau de amărăciune, e imposibil de spus. 


— Am încercat, Ailesse. Asta e singura soluție. 

— Ce vrei să spui? 

Lacrimile îmi șiroiesc pe obraji. 

Își ia elan din perete și traversează pe partea cealaltă. Funia se 
rupe, dar mama nu cade. Se agaţă de pietrele din peretele opus. 
Cu o agilitate și viteză extraordinare, iese din groapă. Și mă lasă 
să mor. 

Îmi înăbuș suspinele. Nu-mi vine să cred. Asta e răutate pură, 
cruzime fără margini. 

E sfârșitul. 

În clipa în care îmi cedează degetele, mă prind două mâini. 
Calde. Puternice. 

Ridic privirea. Dau de chipul lui Bastien. Nu e vânăt de furie, 
ci palid de teamă. 

Se apleacă riscant peste un ieșind la care eu n-am reușit să 
ajung. Mă apucă de încheietura uneia dintre mâini și mă strânge 
cu putere. Din păr îi cade o pulbere albicioasă, în timp ce se chi- 
nuiește să-mi taie legătura. 

E peste puterile mele de înțelegere. Nu-mi vine să cred că toc- 
mai el mă salvează. E inimaginabil. 

Bagă cuțitul în teacă și-mi întinde mâna. Mă codesc s-o iau. E 
beznă în mintea mea, deja rătăcită în hăul de dedesubt. Cum să mă 
întorc într-o lume în care nu însemn aproape nimic? Ar fi atât de 
ușor să-mi dau drumul și să-mi ofer sufletul Elarei. 

— Încearcă să mă prinzi, spune Bastien, cu ochii mari și 
deznădăjduiți. 

Dacă mor eu, moare și el. Acum înțeleg de ce vrea să mă salveze. 

— Nu pot. 

Blestem fiecare lacrimă care mi se prelinge pe obraz, fiecare 
mușchi tremurând al corpului. 

— Mama m-a abandonat. 


— Eu n-o să fac asta. 

Îi dispare panica din glas. E calm și sigur acum, și clădește o 
temelie solidă sub picioarele mele. 

Mă uit în ochii lui. Albaștri ca marea, ocrotitori, frumoși. 

E posibil oare ca Bastien să nu mă salveze doar ca să-și salveze 
viaţa? 

Și eu îl pot salva pe el. 

Pentru asta nu trebuie decât să găsesc forța de a-l prinde de 
mână. 
Ailesse, îmi spune. Ridică-te puţin! Ia-mă de mână! 


Îmi imaginez că sunt o războinică, o Călăuză, cum am visat din- 
totdeauna să fiu. Îmi imaginez cum Lumina Elarei mi se scurge prin 
vene. Îmi imaginez striga, cu aripile întinse, cum mă îmbărbătează. 


Strâng din dinți și întind mâna. 


19 
Sabine 


INTRU FUGA ÎN CURTEA DE LA CHÂTEAU CREUX. 
Mă uit prin peştera luminată de lună, cu palmele ude de transpi- 
rație. Odiva și senioarele nu s-au întors încă. Gaura din râpă care 
duce în catacombe e la vreo unsprezece kilometri de aici, dar, chiar 
și pe întuneric, cu harurile lor, ar fi trebuit să parcurgă distanţa 
într-o oră. Au trecut trei ore de când ne-am despărțit. Poate că se 
înaintează greu prin catacombe. Poate că sunt rănite. 

Poate că n-au reușit s-o salveze pe Ailesse. 

Mi se încovoaie umerii. Sabine, chiar credeai că o poate salva altcineva 
pe Ailesse? Las capul în pământ și vâr rândunica de noapte la subrat. 
E ireal de țeapănă și rece. Mi se strânge stomacul. 

Eu sunt vinovată de ce i s-a întâmplat. 

— Sabine? 

Din alt tunel apare Maurille, o Leurress între două vârste. Riduri 
de îngrijorare îi brăzdează fruntea arămie. 

Tresar și mă răsucesc. Arcul și tolba mi se lovesc de spate. As- 


cund penele rândunicii de noapte, ca să n-o vadă. 

— Te simţi bine? 

Mărgelele împletite în codițele de abanos ale lui Maurille se 
ciocnesc unele de altele, în momentul în care înclină capul. După 
ce-a murit mama, mi-a dăruit două dintre mărgelele ei cele mai 
de preț, făcute din jasp roșu. Mai târziu, le-am înșirat pe colierul 
meu, alături de craniul salamandrei. Nu știu de ce sunt atât de dis- 
tantă cu ea. Maurille a fost cea mai bună prietenă a mamei. 

— Nu te-am văzut de când Ailesse..., dă să spună, apoi cla- 
tină din cap și oftează. Sper că-ţi dai seama că n-ai nicio vină. 

De obicei, oamenii spun asta atunci când lucrurile stau exact 
pe dos. 

— O salvează la matrone, spun. Trebuie să apară și ele cât de 
curând. 

— Probabil abia aștepți să-ţi revezi prietena. 

Legăn ușor din cap. Are dreptate, dar trebuia să fi luat parte la 
salvarea ei. Trebuia să fi strâns deja toate oasele de har. Rândunica 
de noapte se îngreunează brusc și îmi regret imediat gândul. 

Maurille se apropie de mine. Fac un pas înapoi. 

— Ce-ai acolo? mă întreabă. 

Toți mușchii mei se pregătesc s-o ia la fugă, dar îmi pironesc 
bine picioarele în pământ. M-am întors acasă pentru că, dacă 
Odiva reușește s-o salveze pe Ailesse, n-o să-i poată oferi nicio 
alinare. Ailesse are nevoie de mine. 

— O pasăre, îi mărturisesc. 

— Tremuri toată, Sabine, spune Maurille îngândurată. De 
când n-ai mai mâncat? Hai să gătim pasărea, adaugă și întinde 
mâna spre rândunica de noapte. 

— Nu! spun, pe jumătate șoptind, pe jumătate țipând, și mă 
trag înapoi. Nu vreau s-o mănânce nimeni! 

Potrivit senioarelor, fiecare pradă trebuie cinstită, neirosind 
nicio bucăţică din ea, dar nu suport gândul ca cineva să mănânce 
rândunica de noapte. 

— Eu am ales pasărea asta. 

Pentru că a avut ghinionul de a-mi ieși în cale. 

Maurille mă priveşte cu ochii mari. 

— Aşa deci, spune și întinde gâtul, s-o vadă mai bine. Ai omo- 
rât-o pentru haruri? 

Ridică din sprâncene. Rareori se întâmplă ca vietăţile sacrifi- 
cate să fie atât de mici, deși salamandra mea era chiar mai mică. 

— E rândunică de noapte. O să văd mai bine pe întuneric, 
adaug, simțind nevoia să mă justific. 

Celelalte însușiri ale ei — viteză sporită, salturi lungi și ochi care 
văd morţii — sunt evidente. Toate păsările văd mai multe culori decât 
oamenii, iar una dintre acestea este culoarea sufletelor morților. 

— Minunată alegere, spune Maurille, cu un zâmbet prea larg 
și prea încordat ca să fie sincer. Vrei să te ajut să-ți pregătești osul 
de har? 

Mă apucă brusc greața. 

— Nu. Vreau să mă ocup singură. 

Doar așa îmi mai pot salva demnitatea. 

Maurille scoate un geamăt. Iniţial, mă gândesc că am jignit-o, 
dar o văd că se întoarce spre tunelul care duce la exterior. Simte 
ceva. Brățara din dinți de delfin îi dă un auz foarte fin. 

— S-au întors? întreb. 

Scutură din cap în semn de încuviințare. 

Cu inima tremurând, mă reped în tunel, apoi pe coridoarele 
înguste, ies la ruinele castelului și de acolo o iau pe sub arcada pră- 
bușită, spre treptele măcinate. La jumătatea acestora, mă opresc. 
Deasupra mea stă Odiva, scăldată în lumina lunii, cu vârfurile pă- 
rului ei negru acoperite de praf alb. 

Uit de respectul obișnuit pe care i-l arăt matriarhei și strig: 

— Ailesse? 

Întind gâtul și mă uit în spatele Odivei. Regret că nu am încă 


vedere nocturnă. 

— Asta mâncăm la cină? mă întreabă Odiva sec, văzând 
pasărea. 

Nu-i răspund. E inutil. 

— Unde e Ailesse? 

Apar și cele patru senioare. Sunt trase la faţă. Pernelle are la- 
crimi în ochi. Nici urmă de Ailesse. Ar fi trebuit să fie prima din 
grup, să coboare în goană, ca să mă vadă. Doar dacă nu cumva e 
grav rănită... 

— N-a scăpat? întreb și cobor o treaptă. 

Nimeni nu neagă. 

— Ce s-a întâmplat? 

Odiva ridică fruntea, dar își ferește privirea de mine. 

— Trebuie să ne concentrăm asupra a ceea ce se va întâmpla 
de acum încolo — peste treisprezece zile e noaptea în care călăuzim 
sufletele. Trebuie să găsim o cale de a ne îndeplini datoria, zice și 
se uită pe rând la fiecare. O să cioplim un fluier nou. 

Milicent schimbă o privire îngândurată cu Dolssa. 

— Fie-mi cu iertare, Matrone, dar cum cioplim fluierul dacă nu 
avem osul unui șacal auriu? Au dispărut aproape toți. 

— Și nici măcar nu trăiesc în Gallia, adaugă Dolssa. Ar trebui 
să căutăm pe alte meleaguri. Cum ne întoarcem în doar treispre- 
zece zile? 

— V-aţi pierdut cu totul credința? răbufnește Odiva, cuprinsă 
brusc de furie. Tyrus ne va oferi cele necesare. El își cere sufletele 
și e ultima oară când mai pot să... 

Lasă capul în pământ pentru câteva clipe. Îmi reamintesc rugă- 
ciunea pe care am auzit-o rostind-o noaptea trecută. „Timpul e pe 
sfârșite. Dă-mi un semn, Tyrus! Spune-mi că sacrificiile mele nu 
au fost în zadar.” Strălucirea furibundă din ochii ei se mai stinge 
în timp ce-și netezește mânecile. 

— Șacalul auriu e sacru pentru Tyrus. Trebuie să-i cerem 
ajutorul. 

Pernelle se uită lung la Odiva. Roxane și Dolssa stau împietrite 
ca două statui. Milicent încuviinţează cu o mișcare scurtă din cap. 

— Desigur, Matrone. 

Odiva își umflă pieptul, regăsindu-și calmul. 

— N-avem timp de pierdut. Nu putem neglija următoarea 
noapte de călăuzire. A izbucnit războiul la nord de Dovré. Umblă 
vorba că numărul morților crește cu repeziciune. Toate Fermecă- 
toarele suficient de mature vor porni în căutarea șacalului, până 
când îl găsim și putem făuri un fluier nou. 

Coboară o treaptă și mă fixează cu ochii ei negri. 

— Inclusiv tu, Sabine. 

— Dar... cum rămâne cu Ailesse? 

Ce-au pățit toate? De ce vorbim despre războaie, șacali aurii și 
fluiere de os? 

Roxane strânge din buzele tremurânde. Pernelle se șterge la 
ochi. Odiva înalță privirea spre Bolta Nopții, ca și când ar căuta 
cuvintele potrivite. 

— Ailesse a murit. 

— Poftim? îngaim și simt cum îmi îngheață sângele în vene. 
Nu, nu... Te înșeli. Nu e posibil. 

O pală de vânt flutură rochiile senioarelor. Mi se strânge inima, 
chinuindu-se să bată. 

— Îmi pare rău, Sabine! zice Odiva și-mi pune o mână pe 
umăr. Poate era mai bine pentru tine dacă Ailesse nu se... 

— Nu se năștea? completez și fac ochii mici. Asta voiai să 
spui? 

Odiva își încruntă sprâncenele negre. Milicent intervine ime- 
diat, ca să împiedice orice altă răbufnire. 

— Nu fi necuviincioasă, Sabine! N-ai voie să-i vorbești astfel 
matriarhei. Bineînțeles că nu regretă nașterea lui Ailesse. Ailesse 


era moștenitoarea ei, copilul iubitului ei. 

— Asta nu înseamnă că l-am iubit, murmură Odiva, atât de încet, 
încât nu știu dacă o aud și senioarele, în ciuda auzului lor ascuțit. 

Apoi trece pe lângă mine, înspre castel, dar nu înainte de a 
o surprinde că scoate la iveală colierul ascuns sub rochie. ÎI văd 
clar pentru prima oară — un craniu de pasăre cu un rubin montat 
în cioc. 

În alte împrejurări, m-aș fi întrebat de ce are încă un os — ar 
trebui să aibă doar cinci —, dar nu pot decât să o urmăresc năucită 
cum trece pe sub arcada de la Château Creux. Cum poate fi atât de 
crudă când e vorba de fiica ei? Cum e posibil așa ceva? 

Nu pot să cred că Ailesse a murit. 

— Of, Sabine, spune Pernelle și mă strânge în brațe. 

Braţele îmi atârnă fără vlagă pe lângă corp. 

— Am făcut tot ce depindea de noi, dar lamourt lui Ailesse a 
surpat tunelul și ea a căzut în groapă. La matrone a încercat s-o sal- 
veze, dar era prea târziu. Groapa era foarte adâncă și... 

Vocea i se stinge sub lacrimi. Mă ustură ochii, dar refuz să 
plâng. Nimic din toate astea nu are noimă. Ailesse n-a murit. Aș fi 
simțit. Aș simți acum. 

— A murit și băiatul? 

Pernelle se întunecă la faţă și încuviinţează din cap. 

— Slavă zeilor! Odiva spune că a încetat din viață odată cu 
Ailesse. 

— N-aţi văzut cu ochii voştri? întreb, încruntată. 

— Noi plecaserăm deja, explică Roxane. 

Milicent și Dolssa stau și ele prin preajmă. Durerea lor e 
aproape palpabilă și mă apasă ca un bolovan pe piept. 

— Tunelul stătea să se prăbușească și Odiva ne-a poruncit să 
plecăm. 

Clatin ușor din cap. Tot ce-mi povestesc se bazează pe cuvân- 


tul Odivei. Iar asta nu mă mulțumește câtuși de puțin. 

— Du-te înăuntru și odihnește-te, mă sfătuiește Pernelle, 
mângâindu-mă pe braț. Mâine mergi la vânătoare cu noi. 

Se referă la vânătoarea șacalului auriu. Ridicol. 

— Nu. Merg azi. Merg chiar acum! 

Mă îndepărtez de ele, dar le simt privirile îngrijorate arzân- 
du-mă în ceafă. 

— Cu păsarea ce-ai de gând să faci? mă întreabă Dolssa. 

Buimacă, mă uit la rândunica de noapte care-mi atârnă moale 
în mână. Uitasem de ea. 

Cu picioare de plumb, mă duc spre ruinele zidului grădinii. 
Așez pasărea pe o piatră și scot cuțitul de os al lui Ailesse. 

Poc! 

Iau piciorul tăiat. Îmi fac o tăietură în palmă cu osul ascuţit 
până la sânge. Gata. S-a încheiat ceremonialul. Strâng piciorul în 
palmă, fără să-i înlătur ghearele. Senioarele mă urmăresc într-o 
tăcere încordată. 

Las rândunica de noapte pe piatră și le părăsesc pe senioare, gră- 
dina năpădită de buruieni și terenul pietros al castelului. Fug. De- 
parte de țărmul stâncos, peste platou, înspre pădure, pe lângă pâraie 
și râuri șerpuitoare, de pe un pod pe altul. Alerg cât mă ţin picioarele, 
până când nu mai simt arsura din plămâni și junghiul din coaste. 
Până când uit de usturimea din palmă și mi se usucă ochii. 

Sunt la câțiva pași de intrarea în catacombe. Nu mă gândesc 
decât să dau năvală în ele, dar, când ajung pe marginea râpei, mă 
opresc brusc. 

Mi se taie respirația. Inima îmi sare din piept. Mă clatin pe 
picioare. 

Mă trezesc faţă în faţă cu ochii frumoși și înţelepţi ai strigii. 

E aici. În lumina clară a lunii. Pe pământ, nu în copac. Coco- 
țată pe culmea râpei. 


Îmi dovedește că am avut dreptate. 

Ailesse trăieşte. 

Fac un pas spre ea. Bufnița întinde aripile și le ţine îndreptate 
în jos, într-o poziție defensivă. Nu vrea să trec pe acolo. 

Bătăile inimii mi se mai domolesc. Abia acum simt că mă dor 
mușchii și îmi tremură picioarele. Îmi curge sânge din pumnul 
strâns. Piciorul și ghearele îmi sfâșie rana. 

Îmi dau seama că nu am primit încă harurile rândunicii de noapte. 

Să-i fi jignit oare pe zei? Am ucis pasărea din furie și i-am luat 
osul fără niciun dram de respect. 

— Îmi pare rău! le spun lui Tyrus și Elarei, fără să scap bufnița 
din ochi. Am făcut-o ca s-o salvez pe Ailesse. 

Bufnița își strânge aripile. 

Mă trece un fior cald și tresar. Lumea din jur se preschimbă, ca 
și când a mai răsărit un soare, doar că acesta răspândește o lumină 
ușor violetă. Știu ce se petrece — Ailesse mi-a descris același lucru 
după a ucis șoimul călător. E vederea îmbogățită cu o culoare. Încă 
n-am văzut culoarea. Dar o s-o văd de îndată ce o să văd morții. 
Orice Călăuză are nevoie de acest har. 

Zeii m-au iertat. 

— O voi salva, îi spun bufniței, de parcă am vorbi aceeași 
limbă. Sunt singura care poate. 

Pasărea scoate un țipăt stins, aproape ca un tors de pisică. 

— Şi o să-mi aleg mai înțelept următoarea pradă. 

Harurile rândunicii de noapte nu sunt neînsemnate, dar nu-mi 
dau puterea de care am atât de mare nevoie. 

— O să fiu isteață și calculată. 

Dacă Odiva și cele patru senioare n-au izbutit s-o salveze pe 
Ailesse, va trebui să pun la cale un plan inteligent ca al lui Bastien 
și al prietenilor lui. 

Bufnița își leagănă capul în formă de inimă înainte și-napoi, 


dintr-o parte în alta. 

Sunt hotărâtă până în măduva oaselor. Dar, pentru a reuși, tre- 
buie să fiu răbdătoare. Pot să mai aştept puțin. Între timp, Ailesse 
sigur i-a spus lui Bastien că legătura lor sufletească îi unește atât în 
viață, cât și în moarte. Iar el trebuie că a crezut-o, altminteri ar fi 
omorât-o după ce a pierdut ocazia de a-i ucide mama. 

— N-o să dau greș. 

Striga întinde aripile. Vederea mi se schimbă din nou. De data 
asta, nu mai e învăluită în violet, ci capătă sticliri argintii, precum 
inelul din jurul lunii pline. Nu știu foarte bine ce văd, dar sigur nu 
are legătură cu harul rândunicii de noapte. 

Îmi apare o imagine în minte. Sau, poate, e aievea. E străvezie 
și se chinuiește să prindă contur înaintea mea. 

Scot un geamăt. E Ailesse. Stă pe o bancă de piatră, legată la 
mâini și picioare. Se sprijină vlăguită de un perete și capul îi atârnă 
într-o parte. Părul ei arămiu și-a pierdut luciul. E plină de zgârie- 
turi și murdară, și are o privire goală. I-a dispărut tot focul. 

— Of, Ailesse, murmur, cu o strângere de inimă. 

Imediat ce rostesc acele cuvinte, înalță capul. Ni se intersec- 
tează privirile. Inima îmi bubuie în piept. 

— Sabine? îngaimă, cu glasul sugrumat de speranță și uluire. 

Zâmbesc cu o ușurare nebună. Mă gândeam că e vie, dar e cu 
totul altceva s-o văd de-adevărat. 

— Fii puternică! îi spun. Vin după tine! 

O lacrimă i se prelinge pe faţă. 

Îmi pare atât de aproape, încât întind mâna s-o ating pe braț. 
Dar, imediat ce fac asta, imaginea se învolburează, precum o apă 
agitată. Ailesse dispare. 

Îmi tresare inima. 

— Ce-a fost asta? 

Nu mă aude decât striga. 


Bate din aripi. Se ridică de la pământ. Își ia zborul. 


20 


Bastien 


MARCEL GEME CÂND ÎI MAI SCOT CÂTEVA PIETRI- 
cele din rană. 

— Încă puțin, îi spun. 

Ne-am întors în camera noastră secretă, iar el stă pe un vago- 
net răsturnat pe care-l folosim drept masă. Și-a suflecat mâneca 
dreaptă, dezvelind o tăietură profundă care-i brăzdează tot ante- 
brațul. L-a lovit o piatră în timpul exploziei; n-a apreciat bine la ce 
distanţă trebuie să stea de butoiașul cu praf de pușcă. 

— Vine și Jules imediat cu apa. Îți curățăm rana, ca să se vin- 
dece repede și să-ți rămână o cicatrice de toată frumusețea. Birdie 
o să rămână impresionată, zic și îi fac cu ochiul. 

— Crezi? replică Marcel, chinuindu-se să zâmbească printre 
grimase. 

— Mai întrebi? zic și mai scot o pietricică din rană. Știe deja 
că ești mintos. Acum îi arăţi că ești un dur. O să se îndrăgostească 


lulea de tine. 

Ailesse scoate o exclamaţie de uimire și-mi sare țandăra. Dar, 
când mă întorc spre lespedea de care se reazemă, nu citesc niciun 
strop de batjocură pe chipul ei. Stă în fund, țeapănă ca o scândură. 
Cu ochii mari. Faţa palidă. Mi se pune un nod în stomac. O fi 
durând-o ceva? 

Mă duc repede la ea. 

— Sabine! ţipă și i se scurge o lacrimă pe obraz. 

Nu se uită la mine. Priveşte fix în față. Exclamă din nou și 
clipește de câteva ori. 

— Sabine? 

Leagănă ușor din cap. 

— Unde a... 

Se uită în jur. Apoi la mine. Are lacrimi în gene. 

— Bastien? rostește, de parcă numele meu ar fi o întrebare 
deznădăjduită. 

Abia acum bag de seamă că sunt în genunchi, lângă ea, cu de- 
getele împletite cu ale ei. Mă strânge la fel de tare ca mine. La fel 
de tare ca atunci când am scos-o din groapă. 

— S-a întâmplat ceva? întreabă Jules. 

Tresar. Eu și Ailesse ne retragem mâinile. 

— Verificam doar că e bine legată, răspund iute. 

Trag zdravăn de nodul funiei, ca să fiu cât mai convingător. 

= Începuse să se zbată, adaug, și simt că-mi ard obrajii de 
rușine. Are halucinații. 

Asta, cel puţin, e adevărat. 

— Cred că s-a lovit la cap când a căzut în groapă. 

Ailesse se ghemuiește lângă lespede, parcă meditând la vorbele 
mele. Ce-i drept, are o vânătaie urâtă aproape de tâmplă. 

Jules nu spune nimic. Nu îndrăznesc să mă uit în ochii ei când 


mă ridic în picioare. Se lasă o tăcere apăsătoare în momentul în 

care mă duc spre locul de lângă ușă unde a rămas în picioare. În- 
tind mâna să iau găleata cu apă pe care tocmai a adus-o, iar Jules 
face un pas înapoi. 

— Mă descurc și singură! îmi spune pe un ton tăios. 

Se strecoară pe lângă mine și se duce la fratele ei. 

Oftez. Urăsc tensiunea asta dintre noi. Jules n-a fost deloc în- 
cântată când am scos-o pe Ailesse din groapă, dar cum aș fi putut 
s-o las să moară? Îmi trec ambele mâini prin păr și mă duc la cărțile 
lui Marcel, așezate morman. Apuc una la întâmplare, iau loc pe un 
scăunel și încerc să mă fac util. În momentul de față, nu mai știu 
care e obiectivul meu. 

— Ce facem acum? întreabă Jules, ghicindu-mi gândurile, ca 
de obicei, deși suntem certați. Înmoaie o batistă într-un castron cu 
apă decantată și tamponează ușor rana lui Marcel. Regina n-o să 
se mai lase păcălită și a doua oară, iar catacombele nu i-au slăbit 
puterile atât de mult pe cât ne aşteptam. 

Marcel încuviințează din cap și o privește pe Jules cum îl 
oblojește. 

— E posibil să dureze un timp — eventual chiar câteva zile — 
până să-i slăbească îndeajuns puterile unei Descântătoare de Oase. 
Gândiţi-vă că Ailesse nu și-a pierdut toată vigoarea odată. 

— Are noimă ce spui, răspund și arunc o privire furișă spre 
Ailesse. 

Nu dă semne că ne-ar asculta. Se uită cu privirea rătăcită la 
mâinile care îi atârnă moi. 

— Cu ocazia asta, măcar s-a lămurit și regina că nu are de-a 
face cu niște nătărăi, zice Jules. Suntem la fel de periculoși ca ea. 

N-aș fi așa sigur, dar o las pe Jules s-o facă pe grozava. N-a fost 
în stare să taie funia scripetelui înainte să iasă regina din groapă. A 


avut noroc că regina n-a apucat să-i găsească ascunzătoarea. Din 


Vraja oaselor sub clar de lună 193 


cauză ca s-a mai surpat o zonă a tunelului, aceasta a luat-o la fugă 
cu celelalte Descântătoare. 

— Când crezi că se întoarce? întreabă Jules și înmoaie din nou 
batista în apă. 

— Nu se mai întoarce, murmură Ailesse. 

Ne uităm toți la ea. Îi tremură bărbia. 

— Citiţi și gândurile voi, Descântătoarele de Oase? comen- 
tează Jules, săgetând-o cu privirea. 

— Nu după mine a venit mama, răspunde Ailesse, aproape 
șoptit. 

Până și glasul ei și-a pierdut energia. 

— Atunci, după ce-a venit? pufnește Jules. 

Ochii lui Ailesse sticlesc. Întoarce capul într-o parte. 

— Nu vrei să-mi răspunzi? 

— Dă-i pace! mormăi. 

Privirea pe care mi-o aruncă Jules e aceeași pe care le-o aruncă 
tuturor băieților din Dovre când îi fac avansuri. O secundă mai 
târziu sunt trântiți la pământ, cu nasurile sparte. 

— De ce-i ţii partea? 

— Nu ţin partea nimănui. Vreau doar o clipă de liniște, ca să 
găsesc o cale de a scăpa toți trei din încurcătura asta. 

Ca să fiu mai convingător, lovesc cu degetul în pagina cărții, 
chiar dacă n-am găsit nicio informație utilă. Cititul nu se numără 
printre talentele mele. 

— E încurcătura ta, Bastien! se răstește Jules. Nu a noastră. 

— Ce tot spui acolo? 

— Nu noi am căzut în mrejele unei sirene. Putem oricând 
pleca și să te lăsăm să te descurci singur. 

Mă uit la ea năucit, căci nu mă aşteptam la o asemenea replică. 


Din prima clipă în care i-am cunoscut pe Jules și Marcel, am fost 

legați de interesul nostru comun, indiferent de complicațiile care 
puteau apărea. Nu mai vor să-și răzbune tatăl? 

— Atunci, plecați! 

Vocea îmi tremură de mâhnire pe care încerc s-o maschez în 
furie. Le arăt ușa. 

— Nu v-am cerut niciodată să faceți ceva pentru mine. 

Doar am crezut că vor face, cum și eu aș fi făcut pentru ei. 

Marcel ridică un deget. 

— Dacă-mi permiteți, am două lucruri de spus: unu, sora mea 
nu vorbește în numele meu. Și doi, fă-ți milă de mine, Julienne, și 
nu-mi mai chinui brațul. Am și eu sistem nervos, în caz că ai uitat. 

Jules tresare și se oprește din operația de curățare vecină cu 
bătaia. Aruncă batista în castron și oftează. 

— Nu te părăsim, Bastien. Altceva am vrut să spun. Problema 
e, zice și își mușcă buzele, că niciodată nu ne-am gândit că tu o 
să fu sufletul pereche. Din cauza asta, totul e compromis. Ești 
convins că sunteţi suflete pereche? Deocamdată n-am văzut nicio 
dovadă. 

— Are dreptate, spune Marcel. Am ajuns la concluzia asta 
pentru că n-a venit nimeni altcineva la pod. Poate că adevăratul 
suflet pereche al lui Ailesse era prea bolnav ca să vină, ori locuia 
prea departe și a ajuns după plecarea noastră. 

Mă uit la ei și nu-mi vine să cred că purtăm discuția asta. 

— Și ce propuneţi? Să verificăm teoria omorând-o pe Ailesse, 
ca să vedem dacă mor și eu? 

Marcel lasă ochii în pământ. Jules își mușcă iar buzele. 

— Bastien e mon amour, murmură Ailesse. Dacă ați simți ce 
simte el, v-ar dispărea orice urmă de îndoială. 

Mă încrunt. 

— N-ai de unde să știi ce simt eu. 


— Așa e, dar văd. 

Înaltă în sfârșit ochii ciocolatii spre mine și înghit în sec. Îmi 
amintesc aceiași ochi uitându-se la mine din groapă. Părea atât de 
speriată și singură, exact cum m-am simțit eu după moartea tatei. 

Închid cartea cu brutalitate. Ailesse nu e o victimă. 

— Nu am nicio fărâmă de afecțiune pentru... 

— Nu e vorba de afecțiune, spune ea cu un calm desăvârșit. 

E placidă, aproape nepăsătoare. 

— Am fost hărăziți unul altuia. O simţi la fel de bine ca mine, 
Bastien. 

Îmi ard obrajii. 

Jules clatină din cap, consternată. 

— E insuportabilă! 

Ailesse ridică din umeri și-i întoarce spatele. 

Îmi frec fața cu mâinile. 

— Se poate să revenim la subiectul care ne interesează? 

— Şi care ar fi acela? întreabă Marcel și se lasă pe spate. 

— Cum procedăm acum. Trebuie să schimbăm strategia. 

Nu pomenesc nimic despre un nou plan de a-i întinde o cursă 
reginei. Ca Ailesse, și eu cred că mama ei nu se mai întoarce. 

— Rămânem aici o perioadă — se înțelege de la sine — și, din 
când în când, unul dintre noi se duce după alimente și provizii. În 
ce privește ruperea legăturii sufletești, cartea lui Marcel o să ne fie 
de ajutor. O să citim și-o să răscitim fiecare pagină, până găsim 
răspunsul. Chiar dacă ne ia câteva săptămâni. 

— Şi pe urmă o omorâm? întreabă Jules. 

Îmi tresaltă inima. Vreau să mă uit la Ailesse, dar mă stăpânesc. 
Îi arunc o privire lungă lui Jules. Ani întregi am căutat cu disperare 
o cale de a ne răzbuna, dar Jules pe care o știu nu e atât de însetată 
de sânge. Doar când suferă devine atât de crudă. Trebuie să-i do- 
vedesc că n-am uitat de pactul care ne-a pecetluit prietenia. 


— Da, răspund, cu un nod dureros în stomac. Pe urmă o omorâm. 


21 
Ailesse 


SABINE STĂ ÎNTINSĂ PE SPATE LÂNGĂ MINE. SUNTEM 
pe o pajiște de lângă Château Creux și admirăm Bolta Nopţii. Ste- 
lele sunt scânteietoare, iar constelațiile Vânătoresei și a Șacalului 
strălucesc deasupra noastră cu o claritate desăvârșită. 

— E lună nouă, zice Sabine, cu o mână sub cap. Trebuia să fie 
prima ta noapte de călăuzire. 

— Așa e, încuviinţez, cu vocea sugrumată de durere. Dar ni- 
meni nu mai poate călăuzi și n-am cum să îndrept situația. 

— Eşti sigură? Nu te da bătută, Ailesse! Întotdeauna există 
soluții. 

— Fluierul de os e distrus, spun și mă întorc spre prietena 
mea, dar a dispărut. 

Mă uit în ochii strigi. 

— Ailesse. 

Cineva mă înghiontește în braţ. Deschid ochii. O văd pe Jules 
aplecată peste mine. 


— les după provizii. Vrei să te duc la toaletă mai întâi? 

Nu gândul la acel cotlon infect al catacombelor mă trezește 
de-a binelea, ci tonul lui Jules. Calm și neprefăcut. Fără toane. Îmi 
reamintește că am ajuns să ne suportăm reciproc în ultimele zile. 
Îmi reamintește că au trecut peste două săptămâni de când sunt 
închisă aici. lar mama nu a venit după mine. 

— Nu-i nevoie. 

Mă ridic agale în fund, pe lespedea de calcar, sub privirile ne- 
încrezătoare ale fetei. Chiar și o mișcare atât de banală necesită un 
efort imens din partea mea. Răpitorii mei mi-au dat mâncare și 
apă, dar tânjesc nespus după Lumina Elarei. 

— Marcel? strig. 

Vocea mi-e atât de slăbită, încât abia ajunge la urechile lui. Ri- 
dică privirea din mormanul de cărți pe care le studiază împreună 
cu Bastien, pe vagonetul-masă. 

— Ai idee când e lună nouă? 

— Bineînţeles. 

Rânjește mândru și scotocește pe sub cărți, de unde scoate un 
pergament acoperit cu însemnările lui. 

— "Ţin socoteala zilelor la fiecare oră. Și de câte ori se întoarce 
unul dintre noi de la Dovre, compar ora de afară cu calendarul 
meu. Până acum s-au potrivit, zice și bate cu degetul în pergament. 
Astă-seară e lună nouă. 

Bastien își îndreaptă atenția spre mine. 

— Are vreo însemnătate? 

Se uită atent la fața mea și încerc să ascund orice umbră de 
neliniște. 

— Ce se întâmplă de lună nouă? 


Clatin din cap. 


Nimic... E neimportant... 
A "E s . v > > 
Întorc privirea. Grija pe care mi-o arată mă nedumerește, ți- 
nând seama că plănuieşte să mă omoare. 

— Am visat urât, atâta tot. 

Nu reușesc să mai stau dreaptă, așa că mă ghemuiesc în colț și 
mă sprijin de lespede. 

Acum se uită și Jules îngrijorată la mine — ceea ce e cu atât mai 
ciudat. 

— Câră forță ţi-a mai rămas? mă întreabă, după care coboară 
tonul. Se termină când e lună nouă? 

Habar n-am. 

— Sunt bine, spun, deși știu că Bastien e obiectul îngrijorării 
lui Jules. 

Cine știe cât mai am de trăit după ce mă părăsește și ultima 
fărâmă din Lumina Elarei? 

Jules se foiește de pe un picior pe altul. În sfârșit i s-a vindecat 
genunchiul. 

— Ar fi bine să te odihnești cât lipsesc. 

Încuviinţez din cap, fără nicio tragere de inimă. Oricum asta 
fac tot timpul. 

Își ia sacul gol și merge spre ușă, oprindu-se în dreptul lui 
Marcel. 

— Nu mai avem timp, îi șoptește. Trebuie să găsești o cale de 
a rupe legătura de suflet. Repede! 

— Tu ce crezi c-am încercat să fac până acum? bombăne Mar- 
cel și arată spre teancul de însemnări și cărțile împrăștiate pe masă. 

— Mai încearcă! se răstește ea. 

Băiatul se încruntă, iar Jules lasă capul în pământ și oftează. 

— Scuză-mă! Te rog doar să-ţi dai toată silința. 

ÎI sărută pe obraz, îi aruncă o privire abătută lui Bastien și iese 
din cameră. 

„Dă-ţi toată silința.” Vorbele ei îmi aduc aminte de ce mi-a 
spus Sabine — sau striga — în vis: „Nu te da bătută, Ailesse! Întot- 
deauna există o soluţie.” 

Ce semnifică toate astea? Am năluciri? Am ignorat imaginea 
pâlpâitoare a lui Sabine de acum două săptămâni, crezând că e o 
halucinație provocată de lovitura la cap. Nu mi-a mai apărut ni- 
ciuna de atunci. Dar acum nu pot să nu mă întreb... O fi găsit o 
cale de a comunica cu mine? Speranța îmi renaște în suflet. 

Bastien se apropie de mine, cu păhărelul cu apă decantată. Pă- 
șește prudent, cu o figură inexpresivă, și își fereşte ochii de mine. E 
comportamentul lui obișnuit de câte ori se află în preajma mea. Ni 
se ating degetele în momentul în care îmi întinde paharul. Mă trece 
un fior cald și scot un geamăt. Nici pentru mine nu e ușor să fiu atât 
de aproape de el. Apuc paharul cu ambele mâini — ceea ce nu e deloc 
simplu, pentru că sunt încă legate — și-l beau până la fund. 

— Mulţumesc! 

Ni se intersectează privirile. A lui e speriată și întrebătoare. Nu 
i-am mulțumit niciodată pentru nimic, nu direct, cel puţin. 

Îi înapoiez paharul. De data asta, când ni se ating mâinile, e 
rândul lui Bastien să se înfioreze. 

— Mai vrei? mă întreabă, apoi adaugă, înainte să apuc să-i 
răspund: Pot să-ți mai aduc. 

Se duce la găleata cu apă și se uită în ea. 

— Din păcate, s-a golit ȘI ea, spune și-mi aruncă o privire agi- 
tată. Nu-i nimic. 


Arată cu degetul mare spre ușă și merge cu spatele în direcția ei. 


Revin imediat. 

Îmi stăpânesc un zâmbet în momentul în care se împiedică la 
ieșirea din cameră. Nu l-am văzut niciodată atât de stângaci. 

E aproape adorabil... atât cât poate fi un om care vrea să te 
omoare. 

Marcel ia alt pergament de pe masă și mormăie ceva despre 
luni, pământ și apă. 


Mă întorc spre el și las capul într-o parte. 

— E ciudat... Nu mi-am închipuit că a auzit cineva de Fer- 
mecătoare până să vă cunosc pe voi. 

Se răsucește și clipește de două ori, încă pierdut în gânduri. 

— Sunt și oameni care au auzit. Există legende, superstiții, câ- 
teva balade... dar puţine surse de informații. 

— Cu toate astea, tu știi foarte multe. 

Ridică din umeri cu modestie. 

— În cazul meu, e o pasiune. Nu-mi găsesc astâmpărul, dacă 
n-am ceva cu care să-mi ocup mintea. 

Marcel fără astâmpăr? Mi se zguduie umerii de râs. Băiatul 
rânjește, neînțelegând foarte bine ce e atât de amuzant. N-am cum 
să nu prind drag de el. Spre deosebire de Jules și Bastien, el nu pare 
să nutrească o aversiune înnăscută față de mine. 

— Dacă ţi-aș spune că nu știi destul? 

— Nu m-ar mira câtuși de puţin. Există om care să știe destul 
despre ceva? 

Îmi mușc buza. 

— Dar dacă ţi-aș spune că sunt dispusă să-ți îmbogățesc 
cunoștințele? 

Se încruntă și aruncă o privire vigilentă spre ușă. 

— E vreun șiretlic dintr-ale tale? 

— Eo propunere. Mă crezi sau nu, n-am niciun chef să mor. 
Și, cum nu-mi pot omori iubitul în momentul de față, vreau să te 
ajut să rupi legătura de suflet care ne unește. 

Alung vocea din minte care-mi șoptește că e o misiunea ireali- 
zabilă. Prefer să ascult vocea lui Sabine: „Nu te da bătută, Ailesse!” 
Marcel vâră o mână în buzunar. E semn că s-a mai destins. 

— De acord. 

Vine spre mine, cu ochii în pergamentul din mână. 

— Poți să-mi spui ce semnifică o semilună cu susul în jos? 


— Ce are asta de-a face cu legătura de suflet? 

— Nu știu. Tocmai asta-i problema — dar, poate, și răspunsul. 
De multe ori, când dezlegi un mister, descoperi și soluţia altuia. 

Are noimă ce spune și trebuie să începem de undeva. 

— Semiluna cu susul în jos e luna care apune. Dar poate re- 
prezenta și un pod. 

— Hm, un pod, cugetă Marcel, scărpinându-se în barbă. La 
asta nu m-am gândit. Dar dacă se atinge de alt simbol? 

Ridic din sprâncene când îmi arată pergamentul. Desenul înfă- 
țișează fluierul de os. N-am știut că Marcel a apucat să-l studieze 
înainte să-l rupă Jules. 

— Vezi? spune și pune degetul sub ultima gaură a fluierului, 
unde se găsește un triunghi răsturnat așezat pe semiluna cu susul 
în jos — exact în locul în care era sculptat instrumentul adevărat. 
Triunghiul înseamnă apă, nu-i așa? 

Încuviinţez din cap. 

— Când simbolurile sunt așezate astfel, unul lângă altul, sem- 
nifică podul sufletelor. 

— Podul sufletelor? 

— Podul pe care trebuie să-l traverseze morții, ca să pătrundă 
în Viaţa de Apoi. 

— Adică unde-i călăuziți voi, Descântătoarele de Oase. 

— Într-adevăr. 

Se vede treaba că Bastien i-a povestit discuția noastră. 

— Evident, nu era vorba de Castelpont, fiindcă albia râului de 
acolo e secată. 

Se așază lângă mine și pune degetul pe triunghiul răsturnat din 
imagine. 

— Podul sufletelor se află sub Marea Nivous. 

— Sub mare? 

Dacă mama m-ar auzi în clipa aceasta că dezvălui secretele 


Fermecătoarelor, m-ar renega. Pe de altă parte, m-a abandonat 

deja. „Am încercat, Ailesse. Asta e singura soluție.” Mi se pune un 
junghi în piept și înghit cu greu. 

— Podul sufletelor e pod terestru. 

Mă opresc și mă chinuiesc să-mi cobor picioarele, ca să-i fac 
loc lui Marcel. Se trage mai aproape de mine. 

— Iese la suprafață, doar când sunt cele mai joase maree. 

— Așadar, când e lună plină sau nouă, spune băiatul, impresi- 
onându-mă încă o dată cu toate cunoștințele pe care le-a acumulat. 

— Da, dar Fermecătoarele pot călăuzi doar când e lună nouă. 

— Adică diseară? 

Încuviințez din cap. 

— Atunci morții sunt atrași pe podul sufletelor. Fluierul de 
os... nu e folosit doar ca să atragă iubiții pe poduri. Tot el ademe- 
nește morții să traverseze podul sufletelor, adaug, cu un oftat. 

Mama trebuie că-și iese din minţi de grijă. Dacă morții nu sunt 
chemați astă-seară, se vor ridica din morminte și se vor hrăni cu 
Lumina celor vii. Vor ucide suflete. Pe vecie. 

— Un pod al sufletelor care e, de fapt, un pod terestru..., 
meditează Marcel, legănând din cap. Fascinantă treabă. Oare asta 
semnifică ăsta? 

Bagă mâna în buzunar și e cât pe ce să-mi sară inima din piept. 

Scoate la iveală fluierul de os. 

E întreg. Intact. 

ÎI răsucește, ca să-mi arate un simbol, dar uluirea îmi încețo- 
șează vederea. 

— Cum ai... 

Mă năpădesc o mulţime de emoții. 

— Era rupt. Am văzut-o cu ochii mei pe Jules când l-a rupt. 

Marcel chicotește. 

— Da, mi-a povestit, zice și flutură nepăsător din mână. Voia 
doar să te enerveze. În realitate, a rupt un os găsit prin catacombe. 
Fluierul a fost în bocceaua mea de la bun început. 

— Poftim?! 

Mi se învârte capul când mă gândesc la acea primă zi cumplită 
pe care am petrecut-o aici. N-am văzut foarte clar ce ținea Jules în 
mână. A zis că e fluierul și am crezut-o, pentru că, în lumina difuză 
a opaițului ei, deslușeam doar un os subțire. 

Cât de neroadă am fost! 

— Ăsta e tot un simbol al podului sufletelor? întreabă Marcel, 
arătând spre partea fără găuri a fluierului. 

Mintea mi se limpezește suficient cât să observ la ce se referă. 
Simbolul acesta are trasată o linie prin mijlocul triunghiului inver- 
sat — simbolul pământului, nu al apei. 

— Ă3ă... da, răspund, doar ca să spun ceva. 

Nu m-am gândit niciodată la mica diferență dintre simboluri 
și nici acum nu mi se pare prea importantă. Mă gândesc doar la 
figura uimită și recunoscătoare a mamei în momentul în care-i voi 
pune fluierul în mână. O să mă primească înapoi. O să-mi zâm- 
bească cum rareori face. O să mă mângâie pe obraz și-o să spună 
„Bravo!”. 

Îmi dau seama brusc ce-am de făcut. Trebuie să fug. Diseară. 
La miezul nopții, Fermecătoarele trebuie să călăuzească morții, iar 
mama o să aibă nevoi de fluier. 

— Habar n-aveam că există un pod terestru în zonă, spune 
Marcel, încă pătruns de cele aflate. 

Ochii îmi fug la pelerina lui, dar nu e destul de mult desfăcută, 
ca să-mi dau seama dacă e vreun cuţit ascuns în ea. 

— Nimeni nu știe, în afară de familia mea. E aproape de un 
țărm greu accesibil, spun, îndrugând tot ce-mi trece prin minte, 
numai ca să-i aţâț interesul. E imposibil să cobori pe faleza de 
acolo dacă nu știi unde se află treptele ascunse. 

Mă întorc, ca să fiu cu fața la el. 


— Așa deci? 

Îmi imită gestul și i se mai desface puţin pelerina. Inima îmi 
bate cu putere. Văd un cuţit la centura lui. E mic, dar nu contează. 

— Pe lângă asta, locul nu poate fi folosit drept port din cauză 
că marea e plină de stânci și pietre colțuroase. 

Trebuie să mă mișc cu repeziciune. Îi iau cuțitul — ceea ce va fi 
dificil cu mâinile legate; îl ameninț, ca să nu scoată un sunet; îmi 
tai funia de la mâini; iau fluierul și pe urmă oasele mele de har. 
Bastien le-a ascuns într-un ulcior ciobit, când credea că dorm. 

— Cea mai venerată parte a podului e la capătului lui, zic, 
aruncând și ultima momeală. Nu știu dacă e bine să-ți spun. Sunt 
informaţii sacre. 

Marcel se apleacă spre mine. 

— Poţi să ai încredere în mine, Ailesse. 

— Oare? 

Îmi vibrează tot corpul de o energie neliniștită, aproape frene- 
tică. Îl apuc de pelerină și-l trag mai aproape, ca pentru a-l privi în 
ochi. Băiatul înghite în sec, dar nu-i dau drumul. Mânerul cuțitu- 
lui e la un lat de deget de mâna mea. 

— Trebuie să juri că nu vei divulga nimănui ce urmează să-ți 
spun, îi șoptesc, deși secretul nu e cu nimic mai important decât 
ce i-am spus deja. 

— Bine. Jur! 

Îmi apropii gura de urechea lui. Înfig degetele în stofa pelerinei. 

— Tărâmul muritorilor și cel veșnic sunt despărțite de două 
Porţi, îi povestesc și apuc mânerul cuțitului. Nu sunt făurite din 
lemn, pământ ori fier. 

Retrag arma cu grijă. 

— Poarta lui Tyrus e făcută din apă, iar a Elarei din... 

Chiar nu știu, în afară de faptul că e nepământeană și aproape 
invizibilă. 


— Ce tot șușotiţi acolo? 

Îmi sare inima din piept. 

S-a întors Bastien. Stă lângă ușă și ne privește bănuitor. Găleata 
cu apă din mâna lui picură pe jos. 

Mă îndepărtez de Marcel și pitesc cuțitul sub coapsă. Stofa 
voluminoasă a pelerinei lui îmi maschează mișcarea. 

Marcel îi răspunde lui Bastien cu zâmbetul lui obișnuit. 

— Ailesse îmi vorbea despre simbolurile de pe fluier, spune el, 
ținându-și promisiunea de a nu pomeni nimic despre Porți. 

Bastien se încruntă și mai mult. 

— De ce-ar face asta? 

Marcel ridică mâinile nedumerit. 


Ca să ne ajute să găsim o cale de a rupe legătura de suflet. 

ÎN pironesc pe Bastien cu privirea și adaug: 

— Nu doar tu îți dorești să pui capăt acestei relații. 

Grimasa îi persistă pe chip câteva clipe, după care lasă capul 
în pământ. Mă cuprinde un sentiment de vinovăție, dar nu-i dau 
atenţie. 

— Relaţie? mormăie și pune găleata jos. Asta ar presupune că 
am acceptat-o de bunăvoie. 

Se duce la etajere și se uită în câteva borcane și oale la întâmplare. 

— Data viitoare când ai ceva important de spus, spune-mi 
și mie. 

— Bine, încuviințez, cu inima strânsă. 

Simt lama rece a cuţitului lipită de piciorul meu. Aș putea să-l 
arunc chiar acum în Bastien. Poate că n-am nevoie de o armă ritu- 
alică, ca să-l ucid și să curm legătura noastră de suflet. 

Se uită la mine și pune mâinile-n sân. 

— Ascult. 

Ridic din umeri. 

— Am epuizat toate lucrurile importante pe care le aveam de 


zis pe ziua de azi.. Vreau să mă odihnesc. 

Marcel oftează, ușor dezamăgit. 

— Mi-ai fost de mare ajutor, Ailesse. Îti mulțumesc! 

Coboară de pe lespede și mi se pune un nod în stomac în clipa 
în care bagă fluierul la loc, în buzunar. 

Îmi schimb poziţia cu atenţie, chinuindu-mă să țin cuțitul as- 
cuns. Închid ochii, conștientă că privirea neîncrezătoare a lui Bas- 
tien e încă îndreptată spre mine. 

Mă prefac că dom toată ziua. Spre seară revine și Jules, iar ră- 
pitorii mei discută despre ce i-am spus lui Marcel. În cele din urmă, 
adorm unul câte unul. Până și Bastien motăie, deși e rândul lui să 
stea de pază. Probabil are un pic mai multă încredere în mine, după 
atâta vreme. 

Îmi înăbuș sentimentul de vinovăție. Îmi tai funiile și mă apro- 
pii tiptil de Marcel. Îi scot fluierul din buzunar și mă îndrept spre 
etajere. Îmi bate inima cu putere când iau urciorul ciobit. Înăuntru 
sunt oasele mele de har. 

Iau o pungută de piele, în care Jules ţine monedele, și pun oasele 
în locul lor. Simt cum vibrează energia în mine când le ating rând 
pe rând. Medalionul din os de capră sălbatică. Osul din aripa unui 
șoim călător. Dintele unui rechin-tigru. Odată ce-mi trec peste cap 
șnurul colierului, iar punguța mi se lipește de piept, inspir adânc și 
închid ochii. Simt cum mi se înzdrăvenesc forțele. 

Sunt din nou întreagă. Echilibrată. 

Sunt Ailesse. 

Oasele de har sunt mai slabe decât înainte — am stat prea mult 
timp în întuneric —, dar asta se poate remedia rapid. 

lau un opaiț și împing ușor ușa camerei. Încleștez degetele pe 
mânerul cuţitului lui Marcel și arunc o privire spre Bastien. Părul 
negru îi cade pe ochii închiși și flutură în bătaia respirației lui 


profunde. 

Mă năpădește un potop de emoții. Răcoarea apei pe-care mi-a 
dat-o. Strânsoarea fermă a mâinii lui când m-a tras din groapă. 
Ecoul vorbelor lui: „Ridică-te puţin. la-mă de mână.” 

Îmi mijește un zâmbet pe buze. 

Vâr cuțitul la cingătoarea rochiei. N-o să-l ucid pe Bastien. 
Deocamdată. O să mă întorc la mama, o să-i dau fluierul și o să 
călăuzesc morții alături de ea. Dar, înainte să se încheie anul, o să-l 
găsesc pe Bastien și-o să fac ce trebuie făcut. 

Mă furișez din cameră și mă uit cu inima sfâșiată la peretele de 
cranii, apoi mă întorc spre tunelul care se deschide înaintea mea. 


Ajută-mă, Elara, să găsesc drumul de a scăpa din această temniţă! 


27 
Sabine 


TOLBA ÎNCĂRCATĂ MI SE IZBEȘTE DE SPATE ÎN TIMP 
ce alerg pe faleza de la Marea Nivous. N-am tras nicio săgeată de când 
am omorât rândunica de noapte. Nu știu ce caut, dar simt că trebuie 
să mă grăbesc. Trebuie să iau o decizie și să ucid și ultima pradă. 

Ailesse e în subteran de cincisprezece zile. Nu mai pot aștepta 
să vină striga și să-mi confirme că am ales corect osul de har. Până 
acum, am urmărit un porc mistreţ, un cal sălbatic și chiar un foarte 
rar lup negru, dar am ezitat când mi s-a ivit ocazia să-i omor. 
Animalul acela îmi va da iscusinţa necesară de a o salva pe Ailesse? 
De ce nu-mi spune nimic striga? N-am mai văzut-o de când mi-a 
arătat imaginea prietenei mele. 

Mirosul de sare și mare îmi umple plămânii în timp ce alerg tot 
mai repede, cercetând câmpiile care mi se întind în față. Disting 
limpede fiece fir de iarbă unduitoare. Încă sunt uluită de harul rân- 
dunicii de noapte de a vedea în întuneric. Totul îmi pare luminos, 
ca și când ar fi lună plină. Dar e lună nouă. Noaptea de călăuzire. 


Niciuna dintre Leurress n-a izbutit să vâneze un șacal argintiu la 

timp, așa că, în disperare de cauză, Odiva a cioplit un fluier nou 
din osul unui cerb ritualic, pe care a gravat toate simbolurile de pe 
fluierul original. Rămâne de văzut dacă va avea aceeași putere. De 
câteva zile, întreaga famille e agitată din cauza asta. 

După ce mai străbat în jur de un kilometru, cărarea începe să urce 
abrupt. Când ajung aproape de vârf, din partea opusă apare un grup 
de femei cu toiege în mâini. Fermecătoarele, conduse de Odiva. Ridic 
din sprâncene. Au plecat deja de la Château Creux. Se apropie miezul 
nopții? Mă pregătesc s-o iau la fugă în cealaltă direcţie — n-am voie să 
ies din casă astă-seară —, dar e prea târziu. M-au văzut deja. 

Ajungem pe culme în același timp. Mă opresc față în față cu 
matriarha mea. Poartă toate cele cinci oase de har ale ei, la epoleți, 
pe șiragurile de la gât și în coroana impresionantă, dar nu poartă 
obișnuita ei rochie albastră ca safirul. În seara asta, e îmbrăcată în 
alb, ca celelalte Călăuze, deși pe Odiva culoarea nu pare sfântă, ci 
nepământeană. 

— Sabine, spune ea, măsurându-mă încruntată din cap până-n 
picioare. Ce cauţi aici? Au nevoie de tine acasă. 

În noaptea de călăuzire ar trebui să rămân la castel, împreună 
cu fetele de vârste fragede și cele prea bătrâne ca să mai fie Călă- 
uze, în vreme ce majoritatea Fermecătoarelor își îndeplinesc misi- 
unea pe podul sufletelor. 

— Acolo mă duceam, Matrone. 

Nu știu ce o mint: Odiva își dorește la fel de mult ca mine să 
câștig și cel de-al treilea os de har. Poate e de acord cu motivul 
pentru care mă aflu aici. 

— Nu mi-am dat seama că e așa de târziu. 

Unul dintre dezavantajele vederii nocturne e că nu mai disting 
culorile cerului suficient de bine pentru a ghici cât e ceasul, deși 
am harul ăsta de două săptămâni. Sper să mă învăţ cu el la un 


moment dat. 

— Du-te repede! Noul tău os de har ar trebui să-ți dea viteză 
sporită. 

— Da, Matrone. 

Trece pe lângă mine, iar celelalte Leurress o urmează una câte 
una. Fără să le număr, știu că sunt treizeci și patru, cu tot cu Odiva. 
În timp ce merg, degajează o eleganță puternică, cu toiegele în 
mâini și ținuta dreaptă. Pe parcursul lunii, fiecare dintre ele are un 
program strict de antrenament, ca să fie pregătite de noaptea de 
călăuzire. Le observ totuși buzele care se mișcă și ochii îndreptați 
implorator spre Bolta Nopții — și chiar în jos, spre Infern. Închină 
rugăciuni deznădăjduite, mai speriate ca oricând din cauza noului 
fluier de os. 

În momentul în care Odiva ajunge la poalele dealului, se în- 
toarce și se mai uită o dată la mine. 

— Dacă stau mai bine și mă gândesc, Sabine, mi-ar face plă- 
cere să vii cu noi. 

— Ca să câlăuzesc? întreb aproape țipând. 

— Nu, ca să observi. 

Mi se adună toată respirația în piept. Nu reușesc să rostesc ni- 
ciun cuvânt. Novicele n-au voie să se apropie de podul sufletelor. 
E prea periculos să fim în preajma Înlănțuiţilor. 

Odiva mă cheamă cu o mișcare a mâinii. Mă duc spre ea cu 
inima îndoită și cobor privirea de la ochii ei negri la medalionul 
colierului ascuns sub rochie: craniul de pasăre cu un rubin în cioc. 
Mă musc de interiorul buzei. Ce altceva îmi mai ascunde la matrone, 
și nu numai mie, ci întregii familii? 

— Datorită lui, o să poți vedea morții acum, spune și ridică 
piciorul rândunicii de noapte pe care-l port pe colierul lui Ailesse. 

— Da, dar... n-am cel de-al treilea os de har. Cum rămâne cu 
ritul meu de trecere? 


Mă apucă greata. 

— Nu sunt pregătită. 

Nu îndrăznesc să mă mișc. Odiva încă ține în mână piciorul 
rândunicii de noapte. Își plimbă unghia ascuțită peste ghearele pă- 
sării și simt cum îmi zvâcnește pulsul în gât. 

— O parte dintre membrele familiei noastre mi-au împărtășit 
îngrijorările lor în ceea ce te privește, spune, legănând din cap cu 
mâhnire prefăcută. Susţin că nu pari convinsă că ai dori să devii 
Călăuză. 

— Am doar șaisprezece ani, îngaim, cu vocea sugrumată. Încă 
mai am timp să mă hotărăsc. 

— Nu, Sabine. Din păcate, timpul e ultimul lucru pe care-l ai. 

Odiva își retrage mâna de pe colierul meu și-mi ridică bărbia. 
Atingerea ei e blândă, dar degetele, reci ca gheața. 

— Timpul se apropie de sfârșit pentru noi toți. 

Încreţesc fruntea. Ce vrea să spună? Îi strălucesc ochii de nerăb- 
dare, dar e febrilă și silită. 

— Să-i dăm zor, zice și își vede de drum, convinsă că vin după 
ea. O să priveşti de pe țărm, unde ești la adăpost. Poate dacă vezi 
călăuzirea cu ochii tăi, o să înţelegi cât e de importantă sarcina ta. 

Mă bate gândul să fug și să-mi primesc pedeapsa mai târziu, dar 
mă gândesc și la Ailesse. În seara asta, ar fi pășit pentru prima oară 
în viață pe podul sufletelor. Tot ce-a pătimit ca să vâneze animalul 
perfect, toate harurile pe care le-a câștigat, totul pentru a-și îndeplini 
visul de a deveni o Călăuză iscusită. 

Trag aer în piept, îmi încleștez pumnii transpirați și mă alătur 
surorilor din familia mea. 

Merg ca s-o onorez pe Ailesse. 

În scurt timp, ajungem la altă faleză care coboară la un golf adă- 
postit de la Marea Nivous. Fermecătoarele mă conduc printr-un 
spațiu strâmt dintre doi bolovani, iar în interior se lărgește sufi- 
cient cât să putem înainta una în spatele celeilalte. La picioarele 

noastre, coboară niște trepte abrupte, cioplite în piatră. Mă tin cu 
mâinile de pereții de calcar și calc cu grijă, regretând că nu am echi- 
librul pe care i-l dă lui Ailesse harul caprei sălbatice. 

Număr o sută șaizeci și șapte de trepte până când pun piciorul 
pe nisipul fin de pe țărm. Sunt într-o grotă. Pe gura ei pătrunde o 
lumină cenușie. Merg spre ea, împreună cu Călăuzele, și ieșim pe o 
plajă luminată de stele. Apa pleoscăie ușor și mă cuprinde o uimire 
nemăsurată. Câteva stânci scânteietoare mărginesc un drum din ce 
în ce mai vizibil care duce în mare. 

Marea se retrage. Podul terestru iese la suprafață. 


© 


Bastien 


AILESSE N-A FUGIT. E IMPOSIBIL. DAR, ORICÂT AȘ ÎNCERCA 
să mă conving, nu-mi pot dezlipi ochii adormiti de la dovadă. Les- 
pedea de calcar. E goală. Cu excepția unui morman de sfoară. 

Inima îmi bate cu atâta putere, încât mă doare pieptul. 

E imposibil. 

Ba nu. Mă trezesc la realitate. E foarte posibil. Am știut de la 
bun început să Ailesse e capabilă să mă păcălească — deși legată, 
deși slăbită, deși lipsită de oasele ei de har. 

Oasele ei de bar! 

Sar în picioare și fug. Mă împiedic de Marcel și Jules, care 
dorm pe pământ. 

— Au! mârâie Jules. 

Marcel se oprește din sforăit. 

Mă duc repede la etajeră. Urciorul ciobit nu e acolo. Mă răsu- 
cesc și-l văd pe masă. În jurul lui sunt împrăștiate monedele din 
punguta lui Jules. Apuc iute urciorul și mă uit în el. E gol. 

— Merde! 

ÎI pun la loc, dar cade de pe masă și se face fărâme pe jos. 

Jules sare în picioare. Jumătate din păr i s-a desprins din coada 
împletită. 

— Bastien, ce se... 

Aruncă o privire spre lespedea de calcar și rămâne cu gura căs- 
cată. Își apucă fratele de umeri și-l scutură zdravăn. Marcel mijește 
ochii. Jules îi arată spre lespede. 

Se ridică pe coate și se uită nedumerit la locul în care trebuia 
să fie Ailesse. 

— Ău... 

— Ăw 

Mă învârt dintr-o parte în alta, abia abținându-mă să-l strâng 
de gât. Știu foarte bine ce s-a întâmplat. 

— Arată-mi cuțitașul pe care-l porți la tine. 

Bagă mâna în pelerină și se îngălbenește la față. 

— A dispărut! bolborosește. La fel și fluierul de os! 

Dau cu piciorul într-un ciob din urcior. 

Jules se întoarce spre fratele ei, nevenindu-i a crede. 

— Cum ai lăsat-o să se apropie așa mult de tine? 

Marcel se întinde la loc pe spate și clatină din cap. 

— Eu m-am apropiat de ea. Ailesse mi-a explicat simbolurile 
de pe fluier... Zicea că vrea să mă ajute. 

Se freacă la ochi cu palmele. 

— Astă-seară mai e și lună nouă, mormăie. Noaptea ei de călă- 
uzire. Mi-a dat clar de înţeles ce are de gând. Prost mai sunt! 

Oftez. Nu e doar vina lui Marcel. L-am văzut când stătea lângă 
ea și nu i-am cerut să se mute. 

— Toţi am fost proști. 

Jules se uită la mine, cu o figură ofensată. 

— Pardon? Eu nu eram aici. Nu da vina pe mine pentru... 

Se încruntă. 

— Ce faci acolo? 

Îmi prind centura tecii la spate. Cuţitul tatei e lipit de șira spi- 
nării. O să repar greseala, îi promit. 

Iau un opaiţ. Deschid ușa cu piciorul. Ies și pornesc prin tune- 
lurile întunecoase. Ailesse e încă aici. N-are cum să fi ieșit. N-am 
dormit mai mult de-o jumătate de oră, iar catacombele sunt un 
adevărat labirint. 

Jules iese din cameră după mine. 

— Așteaptă-mă! strigă și ochii căprui îi sclipesc în lumina opa- 
ițului ei. Trebuie să te gândești bine. Ailesse și-a recuperat toate 
oasele. Avem nevoie de un plan. Nu suntem pregătiți să... 

— N-o las să scape. 

Mi se strânge gâtul. Am salvat-o din groapă. Chiar n-a însem- 
nat nimic pentru ea? 


Tot tu ai legat-o din nou, Bastien! 


Vin și eu! anunță Marcel, alergând după noi. 

Încremenesc când îi văd tolba cu săgeți și arcul de pe umăr. 

— N-aveţi voie s-o omorâți pe Ailesse. Aţi priceput? 

Jules face ochii mici. 

— Te temi pentru viața ta sau a ei? 

— Ce importanţă are? îi răspund răstit. 

Jules tresare și se trage un pas înapoi. Mă încovoi de spate când 
se uită la mine cu ochii înlăcrimați. Doar de două ori am văzut-o 
Jules să plângă — acum șase ani, când am găsit-o suspinând la mor- 
mântul tatălui ei, și acum vreo două luni, când i-am spus că e mai 
bine să fim doar prieteni. Întind mâna și o ating pe braț. 

— Ştii la ce mă refer, Jules. 

Îi tremură nările și îmi dă mâna la o parte. 

— Nu mai e nimic clar. Poate că nu-ți pot omori scumpul tău su- 
flet pereche, dar asta nu înseamnă că nu-i pot face rău, zice și scoate cu- 


țitul de la centură. Eu, spre deosebire de alții, nu mi-am uitat misiunea. 


216 KATHRYN PURDIE 


Trece înaintea mea, ștergându-ne furioasă la ochi. 

Oftez prelung și merg după ea. 

Când Jules se îndepărtează la câțiva metri, Marcel vine lângă 
mine. Ne grăbim, ca să ţinem pasul cu ea. 

— Uneori, cred că ar fi în stare s-o omoare pe Ailesse, mur- 
mură el. 

— Fii serios, Marcel! N-ar face așa ceva. 

Aplecăm capetele, ca să ne ferim de tavanul jos al tunelului. 

— Tu ai face-o? mă întreabă, cu o voce ușor temătoare. Mai 
ales acum, că ai cunoscut-o pe Ailesse? Presupunând, firește, că 
n-ar exista toată încurcătura asta cu legătura de suflet. 

Îmi masez o crampă nesuferită care mă înțeapă în coaste. Ai- 
lesse putea să mă ucidă astă-seară, dar n-a făcut-o. Chiar dacă avea 
oasele de har și cuțitul lui Marcel. 

— Dar tu? îi întorc întrebarea, iar Marcel se încruntă. 

E o întrebare tâmpită. Marcel nu s-a pregătit niciodată să fie 
instrumentul răzbunării noastre. Eu și Jules n-am vrut ca el să-și 
mânjească mâinile cu sânge. 

Dinspre zona inundată a tunelului se aude un pleoscăit înfun- 
dat. Jules a sărit în apă. 

ÎI bat pe Marcel pe spate. 

— Hai mai repede! La viteza pe care o are Jules, o să traverseze 
jumătate de Gallia și noi încă nu ieșim din catacombe. 

Înaintăm cât putem de iute. Ne strecurăm prin crăpăturile dru- 
murilor ascunse și verificăm cel puțin douăsprezece rute pe care-ar 
fi putut s-o ia Ailesse. 

Nu e de găsit. 

Mă străfulgeră un gând înfiorător. 

Oasele de bar o ajută să fugă. 

Nu știu de la ce animale își ia Ailesse puterile, dar știu că ma- 


joritatea au un simț de orientare nemaipomenit — păsările, câinii, 

pisicile. Era legată la ochi când am adus-o aici, dar probabil i-a 
rămas întipărit în memorie drumul până la camera noastră secretă. 
E posibil ca oasele de har s-o fi ajutat să și-l amintească. 

Mă opresc brusc. 

— Jules! strig. 

Marcel se izbește de mine. 

În față, lumina opaițului ei se oprește, apoi se întoarce încet 
spre mine. A vârât cuțitul în teacă. O fi semn bun? 

— Ailesse nu-i aici, spun. 

Jules ridică dintr-o sprânceană. 

— De unde știi? 

Mă codesc. N-o să-i placă ce-i spun. Totuși, îi răspund. 

— Așa simt eu. 

Poate e din cauza legăturii de suflet. Poate e instinctul. Ori- 
care-ar fi, pare ceva crucial și înfricoșător. 

Jules strânge din buze. Încuviinţează din cap cu un amestec de 
amărăciune și batjocură. 

— Atunci, ce facem acum? întreabă și-și dă coada împletită pe 
spate. Ailesse poate fi oriunde. 

— Nu cred. Astă-seară, surorile ei călăuzesc sufletele pe podul 
terestru despre care i-a povestit lui Marcel. Sigur s-a dus să le ajute. 

Jules dă ochii peste cap. 

— Pe-asta cu magia de oase și suflete pereche eterne o mai 
înțeleg. Dar fantome? zice, clătinând din cap. Nu cred până când 
nu văd cu ochii mei. 

Nu o contrazic. 

— Trebuie să mergem la ieșirea de pe coasta râpei. 

— Ușurel, spune și mă prinde de braț când dau să trec pe 
lângă ea. Cum o să găsim acest misterios pod terestru? Marea Ni- 
vous are peste o sută șaizeci de kilometri de coastă. 

— Habar n-am, dar, dacă n-o găsim pe Ailesse astă-seară, o 
pierdem definitiv. 

Broboane de sudoare rece mi se preling pe gât. 

Jules mă iscodește cu privirea. 

— Adică pierdem ocazia să ne răzbunăm. 

— Totuna, spun și mă îndepărtez. 

— S-ar putea să nu fie chiar așa greu să găsim podul terestru, 
intervine Marcel și își dă părul ciufulit de pe faţă. Ailesse a pomenit 
ceva despre roci masive și stânci, care nu permit ca vasele să navi- 
gheze prin apropiere. Asta restrânge căutările la sub treizeci de kilo- 
metri, pe coasta vestică, unde marea e plină de stânci. Tot acolo sunt 
și cele mai abrupte faleze: din spusele lui Ailesse, trebuie să găsim 
treptele ascunse, ca să coborâm pe țărm. 

— Treizeci de kilometri? întreb și mă întorc spre el. Dar sunt 
aproape zece numai ca să ajungem de la râpă pe coasta vestică. N-avem 
cum să parcurgem o asemenea suprafață într-o singură noapte. 

— Nu și dacă te gândești puțin, răspunde Marcel. 

— Gândeşte tu și pentru mine. 

— Păi, e destul de clar că Descântătoarele au nevoie de un 
loc izolat pentru călăuzire. Un golf mic sau o lagună, de pildă. Pe 
urmă, trebuie să luăm în calcul și caracteristicile podului terestru, 
care nu iese la suprafaţă când e maree normală; iese de doar două 
ori pe lună, când e cea mai joasă maree — maree lunare, li se mai 
spune, și sunt influențate de forma golfului. Prin urmare, cel mai 
probabil loc ar fi un golfuleț îngust, în formă de braț. Am văzut 
un singur astfel de golf pe harta coastei vestice. 

Ameţesc un pic încercând să-l urmăresc. 

— Ne poți duce acolo? 

Mă străduiesc să am încredere în geniul lui Marcel. A trebuit 
să memoreze o ditamai dâra de punctișoare ca să descopere locul 
pe care l-a descris. 

Îmi aruncă un rânjet strâmb. 


— Firește! 


24 
Sabine 


ÎNCET, ÎNCET, PODUL TERESTRU IESE ȘI-MI TAIE 
răsuflarea. Privesc splendoarea senină din fața mea, marea argin- 
tie în îmbrățișarea falezei calcaroase, siluetele stâncilor și rocile 
masive care străjuiesc la intrarea în golf. La începuturile timpu- 
lui, aici s-a născut prima Leurress. Elara a zămislit-o într-o rază 
argintie de lună, dar, când Tyrus a încercat să-și prindă fiica 
înainte să cadă, n-a reușit să ajungă la Bolta Nopţii din Infernul 
său. Ca s-o salveze, a făurit din pământ un pod între lumi, ce mai 
târziu avea să devină Gallia de Sud. Copila a trăit și a prosperat, 
iar zeii au învăţat-o cum să deschidă Porţile tărâmurilor lor și să 
călăuzească morții. 

Morţii. Mă trece un fior rece pe șira spinării. O să le văd sufle- 
tele pentru prima dată. Mă uit în dreapta și-n stânga, mă uit în 
spate, dincolo de Călăuzele care mă împresoară. Nu sunt destul de 
pregătită pentru un asemenea eveniment. N-am nici măcar toiagul 
cu care să dirijez sufletele spre pod. Arcul și săgețile nu-mi vor 


folosi la nimic, dacă sunt atacată. 

Odiva schimbă câteva cuvinte cu Elodie, iar Fermecătoarea cu 
păr blond-cenușiu mă conduce la zece metri distanță de capul po- 
dului terestru. Mă foiesc și-mi înfășor brațele în jurul corpului. 
Sunt foarte expusă pe plaja deschisă. 

— Nu se poate să privesc din grotă? 

— Nu-ţi fie teamă, îmi zice Elodie. N-o să te deranjeze niciun 
suflet aici. Cântecul sirenei va ademeni morţii pe pod; nimeni nu-i 
rezistă. lar, dacă încearcă să opună rezistenţă, acolo o vor face. 

— Dar dacă nu sunt ademeniți? întreb și mi se ridică părul la 
ceafă. Eşti convinsă că fluierul nou o să dea rezultate? 


Ai încredere, Sabine. 


Îmi strânge mâna, dar degetele ei tremurânde îmi dovedesc că 
nu e atât de sigură pe cât vrea să pară. 

Se alătură celorlalte Călăuze și împreună intră în apă până la glezne, 
în vreme ce marea se retrage agale de pe pietrele podului terestru. 

Surorile mele Fermecătoare sunt nespus de frumoase îmbrăcate 
în albul ceremonial. Majoritatea poartă rochiile de la ritul de tre- 
cere. Multe găuri și tivuri a trebuit să cos după nopțile de călăuzire. 
Am văzut și proaspete Călăuze ștergându-și lacrimile de la ochi. 
Sunt aceleași rochii pe care le-au purtat când și-au călăuzit iubiții 
pe care i-au ucis. Mă simt necuviincioasă și izbitor de diferită în 
rochia mea de vânătoare și cu doar două oase de har în loc de trei. 
Mă rog ca sufletele morților să nu bage de seamă. 

Mă uit la mare și scot un geamăt de uluire. Podul terestru a ieșit 
aproape în întregime. Doar câteva firișoare de apă se mai învolbu- 
rează pe lângă roci. De unde mă aflu, podul seamănă cu un drum 
pietruit, într-o noapte ploioasă, brăzdat de șuvoaie. Odiva pune 
prima piciorul pe el, iar celelalte o urmează fără să aștepte vreun 
semn de la ea. 

Călăuzele se răsfiră pe pod, la intervale regulate, cu toiegele pre- 


gătite. Senioarele se postează în locurile mai riscante — zone unde 

rocile sunt denivelate sau unde cărarea se îngustează de la patru 
metri la doi. Odiva se așază la capătul podului, la vreo patruzeci de 
metri depărtare, la jumătate din lungimea golfului. Datorită harului 
rândunicii de noapte, care-mi dă nu numai vedere în întuneric, ci și 
o mai mare acuitate la distanță, o văd foarte limpede. 

Matriarha își dă părul de abanos pe spate și duce noul fluier 
de os la gură. Un cântec straniu și frumos se înalță peste clipocitul 
apei. Nu l-am mai auzit niciodată. E diferit de cel pe care l-a în- 
vățat Ailesse pentru ritul de trecere. Nimeni nu exersează melodia 
pentru podul sufletelor, de vreme ce doar Odiva îl cântă. 

Mă pregătesc să înfrunt ispita de a merge spre pod — toate Că- 
lăuzele iniţiate au muncit îndelung pentru a-și dezvolta puterea 
de a-i rezista —, dar e doar o dorință vagă. Cântecul însă cheamă 
imediat morții. 

Mi se taie răsuflarea în clipa în care apare primul suflet în gura 
grotei din care am ieșit și eu. Un băiețel. Trupul lui străveziu are 
culoarea despre care am auzit povești, nici caldă, nici rece. Ferme- 
cătoarele o numesc chazoure. 

Pășește pe țărm în pijamalele în care pesemne a fost îngropat. 
Are ochii rotunzi, de parcă abia s-ar fi trezit din somn adânc. 
Merge spre pod, dar pare speriat. 

Vivienne îl întâmpină prima. Părul ei castaniu i se răsfiră pe 
umeri, când se lasă pe vine ca să fie la nivelul lui. 

— Nu te teme, îi spune, cu un zâmbet blând. O să te ajutăm. 

Băiatul o apucă sfios de mână, iar Vivienne îl conduce la Mau- 
rille, următoarea Călăuză la rând. 

Respir ușurată. N-a fost așa rău pe cât mă așteptam. Pot doar 
spera că majoritatea morţilor vor fi ca băieţelul, serioși și blajini. 

M-am entuziasmat prea repede. 

Tresar când dau cu ochii de următorul suflet, un bărbat în 


toată firea. Coboară de pe faleză, cu capul înainte, ca un păianjen. 

Chazoure-ul strălucește din lanţurile prinse în jurul gâtului și trun- 
chiului său. E Înlănțuit, osândit pe chinuri veșnice în Infernul lui 
Tyrus. A comis un păcat de neiertat. 

Zâmbetul dispare de pe chipul lui Vivienne. Își atinge colierul 
din maxilarul unei pisici sălbatice, ia o poziţie defensivă și apucă to- 
iagul cu ambele mâini. Bărbatul se apropie de pod, dar se oprește la 
capul acestuia. Vivienne pare la fel de îngrijorată ca mine. Din câte 
mi-a spus Flodie, toate sufletele urcă măcar pe pod. 

Bărbatul se plimbă dintr-o parte în alta, mormăind ceva în 
barbă și chinuindu-se să-și smulgă lanţurile de pe el. La capătul 
podului, cântecul sirenei atinge o notă falsă: Vivienne se întoarce 
spre Maurille, care e la fel de nedumerită de comportamentul băr- 
batului. Vivienne coboară prudent de pe podul sufletelor și merge 
spre Înlănţuit. Când ajunge la el, acesta o îmbrâncește. Știam că 
sufletele pot căpăta formă tangibilă, dar tot sunt șocată să văd că 
o ființă transparentă poate atinge un om viu. 

Se aprinde o flacără în ochii lui Vivienne, care strânge și mai 
bine toiagul. E Călăuză. E pregătită pentru astfel de situații. 

Cu o repeziciune nemaivăzută, se preface că atacă cu toiagul 
și întinde piciorul. Bărbatul cade pe spate. Înainte ca acesta să re- 
acţioneze, ea îl ridică de jos și rotește toiagul, împingându-l spre 
pod. Cizmele bărbatului alunecă pe rocile ude. Nu are echilibrul lui 
Vivienne. Până la urmă, reușește să-i scape din mână, dar Maurille 
e atentă. Dintr-un salt de șase metri, Fermecătoarea aterizează în 
fața lui și îl lovește aprig cu toiagul în falcă. Bărbatul se clatină și 
face câțiva pași înapoi, dar ea îl prinde de lanţuri și îl trage mai de- 
parte pe pod. Nu văd ce se întâmplă după asta. Un licăr de chazoure 
îmi atrage atenția spre mare. 

În apă e sufletul unei tinere. Înoată spre mijlocul podului. Nu-i 
văd restul corpului ca să-mi dau seama dacă e Înlănțuită. 

— Îi cer scuze, mademoiselle! 

Scot un țipăt și mă răsucesc. La un metru de mine stă un bărbat 
chazoure pe care nu l-am observat. Slobod, din fericire. 

Își scoate pălăria și o duce la piept. 

— Îmi poți explica ce e cu drumul care trece prin apă? Nu știu 
dacă s-o apuc pe el, dacă duce undeva. 

Îi tremură bărbia sub barbă. 

— Nu se vede nimic în capătul lui. 

Ce tot spune? Mă uit la pod și mai ales la locul din care Odiva 
păzeşte Porțile Vieții de Apoi. Doar că nu e nicio Poartă. La ca- 
pătul podului e doar marea. 

Rămân cu gura căscată. Nu pricep ce se întâmplă. Credeam că 
Porțile apar la chemarea cântecului de sirenă. Nu mă surprinde că 
nu văd Poarta Paradisului a Elarei — se spune că ar fi aproape invi- 
zibilă —, dar ar trebui să văd Poarta spre Infern a lui Tyrus. Potrivit 
Călăuzelor, e făcută din apă și plutește în aer. Unele o asemuiesc cu 
o cascadă; altele spun că e mai degrabă un văl curgător. Dar bărbatul 
de lângă mine are dreptate — nu e acolo. Ceea ce înseamnă că lipsește 
și Poarta Elarei. Muzica fluierului din os de cerb n-a fost suficient 
de puternică pentru a aduce Porţile la suprafață. 

Îmi bate inima cu repeziciune. 

— Ar fi bine să încerci să traversezi, îi spun bărbatului, cu 
jumătate de gură. 

Călăuzele vor sti ce să facă, mă încurajez, dar o privesc pe Odiva 
și îmi mușc buzele de îngrijorare. Devine tot mai îngândurată, ui- 
tându-se când la sufletele care sosesc, când la locul în care ar trebui 
să se afle Porţile. Scoate medalionul din craniu de pasăre cu rubin, 
îl strânge pătimaș în pumn și murmură „Te implor, te implor, te 
implor!”. Dacă Porţile noastre nu se deschid astă-seară, nu se va des- 
chide nicio altă Poartă de călăuzire de pe faţa pământului. Fluierul 
de os le descuie pe toate. 

Bărbatul își pune pălăria pe cap și îmi aruncă un zâmbet chazoure. 

— Merci! spune și pornește temător către pod. 

Alte șapte suflete ies din grotă. Cinci coboară de pe faleză. Scot 
un icnet și mă retrag prin nisip. Nu mai sunt câțiva morți răzleți, 
ci potop. Câţi oameni din Gallia de Sud au murit în ultima lună? 

Circumspecte, sufletele se îndreaptă spre podul terestru. Mă ui- 
mește numărul Înlănțuiților — mai mulți de jumătate din sufletele 
adunate. Mulți dintre ei poartă uniforme militare. Îmi aduc aminte 
că Odiva a menţionat ceva despre războiul care a izbucnit la nord 
de Dovre. 

Toiegele Călăuzelor se rotesc, lovesc și împung. Toate luptă în 
momentul acesta. Când Înlănțuiții nu urcă pe pod, o parte dintre 
Călăuze dau fuga pe țărm, să-i înfrunte. Dolssa se luptă cu doi 
odată. Roxane sare în apă, după un bărbat care înoată în larg. 

Inima îmi bate atât de tare, mai să-mi sară din piept. Flodie mi-a 
spus că morţii sunt atrași de pod, fără excepție, dar cei care se află pe 
el vor să fugă. Nu au nicio țintă. Își pierd minţile. Până și Slobozii 
încep să riposteze. Scena din faţa mea e exact opusul tuturor poveș- 
tilor pe care le-am auzit despre noaptea de călăuzire. Îmi imaginam 
un sistem ordonat, iar atacurile asupra Înlănțuiţilor, rapide și ele- 
gante. Doar un suflet cu totul aparte s-ar dovedi mortal. 

Ca acela care a ucis-o pe mama. 

Singurul mod de a-i învinge pe Înlănţuiţi este să-i faci să intre 
pe Porţi. Ceea ce acum nu se poate. Călăuzele se pot lupta cu mor- 
ţii, dar morţii nu pot fi uciși de două ori. 

Unul dintre Înlănțuiţi o ia pe Maurille prin surprindere și o 
aruncă de pe pod în apa puțin adâncă din jur. Mai fac cinci pași 
înapoi. E un adevărat haos. Trebuie să plec de aici. Nu sunt destul 
de pricepută ca să-mi ajut surorile sau să mă apăr. Strâng în palmă 
colierul lui Ailesse. Am doar două oase de har și... 

Mă cutremur. Maurille are o rană sângerândă la cap. Probabil s-a 
lovit de o piatră. Se ridică în picioare în apă, tușește și își dă codițele 


la o parte de pe față. Încearcă să meargă, dar se împleticește. 

Înlănțuitul care a atacat-o sare de pe pod și se repede la ea. 
Maurille e o Călăuză versată, dar harurile n-au cum s-o ajute, dacă 
abia se ține pe picioare. 

Înlănţuitul lovește cu pumnii. O nimerește în falcă. 

— Maurille! strig în momentul în care se prăbușește. 

Alerg. Mai repede decât mi-am pus vreodată harurile la încer- 
care. Maurille a fost cea mai apropiată prietenă a mamei. A încer- 
cat să mă ajute în seara în care am ucis rândunica de noapte. N-o 
pot lăsa să sufere astfel. 

Înlănţuitul o prinde de gât și o ține cu capul sub apă. 

— Oprește-te! 

Iau disperată arcul din spate și scot o săgeată și tolbă. Trag și-l 
lovesc pe Înlănţuit în braţ. Se strâmbă și mârâie, dar nu sângerează 
la fel ca Maurille. Și nici nu-i dă drumul. 

Cu coada ochiului, văd scântei chazoure. Pe plajă se revarsă tot 
mai multe suflete. Se atacă unii pe alții, nu doar pe Călăuze. 

Doi bătăuși se prăbușesc în calea mea. Nu mă opresc. Sar peste 
ei. Am văzut Leurress mai agile ca mine, dar n-am făcut niciodată un 
salt atât de impresionant. Alt har de la rândunica de noapte. 

Aterizez fără să mă rostogolesc și îmi văd de drum. Gonesc 
spre Maurille. 

E la șase metri distanță de mal. Dă din picioare în apă. Stropi 
de apă țâșnesc peste capul ei, apoi se opresc. E la capătul puterilor. 
Înlănțuitul nu-i dă drumul cu niciun pret. 

Înaintez prin apă. Nu mă mișc suficient de repede. Adrenalina 
nu-mi dă forţa de care am nevoie. Trebuia să fi ucis mistrețul, 
calul sau lupul. 

Ajunsă la trei metri de Maurille, scot de la centură cuțitul ritualic 
al lui Ailesse. N-o să-l omor pe Înlănțuit, dar sper măcar să-l gonesc. 

Mă năpustesc spre ei. 


Cu un urlet de epuizare, îi împlânt cuțitul în piept. 


25 
Ailesse 


TUNELUL ÎNGUST PRIN CARE M-AM TÂRÂT CÂND 
am intrat în catacombe a fost lărgit — probabil de Fermecătoarele 
care au venit să mă salveze. Acum drumul e încăpător și ușor de 
parcurs. 

Harurile m-au condus aici, parcă trasă de o aţă invizibilă. 

O lumină argintie strălucește la capătul tunelului. Mă cutre- 
mur, năpădită de un dor năprasnic. 

Bolta Nopții. 

Lumina Elarei. 

Îmi iau elan și o rup la fugă, năpustindu-mă spre el. Sunt re- 
chinul-tigru care despică apa. Sunt șoimul călător care se avântă 
spre cer. Sunt disperată să respir aer curat și să simt energia Elarei. 

Tunelul se termină și dau buzna afară. Stelele Elarei străpung 
întunericul. Gem și las forţa să mi se prelingă în corp și să mă ridice 
pe vârfuri ca niște aripi. Înclin capul pe spate și râd. Ce dor nespus 
mi-a fost de această vigoare. Îmi întărește oasele și-mi curge prin 
vene ca sângele. 

Urc râpa cu ușurință și gonesc printre copaci. Radiez, râd mai 
tare, alerg din ce în ce mai repede. Pământul e moale sub tălpile mele. 
Aerul din plămâni e revigorant și curat. M-am ridicat din mormintele 
Dovrtului și din bezna adâncă a catacombelor. Sunt vie. Sunt din 
nou eu. 

În faţă îmi apare un bolovan masiv. Dintr-un salt, ajung în vâr- 
ful lui și aterizez cu graţia caprei sălbatice. Mă răsucesc și privesc 
în jur. Harul șoimului îmi permite să văd până la trei kilometri în 
orice direcție. Al șaselea simț de rechin mă ajută să percep și mai 
multe lucruri. În scurt timp, reușesc să mă orientez în pădurea 
întinsă de la marginea orașului. 

Mă uit la constelații și trasez o linie imaginată de la Steaua 
Nordului din sprânceana Vânătoresei până la cele două stele de pe 
gheara Șacalului. Calculez în funcție de ziua din lună și poziția obiș- 
nuită a Stelei Nordului și stabilesc cât e ceasul. E deja miezul nopții. 

Inima îmi bate cu putere. Trebuie să mă grăbesc. 

Sar de pe bolovan și alerg spre coasta vestică, rugându-mă să 
găsesc ușor podul terestru. 

Copacii trec pe lângă mine în momentul în care prind și mai 
mare viteză. Sar peste pâraie și râuri, și nu folosesc niciun pod. 
Pinii se termină și începe un platou acoperit cu iarbă. Trag în 
piept aerul sărat. În zare se profilează falezele Mării Nivous. Alerg 
la marginea uneia și arunc o privire dedesubt. Valurile se izbesc de 
țărm, dar nu văd nici urmă de Călăuze. Nici nu mă aşteptam de 
la prima încercare. Locul în care se găsește podul sufletelor e un 
secret pe care les Leurrsss îl află abia după ce încheie ritul de trecere. 

Urmez faleza care cotește spre sud. De ce n-am găsit podul 
încă? N-ar trebui să fie foarte departe de Château Creux. Revin în 
punctul de pornire și o iau spre nord, să caut și în cealaltă direcție. 

Ochii mei ageri văd doar valurile unduitoare. Cel de-al șaselea 


simț sesizează doar vibraţiile vietăților marine. 

Apoi, peste toate, se înalță o masă de energie. Se transformă 
în zumzet, apoi într-un ticăit și, în cele din urmă, într-un bubuit 
intens și distinct. 

Îmi tresare inima când aud un sunet nou, precum vuietul unei 
cascade. Ciulesc urechile și-mi dau seama că e un cor de țipete și 
strigăte de luptă. 

Fermecătoarele au început să călăuzească morții. Cumva, fără 
fluierul de os. 

Mă reped la marginea unei faleze înalte, unde sunetul se aude 
mai tare. Arunc o privire peste malul abrupt și mi se taie răsuflarea. 

Podul sufletelor. 

Un pâlc de rochii albe dansează într-o vijelie de chazoure. N-am 
mai văzut niciodată culoarea asta, dar nu are ce altceva să fie. Mor- 
ţii o poartă. Sunt făcuți din ea. 

E mai impresionant decât îmi închipuiam. 

Îmi dau lacrimile. În sfârșit, mă aflu aici! De când mă știu, am 
visat să intru în rândul Călăuzelor — să stau alături de elita familiei 
mele, să lupt cu Înlănţuiţii și să-i conduc cu blândeţe pe Slobozi. 

Clipesc de câteva ori și abia atunci observ. Mi se pune un nod 
în stomac. Nimic din ce se petrece pe mal nu e blând. Sufletele se 
războiesc cu Călăuzele, iar Călăuzele se apără cu îndârjire. 

O zăresc pe mama. I-a dispărut forța calmă pe care o degajă 
de obicei. E încordată și tulburată, și luptă cu cinci Înlănţuiți la 
capătul podului. Mă uit în spatele ei și fac ochii mari. Porţile n-au 
apărut. Așa se explică toată nebunia. Odiva nu poate să trimită 
niciun suflet în Viața de Apoi. 

Mă trec transpiraţiile. Trebuie s-o ajut. 

O iau la fugă pe faleză în căutarea misterioaselor trepte, dar nu 
le văd nicăieri. Nu pot sări de la asemenea înălțime. Sunt cel puțin 


treizeci de metri până la plaja de dedesubt. Trebuie să găsesc altă 

soluţie să cobor. Mama are nevoie de fluierul de os cât e încă pe 
podul terestru. Măcar atât am învățat de la ea. 

Strâng în pumn punguta cu oase de har de la gât și-mi amintesc 
de medalionul în formă de semilună. Harul caprei sălbatice mă 
poate ajuta să cobor. 

Îmi strâng fusta și alerg spre faleza mai colțuroasă din partea 
cealaltă. Imediat ce trec de cotul golfului simt cum mă furnică 
nervii de pe partea dreaptă a corpului. În direcţia aceea, la un ki- 
lometru și jumătate distanță, văd trei persoane. Ochii mi se opresc 
asupra lui Bastien și inima îmi bate tot mai tare. Scrâșnesc din 
dinți și le întorc spatele. Nu sunt o amenințare pentru mine acum, 
că am recuperat oasele de har. 

Alerg mai departe, dar arunc o privire spre mare și mi se în- 
moaie genunchii. Mă opresc. Podul terestru începe să se scufunde. 
Apa le ajunge Călăuzelor până aproape de glezne. Înlănţuiții se 
agaţă de ele și încearcă să le tragă în adâncuri. N-am timp să cobor 
faleza. Trebuie să acţionez imediat. 

Scot fluierul de os de la cingătoare. Cântecul neasemuit al si- 
renei mi-e întipărit în minte. Mama îl cânta deseori la un fluier de 
lemn, pe o pajiște din apropiere de Château Creux. Mă ascundeam 
în iarbă și o urmăream. I se citea un dor imens în priviri. 

Suflu în el. Cântecul răsună cu stângăcie la început, dar reușesc 
să-mi astâmpăr tremurul degetelor. leșind din osul de șacal auriu, 
sunetul e mai amplu și mai sfâșietor. 

Oare mă aude cineva? Pe plajă e un vacarm asurzitor. 

Maurille ridică privirea spre faleză. Apasă cu o mână pe rana 
sângerândă de la cap. În scurt timp, se întorc și Giselle, Maia, Ro- 
salinde și Dolssa. Sunt pe țărm, mai aproape de mine, și au cel mai 
ascuţit auz. Câteva clipe mai târziu, se uită și altă Fermecătoare 


spre mine. 

Sabine. 

Mă cuprinde un sentiment de fericire, în ciuda grozăviei de la 
picioarele mele. Pe chipul ei se citește aceeași mirare și bucurie. 
Cele cincisprezece zile pe care le-am petrecut departe de ea mi-au 
părut o mie. 

Ține în mână un cuţit de os — cuțitul meu ritualic — și are o 
poziţie defensivă. Nu mai înțeleg nimic. Sabine a devenit Călăuză? 
Mi se ridică un nod în gât. Întotdeauna am mers la vânătoare de 
oase de har împreună. 

Chazoure-ul începe să părăsească podul terestru care se scu- 
fundă. Culoarea se revarsă în mare și împânzește țărmul. Morţii 
vin spre mine. 

Nu doar les Leurress au auzit cântecul. 

Fac un pas înapoi. Nu mă pot gândi la Sabine în momentul 
acesta. N-am izbutit să deschid Porţile. Morţii vin valuri, valuri 
spre mine, de parcă aș fi o Poartă vie — o intrare pe care unii abia 
așteaptă să pătrundă, iar alții vor s-o distrugă. 

Blestem numele zeilor. 

Mă rog deznădăjduită la ei. 

Tyrus, Elara, ce mă fac? Ce mă fac? 

În spatele potopului de chazoure disting ochii negri și îndârjiți ai 
mamei. Nu se uită direct la mine. Privirea îi e ațintită la fluierul de 
os din mâna mea. Are și ea unul, dar nu e îngălbenit de vreme. Și, 
evident, nu a putut să deschidă Porțile. 

Nările mamei se umflă. Vine spre mine, prin apa care înghite 
podul, centimetru cu centimetru. Își imaginează, probabil, că am 
minţit-o. Dar nu e adevărat. Chiar am crezut că a fost distrus. 

Un Înlănțuit coboară de pe pod. E mai lent decât ceilalți — și 
stă în calea Odivei. Mama strâmbă din buze și se năpustește asu- 
pra lui. ÎI loveşte cu putere în spate. Bărbatul cade pe burtă în 


s PETOS s EEES IER PIA 
apă. Ea îl ridică, se răsucește ca să-și ia avânt și-l azvârle în mare. 


Vraja oaselor sub clar de lună 231 


Înlănțuitul se izbeşte de o piatră ascuţită. Mama își îndreaptă din 
nou atenția spre mine și mijește ochii. 

Încleștez pumnii. Bastien și ceilalți sunt la opt sute de metri în 
urma mea și se apropie. N-am timp să-mi bat capul cu ei acum. 
Câțiva Înlănțuiți se cațără pe faleză. Cât de curând vor ajunge la 
mine. 

Trag aer în piept și mă pregătesc. Vâr fluierul la cingătoare. 
Mă concentrez asupra harurilor mele. 


Sunt fiica mamei mele și tocmai m-a provocat să i-o dovedesc. 


26 
Sabine 


PRIVESC ÎNGROZITĂ POTOPUL DE MORŢI CARE SE 
îndreaptă spre Ailesse. Călăuzele par la fel de șocate ca mine. 
Odiva nu se oprește. Aleargă prin apa de pe podul care se scu- 
fundă și atacă toti Înlănţuiții care-i ies în cale. Ochii îi scapără de 
furie și disperare. Credea că Ailesse a murit. Sau ne-a mințit pe 
noi. Oricare ar fi adevărul, bănuiesc că e înnebunită să recupereze 
fluierul. E singura soluție de a scăpa de morți — dacă nu cumva e 
prea târziu să mai ridice Porțile. 

— Trebuie să oprim Înlănţuiţii! le strig Călăuzelor. Ailesse nu 
le poate ține piept tuturor odată! 

Elodie se îndreaptă de spate. Roxane ridică fruntea. Aleargă 
după suflete, cu toiegele în mâini. Celelalte Călăuze scot un strigăt 
de luptă și le urmează. 

Maurille stă pe piatra pe care am așezat-o după ce am salvat-o 
de bărbatul Înlănțuit. I se prelinge sângele de pe frunte, dar pare 
să-și mai fi venit în fire. 


— Ia toiagul meu, îmi zice. 

ÎL văd plutind aproape de țărm. Ca orice Leurress novice, m-am 
antrenat pentru lupta cu toiegele, dar fără prea mare tragere de 
inimă. Mi-a fost mereu teamă să nu-mi rănesc adversarele. Și nici 
nu mi-am dorit vreodată să fiu Călăuză. 

— Te descurci singură? o întreb. 

Încuviinţează din cap și îmi strânge mâna. 

— Du-te! Ailesse are nevoie de tine. 

Trag aer în piept, iau repede toiagul din apă și o rup la fugă 
spre mal, recunoscătoare pentru viteza pe care mi-o dă noul har. 
Aproape toți Înlănțuiţii de pe plajă se luptă cu câte o Călăuză. O 
scânteiere de chazoure îmi atrage atenția spre un bărbat Înlănțuit. 
Se caţără pe peretele falezei, ca să ajungă la Ailesse. E prea sus ca 
să-l prind din urmă, așa că scot o săgeată din tolbă. Trag și ratez. 
ÎI nimeresc din a doua încercare. Se zguduie din tot corpul, dar nu 
cade; continuă să se cațăre. 

Arunc arcul și tolba cât colo și mă repede după el, rugându-mă 
ca harul rândunicii de noapte să mă ajute să fac salturi cât mai 
lungi. Înfig capătul toiagului în nisip și sar cât pot de sus. Zbor 
chiar mai sus decât Înlănțuitul și îl lovesc cu piciorul din coborâre. 

ÎI dărâm de pe stâncă. Apoi îmi iau elan din perete și fac un 
salt pe spate. Nu aterizez foarte elegant, dar nisipul absoarbe mare 
parte din șocul căderii. O clipă mai târziu, sunt în picioare. Tot 
atunci se ridică și Înlănţuitul. Mârâie de furie și chazoure-ul de pe 
fața capătă o nuanță mai închisă. 

Iau toiagul de jos, uimită de performanța mea. Ailesse o să râdă 
de mândrie când îi povestesc. 

Ailesse. 

Îmi bate inima și mai tare. Nu-i poate învinge pe toți Înlănțuiții 
de una singură. Mă uit în sus. Câteva suflete au urcat deja peste 
buza falezei, iar două sunt foarte aproape de margine. Nu pot sări 
la asemenea înălțime. 

Înlănțuitul pe care l-am atacat se năpustește spre mine. Rotesc 
toiagul și îl lovesc în moalele capului. Se aude un trosnet cumplit, 
dar nu se vede nici urmă de rană ori sânge. Bărbatul urlă de durere 
și se prăbușește în genunchi. Renunţ la arc și săgeți — toiagul e o 
armă mult mai bună — și alerg spre intrarea în grotă, unde se află 
treptele ascunse. O să urc pe ele. 

Grota nu e pustie. Mai sunt trei morți care aleargă spre treptele 
din fund. Dolssa se chinuiește să-i alunge. Toiagul ei se mișcă 
dintr-o parte în alta în timp ce-i atacă din toate direcțiile. Îi sar 
în ajutor. 

Lovesc un Înlănţuit pe la spate. Zboară prin aer. Dolssa înfige 
toiagul în el. Înghit în sec la vederea acestei cruzimi și mă reped 
la următorul suflet. Un bărbat. Slobod. Cel cu pălărie, care m-a 
întrebat de ce nu duce nicăieri podul. Încearcă să se strecoare pe 
lângă mine, dar îl blochez. 

— Nu te duce sus! 

Îi tremură buzele. 

— Cântecul... mă cheamă acasă. Soția mea mă așteaptă. 

Vorbele lui îmi sfâșie inima. 

— Ăsta nu e drumul spre casă. Trebuie să rămâi lângă podul 
terestru până când auzi din nou cântecul. 

Chiar dacă Odiva recuperează fluierul de os astă-seară, n-are 
cum să oprească mareea. Abia peste o lună va mai avea ocazia. Cum 
o să se descurce Călăuzele cu morții până atunci? 

— Am așteptat destul! se răstește bărbatul și mă îmbrâncește 
cu o forţă surprinzătoare. 

Exact în momentul în care cad, Dolssa învârte toiagul. Capul 
bărbatului se îndoaie într-o parte și acesta se prăbușește pe jos. O 
privesc uluită. 

— Era Slobod! 


Pe chipul ei se citește asprimea și neîndurarea. 

— În momentul acesta, toți morţii sunt periculoși. 

În grotă dă buzna o Înlănțuită. Dolssa se pune în calea ei. 
Dinspre plajă vin tot mai mulţi Înlănţuiţi. Vor să ajungă la Ailesse. 

Mă ridic în picioare și o iau la fugă pe trepte. 

O să mă lupt cu toate sufletele de pe cele o sută șaizeci și șapte 
de trepte, dacă va fi nevoie. 


O să ajung la Ailesse înaintea lor. 


21 
Ailesse 


APA DE PE POD ÎI AJUNGE MAMEI PÂNĂ LA GAMBE. 
Ni se intersectează fugitiv privirile în timp ce luptă cu trei suflete 
odată. Se chinuiește să ajungă la mine — la fluierul de os —, dar e 
abia la jumătatea podului inundat. 

În stânga mea se ridică peste faleză o lumină cbazoure — un băr- 
bat cu capul ras și un lanț în jurul gâtului gros. Ajung la el dintr-un 
salt și îl izbesc în cap cu călcâiul. I se desprind degetele de pe pe- 
retele calcaros și cade în gol. Mi-aș dori să am aripi, ca să zbor îm- 
preună cu el. Trebuie să cobor pe țărm și să-i dau mamei fluierul, 
ca să pună cumva capăt haosului. Dar zeci. de suflete se războiesc 
între noi și continuă să avanseze spre mine. 

O femeie urcă pe faleză în dreapta mea. Se oprește pe iarbă și 
se ridică în picioare. Mă pregătesc să atac, dar nu văd să aibă vreun 
lanţ pe ea. 

— Ajută-mă! îmi cere, strângându-și rochia largă în drep- 
tul pântecului, și fuge spre mine. Nu vor să mă lase să-mi văd 


copilașul. 

Lacrimi străvezii îi curg pe obraji. 

— Vreau să merg înapoi. N-am apucat nici să-l țin în braţe. 

Mi se strânge inima. E limpede că a murit la naștere. 

— Îmi pare rău, dar nu-ţi pot da viața înapoi. 

— Te rog! mă imploră și cade în genunchi. 

Un bărbat lat în umeri vine în fugă spre mine din spate. N-am 
idee de unde a apărut. Poartă o uniformă plină de lanțuri. Un 
soldat, antrenat să lupte. 

— Am ucis în numele regelui! strigă el. Nu mă puteți trimite 
în Infern! 

— Dacă zeii te-au însemnat cu lanţuri, înseamnă că ai ucis din 
plăcere. 

Se năpustește spre mine, cu un mârâit feroce. Mă îndepărtez de 
femeie, dar mă prinde de rochie. Îmi pierd echilibrul și bărbatul 
îmi trage un pumn în falcă. Scot un geamăt de durere. Înlănțuitul 
mă prinde de braț și mă trântește la pământ. Mă rostogolesc până 
la marginea falezei. 

Ailesse! 


Imi tresare inima-n piept. Bastien. Pare speriat. N-am nevoie de 


ajutorul lui. 

Fac un salt înapoi și mă feresc de pumnul Înlănțuitului. Tabăr 
cu capul în pieptul lui și-l împing până pe buza falezei. Se prop- 
tește cu picioarele în pământul calcaros. O ploaie de pietricele țâș- 
nește din marginea stâncii. Mă apucă de umeri și își lasă greutatea 
pe mine. E puternic, dar nu se măsoară cu un rechin-tigru. Pot să-l 
împing în hău. Dar, dacă fac asta, e posibil să mă tragă după el. 

Reușesc să-mi eliberez un braţ. Scot cutitul lui Marcel de la 
cingătoare. Cu un strigăt de efort, îl înjunghii pe soldat în piept. I 
se bulbucă ochii de durere. Dacă era viu, lovitura l-ar fi ucis. 

La fel l-aş fi ucis pe Bastien pe podul ritualic. 


Imi stăpânesc greața. Asta nu e crimă. 

Cum ar fi fost ritul de trecere. 

Mai scot un țipăt, de data asta plin de furie. Îl înjunghii din 
nou pe Înlănţuit, dar el mă strânge și mai tare. Împlânt cuțitul și 
strig. Încerc să-mi stăpânesc gândurile trădătoare — imaginea lui 
Bastien dacă i-aș fi făcut așa ceva. 

Nu ţâșnește niciun strop de sânge din corpul Înlănţuitului, ori- 
cât de adânc aș înfige lama cuţitului. ÎI rănesc, dar nu-l scot din 
luptă. 

— Dă-i drumul fetei! strigă femeia Slobodă și se repede la el. 
Am nevoie de ea ca să... 

Scot un geamăt în momentul în care soldatul o aruncă în gol, 
dar n-am timp să-i plâng de milă. Profit de neatenția lui și mă 
smulg din strânsoare. Întind un picior și mă răsucesc. Lovitura se 
abate asupra lui ca un ciocan și îl zboară de pe faleză. 

Nici nu apuc bine să mă întorc, că mă trezesc cu altcineva lângă 
mine. Aceasta nu emană lumină chazoure. E vie. 

Agit cuțitul spre ea, în semn de avertisment. Ea, spre deosebire 
de morţi, poate sângera. 

— Nu te amesteca, Jules! 

— În ce să nu mă amestec? întreabă și se uită în jur cu ochi 
mari. Ce sunt vocile astea? Cu cine te lupți? 

Ştie foarte bine — le-am explicat totul răpitorilor mei când 
eram în catacombe —, dar nu vrea să creadă. 

— Cu morții. 

Înghite în sec și aruncă o privire pe plajă, ținându-se cât mai 
departe de marginea falezei. Ochii lui Jules nu percep culoarea 
chazoure a sufletelor, dar le aude urletele furibunde și vede treizeci 
și patru de femei care înfruntă o armată invizibilă. 

O las să-și revină din uluială și mă uit în spatele ei. La mai 
puțin de cincizeci de metri distanţă licărește o lumină palidă și 


mortală, scoțând la iveală doi bolovani. Să fie oare intrarea pe 

treptele ascunse? În scurt timp, alți morți vor apărea de acolo, 
adăugându-se la numărul celor care se cațără pe stânci. Trebuie 
să-i fac pe răpitorii mei să plece de-aici. Trebuie să ajung la mama. 

ÎL simt pe Bastien că se apropie și mă răsucesc în partea cealaltă. 
În lumina lunii, frumusețea lui frustă e răscolitoare și impresio- 
nantă, un cântec de sirenă în sine. Mă trece un fior de căldură, dar 
îl fixez cu o privire severă. 

— Nu trebuia să vii aici. 

O să moară pentru că și-a băgat nasul unde nu-i fierbe oala. 

— Nici tu nu trebuia să fi plecat, răspunde și se uită în jur. 
Eram feriți de primejdii în catacombe. 

Își bate joc de mine? Mi-a răpit Lumina. Mi-a luat oasele de 
har. E ca și cum mi-ar fi scos un organ vital. 

— De-asta ai venit după mine? Ca să mă ferești de primejdii? 
replic și mai arunc o privire spre bolovani. 

Dacă o iau la fugă până la trepte, poate o să am de înfruntat 
mai puțini Înlănțuiți. 

— Vrei să mă aperi sau să mă omori? întreb și mă uit la cuțitul 
grosolan pe care-l strânge în mână. 

— Bună întrebare, intervine Jules, dezlipindu-și pentru câteva 
clipe ochii de la vuietul crescând al morților. 

Bastien strânge din fălci. 

— Tu nu m-ai omori, dacă ai avea ocazia? 

— Cu mare plăcere, răspund, dar îmi piere orice convingere 
sub dogoarea adevărului dintre noi. 

Inima îmi bate cu putere. Știe că i-am cruțat viața când am 
fugit. Așa cum și el a cruțat-o pe-a mea când am căzut în groapă. 
Dar ne schimbă asta în vreun fel soarta? 

— Toată viața m-am pregătit pentru momentul acesta. N-am 
nevoie să mă aperi. 


Nu pare foarte convins. 

— De ce răsună și mai tare țipetele? Podul terestru a dispărut. 

Îmi îngheață inima. Mă răsucesc. Podul sufletelor s-a scufun- 
dat atât de mult, încât nu mai stă nimeni pe el. Mama se luptă cu 
doi Înlănțuiți în apa mică de la mal. Poate reușesc să-i arunc fluie- 
rul. Poate nu-i prea târziu. Dacă nu ridică Porțile astă-seară, avem 
de așteptat o lună, până la următoarea lună nou. 

O mână strălucitoare se agaţă de marginea stâncii. O mână 
de femeie, foarte aproape de Bastien. Încheieturile ei chazoure sunt 
încătușate. 

— La o parte! strig și întind mâna spre Bastien. 

Jules se aruncă peste mine. Mă contorsionez, ca să mă feresc din 
calea ei, dar nu la timp. Îmi smulge fluierul de os de la cingătoare. 

Scot un icnet. 

— Dă-mi-l înapoi! 

Femeia Înlănţuită urcă pe faleză. Părul îi strălucește de neste- 
mate. N-am timp de pierdut. 

— Te rog, Jules! Nu înţelegi cât de important e! 

— L-a ademenit pe Bastien la tine, iar acum a chemat morții. 
E demonic și trebuie distrus. 

Dă brațul pe spate, ca să-l arunce în mare. 

— Stai! strig și mă grăbesc să-i explic. Mama are nevoie de el. 
Atunci când cânți altă melodie la el, se deschid Porțile Vieții de 
Apoi — Paradisul și Infernul, sau cum vrei tu să le numești. 

— E un fel de cheie? întreabă Marcel, alergând ușor către noi. 
Poate ajută și la ruperea legăturii de suflet. 

Asta e ultima dintre grijile mele. 

— Dacă morţii nu pot traversa podul, nu pot părăsi această 
lume. 

— N-o să părăsesc în veci lumea asta, zice femeia Înlănţuită și 
își desface panglica de catifea de la gât. Nimeni nu pune mâna pe 
bogățiile mele. 

Jules se albește la față. Se uită la Bastien. 

— Ai auzit? întreabă, cu vocea gâtuită. 

Bastien leagănă calm din cap. 

— Nu arunca fluierul. 

Femeia nici nu-i bagă în seamă. Întinde panglica în mâini. 

Jules bagă fluierul în buzunar. 

— Bine. Atunci să ne ducem planul la capăt, spune ea și în- 
vârte cuțitul între degete. Hai odată, Bastien! 

Bastien se întunecă la față, dar observ că îi tremură mâna în care 
ține cuțitul. Vine spre mine împreună cu Jules. N-au de unde să 
știe că între ei se află Înlănţuita. 

Fac câțiva pași în spate, ca să am mai mult loc. Mă descurc cu 
patru oameni. 

Marcel se retrage în altă direcție. 

— Cuţitul meu e la Ailesse, le atrage el atenția. 

Jules îi aruncă o privire îngrijorată. 

— Stai pe-aproape, ai auzit? Nu știm ce... 

Marcel se îndepărtează grăbit. 

— Așteaptă, Marcel! 

Au rămas trei oameni. Cu atât mai bine. 

Jules se uită la mine și scrâșnește din dinți. Ea atacă prima. Nu 
mă surprinde. Când întinde cuțitul spre mine, fac un salt în aer și 
mă răsucesc pe deasupra ei. Mă mișc atât de rapid, încât o tai pe 
braț înainte să apuce să reacționeze. Scoate un șuier și se întoarce 
spre mine. Încearcă să mă înjunghie de trei ori, în locuri în care 
nu-mi poate pricinui moartea, dar atacurile ei sunt ușor de parat. 
Luptă exact ca Bastien, la Castelpont. 

El stă deoparte, cu o cută adâncă între sprâncene. Ezită sau 
caută o cale de a interveni? 

Scânteieri de chazoure explodează deasupra falezei, asemenea 


unor sori gemeni. Apar încă doi Inlănțuiți. Nu sunt la fel de 

discreți ca femeia gătită cu bijuterii. Imediat ce se ridică în pi- 
cioare, o iau la fugă spre mine, dar le stă Jules în cale. 

— Fereşte-te! 

Nu mă ascultă. Unul dintre Înlănțuiți — un bărbat — o apucă de 
talie și o aruncă din drum. Jules ţipă și zboară câțiva metri, înainte 
de a se prăbuși pe pământ. Înlănţuitul vine spre mine. Mă pregă- 
tesc să lovesc, dar ceva mă împiedică. Nu pot să respir. Femeia 
Înlănţuită mi-a prins panglica de catifea în jurul gâtului. Mă sufoc 
și mă zbat, în vreme ce bărbatul îmi trage pumni în abdomen. 
Durerea este atât de intensă, încât închid ochii. Simt un al treilea 
Înlănţuit care ne dă târcoale ca vultur. 

Îmi tremură vederea când deschid ochii. ÎL văd intermitent pe 
Bastien. Încearcă să ajungă la mine, fluturând orbește cuțitul prin 
aer. Nu mă poate răpi, dacă mor. 

Nu poate trăi, dacă mor. 

Nu-i pot duce fluierul mamei, dacă mor. 

Gândeşte, Ailesse! Dar creierul mi-e încețoșat din cauza lipsei de aer. 

Mă sprijin de femeie, ca să-mi țin echilibrul. În momentul în 
care se repede și cel de-al treilea Înlănțuit spre mine, ridic ambele 
picioare și îl izbesc cu toată forța. Cade pe spate și alunecă pe iarbă. 

Îmi aduc aminte că am cuțitul. Printr-o minune, nu i-am dat 
drumul din mână. Proptesc călcâiele în pământ și întind mâna 
peste umăr. Îi fac femeii o tăietură la încheietura stângă, apoi la 
dreapta. Îmi dă drumul, cu un urlet sălbatic. lau o gură de aer și o 
îmbrâncesc în cel de-al treilea Înlănţuit, împiedicându-l astfel să 
mă atace. Înainte ca cele două suflete să se dezmeticească, fac un 
salt, întorc cuțitul cu tăișul în jos și mă prăvălesc peste amândoi. Îi 
rănesc zdravăn și țâşnesc spre intrarea care duce la trepte. 

Nu ajung prea departe. Printre cei doi bolovani dau năvală trei 
Înlănţuiți. O secundă mai târziu, apar încă doi. Mă opresc și o iau 
în cealaltă direcție. 

Bastien mă prinde din urmă. Nu încearcă să mă atace în mo- 
mentul în care încremenesc la vederea mulțimii de suflete care se 
revarsă pe platformă. Ia o poziție defensivă, spate în spate cu mine. 

— Unde sunt? mă întreabă, cu cuțitul în mână. 

— Peste tot, îi răspund, clătinând deznădăjduită din cap. 

Încă cinci Înlănțuiţi se ridică în picioare, după ce urcă pe faleză. 
Cu doi m-am luptat deja — soldatul și bărbatul ras în cap. Se uită la 
mine cu ochii lor chazoure. Nu-i interesează nici Jules, nici fluierul; 
pe mine mă vor. Eu am cântat cântecul sirenei. 

Am de-a face cu forțe magice pe care nu le înțeleg. Dar dacă un 
cântec a reușit să mă lege de Bastien, cum o să se răsfrângă asupra 
mea și a morților? 

Morţii înaintează spre noi cu pași tot mai repezi. 

— Mani! 

Strigătul meu disperat cutremură aerul. Înlănțuiţii nu pot fi 
uciși, ci doar călăuziți. Toate aceste strădanii sunt zadarnice. Dacă 
nu-i duc fluierul Odivei cât mai curând, va trebui să vină ea și să-l 
ia de la Jules. Mă uit după ea, dar n-o zăresc în furnicarul de suflete. 

— Ne-au înconjurat din toate părțile, Bastien. Sunt prea multi. 

Simt cum își încordează mușchii spatelui. 

— Cum trecem de ei? 

Mă uit la cercul care se strânge în jurul nostru. 

— Nu cred că putem. Stai aproape de mine! 

— Nu plec nicăieri. 

— Îți spun eu când să ataci. 

— Sunt pregătit. 

Înlänțuitul ras în cap mă atacă primul. Femeia cu panglica de 
catifea sare la Bastien. 

— În stânga! îi strig și agit cuțitul prin faţa bărbatului. 

Bastien lovește orbește, iar peste toate răsună vocea răgușită a 


lui Jules. 

— Lăsați-i în pace! Pe mine mă vreți. 

O văd, în sfârșit, cocoțată pe un bolovan izolat, la câțiva metri 
de noi. Din coada împletită i s-au desprins câteva șuviţe aurii. În 
mâna dreaptă ţine fluierul de os. 

— Fluierul e la mine și cu el vă trimit în iad! 

Merge la cacealma, dar cei doi Înlănţuiți se opresc. Chazoure-ul 
sticlește în momentul în care și alte suflete îi aruncă priviri confuze 
lui Jules. Bastien ridică din sprâncene. 

— Ce te-a apucat, Jules? 

— Fugiţi! strigă ea și sare de pe bolovan. 

O ia la fugă pe platou, îndepărtându-se de marginea falezei. 

Jumătate dintre Înlănțuiţi se țin după ea. 

Bastien oftează adânc. 

— Merde! exclamă și țâșnește pe urmele ei. 

Fug și eu. Inima îmi bate într-un ritm infernal. 

— Vino înapoi! îi strig lui Jules. 

E drept că ne-a salvat, dar nu trebuie să plece cu fluierul de aici. 
E singurul lucru care-i mai poate opri pe Înlănțuiţi. 

Jules nu dă semne că m-ar fi auzit. Aleargă și mai repede, ca să 
n-o ajungă Înlănțuiții. Marcel e la mică distanță în fata ei. Părul 
ciufulit îi flutură în vânt. Până la urmă, vor obosi amândoi, dar 
energia Înlănţuiților e inepuizabilă. 

Sufletele care nu se țin după ea ne urmăresc pe mine și pe 
Bastien. 

— Atenţie! îl avertizez, în momentul în care unul vine spre el. 

ÎL prind de mână pe Bastien și-l trag din calea acestuia. Gonim 
mai departe, ținându-ne unul de celălalt. Își schimbă direcția 
după mine. 

— Ai grijă în dreapta! îl previn. 

Flutură cuțitul și mai brăzdează un Înlănțuit peste piept. 

— A murit? întreabă Bastien, uitându-se înapoi. 

— Era deja mort. 

— Ai dreptate, zice și mă strânge și mai tare de mână. 

Doi Înlănţuiţi ne atacă din ambele părți. 

— Fereste-te! tip. 

Bastien se lasă la pământ și evită un pumn violent. Mă rosto- 
golesc peste spatele lui și împlânt cuțitul în coastele unuia dintre 
bărbați. Mă răsucesc după celălalt, dar Bastien i-a spintecat deja 
picioarele. ÎI trântește la pământ cu piciorul și se retrage. 

Ne apucăm iar de mâini și continuăm să fugim. Întore privirea 
și o caut pe mama pe faleza tot mai îndepărtată. Sau pe Sabine. 
Sau orice altă Călăuză. Dar nu văd decât platoul înverzit, scânte- 
ind în chazoure-ul morților. 

Trebuie să-i opresc înainte să ajungă la Jules și Marcel — și apoi 
să se împrăștie în toată Gallia de Sud. 


Trebuie să pun mâna pe fluier. 


28 
Sabine 


MĂ ARD MUȘCHII PICIOARELOR CÂND MĂ APROPII 
de capătul treptelor. Am înfruntat și am depășit deja doi Înlănţu- 
iți, dar mai sunt cel puțin cinci înaintea mea. În sfârșit sunt destul 
de aproape de unul dintre ei și-l pot ataca. 

Ridic toiagul, ca să-l lovesc, dar cineva mă prinde de rochie din 
spate. Învârt toiagul, dar culoarul e prea îngust. Toiagul se izbește 
de peretele calcaros cu un trosnet puternic. Dau instinctiv din pi- 
cioare, ca să mă descotorosesc de Înlănțuita agățată de mine. Apoi 
observ că nu poartă lanţuri. E o fată, nu mai mare de doisprezece 
ani, cu zulufi chazoure. 

Se uită la mine cu ochii mari în momentul în care se prăvălește 
pe treptele abrupte. Mi se strânge inima. 

— artă-mă! 

Cobor trei trepte după ea și mă opresc. Am rănit-o, dar n-o să 
moară. Nu pot spune același lucru și despre Ailesse. 

Mă întorc, dar ceilalți Înlănţuiți au dispărut deja. Urc în goană 
și ultimele trepte și mă strecor prin deschizătura îngustă dintre 

bolovani. Odată ajunsă în vârf, rămân cu gura căscată. Faleza e 
învăluită în chazoure. Sunt cel puțin douăzeci de morţi acolo. Ma- 
joritatea Înlănţuiți. Unii se bat între ei, alături de câțiva Slobozi. 
Ceilalți se retrag de pe faleză. 

Îmi regăsesc speranța, până când o văd pe Ailesse în zare. Părul 
arămiu îi flutură în timp ce aleargă tot mai departe de mine. Su- 
fletele n-o lasă în pace. Jumătate se țin după ea, iar ea fuge după 
celelalte. 

Dau s-o strig, dar am gâtul uscat. Îmi concentrez toată atenţia 
asupra el. Înlănțuiţii care o urmăresc se dau la o parte cât să observ 
că mai e cineva cu ea. Bastien. Se țin de mâini, unde mai pui! 

Mă clatin pe picioare. Mă ia ameteala. Nu pricep nimic. Ai- 
lesse a fugit de Bastien ca să vină aici și să aducă fluierul de os. 

Sau mă însel eu? 

Aleargă împreună cu el, nu e târâtă cu forța. Pare chiar că ea 
l-ar conduce. 

E normal. Doar ea vede morții. lar dacă morții îl ucid pe Bas- 
tien, moare și ea. Fuge cu el, fiindcă așa are mai mari șanse să scape 
cu viaţă de Înlănţuiți. Dar asta nu explică de ce îi urmărește pe unii 
dintre ei. 

Nu contează. Oricum ar fi, Ailesse are nevoie de ajutor. 

Are nevoie de mine. 

Gonesc după ea și urlu în clipa în care un suflet îmi șfichiuiește 
braţul. Își folosește lantul lung drept bici. Lovitura îmi zboară 
toiagul din mână. 

Mă ţin de braţ și fac un pas înapoi. Bărbatul mă atacă din nou. 
Rotește lanțul pe deasupra capului. N-am nicio armă la îndemână 
ca să-l blochez. 

Lanţul se abate asupra mea. Mă las la pământ, cu mâinile peste 
cap, ca să mă protejez. Nu mă lovește nimic. Ridic ochii și înmăr- 


muresc. O văd pe Odiva. E udă pe rochie. Părul ei de abanos se 

unduiește ca un foc negru. Lanţul bărbatului e încolăcit pe toiagul 
ei. Cu o forță uluitoare, îl aruncă de pe faleză. 

O privesc năucită când mă ajută să mă ridic. 

— Ai pățit ceva? 

Clatin din cap și oftez. 

— Nu, dar Ailesse... A prins-o din nou Bastien. 

Pe chipul Odivei apare o grimasă fugitivă în timp ce se uită 
peste platou. În clipa în care-o observă, se crispează și încleștează 
pumnii. Privirea ei dușmănoasă îmi îngheață sângele în vene. 

Pernelle se apropie în fugă de noi. 

— Ai văzut-o, Matrone? Ailesse trăiește! 

În sfârșit, mă simt mândră că nu mi-am pierdut nicio clipă 
speranța. 

Odiva își fereşte privirea. 

— Se vede treaba că a scăpat cu viață din groapă. 

— Și iubitul ei a scăpat, spune Pernelle și face un pas în spate. 
Parcă ziceai că a murit odată cu ea. 

Odiva ridică din sprâncenele ei negre. 

— Sunt la fel de surprinsă ca tine. 

Pernelle se uită îngrijorată după Ailesse. 

— Trebuie s-o salvăm înainte ca băiatul s-o ducă iar în 
catacombe. 

— Sau s-o omoare Înlănţuiții, adaug, speriată de numeroasele 
suflete care se perindă pe lângă noi. 

Odiva strânge din buze. 

— Cheamă-le și pe celelalte, Pernelle! Unele sunt destul de 
rapide să se întreacă cu morţii. Spune-le să lase lupta și să fugă 
după fiica mea. Cel mai important e să recuperăm fluierul de os. 

— Și s-o salvăm pe Ailesse, adaug. 

Odiva trage aer în piept și-mi aruncă o privire grăbită. 

— Bineînţeles. 

— Ce facem cu băiatul? 

=] prindeți, dar nu-l omorâţi. Ailesse trebuie să-l ucidă cu 
mâna ei. 

Strâng în mână mânerul cuțitului ritualic al prietenei mele. 

Pernelle face o plecăciune și se duce să îndeplinească ordinul 
Odivei. 

Dau să pornesc după Ailesse, dar Odiva mă apucă de braţ. 
Degetele ei sunt neliniștitor de rigide. 

— Așteaptă! 

— Se îndepărtează prea mult, spun și mă zbat să scap din 
strânsoare. 


Îti poruncesc să nu te amesteci, Sabine! 

Îmi ard obrajii. 

— De ce? 

De ce nu aleargă ea după Ailesse? Odiva e mai rapidă și mai 
puternică decât oricare dintre noi. 

Văzând că la matrone nu-mi răspunde, mă întorc spre ea. Privi- 
rea ei rece e ațintită asupra unui punct din nord. Îmi încordez cât 
pot de mult vederea de rândunică de noapte și disting o siluetă de 
animal în zare. E posibil să fie un lup. 

— E un semn, Sabine, rostește Odiva cu nețărmurită evlavie. 

Ce tot spune? De ce pierdem timpul când Ailesse are nevoie 
de noi? 

— Un semn de la cine? 

— De la un zeu, răspunde Odiva și strânge în pumn craniul 
de păsare cu rubin. 

Mi se face pielea de găină. 

— Mi-a acceptat jertfele, murmură, parcă uitând să sunt și eu 
acolo. Îmi mai dă o șansă să readuc... Dar trebuie s-o fac așa cum 
vrea el. 

— Ce anume să faci? întreb. 

Mi se pune un nod în stomac în momentul în care peste chipul 
Odivei se lasă o mască rece și înverșunată. Ultima dată când i-am 
văzut această expresie a fost când ne-a anunțat că a murit Ailesse. 

Mă încrunt și studiez mai bine animalul din zare. Are coada 
și labele mai scurte decât ale unui lup obișnuit. De asemenea, are 
trunchiul mai lung și botul mai ascuţit. 

— Mi se pare mie sau e... 

— Darul lui Tyrus pentru noi, spune Odiva și faţa de o fru- 


museţe gravă i se luminează de un zâmbet larg. E șacalul lui auriu. 


Bastien 


MÂNA CALDĂ A LUI AILESSE SE LIPEȘTE DE-A MEA ÎN 
timp ce alergăm spre pădurea de la marginea platoului. 

— Câţi morţi mai sunt în spatele nostru? întreb. 

Le aud tropăitul, mârâiturile și urletele sălbatice tot mai aproape. 

O șuviţă de păr arămiu îi flutură lui Ailesse peste faţă când 
întoarce capul. 

— Cel puţin douăzeci. Toţi Înlănţuiți. Nu ştiu ce s-a întâm- 
plat cu restul. 

— Înlănţuiți? întreb, gâfâind de oboseală. 

Ailesse nu pare deloc istovită. 

Clatină din cap. 

— Îți explic mai târziu. 

Ocolim un copac gros. 

— Psst! 

Marcel ne face semn cu ambele mâini. E în spatele unui dâmb 
pietros din dreapta noastră. 


Mă uit la Ailesse. Se mai uită o dată în jur și scutură din cap. 

— Hai repede, până nu ne văd! 

Fugim spre dâmb. În cealaltă parte a lui e o cornișă cu o mică 
gaură în pământul de dedesubt. Marcel se pitește în ea, după care 
venim și noi. E și Jules acolo. Sunt înghesuit între ea și Ailesse. 

Hoarda de morți se aude tot mai aproape. Ailesse duce un 
deget la buze. Așteptăm într-o tăcere înfrigurată să treacă pe lângă 
noi. În urma lor răsună voci de femei, care strigă de parcă i-ar 
urmări. După alte câteva clipe, Ailesse ne face semn că suntem în 
siguranță. 

— Ce palpitant! oftează Marcel. 

— Prea palpitant, spune Jules. 

— Ne-ai salvat viaţa mai devreme, îi spun lui Jules, înghion- 
tind-o cu umărul. Dar să nu-ţi imaginezi că m-am bucurat. Pro- 
mite-mi că nu mai faci așa ceva. Am crezut că o să vă spintece 
morţii pe amândoi. Trebuie să recunosc totuși că ai dat dovadă 
de mare curaj. Nu m-aș fi așteptat la altceva din partea ta, Jules. 

E destul de întuneric sub dâmb, dar o văd mijind un zâmbet 
timid. 

— Şi tu ai fi procedat la fel... nu-i așa? întreabă ea cu voce 
nesigură. 

Scot un pufnet. 

— Mai întrebi? 

— Nu-i nevoie s-o mai ţii de mână pe Ailesse, spune ea după 
câteva clipe. 

Schimb o privire cu Ailesse și ne dăm drumul la mâini în ace- 
lași timp. A mea se răcește brusc. 

— Unde-i fluierul, Jules? întreabă Ailesse. 

— E... în siguranță, răspunde Jules. 

Am un nod în stomac. Ceva nu e în regulă. Îmi dau seama după 
figura disperată, dar hotărâtă a lui Jules. 


— Ce-ai de gând să faci? 

Jules înghite în sec. 

— Ce nu ești tu în stare, Bastien. 

— Jules... 

Vocea lui Ailesse tremură amenințător. 

— Fluierul ăsta e singura armă a mamei împotriva morților. 
Dă-mi-l! 

— O să ţi-l dau, răspunde Jules, trăgând aer în piept. După 
ce-mi dai toate oasele tale de har. 

— Poftim? face Ailesse și simt cum i se încordează mușchii 
piciorului lângă mine. Cred că glumești! Morții vor ataca Dovrtul, 
dacă nu-i oprește nimeni. Da-mi fluierul imediat! 

— Nu vreau! 

Într-o clipă, Ailesse se ridică pe vine și se repede la Jules. Jules 
îi ghicește intenția și ţâșnește din gaură. Schimb o privire mirată 
cu Marcel și sărim să le despărțim. 

Ailesse a țintuit-o deja pe Jules la pământ. 

— Unde l-ai ascuns? 

O zgâlțâie cu putere, dar Jules se încăpățânează să nu scoată o 
vorbă. 

— Spune-mi unde e! se răstește Ailesse, îndreptându-și privi- 
rea furioasă către Marcel. 

Băiatul înlemnește, pe jumătate în gaură, pe jumătate afară. 

— Am... am promis că nu spun. 

Ailesse strâmbă din buze. Se dă jos de pe Jules și sare la Marcel. 
Mă pun între ei și se izbește de mine. Cădem amândoi. Se ridică în 
genunchi și o apuc de umeri. 

— Stai puţin! 

Îmi dau seama că se poate smulge cu ușurință din mâinile mele, 
dacă dorește. 

— Haideţi să discutăm. 


— N-avem timp de discuții! 

— Atunci dă-mi oasele de har! zice Jules și se ridică în capul 
oaselor, cu părul plin frunze și rămurele. 

— E ca și cum mi-ai cere să-ți dau inima din piept, spune 
Ailesse, cu ochii mijiți. 

— Știu, replică Jules și-mi aruncă o privire îndurerată. Dar e 
singura cale de a-l apăra pe Bastien de tine. 

Mă uit șocat la prietena mea. 

— Ailesse putea să mă lase în mijlocul monștrilor invizibili. 
Ea mi-a salvat viața! 

— Da, ca să te omoare cum vrea ea — pe un pod, cu un cuțit 
ritualic, sau cum i-o cere tradiția lor. 

— Musai cu un cuţit special, încuviințează Marcel și își scu- 
tură praful de pe haine. 

Ailesse tresare și întoarce capul spre vest. 

— E un mort în apropiere, ne anunță și se așază în fața mea, 
ca să mă protejeze. 

Nu văd, nici nu aud ceva neobișnuit, dar o cred pe cuvânt. 

— Jules, dă-i afurisitul ăla de fluier înapoi! 

— Și pe urmă? mormăie Jules. Ai impresia că o să se predea 
de bunăvoie? 

— Nu știu, șoptesc. Situaţia s-a schimbat radical. Nu putem 
face un plan în pripă. 

— De la bun început, planul nostru a fost să ne răzbunăm. 

Un urlet înfiorător răsună la nici cincizeci de metri de noi. 
Ailesse înlemnește. 

— Ne-a văzut. 

Merde! 

Ailesse se duce fuga la Jules. 

— Te rog! Iau fluierul și fug cât mai departe de-aici. Sufletul 
o să se ia după mine, iar Bastien n-o să pățească nimic, spune și îi 


tremură sprâncenele. Niciunul dintre voi n-o să păţească nimic. 

— Deocamdată, zice Jules și întinde palma. Fluierul în schim- 
bul oaselor de har. Ți le dau înapoi după ce aflăm cum rupem 
legătura de suflet. 

Ailesse nu-i dă atenție. Se întoarce la dâmb și scormonește în 
gaura de sub el. 

Mortul mai scoate un urlet. E la treizeci de metri acum. Scot 
cuțitul. 

— Hai să mergem! Ne întoarcem mai târziu după fluier! 

— Nu! insistă Ailesse, căutându-l cu disperare. 

Sapă prin iarba din jurul dâmbului. 

Încă două urlete. Acestea vin dinspre est. Inima îmi bate nebunește. 

— Ne împresoară! 

— Nu pot să-l las aici. 

Răgetele morților se apropie tot mai mult. Jules se postează în 
faţa lui Marcel. 

Ailesse lovește în pământ cu piciorul și scoate un strigăt de 
frustrare. 

Jules face semn spre un loc între ea și Ailesse, la patru metri 
distanță. 

— Aruncă oasele acolo și-ți aduc fluierul! 

Ailesse strânge din buze. Se uită spre vest și spre est. Morții 
trebuie să apară din clipă-n clipă. 

— Nimeni nu se atinge de oasele mele până când nu primesc 
fluierul. Ne-am înțeles? 

Aproape că îi ghicesc gândurile. Le recuperez imediat. Nu e impo- 
sibil. E rapidă chiar și fără haruri. 

— De acord, spune numaidecât Jules. Aruncă-le! 

Ailesse închide ochii. Murmură ceva despre Elara. Își scoate 
o punguţă de la gât și o aruncă pe jos. Se observă imediat că i-au 
slăbit forțele. Îi cad umerii. I se încrețeşte fruntea. Dar se ţine încă 


semeaţă. 

— Fluierul. Hai mai repede! 

Jules îl scoate din cizmă. Fac ochii mari. Ailesse scoate un șu- 
ierat de furie. A fost la Jules de la bun început. 

Un urlet gâjâit îmi sparge timpanele. Mortul. E aici. Sar în faţa 
lui Ailesse și flutur orbește cuțitul. Nu lovesc nimic. Ailesse agită 
frenetic pumnii prin aer. Se izbesc de o forță invizibilă, dar asta 
nu-l oprește pe mortul pe care nu-l văd. Ailesse zboară cât colo ca 
o păpușă de cârpă. 

Mă duc repede lângă ea. E întinsă pe spate. Se uită la mine și 
clipește buimăcită. 

— Nu-i mai văd, spune. 

— Pe morți? 

Încuviințează din cap. 

Are nevoie de oase și de fluier. Mă reped să iau punguța, dar a 
dispărut. Jules și-o leagă la gât. Îi tremură bărbia. 

— Pentru tine fac asta, Bastien. 

— Ce anume? întreb, încruntat. 

Ailesse ţipă și se zvârcolește pe jos. Mortul e peste ea. Mi se 
strânge inima. Alerg într-acolo și orbecăi în căutarea bărbatului. 
Reușesc să-i dau brânci, dar, o secundă mai târziu, mă lovește vio- 
lent în abdomen. Mă chircesc de durere și tușesc. 

Jules se trage înapoi, cu mâna pe braţul fratelui ei. 

— Împreună cu Marcel, o să descopăr cum să rup legătura 
de sânge. 

Își mușcă buzele și se uită la fluierul din mână. 

— Îmi pare rău, continuă Jules, dar a zis că e posibil să avem 
nevoie de el. 

Scot un geamăt. 

— Jules... 

— E singura cale de a te salva. Ești mult prea îndrăgostit de ea, 


Bastien, spune îngândurată. O să te căutăm imediat ce aflăm ceva. 

Îi arunc o privire deznădăjduită lui Marcel, dar băiatul lasă 
ochii în pământ. 

Fug amândoi. 

Mă ridic în picioare. 

— Staţu! 

Cineva se năpustește asupra mea din cealaltă direcție. Invizi- 
bil. Tot un mort. Mă iau la trântă cu el — sau cu ea, nu-mi dau 
seama — și reușesc să-l tai pe braț. Creatura scoate un țipăt și-mi 
dă drumul. 

— Lăsaţi-i în pace! strigă Jules spre atacatorii noștri. 

E la câțiva metri de noi. Agită fluierul și aleargă împreună cu 
Marcel. 

— Pe mine mă vreți! 

Tropăitul pașilor se ia după ei. Mă trece un fior rece. Se repetă 
povestea. 

— Fugi, Bastien! Ia-o și mergeţi în catacombe! îmi strigă Jules 
peste umăr. 

Ailesse nu mai mișcă. Pleoapele îi tremură ușor și se închid. 
Zace fără viaţă. 

Merde! 

Mă las în genunchi, mă aplec peste ea și o iau în brațe. Capul îi 
atârnă moale la gâtul meu și îi simt respirația caldă pe piele. Scot 
un oftat de ușurare. E vie, dar are un ditamai cucuiul la spatele 
capului. Probabil s-a lovit când a trântit-o mortul. 

O strâng la piept și mă ridic în picioare. Alerg cât pot de re- 
pede — enervant de încet —, dar, din fericire, urletele sinistre au 
încetat. Deocamdată, morții au plecat. 

Mă grăbesc după Jules și Marcel, dar le pierd repede urma. Nu 
mă îndrept spre intrarea în catacombe din râpă. N-o să-mi găsesc 
prietenii acolo și nici nu vreau s-o duc pe Ailesse într-un loc unde 
Jules o poate găsi cu ușurință. În cazul în care Jules găsește o cale 


de a rupe legătura de sânge, o să încerce s-o omoare pe Ailesse. 

Ce-i în mintea ta, Bastien? Fata asta a vrut să te ucidă! 

Nu mai știu ce vreau în momentul ăsta, dar sigur nu s-o rănesc 
pe Ailesse. 

Orașul e încă adâncit în beznă când trec de zidurile lui. Mă 
dor toţi mușchii, dar merg mai departe, parcă mânat de o energie 
nebună. Ailesse e tot fără vlagă în brațele mele, dar începe să-și 
vină în fire. 

— Chazoure... Nu-i mai văd, mormăie fără încetare. 

Cuvântul trebuie să aibă legătură cu fantomele cu care ne-am 
luptat astă-seară. Încă n-am apucat să meditez la toate întâmplările 
ireale prin care-am trecut. 

Alerg de pe o străduță pe alta. Tresar la fiece foșnet sau șoaptă. 
Tot aștept să mă atace un inamic invizibil. Trebuie s-o duc pe 
Ailesse la adăpost. 

Într-unul dintre cartierele sărace, clopotnița părăginită a Cha- 
pelle du Pauvre — Biserica Săracilor — se chinuiește să ajungă la 
cer. Biserica săracilor abia mai stă în picioare și e rareori folosită. 
O strâng bine pe Ailesse și intru degrabă. Ajunși într-o firidă din 
spatele altarului, trag covorul ros de molii de pe podea. Dedesubt e 
o trapă. O deschid. O las pe Ailesse în picioare, ținând-o cu o mână 
de mijloc ca să nu cadă, și o ajut să coboare pe scara șubredă. 

— Ce se petrece? 

Se clatină pe picioare. Ai zice că trupul ei n-a resimțit deloc 
efortul depus astă-seară, până când nu și-a pierdut oasele de har. 

— Ne întâlnim și cu Jules? Îmi trebuie fluierul. Mama... 

Se ține cu mâinile de cap și se chinuiește să stea dreaptă. 

Ajungem în pivniţă și o ajut să ia loc pe o ladă. 

— Jules a fugit și cu fluierul, și cu oasele tale, îi răspund, strân- 
gând din dinți. Marcel e cu ea. 

Ailesse scoate un geamăt. 


— Dar morţii... 

— Vedem noi mai târziu ce facem cu ei. 

— Nu pot să stau ascunsă aici când știu că oameni nevinovați 
sunt în pericol. 

Dă să fugă spre scară. O prind și o trag înapoi. Încearcă să se 
opună, dar și-a epuizat toată forța. O așez la loc pe ladă. 

— Eşti rănită, Ailesse, și nu mai ai nici haruri. Astă-seară ne 
odihnim. Promit că mâine merg s-o caut pe Jules. Deocamdată, 
cred că Descântătoarele de Oase știu ce au de făcut cu morții. Nu 
e responsabilitatea ta. Nu-i pot închide undeva? 

Se lasă pe spate. 

— Nu știu. E posibil, răspunde și își îngroapă faţa în palme. 
Nu s-a mai întâmplat niciodată așa ceva. Cel puţin, nu de când 
m-am născut eu. 

Caut să-i spun ceva care s-o aline, dar mi-e mintea goală. Nici 
eu n-am mai trăit așa ceva. 

Bâjbâi după cutia cu iască pe care am ascuns-o aici. În cele din 
urmă, o găsesc la capătul unei etajere prăfuite și aprind un felinar. 
Lumânarea dinăuntru s-a topit aproape de tot. Trebuie să mai fac 
rost de altele, precum și de provizii. Nu mai țin minte câte lucruri 
am pus la păstrare în această ascunzătoare. Am petrecut mult timp 
aici când eram copil, înainte să-i cunosc pe Jules și Marcel. E sigurul 
loc despre care nu le-am vorbit niciodată, dar iată că l-am divulgat 
unei fete pe care o cunosc de doar câteva zile. O fată pe care îmi 
doresc cu ardoare s-o ţin în viață. 

Deschid o ușă care duce dincolo de pivniță. Ailesse se crispează 
când întind mâna spre ea. Ochii îi lucesc la flacăra lumânării. 

— Duce în catacombe? mă întreabă. 

Încuviințez din cap. Intrarea de la subsolul Chapelle du Pauvre 
a fost construită pe vremuri pentru familiile care nu-și permiteau 
locuri de veci la suprafață. Astfel, își aduceau morții aici și-i așezau 


în mormintele anonime din subteran. 

— Ştii tu vreun loc unde să fim mai feriți de morți? 

Clatină încet din cap. 

— Morţii refuză să creadă că sunt morți. lar catacombele toc- 
mai astea le-ar reaminti. 

Mă sprijin de tocul ușii. 

— Nu vor înceta să te caute. Ești ca un far pentru ei. 

Își frânge mâinile în poală și mă ţintuiește cu o privire atât de 
lungă, încât simt că îmi ard urechile. 

— Nu intru acolo ca prizonieră, îmi spune pe un ton ferm. 

Aș putea s-o forțez. Nu mai are strop de putere. Ar fi ușor s-o 
leg din nou. 

— Nici eu nu-ţi arăt ascunzătoarea de-acolo dacă mă omori, 
răspund. 

— Ti-am dovedit deja că n-am de gând să te omor. 

Oftez. 

— Nu te țin prizonieră, Ailesse. Dar trebuie să avem încredere 
unul în celălalt. 

Se foiește pe ladă. Rochia și vârfurile părului sunt încă pline de 
noroi cenușiu uscat. Nici eu nu sunt mai prejos. Am adus fostele 
catacombe cu noi. 

— De ce mă ajuţi? 

Ridic din umeri, ferindu-mă s-o privesc în ochi. 

— Dacă mori tu, mor și eu, am dreptate? Așa că trebuie să 
rămânem unul lângă altul. 

— Promiţi că o s-o cauţi pe Jules? 

— Promit. Îi cunosc toate ascunzătorile. 

Ailesse suspină. 

— Tot ce-ai văzut astă-seară — haosul și primejdiile — s-a în- 
tâmplat din cauză că mama a cântat cântecul sirenei la fluierul 
nepotrivit. Trebuie să-l recuperez pe cel bun până la următoarea 
lună nouă, altminteri... 

— Ştiu. 

Și eu vreau ca mortii să fie călăuzitți. 

Ailesse își mușcă buza de jos. E uscată și crăpată. I-oi fi dat 
destulă apă să bea cât am ţinut-o închisă în camera din catacombe? 
Îi privesc încheieturile învinețite din cauza funiilor cu care am 
legat-o. 

Are toate motivele să mă urască. 

— Bine, hotărăște ea. Merg cu tine. 

Mă trece un fior răcoros prin tot corpul. De ușurare? Nici eu 
nu mă mai înțeleg. 

— Eşti în stare să te ţii pe picioare? 

— Așa cred. 

Îi întind mâna. În clipa în care ni se ating palmele, îmi tresare 
inima cu putere. Mă uit fugitiv în ochii ei ciocolatii. Sunt neliniș- 
titi, dar și calzi. 

Și neasemuit de frumoși. 

Îmi înghit nodul din gât și o conduc pe ușă, apoi printr-un tunel 


care duce la vizuina mea secretă din catacombe. 


59 
Sabine 


UNDE ESTI, AILESSE? MI-AM RECUPERAT ARCUL ȘI TOLBA 
lăsate pe mal și țin o săgeată în mână, prefăcându-mă că vânez șa- 
calul auriu. Merg pe urmele lui Ailesse și ale lui Bastien până la un 
dâmb din pădure, unde se întâlnesc cu alte urme — fără îndoială, 
ale celorlalți răpitori —, dar apoi se despart și nu-mi dau seama 
încotro a luat-o Ailesse. 

— Stai aproape de mine, Sabine! îmi spune Milicent pe un ton 
ferm, dar nu lipsit de blândeţe. Oi avea eu vedere de vultur, dar nu 
văd prin desișuri. 

Ies din desișul unde n-am dat de urmele lui Ailesse și mă abtin 
să-i arunc o uitătură răutăcioasă. Odiva a însărcinat-o pe Mili- 
cent să mă însoțească, pe când celelalte Călăuze au voie să umble 
singure, ca să acoperim mai mult teren în căutarea șacalului. Ma- 
triarha m-a pus sub supraveghere. Vrea să fie sigură că nu-mi risc 
viața, încercând să-i salvez fiica. Oare Odiva nu se teme pentru 


viaţa lui Ailesse? 

— Mai e puţin și răsare soarele, oftează Milicent, uitându-se 
la cer. Trebuie să ne întoarcem. Să sperăm că celelalte au avut mai 
mult noroc. 

Da. Inima mi se umple de speranțe deșarte. Poate că una dintre 
ele a găsit-o pe Ailesse. 

Ne întoarcem cu mâna goală la locul de întâlnire stabilit de 
Odiva — faleza de deasupra podului terestru scufundat. Câteva Că- 
lăuze sunt deja acolo. Dar nici urmă de Ailesse. Mi se pune un nod 
dureros în gât. A fost atât de aproape de mine, după atâtea zile în 
care am stat despărțite. Cum am permis să fie răpită din nou? 

Ne apropiem de Călăuze și șușotelile lor îmi ajung la urechi. 

— Unde s-au dus morții? 

— Spre oraș, bineînțeles, unde sunt mai mulți oameni. 

— Vor Lumină. 

— Ce ne facem cu ei? 

— Da, Ailesse e în viață. 

— De ce nu ne-a trimis la matrone s-o căutăm? 

Pentru că la matrone are secrete. Nu le cunosc, dar, cu siguranță, ele 
sunt motivul pentru care și-a neglijat fiica în nenumărate rânduri. 

Răsare soarele și trimite o rază de lumină peste platou. Într-un 
final, apare și Odiva. Fără șacalul auriu. Are urme de gheare pe gât 
și o parte a feței. 

— Matrone! exclamă Giselle. Eşti bine? 

Odiva ţine fruntea sus și ne aruncă un zâmbet liniștitor. 

— A fost cât pe ce să omor șacalul, spune, arătându-și rănile, de 
parcă ar fi o mare onoare. Tyrus e aproape gata să mi-l dăruiască. 

Îi examinez zgârieturile îngândurată. Dungile sunt grupate câte 
trei, nu patru, ca ghearele canidelor. Mai mult decât atât, printre 
penele de buhă de la epoleții Odivei s-a agăţat o pană albă, cu mar- 
gine chihlimbarie. Știu cărei păsări îi aparține — aceeași ale cărei 


gheare se potrivesc cu zgârieturile Odivei. 

Striga. 

— Ne vom întoarce la Château Creux și-i vom închina rugă- 
ciuni lui Tyrus, spune Odiva. Mâine pornim iar la vânătoare. 

— Cu Ailesse cum rămâne? întreb. 

Pernelle se uită la mine de parcă și ea s-ar întreba același lucru. 
Îşi plimbă agitată medalionul din vertebră de vulpe între degete și 
se apropie de Odiva. 

— Adun eu un grup, Matrone, și pornim în căutarea el. Poate 
avem mai mult noroc de data asta. 

Răspunsul Odivei se lasă așteptat. Are ochii ațintiți asupra lui 
Pernelle, dar craniul de liliac din coroana ei pare să se uite fix la 
mine. 

— Nimeni nu-și face mai multe griji pentru fiica mea decât 
mine, răspunde ea prudent. Dar trebuie să avem încredere în zei. 
Dacă Tyrus ne-a scos în cale șacalul lui sacru, putem sta liniștite 
că o va proteja pe Ailesse până când vânăm animalul. 

Strâng din dinţi. Poate că n-am eu destulă credință, dar mă în- 
doiesc că zeul Infernului o să-mi apere prietena. Odiva s-a rugat 
la el pe ascuns, murmurând despre jertfele pe care i le-a închinat 
și ceva ce vrea să fie adus înapoi. Nu știu despre ce-i vorba, dar e 
limpede că înseamnă mai mult pentru ea decât Ailesse. 

Se uită la Pernelle și clatină scurt din cap. 

— Mai întâi, vânăm șacalul. Suntem Călăuze sacre, iar acesta e 
modul în care Tyrus a găsit de cuviinţă să ne ajute să avem grijă de 
morţi. Trebuie să-i onorăm dorința. Uneori, în viață, trebuie să ne 
dovedim de mai multe ori loialitatea, chiar și după ritul de trecere. 

— Cum spui tu, Matrone. 

Pernelle pleacă capul, dar eu nu pot. Am gâtul înţepenit, iar 
capul meu nu vrea să se plece. Nu-mi pot lua gândul de la ritul de 
trecere eșuat al lui Ailesse. Odiva mi-a promis că zeii îi vor proteja 


fiica. Acum mă întreb dacă nu cumva m-a ales să fiu martora lui 

Ailesse pentru că știa că zeii nu vor face acesta — mai ales Tyrus —, 
dar eu sunt suficient de puternică pentru a interveni. 

Poate că semnul de la Tyrus e șacalul, dar încep să cred că 
striga e semn de la Elara. Dacă zeița și-a trimis bufnița s-o atace pe 
Odiva, înseamnă că nu vrea ca Odiva să ia viața șacalului. 

— Planul nostru rămâne neschimbat, le spune matriarha Că- 
lăuzelor. Dacă vreuna dintre voi găsește șacalul înaintea mea, îl 
prindeți, dar nu îl ucideți. În calitate de matriarhă, eu trebuie să 
fac sacrificiul. 

Maurille se uită la Odiva cu ochiul nevătămat. Celălalt s-a um- 
flat atât de rău după lovitura primită, încât nu-l mai poate deschide. 

— Fie-mi cu iertare, Matrone, dar Ailesse are la ea un fluier de 
os care funcționează fără probleme. 

Întocmai. Tot ce facem acum e inutil. 

— Poate n-ar fi rău ca un grup dintre noi să plece în căutarea 
lui Ailesse, cum a propus Pernelle, iar celelalte să urmărească mai 
departe șacalul. Nu cred că Tyrus s-ar supăra că încercăm să găsim 
mai multe soluții. 

Odiva stă împietrită, cu excepţia unui zâmbet silit, și se uită fix 
la Maurille. 

— Înseamnă că nu-l înţelegi pe Tyrus. Spre norocul familiei 
noastre, eu îl înțeleg perfect. Zeul Infernului e gelos și sever. Dacă 
nu-i dovedim loialitatea noastră totală, îți imaginezi că ne va con- 
duce la șacalul lui? 

Maurille clatină încet din cap și-mi aruncă o privire încărcată 
de regret. 

Odiva se uită, rând pe rând, la celelalte. 

— Mai are cineva ceva de spus împotriva deciziei mele sau 
cădem de acord să urmăm calea pe care ne-a arătat-o Tyrus? 

Se pleacă și alte capete supuse. Eu plec doar ochii. 


Odiva oftează ușurată. 

— Bun. Atunci să mergem acasă și să ne refacem forțele pentru 
vânătoarea de mâine. 

Mergem acasă? Când știm că Ailesse e în viață? Când morții sunt 
liberi și vor da năvală în Dovre? 

Odiva n-a știut niciodată să se comporte ca o mamă, dar acum 
și-a uitat atribuţiile de matrone. 

Merge alături de mine în timp ce ne îndreptăm spre Château 
Creux. Inima îmi bate cu putere. Simt că sunt închisă într-o colivie 
și nu pot scăpa de prezența ei. Între timp, cine știe pe unde a ajuns 
Ailesse? Abia aștept să-i înapoiez cuțitul ritualic. Cu cât devin mai 
disperată s-o salvez, cu atât mi-e mai ușor să accept gândul că îl va 
ucide pe Bastien. 

— În simt dezamăgirea, spune Odiva. 

Îmi îngheață sângele-n vene când întoarce ochii negri și pătrun- 
zători spre mine. 

— Speram ca prima ta aventură la podul sufletelor să fie una 
plăcută. Ar fi trebuit să-ți aducă bucurie, nu să te îndurereze. 

Nu știu ce să răspund. „Bucurie” e ultimul cuvânt pe care l-aș 
fi folosit ca să descriu călăuzirea sufletelor. 

— Îmi place să cred că până și Ailesse s-ar fi bucurat pentru 
tine când... 

O îmbujorare difuză năpădește obrajii palizi ai Odivei. Preţ de 
o clipă, e absolut radioasă, afectuoasă și tandră. 

— Când ce? întreb. 

Își încruntă sprâncenele negre și îmi caută privirea. Deschide 
gura, chinuindu-se să rostească ceva, după care o închide la loc. 
Expiră pe nas și își continuă drumul, evitând să se uite la mine. 
Rochia festivă i se târăște peste iarba sălbatică. 

— Când ai fi văzut măreţele Porți ale Vieţii de Apoi, răspunde 


într-un final, cu o voioșie silită. 

Altă minciună. Altă tentativă de a-și ascunde secretele. Mă us- 
tură gâtul, dar m-am săturat să-mi tot înghit amărăciunea. M-am 
săturat să cedez în fața matriarhei și să-i accept toate scuzele pe 
care mi le îndrugă. 

— Colierul ăla te ajută să călăuzești morţii când se deschid Por- 
țile? întreb, cu inima bubuindu-mi în piept de propria cutezanță. 

Odiva își trece degetele peste cele trei șiraguri de la gât și se 
încruntă. 

— La care dintre oase te referi? La cel de urs sau de pi- 
sică-de-mare? Ambele mă ajută să călăuzesc. 

— Mă refeream la celălalt os de har — craniul de pasăre pe care-l 
ţii ascuns în rochie. 

Odiva încremenește. Se albește și mai tare la față. 

— Mergeţi! le spune Călăuzelor care vin în urma noastră. 

I se simte încordarea în glas, deși încearcă să afișeze un zâmbet 
calm. 

— Ne vedem acasă în cel mai scurt timp. 

În timp ce Călăuzele trec pe lângă noi, Odiva se dă la o parte 
de pe cărare și își înfășoară brațele în jurul corpului. Pernelle îmi 
aruncă o privire întrebătoare. Maurille mă strânge de mână. Ridic 
din umeri, de parcă nu știu ce vrea să-mi spună Odiva între patru 
ochi. De parcă nu i-aș fi cerut socoteală pentru nelegiuirea de a 
avea încă un os de har. Are deja cinci. Cel de-al șaselea e o insultă 
adusă zeilor și sfințeniei unei vieți de animal. Cu toate acestea, îmi 
tremură mâinile și picioarele în momentul care Odiva se întoarce 
spre mine și rămânem singure. Expresia de pe chipul ei e nefiresc 
de calmă și resemnată. 

— Nu e os de har, zice Odiva și își scoate medalionul, rubinul 
din ciocul păsării scânteind în lumina soarelui. L-am primit în dar 


de la iubitul meu. 

Deschid gura. Mă uit cu atenție la craniu. Ciocul e negru și puţin 
mai mic decât al unui corb, dar mai gros decât al unei ciori de câmp. 

— De ce ţi-ar dărui ton amour un craniu de pasăre? 

Rânjește și simt cum mă furnică pielea capului. 

— Ai un spirit de observație nemaipomenit, Sabine, zice, iar 
penele de la epoleți îi foșnesc în momentul în care ridică un umăr. 
Probabil pentru că iubitul meu știa că am o pasiune pentru oase. 

— Nu le-ai ascuns de el? 

Orice Leurress trebuie să-și ascundă oasele de har în anul petre- 
cut alături de iubitul ei. 

— A fost un om deosebit. A acceptat ce sunt și m-a iubit fără 
să se teamă. 

Mă uit din nou la rubin. Trebuie, de asemenea, să fi fost foarte 
bogat și, evident, puternic, ca să fie un partener pe măsura Odivei. 

— De ce-i ţii darul ascuns? Lui Ailesse i-ar plăcea să știe că 
tatăl ei... 

— Am vorbit destul despre Ailesse! se răstește Odiva. 

Fac un pas înapoi, șocată de răbufnirea ei. Vâră craniul de 
cioară la loc în rochie. 

— Nu trebuie să divulgăm totul în viață, Sabine. lubirea e 
sacră. Întimă. 

O privesc uluită. Ea, cu gura ei, a pomenit de Ailesse acum 
câteva minute. Dar toată tandrețea Odivei de mai devreme a dispă- 
rut. Îmi amintesc brusc mărturisirea pe care mi-a făcut-o în seara 
în care am ucis rândunica de noapte. Eram prea abătută ca să dau 
atenție cuvintelor ei: „Asta nu înseamnă că l-am iubit.” Vorbea 
despre iubitul ei. 

Atunci, cine i-a dat colierul? 

Un foșnet îmi atrage atenția spre marginea dinspre platou a pă- 
durii. Acolo, pe o creangă joasă de frasin, ca și când mi-ar fi auzit 


gândurile, stă cocoțată striga. 

Imaginea ei îmi umple sufletul de speranță. Striga amintește de 
Ailesse. Poate că Odiva i-a întors spatele fiicei sale, dar Elara nu 
a uitat-o. 

Bufnița o să mă conducă la ea, așa cum m-a condus la catacombe. 

Odiva întoarce privirea în aceeași direcție. Își înăbușă un gea- 
măt la vederea păsării. 

O iau la fugă spre pădure. 

— Sabine! strigă după mine Odiva. Unde te duci? Le-am spus 
tuturor Călăuzelor să se întoarcă la Château Creux. 

— Eu nu sunt Călăuză! îi răspund. lar dacă vrei să fiu, o să mă 
lași să vânez. 

— Ai nevoie de odihnă. 

— Am nevoie de al treilea os de har. Mă întorc după ce îl câștig. 

Și după ce o salvez pe Ailesse. 

Arunc o privire peste umăr, dar matriarha nu vine după mine. 
Stă ca înmărmurită pe cărare, acoperindu-și cu una dintre mâinile 
ei albe zgârieturile pe care i le-a făcut striga. 

Când ajung în dreptul copacilor, bufnița își ia zborul. O urmez 
în adâncul pădurii. Ca și înainte, aterizează la vedere și, imediat ce 
o prind din urmă, zboară din nou. Rânjesc și iuțesc pasul. 

Jocul acesta se întinde pe câțiva kilometri. Nu mă uit la împre- 
jurimi; sunt atentă să nu scap din ochi penele aurii. Dar, de îndată 
ce traversez drumul spre Dovrt și zăresc un pod la șase metri în 
față, mă opresc brusc. Podul e făcut din piatră, are boltă înaltă și o 
albie secară dedesubt. E vizibil de la Beau Palais, care e ridicat pe 
cel mai înalt deal din Dovre. 

Mă aflu la Castelpont. 

Iar striga a dispărut. 

Aburii care-mi ies din gură se contopesc cu ceața dimineții. Mă 
uit în jur. De ce m-o fi adus aici bufnița? Oare Bastien ar fi adus-o 


pe Ailesse chiar în locul unde a încercat să-l ucidă? 

Mă apropii de pod cu pași temători. O fi știind bufnița ceva 
ce eu nu știu. Poate că mai e o intrare în catacombe prin preajmă. 
Intuiţia însă îmi șoptește că e ceva mai primejdios la mijloc. 

Iau arcul din spate. Scot o săgeată din tolbă. Mi se încordează 
toți mușchii în clipa în care pun piciorul pe pod. Mă uit în stânga, 
mă uit în dreapta, apoi în matca de dedesubt. Nu văd nimic. 

Mai fac un pas și înlemnesc. Nasul meu fin adulmecă un miros 
înțepător și muced de frunze jilave și blană udă. Tocmai când 
să-mi dau seama cui îi aparține, observ o vietate care vine vijelios 
spre mine. Cu colții dezveliți. Coama zbârlită. Incredibil de rapid. 

Inima abia îmi mai bate în piept când văd ochii aurii ai șaca- 
lului. În spatele lui apare și striga. Scoate un țipăt și îl mână spre 
mine cu ghearele. 

Ea mi l-a adus. 

Șacalul e la jumătatea podului. Mă străfulgeră un gând. Am voie: 
să rănesc șacalul. Să-l prind, dar nu să-l ucid. Așa a poruncit Odiva. 

Șacalul continuă să gonească spre mine. Face un salt. Cască gura. 

Striga n-a vrut ca Odiva să-l omoare. Striga vrea să câștig eu 
harurile șacalului. 

Pun săgeata în arc. 

Expir profund. 


Și ţintesc direct spre inima șacalului. 


Bastien 


AILESSE MĂ STRÂNGE TOT MAI TARE DE MÂNĂ CÂND 
trecem pe lângă oasele și craniile înșirate pe pereții tunelului. 

— Nu mai e mult și trecem de ele, îi spun. 

După ce străbatem câteva coridoare laterale, catacombele dau 
într-una dintre vechile cariere de calcar de sub Dovré. Felinarul 
luminează foarte puțin din groapa care se întinde în fața noastră. 

— Sper că nu e fără fund, zice Ailesse. 

— Are o adâncime de doisprezece metri, răspund. 

Suficient cât să mori dacă ai ghinionul să cazi, dar lui Ailesse i 
se mai descrețește fruntea. 

Coborâm pe schelele din apropierea noastră. Ailesse e încă slă- 
bită. Îi tremură picioarele și are o figură încordată, de parcă abia 
mai reușește să stea dreaptă. Aș duce-o din nou în brațe, dar e 
imposibil în momentul de față. După șase metri, coborâm de pe 
schelă și intrăm într-o galerie, cam de jumătatea sălii anterioare și 


care dă spre groapă pe una din laturi. 

Așez felinarul în mijloc. Nu are forța să lumineze întregul spa- 
țiu. Ailesse cercetează sala care-i va servi drept casă în următoarele 
cine știe câte zile. Îmi ard obrajii. Dau la o parte câteva lăzi și 
scutur o pătură jerpelită. 

— O s-o aranjăm să fie cât mai confortabilă. Promit! 

— Cine-a creat asta? întreabă Ailesse, pe un ton solemn. 

— Ce să creeze? 

Mă răsucesc și o găsesc uitându-se la peretele din fund. E un 
basorelief care înfățișează Château Creux. Mă săgetează o durere 
în piept. Am văzut ruinele castelului doar de la distanță. Vechea 
fortăreață nu mai seamănă deloc cu cea de aici — maiestuoasă, cu 
turnuri înalte. Într-o parte stau zeul soarelui și zeița pământului, 
Belin și Gaëlle, în cealaltă, Elara și Tyrus, zeița Nopții și zeul In- 
fernului. Pun mâinile în sân, apoi le las jos. 

— Tata l-a sculptat. 

— Tatăl tău? întreabă Ailesse și se întoarce spre mine. 

Mi se taie respirația. Nu-mi pot lua privirea de la ochii ei mari 
și frumoși, părul ondulat și buza de sus atât de plină. Dacă aș avea 
talentul tatei, i-aș face statuie. 

Într-un final, încuviințez din cap și bag mâinile în buzunare. 

— Era sculptor, dar nu prea apreciat, îi povestesc și mă uit 
la cele unsprezece statuete pe care le-am recuperat după moartea 
lui. Le-a vândut la târg, ca să avem din ce trăi. Nu-și permitea 
să cumpere blocuri mari de calcar, așa că se furișa aici și le tăia 
singur. 

Ailesse își plimbă privirea peste statuetele pe care le-am înșirat 
pe o poliţă de pe peretele din dreapta. Opt înfățișează zei, două 
sunt miniaturi ale Beau Palais, iar cinci sunt animale sălbatice și 
vietăți marine. 

Pe buzele lui Ailesse încolțește un zâmbet blând. 


— Tatăl tău, Bastien, a fost un adevărat maestru. 

Vorbele ei îmi încălzesc inima. Apoi îmi amintesc că tata a murit 
de mâna unei Descântătoare de Oase — o persoană ca Ailesse — și 
un suflu rece alungă toată căldura. Dorința de răzbunare pe care o 
nutresc de atâta vreme continuă să mă macine, dar nu mai știu cum 
să procedez. Mă așez pe pământ și mă reazem de perete față în față 
cu Ailesse, ca să fiu cât mai departe de ea. 

— Pe tata îl chema Lucien Colbert, spun cu glas ușor gâtuit. 
Ai auzit vreodată pe cineva din familia ta să pomenească de el? 

Ailesse își încrețește sprâncenele arămii. Clatină și cap și se 
așază pe jos lângă peretele din partea opusă. 

— Îmi pare rău! Nu toate Fermecătoarele din ma famille vor- 
besc despre iubiții lor. Unele nu fac niciun efort să-i cunoască 
înainte de a-i... 

Lasă ochii în pământ. 

Ridic din umeri, ca și când nu mi-ar păsa, deși nu e deloc așa. 

— Dacă e adevărat că zeii mi-au sortit tatăl să moară, nu me- 
rită să se închine cineva la ei. 

Mi-am regăsit asprimea. Excelent. 

— Nu vorbi astfel, spune Ailesse, cu o grimasă. 

Îi arunc o privire sumbră. 

— Glumești? 

Strânge din buze și își masează cucuiul din spatele capului. 
Probabil s-a mărit între timp. 

— Poate există și altă cale de a încheia ritul de trecere... Nu știu. 

Rostește cuvintele sacadat, cu mare efort. la mâna de la ceafă 
și o pune în poală. 

— Poate că nimeni nu s-a rugat cu destulă ardoare ca să afle 
răspunsul. 

Îmi tresaltă sprâncenele. O privesc lung și nu încerc să-mi as- 
cund surprinderea. N-am auzit eu bine sau a recunoscut că un 


eveniment crucial din viața ei e posibil să fie o mare greșeală? 

— Dacă te rogi tu cu destulă ardoare, crezi că o să reușești să 
rupi legătura de suflet? 

Îmi aruncă un zâmbet firav. 

— Deci consideri că zeii trebuie venerati. 

— Depinde, spun, stăpânindu-mi un rânjet. 

Râde pe înfundate și i se zguduie umerii. Apoi se întristează 
pe neașteptate. 

— Legătura noastră e deja formată, Bastien. Nicio rugăciune 
nu mai poate opri finalul inevitabil. 

— Chiar e inevitabil? întreb și mă trag mai aproape de ea. 
Dacă ne protejăm reciproc — și promitem că nu ne omorâm —, 
vom scăpa nevătămaţi din toată tărășenia asta, indiferent dacă sun- 
tem legaţi sufletește sau nu. 

Trage de o aţă din rochia ei sfâșiată. 

— Lucrurile sunt ceva mai complicate decât atât. 

— Adică? 

— Odată ce un amourt e revendicat, viaţa lui nu-i mai aparține. 

— Revendicat. .. adică ucis? 

— Nu, revendicat din momentul în care cântecul sirenei îl 
ademenește la pod. 

Izbucnesc într-un hohot de râs forțat. 

— Cu toate astea, uite că sunt încă în viață. 

Ailesse înghite în sec. 

— Deocamdată. 

— Ce vrei să spui? 

Ailesse lasă capul pe spate, ca și când s-ar uita la un cer invizibil 
ochilor mei. 

— Mai ai un an de viață, Bastien, îmi explică ȘI i se povârnesc 
umerii. Dacă nu închei ritualul până atunci, oricum mori. Zeii 
găsesc întotdeauna o cale. 

Tac o vreme și mă gândesc la cum a murit tatăl lui Jules și 


Marcel. 

— Tu ce pedeapsă primeşti, dacă nu-ți îndeplinești misiunea? 

Ailesse trage aer în piept și se uită în ochii mei. 

— Vor găsi zeii o cale să mă omoare și pe mine. 

Aproape că-mi stă inima-n loc. 

— Ce înţelegere păguboasă mai e și asta? 

Ailesse ține capul plecat. 

— Nu e mai rea decât soarta lui Tyrus și a Elarei. 

— Glorie eternă, asta vrei să spui? pufnesc dispreţuitor. 

— Și ei au suferit. S-au căsătorit pe ascuns la începuturile 
lumii. Belin și Gaëlle le-au interzis să-și unească regatele, dar 
Tyrus și Elara voiau să fie împreună. Când a aflat Belin, a aruncat 
Paradisul pe cerul nopții, iar Gaëlle a crăpat pământul ca să înghită 
Iadul. De atunci, Tyrus și Elara n-au mai putut niciodată să fie 
împreună. 

— Fă-mă să înțeleg, zeii ăștia vor să le simțim durerea? 

— Sau să învăţăm să o depășim. Poate astfel află și ei. 

Mă frec cu palma peste față și mă ridic în picioare. Trebuie să 
ies de aici. Nu mai pot asculta povești despre zei care pedepsesc 
muritorii pentru că ei nu sunt în stare să-și rezolve problemele. 

— Rămâi aici și odihnește-te, bine? Mă duc să-i caut pe Jules 
și Marcel, și să-ți recuperez oasele. 

— Și fluierul. 

Încuviinţez din cap. 

— Ne vedem repede. 

Ailesse strânge pumnii. 

— Nu pot sta mult timp aici, Bastien. Nu vreau să stau aici. 
Sunt Leurress. E sarcina mea să-i apăr pe oameni de morți. 

— Știu. 

Dar am și eu sarcina mea. lar în momentul acesta e să o pro- 
tejez pe ea. Cel mai bine se poate apăra dacă își recapătă oasele 
de har. 


— Stai aici, Ailesse! Nu întârzii mult. 


62 
Ailesse 


MĂ PLIMB PE MARGINEA GROPII. ÎMI ÎNCHIPUI CĂ 
am încă vederea în întuneric a rechinului-tigru și ochii ageri ai 
șoimului călător ca să văd ce se întinde în depărtare. Atunci, poate 
că lumina oarbă a felinarului ar fi suficientă să lumineze cariera de 
calcar de la capătul deschis al galeriei pe care o împart cu Bastien. 
Pe de altă parte, dacă aveam harurile, nu mă mai ascundeam aici 
și nu-l așteptam cu sufletul la gură să se întoarcă. Nu știu cât a 
trecut de când a plecat — nu-mi dau seama cât am dormit —, dar 
sunt trează de cel puţin zece ore. 

Dacă l-a atacat un Înlănţuit și de-asta nu s-a întors? Mi se pune 
un nod în stomac la gândul acesta. Nu pot să mai rămân aici. 

Iau felinarul și mă duc iute la schele. Picioarele îmi tremură ca 
niște rămurele uscate în timp ce urc. Strâng din dinți și-mi înving 
slăbiciunea. Dacă era lună plină aseară, m-ar fi încărcat cu mai 
multă energie din Lumina Elarei, dar vigoarea pe care am sim- 
țit-o sub stele s-a stins, la fel ca și puterea pe care o primeam 


de la oasele de har. Nu contează. Dacă am reușit eu să omor un 

rechin-tigru, după ce am fost la un pas să mă înec, o să găsesc și 
forţa de a lupta cu morții. 

Aici sunt doar câteva tuneluri laterale, spre deosebire de labirin- 
tul din catacombele care pornesc de sub râpă. Îmi tin respirația când 
trec prin zona plină de oase și, în scurt timp, găsesc ușa pivniţei. Urc 
pe scară, deschid trapa și dau la o parte covorul zdrențăros. 

După ce ies, mă sprijin de altar câteva clipe. Sunt deja vlăguită. 
Nu e semn bun. Arunc o privire prin biserică și ochii îmi fug la 
ferestrele boltite, baricadate cu scânduri. Lumina difuză pătrunde 
printre șipci. E noapte. Îmi tresaltă inima. Am nevoie de energie. 

Plec de lângă altar și mă duc repede la ușile duble ale bisericii. Cu- 
cuiul de la ceafă îmi zvâcnește și mă apucă amețeala, exact ca aseară. 

Ajung la uși și mă chinuiesc să trag zăvorul. E înțepenit și nu-i 
chip să-l urnesc. Izbesc cu umărul într-una dintre ușile șubrede. O 
dată, de două ori. Îmi curge transpirația pe frunte, dar eforturile 
mele dau roade. Ușa cedează. 

les în stradă, tocmai când un trăsnet zguduie aerul. Câteva pi- 
cături de ploaie îmi cad pe față. Oftez adânc și-mi blestem noro- 
cul. Norii groși estompează și mai mult Lumina Elarei și doar un 
strop de energie se prelinge în mine. 

Mă rotesc în loc, neștiind încotro s-o apuc. Mă uit uimită la 
construcțiile mohorâte din jur. Nu există pic de verdeață. Totul 
e colțuros și miroase a putreziciune. Zona aceasta nu e imaculată 
precum clădirile care se înalță semețe peste zidul orașului, în apro- 
piere de Beau Palais. E dărăpănată și murdară. Mi se rupe inima de 
mila lui Bastien. Și-a petrecut viața pe străzile astea. 

Dintr-o toană, o iau la fugă spre stânga. Sunt mai multe lumini 
la ferestre în direcția asta. Mi-e mai ușor să văd pe unde merg. N-aș 
fi avut nevoie de ajutor, dacă aveam vederea rechinului-tigru. Fulge- 
rele brăzdează cerul, iar ploaia răpăie pe caldarâm. Puţinii oameni 


surprinși afară se adăpostesc iute în case. 

— Uite-o că a venit! exclamă un glas de femeie de pe o stră- 
duță din dreapta. 

— Era și timpul! mormăie un bărbat. 

Mă răsucesc şi-mi dau părul ud de pe față, dar nu-l văd pe 
niciunul. 

— Te-am căutat peste tot, spune altă voce. 

Bărbătească, materială, chiar în fața mea. 

Tresar și agit cuţitașul pe care i l-am furat lui Marcel. Nu știu 
dacă sunt suflete Înlănțuite sau Slobode, dar, cu siguranță, nu au 
ce căuta aici. 

— Trebuie să vă întoarceți în golful unde e podul terestru, 
spun. 

— De ce? răsună încă o voce. 

Puternică, feminină și foarte aproape în stânga mea. 

— Ca să ne mânați voi, femeile în alb, ca pe o turmă de oi? 

Un deget rece îmi mângâie obrazul. Scot un geamăt și fac un 
pas înapoi. 

— Podul terestru a dispărut. 

— Ne place aici. 

O răsuflare de gheață îmi gâdilă urechea dreaptă. 

— E un adevărat ospăț. 

Umflu nările. Întind mâna în care ţin cuțitul și lovesc. Sufletul 
scoate un țipăt când îl străpung. Lovesc rapid în stânga, apoi în față 
și în spate, anticipând un atac în grup. Dar cuțitul îl zgârie doar pe 
unul dintre morți. Ceilalți doi sar pe mine și mă doboară la pământ. 
Mă săgetează o durere cumplită la ceafă. lar m-am lovit la cucui. 

Dau din picioare și mă zvârcolesc, fluturând orbește cuțitul, 
dar sunt prea multe suflete peste mine. Și mai vin și altele. Răge- 
tele lor acoperă vuietul furtunii. 

— Ailesse! 


Bastien. 

Renaște energia în mine. Nu sunt singură. 

Îmi eliberez braţul drept și împlânt cuțitul în ceva ce par a fi 
coaste. Cu un urlet ascuțit, unul dintre suflete cade de pe mine. 
Ploaia îmi biciuiește obrajii. Scuip și gem, dar îi atac și pe ceilalți. 
Cu coada ochiului, îl zăresc pe Bastien cum apucă un cărucior și îl 
împinge spre mine ca pe un berbec. 

— Daţi-vă jos de pe ea! strigă. 

Majoritatea sufletelor se retrag. Mă rostogolesc din drum exact 
în momentul în care căruciorul le izbește pe celelalte. 

Bastien vine imediat lângă mine. Mă ridică și mă apucă de 
mână. O luăm la fugă pe stradă și ne îndepărtăm de biserică. 

Mâini invizibile își înfig unghiile în noi. Bastien cotește spre stea- 
gul cu emblema soarelui al Dovrtului. Vergeaua lui e prinsă într-un 
suport de pe zidul unei clădiri. ÎI smulge și îl agită în spatele nostru, 
folosindu-i vârful ascuțit, din metal, drept suliță. Se aud bufnituri în 
momentul în care doboară câțiva adversari invizibili. 

— Ți-am zis că ești ca un far pentru ei. 

Iau o piatră desprinsă din caldarâm și-o arunc. Se oprește la 
jumătatea curburii și lovește unul dintre suflete. 

— Ai găsit-o pe Jules? întreb. 

N-are rost să-mi consum energia deja secătuită, spunându-i că 
a avut dreptate. 

— Nu. 

Ploaia i se prelinge pe fălcile încleștate. Agită din nou vergeaua 
steagului. 

— Mai încerc și mâine. 

Mi se întoarce stomacul pe dos. 

— Ce facem acum? 

Morţii ne împresoară și ne împing cu spatele la zidul unei clădiri. 

Bastien analizează rapid împrejurimile. 

— Vino după mine! 

Se strecoară într-un gang dintre clădiri, un culoar atât de în- 
gust, încât abia acum îl observ. 

Alerg după el, abia ţinându-mă pe picioare de oboseală. Mă iz- 
besc și mă hârșâi cu umerii de pereţii gangului. Morţii urlă în urma 
noastră, dar aici, cel puţin, nu pot înainta decât unul câte unul. 

Ploaia cade în rafale furioase când ieșim într-o curte și, de acolo, 
alergăm la un grajd. Bastien rupe zăvorul cu piciorul și îmi întinde 
steagul. Mă răsucesc și spintec aerul cu el. Nimeresc un suflet. 
Ploaia torențială ricoșează din corpul lui. 

O clipă mai târziu, Bastien iese din grajd pe un cal cenușiu, voi- 
nic, şi-mi întinde mâna. Îmi tremură inima de neliniște și nerăbdare. 
N-am călărit niciodată. Mai străpung un suflet, apoi îl apuc pe Bas- 
tien de mână. 

Mă ridică în șa, în spatele lui, și ieșim galopând pe o stradă 
mai largă. 

— Vino-napoi, hoţule! strigă cineva de la o fereastră deschisă. 

Pufnesc în râs. Nu mă pot abține. În ciuda epuizării și a răge- 
telor morţilor, bucuria de a călări pe un animal și de a-i simți forța 
cum vibrează sub mine e însuflețitoare. 

Dovrtul scânteiază pe lângă mine în lumina fulgerelor care 
continuă să brăzdeze cerul. Bastien gonește fără țintă de pe o stră- 
duță pe alta, încercând să scape de morți. Zăresc fațade arcuite și 
turnuri boltite și locuințe modeste, cu acoperișuri de stuf. Ideea de 
a mă afla în acest oraș interzis mă înveselește. Nici măcar nu-mi 
pasă cât de rău s-ar înfuria mama. Îmi încolăcesc brațele și mai 
strâns de pieptul lui Bastien. 

Mână calul într-un alt gang, îl strunește ca să încetinească și ne 
strecurăm furiș după un colț. Turlele șubrede ale bisericii de unde 
am plecat se înalță peste marea de acoperișuri din fața noastră. 
Bastien descalecă iute și mă trage după el. 

A 


— Mergem pe jos de aici, spune. În cea mai mare liniște. 

Își scoate pelerina udă, mi-o pune pe umeri și îmi trage gluga 
pe cap. 

— Trebuie să treci cât mai neobservată. 

Mă uit în ochii lui albaștri ca marea și la picăturile de ploaie 
care-i lucesc pe gene. Poate e din cauza cucuiului, dar mi se cam 
înmoaie picioarele. 

— Unde mergem? 


— Înapoi în ascunzătoarea de sub Chapelle du Pauvre. 


Iar în catacombe? 

Îmi piere toată euforia și mă pleoștesc. 

— Îmi pare rău, Ailesse! spune Bastien, încruntat. Nu știu ni- 
ciun alt loc în care ai fi protejată. 

Întorc privirea de la el și mângâi încet gâtul calului. Aș putea 
să urc pe armăsarul ăsta puternic și să fug de-aici, înapoi la Châ- 
teau Creux. Dar hoarda de morţi s-ar lua după mine și mi-ar pune 
familia în primejdie. Mai e o lună până la următoarea lună nouă, 
când Fermecătoarele vor avea ocazia să-i călăuzească din nou. 

Pot să rezist atâta vreme în întuneric? 

— Nu renunțăm tocmai acum, adaugă Bastien și mă atinge 
timid pe umăr. O s-o caut în continuare pe Jules. S-a ascuns undeva 
cu Marcel, ca să găsească o soluţie de a rupe legătura de sânge. Ace- 
lași lucru putem face și noi. Pun prinsoare că o să avem mai mult 
noroc decât ei. O fi Marcel genial, dar eu te am pe tine. 

Clipește, abia atunci dându-și seama ce-a spus. Lasă privirea în 
pământ și își mușcă colțul buzei. 

— lar tu mă ai pe mine, Ailesse. 

Bărăile inimii mi se mai astâmpără. Un val de căldură îmi 
alungă toată tensiunea din corp. Poate că voi reuși să îndur întu- 
nericul. ÎL apuc pe Bastien de mână și i-o strâng cu putere. Se uită 
în ochii mei și îi încolțește un zâmbet pe buze. 


Pornim spre Biserica Săracilor. 


cd) 
Sabine 


STAU ÎNTR-O GROAPĂ ADÂNCĂ DE UN METRU ȘI 
mai scot un pumn de pământ jilav. Îmi dau la o parte cârlionţul ud 
de pe frunte cu mâinile murdare. Ploaia nu se mai oprește. Trebuia 
să fi îngropat șacalul imediat ce l-am ucis, dar, când l-am târât în 
groapa asta, abia dacă mă puteam uita la el, darămite să-i ating 
trupul neînsuflețit. L-am acoperit cu ramuri de brad, abia stăpâ- 
nindu-mi lacrimile, și-am pornit într-o nouă căutare zadarnică a 
prietenei mele. 

Asta se întâmpla ieri. De atunci și până astă-seară, șacalul a 
început să duhnească. Poate că cineva fără miros fin n-ar băga de 
seamă, dar eu îl simt, ceea ce înseamnă că îl vor simți și celelalte 
Leurress și le va conduce aici. Probabil au plecat deja în căutarea 
animalului, iar eu am încălcat porunca matriarhei și l-am ucis. 

Arunc un ultim pumn de pământ. Deocamdată, ploaia mas- 
chează mirosul de putreziciune, așa că nu sunt nevoită să mă 
grăbesc. les din groapă și mă duc repede la locul în care am as- 
cuns cadavrul șacalului. Dau crengile de brad la o parte, abia 

stăpânindu-mi greața. Trupul șacalului e rigid, iar ochii i-au deve- 
nit opaci și albicioși. 

— lartă-mă! îi spun și îngenunchez lângă el. 

Scot cuțitul lui Ailesse de la cingătoarea rochiei de vânătoare și 
mă apuc să-i tai piciorul. 

Încerc să țin ochii mai mult închiși. Mă bucur că răpăitul ploii 
acoperă mare parte din zgomot. Tendoanele sunt tari și, din cauza 
asta, trebuie să răsucesc și să trag cu putere. Dă-mi forță, Elara! 

În cele din urmă, osul cedează. Am tăiat tot piciorul șacalului, 
de la femur până la labă. Trebuie să îngrop tot ce nu folosesc — nu 
am nevoie decât de femur. O să cioplesc un medalion din el. Fac o 
grimasă și mă pun iar pe tăiat. Suspin. E o adevărată tortură. 

Îmi tremură mâinile la final. Arunc cuțitul și-mi acopăr ochii 
cu palmele. Slavă zeilor că e ultimul meu os de har! 

Imediat ce mă gândesc la asta, mă năpădesc remușcările. E co- 
rect să păstrez osul pentru mine? Încă e timp să i-l dau Odivei, ca 
să facă un nou fluier din el. 

Cerul e zguduit de un trăsnet. Peste el se înalță un țipăt ascuțit. 
În prima clipă, mă gândesc că e o vulpe, după care ploaia de pe mar- 
ginea gropii începe să licărească chazoure. 

Mă trece un fior de gheață. Mă pitesc la pământ și mă rog ca 
sufletul să treacă pe lângă groapă fără să mă observe, dar acesta îmi 
vorbește cu glas tunător. 

— N-are rost să te ascunzi. Simt Lumina din tine. 

Se zbârlește părul pe mine. Nu poate fi decât un Înlănțuit. Și 
n-am timp să acopăr din nou trupul șacalului. 

Ridic privirea și-l văd pe Înlănțuit sărind în groapă. Scap fe- 
murul din mână. Înșfac cuțitul. Sar în picioare în ultima clipă și-i 
împlânt cuțitul în piept. Bărbatul geme și mă îmbrâncește. Mă 
rostogolesc o dată și mă ridic, dar nu atac din nou. N-am cum să-l 


omor. Trebuie să mă feresc de el. 

— Dacă-mi vrei Lumina, n-ai decât să mă prinzi! 

les iute din groapă, mai recunoscătoare ca oricând pentru vede- 
rea nocturnă a rândunicii de noapte. 

Îmi simt picioarele ușoare și sunt agilă în mișcări. 

Mortul țâșnește după mine și se ține pe urmele mele, cu o vi- 
teză neașteptată. E înalt, zvelt, iar pieptul îi e prins în cinci șiruri 
de lanțuri. Majoritatea morților pe care i-am văzut la podul teres- 
tru abia dacă aveau jumătate. Nu-i de ajuns să fiu rapidă, trebuie 
să dau dovadă de istețime. 

Mă strecor printre copaci, schimbând în permanență direcția, 
ca să-l țin la distanţă, și mă îndrept spre râul Mirvois, unul dintre 
cele mai importante din Gallia de Sud. 

Ploaia nu se domolește deloc. Îmi țin cu greu echilibrul pe 
coasta alunecoasă a unui deal înverzit. Înlănțuitul nu e la fel de 
norocos. Alunecă și se rostogolește prin iarba udă. Din cauza asta, 
mi-o ia înainte, și îl evit în ultima clipă. 

În faţă se profilează alt deal. În vârful lui e faleza care coboară 
la râu. Cunosc bine locul. Am pândit un cerb acolo, pe vremea 
când încă nu eram hotărâtă ce să aleg drept al doilea os de har. 
Curenții râului sunt foarte puternici. Dacă nu era răpăitul ploii, aș 
fi auzit vuietul apelor lui spumegânde. 

Mă proptesc bine pe picioare și o iau la goană pe coasta no- 
roioasă a dealului. Înlănțuitul se repede la picioarele mele și mă 
zgârie pe gleznă. Reușesc să scap de el. Îmi ard toţi mușchii, în 
ciuda harurilor mele. Am nevoie de forța șacalului. 

Mai ai puţin, Sabine! Mergi mai departe! 

Ajung în vârf, gâfâind din greu. Marginea falezei e ascunsă de 
un șir de copaci, de ploaia torențială și de bezna nopții. 

Mă rog să-mi fie de ajuns harurile pe care le am deja. Am ne- 
voie de agilitatea salamandrei și de salturile lungi al rândunicii de 
noapte. 

Alerg spre copaci și observ o creangă solidă care se întinde vreo 
șase metri peste faleză. 

Încetinesc, astfel încât nu mă îndepărtez prea mult de Înlănțuit. 

Patru metri. 

Doi metri. 

Un metru. 

O jumătate de metru. 

Mă arunc peste buza falezei. Înlănţuitul întinde brațele după 
mine. Se agaţă cu degetele în tivul rochiei mele, dar îi alunecă din 
cauza materialului ud. Se prăbușește în gol, cu un urlet răgușit. 

Zbor prin aer și ridic genunchii, ca să aterizez perfect. Picioa- 
rele îmi patinează pe creanga groasă. Îmi tin echilibrul, dar ramura 
e prea scurtă. O să alunec de pe ea. 

Mă ghemuiesc și apuc creanga cu brațele. E prea udă ca să am 
aderenţă pe ea. O strâng din toate puterile și țip de efort. Picioarele 
îmi cad în gol. Alunec pe burtă și mă prind cu disperare de creangă. 
E din ce în ce mai subțire și mai firavă pe măsură ce mă apropii de 
capăt. Caut una apropiată. Mă agăț de ea și umărul mi se smucește 
violent în momentul în care mă opresc în sfârșit. 

Mă prăbușesc vlăguită pe ramura îndoită și privesc în jos. 

Înlănţuitul a căzut în râu. Curenţii îl duc în aval cu o repezi- 
ciune neîndurătoare. 

Răsuflu ușurată. Îți muljumesc, Flara! 

Durează câteva minute până să-mi recapăt forțele. Mă târăsc 
spre trunchiul copacului și de acolo cobor pe pământul minunat 
de trainic. Nu zăbovesc. Mă întorc fuga la groapă, udă și înfrigu- 
rată, dar hotărâtă. 

Trebuie să-i dau osul de șacal Odivei. Morţii nu pot fi călăuziți 
încă, dar poate reușește să-i ademenească cu melodia și să-i adune 
într-o peșteră. După aceea, îi astupăm ieșirea cu bolovani. Ferme- 


cătoarele îi vor păzi până la următoarea lună nouă. 

Simt că îmi ard plămânii când ajung la groapă. Nu stau să-mi 
trag sufletul. Scot cuțitul de os și curăț carnea de pe femurul șaca- 
lului. O să-i ofer Odivei un os curat și gata să fie cioplit. Poate, în 
felul ăsta, mă iartă că am ucis vietatea. 

Îmi alunecă mâna și mă tai în palmă. 

Aud un țipăt gâjâit la doi metri de mine. Trag aer în piept, 
așteptându-mă să dau cu ochii de alt Înlănțuit. Dar nu văd strălu- 
cirea chazoure. Nici vreo siluetă umană. 

E bufnița. Ce potriveală să apară tocmai aici. E udă leoarcă. 

Mi se pune un nod în stomac. Trag osul în poală cu mâna 
nevătămată. 

— Ne trebuie un fluier de os, îi explic bufniței, bănuind că 
acesta e motivul pentru care a venit. 

La urma urmelor, ea m-a ajutat să omor șacalul și a împiedi- 
cat-o pe Odiva să facă același lucru. 

Se apropie ţopăind, mă privește cu capul înclinat într-o parte 
și clipește din ochii ei frumoși. Îmi dau seama că încearcă să co- 
munice cu mine. Că trebuie să am încredere în ea. Că știe foarte 
bine că morții au împânzit Gallia de Sud. Pe lângă asta, Ailesse are 
deja un fluier de os — adevăratul fluier. A cântat la el pe faleza de 
deasupra podului terestru. 

Păstrează barul, Sabine, și folosește-l ca să-ţi salvezi prietena! 

Gândul îmi vine ca și cum mi-ar fi șopti o altă voce în minte. 
Îmi dă o senzaţie de linişte și înţelegere. 

Mă uit la bufniță. Ploaia nu se domolește, dar nu mi-e frig. 

— Mă ajuţi s-o găsesc? 

Pasărea leagănă din cap și inima îmi bate cu putere. 

Inspir adânc și deschid palma. Ploaia îmi curăță aproape tot sân- 
gele, dar rana continuă să sângereze neîntrerupt. O să fie suficient. 


Strâng din dinți și apăs osul de șacal peste sânge. 


Ailesse 


STAU GHEMUITĂ LÂNGĂ BASORELIEFUL DIN VIZU- 
ina lui Bastien, mângâind leneș turnurile care nu mai există. Familia 
mea nu a trăit dintotdeauna în subteranul castelului; pe vremuri, 
sălășluiam în vâlcele retrase ori în peșteri din apropierea țărmu- 
lui, dar nu-mi mai amintesc acele locuri. Eram în fașă când regele 
Godart a murit din cauze stranii. În același an, o vijelie năprasnică 
s-a abătut asupra țării și a năruit Château Creux, confirmând zvonu- 
rile potrivit cărora castelul ar fi fost blestemat. Odiva însă îndrăgea 
acel loc. A mutat familia noastră acolo, după ce a fost abandonat. 

Mă uit prin camera din mina de calcar în care trăiesc de zece 
zile. Am început să mă simt în largul meu aici — atât cât e posibil 
când simţi că te părăsesc încetul cu încetul toate puterile și te ma- 
cină dorința de a-ți ajuta familia. 

Schela din capătul gropii scârțâie și mă trec fiori calzi prin tot 
corpul. S-a întors Bastien. 

Intră în cameră cu un săculeț pe umăr și ceva la subraț. Felina- 


rul îi luminează maxilarul puternic și părul proaspăt spălat. A avut 

timp să se bărbierească și să se îmbăieze cât a fost la suprafață. E 
semn că nici acum nu a dat de urma lui Jules. 

— Ai avut mai mult noroc? întreb, agățându-mă de un licăr 
de speranță. 

Poate că oasele de har și fluierul sunt în săculeț și a ținut să se 


spilcuiască ca să sărbătorim reușita. 


N-am găsit-o în podul berăriei, răspunde. 

Îmi pierd tot elanul. A verificat deja toate ascunzătorile pe care 
le-au folosit de-a lungul timpului, iar acum cercetează diverse lo- 
curi din oraș. Eforturile lui par tot mai zadarnice. 

— Stai liniștită, că o găsesc eu. 

Mă uit la zâmbetul lui silit și ochii încercănaţi. N-o să renunțe 
niciodată — e la fel de încăpățânat ca mine când își pune ceva în 
minte —, dar asta nu înseamnă nu-și pierde și el nădejdea. 

— Ce se mai întâmplă cu morţii? 

Bastien oftează și vine spre mine. 

— Nu s-a schimbat nimic. Umblă zvonuri despre oameni care 
ar fi auzit voci invizibile. Unele imploră sau le cer iertare. Altele 
ameninţă. Dar niciuna nu e la fel de violentă cum erau în preajma 
ta și a Descântătoarelor de Oase. 

Pune jos săculețul și bocceaua de la subrat. 

— Se vede treaba că morţii sunt mai vicleni în preajma oame- 
nilor de rând. 

— Dar nu mai puțin periculoși. 

Încuviințează din cap și ia loc, ca să-și scoată una dintre cizme. 

— Câțiva bărbați de la cârciumă spuneau că li s-au îmbolnăvit 
prietenii. 

Scutură praful și pietricele. 

— Dar prietenii lor nu au friguri, spuzeli sau vreun simptom 
evident. 

— Morţii le secătuiesc Lumina. 

Mă înfior când îmi aduc aminte ce m-a învățat mama înaintea 
ritului de trecere. Dacă morţii nu sunt călăuziți, vor încerca să 
răpească vigoarea celor vii. Iar dacă fură destulă Lumină de la un 
om, îi ucid atât trupul, cât și sufletul. 

— Aș vrea să vin cu tine, să căutăm fluierul împreună. 

— Ai nevoie de oasele de har, îmi spune, cu o voce iniștitoare. 
Eu reușesc să mă feresc de morți, dar tu... 

Își masează ceafa. 

Încuviinţez cu inima strânsă și mă uit la hăul negru din cari- 
eră. E nedrept că eu mă pot apăra, când atâția oameni nevinovați 
nu pot. 

— Ce-ai mai adus și de data asta? întreb, încercând să par mai 
veselă. 

M-am săturat de toate aceste discuţii zadarnice despre o situ- 
ație imposibilă. 

Bastien își încrucișează picioarele și împinge săculețul spre 
mine. Mă dezlipesc de lângă basorelief, gâfâind chiar și de la un 
efort atât de mărunt, și arunc o privire în el. Nu-mi pot stăpâni 
zâmbetul când scot încă un felinar și câteva lumânări. Ridic ochii 
spre Bastien și îl surprind privindu-mă cu atenție. 

— Nu e tocmai Bolta Nopţii, zice, dar două felinare sunt mai 
bune decât unul singur. 

Un val de căldură mi se revarsă în piept. Bastien se străduiește 
să-mi ofere un adăpost cât mai primitor. 

— Mulţumesc! 

Se uită îndelung în ochii mei și căldura se împrăștie și mai 
mult, întinzându-se până la degetele mâinilor și picioarelor. 

— E și ceva de mâncare în el, spune, arătând spre săculeț. 

Nu mă surprinde. Pe mine mă interesează mai mult ce anume 
se află în boccea. 


— Aia ce e? 

Ridică din sprâncene când vede încotro mă uit. 

— Aia... hm... 

Îşi drege glasul. Se scarpină pe brat. Își trosnește degetele. 

— Cât o să mai porți zdreanța asta? întreabă și arată cu degetul 
spre corpul meu. Mai are puțin și cade de pe tine. 

Face o grimasă. 

— Adică, se rupe de tot. 

Mi se pare mie sau s-a înroșit la față? Nu-mi dau seama în 
lumina singurului felinar care arde. 

— Mi-ai adus o rochie? 

E rândul meu să mă îmbujorez. 

Bastien înghite în sec și leagănă din cap. 

Urmează câteva secunde de tăcere. 

— Nu mi-o arăţi? 

— Desigur, zice și îmi întinde bocceaua. 

Un stol de fluturi freamătă în mine când dezleg cârpa și văd 
stofa rochiei dinăuntru. Lână fină, de un verde ferigă. Îmi trec 
degetele peste țesătura moale și zâmbesc. 

— E culoarea preferată a lui Sabine. 

— Prietena care era cu tine la pod? întreabă Bastien. 

Ridic ochii mirată. 

— Uneori îi rostești numele în somn, îmi explică. 

— Serios? 

Mi se strânge gâtul. Aș vrea să-mi amintesc acele vise. Nu mi-a 
mai apărut în nicio viziune de când am zărit-o la podul terestru. Îi 
resimt absența cu atât mai acut. 

— E una dintre surorile mele Fermecătoare, spun. Nu soră 
de sânge — nicio Leurress nu are timp să conceapă mai mult de un 
copil î înainte să. 

Înainte să moară i tată acestuia. Îmi mușc buzele și-i mai arunc o 


privire lui Bastien. Nu pare furios, nici resemnat — nici măcar 

împăcat. Poate că încă rumegă la faptul că, la un an după ce m-a 
cunoscut, o să moară, indiferent dacă eu îi împlânt cuțitul în inimă 
sau nu. 

— Sabine e prietena mea cea mai bună. 

— Cred că ţi-e dor de ea, murmură el. 

O durere profundă îmi sfâșie pieptul. Am impresia că a trecut 
o veșnicie de când mergeam amândouă pe cărarea spre Castelpont, 
braț la braţ, iar ea m-a întrebat cum visez să fie iubitul ales. Nu 
mi-am imaginat nicio clipă o persoană ca Bastien — nu pe deplin —, 
dar acum nici că mi-aș imagina pe altcineva. 

— Cum și ție, probabil, ţi-e dor de Jules și Marcel, spun. 

Lasă ochii în pământ și își freacă o zgârietură de pe cizmă. Eu 
îmi zgândăresc unghiile și mă uit la el. Cât de mult o simți lipsa 
lui Jules? Știu că sunt ca o famille, dar oare sentimentele lui pentru 
ea sunt mai profunde de-atâtr? Își dezmorţește umerii și se ridică. 

— Vrei să faci o baie? 

Ridic din sprâncene. 

— Singură, nu te gândi la altceva, adaugă rușinat, iar eu îmi 
stăpânesc cu greu un zâmbet. Te conduc a bazin, dacă vrei. După 
aceea, poți să-ți pui rochia nouă. 

— Bine. 

Aprinde și cel de-al doilea felinar, iar eu îl iau pe celălalt. Mă 
mișc încet, ca să-mi cruț puterile și așa sleite. Bastien mă ajută să 
cobor pe schelă, până pe fundul carierei. Unul dintre tuneluri duce 
la un bazin de apă subterană curată. M-am îmbăiat în el de două ori 
până acum, dar de câte ori îmbrac la loc rochia ritualică jerpelită, 
mă simt iar murdară. 

— Ai nevoie de ajutor la întoarcere? mă întreabă Bastien. Pot 
să te aștept aici. 

Strâng la piept rochia verde ferigă. 


— Nu-i nevoie. Mă descurc. 

Bastien scutură din cap. De două ori. Își trece degetele prin păr 
și încearcă să ia o figură nepăsătoare, aceeași pe care a exersat-o de 
multe ori în ascunzătoarea din catacombe. Acum nu-mi mai pare 
deloc convingătoare. Respiră sacadat și își ferește ochii de mine. 

— Ne vedem în curând, spune în cele din urmă, după care 
pleacă. 

Îmi înăbuș un hohot de râs. 

Apa e caldă și incredibil de plăcută. Îmi spăl părul agale, apoi 
corpul, până când curăț și ultimul firicel de praf de calcar, apoi mă 
așez pe marginea bazinului și îmi trec degetele prin păr. După ce-l 
descâlcesc bine, îmbrac rochia verde ferigă și o arunc pe cea veche. 
Mă cuprinde o liniște adâncă în timp ce merg spre camera lui Bas- 
tien. De zile întregi nu m-am mai simțit atât de ușoară. În sfârșit 
îmi respiră pielea și nu mai am mâncărimi. N-o să mai subestimez 
niciodată importanța unor haine curate. 

Îmi tremură picioarele și mușchii braţelor în timp ce urc pe 
schelă. În momentul acesta, nu mă deranjează efortul. Bastien stă 
cu spatele când intru în cameră. Aprinde o lumânare pe care a 
așezat-o pe una dintre polițe. Mă uit în jur și rămân cu gura căs- 
cată. Mai sunt cel puţin zece lumânări aprinse și așezate în diverse 
locuri pe jos și pe pereți. Calcarul scăldat în lumina chihlimbarie 
creează o atmosferă superbă. M-aș putea obișnui cu locul acesta, 
dacă ar arăta mereu astfel. 

— Credeam că păstrezi lumânările pentru felinare, îl mustru 
cu blândete. 

Întoarce profilul spre mine și zâmbește. 

— Ne permitem mai multă lumină, măcar o seară. 

Îmi dau seama că e tot un dar pentru mine și îl privesc cu tan- 
dreţe. Îi tremură ușor mână când închide capacul cutiei cu iască. 
Pare încă tulburat, ceea ce este adorabil, pentru că diferă enorm de 


siguranţa pe care o afișează în general. 

— Poţi să mănânci, dacă ţi-e foame. 

Se răsucește, însă doar atât cât să facă semn din cap spre mân- 
carea pe care a întins-o pe o pătură. De când m-am întors de la 
baie, nu s-a uitat la mine deloc. 

— Mulţumesc! 

Zăbovesc câteva clipe și simt cum mă stropește ceva pe picioare. 
Părul meu ud a format o băltoacă în jurul meu. Mă apropii de 
groapă, mă aplec peste marginea ei şi-mi storc părul. Abia atunci îl 
surprind că se uită la mine. Încremenesc şi-mi ţin respiraţia. Ochii 
lui sfioși, aproape temători, îmi studiază rochia, apoi urcă încet 
spre fața mea. Îmi tresaltă inima. Mă îndrept de umeri și-mi nete- 
zesc faldurile rochiei. 

— Se potrivește perfect, spun. 

— Am remarcat, replică el și înghite în sec. 

Cutia cu iască îi zornăie în mână când o pune pe poliţă. Expiră 
adânc și ia loc pe pătură. Alege un fruct micuț și roșu din castronul 
de lut. 

— Căpșuni sălbatice? întreb, rânjind, și mă așez în fața lui. 

Până acum am trăit doar cu pâine, brânză și felii de carne uscată. 

— Creșteau pe marginea drumului. M-am gândit că îți plac. 

Iau câteva din castron și mușc dintr-unul. 

— M-am tot gândit la simbolurile de pe fluierul de os. E po- 
sibil să ne ajute să rupem legătura. 

— Cum? întreabă și se îndreaptă de spate. 

Ne-am străduit din răsputeri să găsim o cale, dar nu avem nici 
cărțile, nici mintea lui Marcel, și nimic din ce i-am împărtășit des- 
pre familia mea nu ne-a fost de vreun folos. 

Îmi dau o șuviţă udă după ureche. 

— Pe fiecare parte a fluierului sunt alte simboluri. Uite. 

Iau o bucată de cărbune dintr-o căniță de tablă de lângă perete, 


apoi mă trag aproape de Bastien. Ridic un colț al păturii de lână. 

Pe podeaua de calcar de dedesubt trasez un arc care seamănă cu o 
semilună răsturnată, peste care desenez un triunghi cu susul în Jos. 
— Asta reprezintă apa, îi explic și arăt triunghiul. Împreună 
formează simbolul podului sufletelor — podul terestru care iese din 
mare. l-am spus asta și lui Marcel, dar n-a observat simbolul echi- 
valent lunii noi — un cerc plin. Ea e deasupra găurilor, nu sub ele. 

Desenez cercul, apoi separ simbolurile. 

— Cred că luna nouă e gravată pe fluier ca să arate când poate 
fi folosit podul sufletelor, ceea ce are noimă, pentru că atunci că- 
lăuzesc Fermecătoarele morții. 

Bastien își molfăie buza. 

— Și asta are vreo treabă cu legătura noastră de suflet? 

— Nu tocmai. Dar simbolurile de pe spate e posibil să aibă. 

Desenez din nou simbolul podului sufletelor, doar că, de data 
asta, prin mijlocul triunghiului cu susul în jos trece o linie orizon- 
tală. Deasupra lui, desenez un cerc gol și pun degetul pe el. 

— Ăsta reprezintă luna plină. 

Bastien încuviințează din cap. 

— Când o Descântătoare de Oase își poate chema iubitul cân- 
tând la fluier. 

— Da, dar ce e ciudat e că triunghiul acesta segmentat simbo- 
lizează pământul, zic și arăt spre el. Câte poduri cunoşti care să aibă 
pământ sub ele, nu apă? 

— Doar Castelpont, răspunde Bastien îngândurat. 

— Întocmai. Iar dintre toate podurile din Gallia de Sud, eu pe 
el l-am ales. Nu mi-am dat seama că are o semnificație anume, dar 
nu văd altă explicaţie de vreme ce e gravat pe fluierul de os. 

Bastien se scarpină în cap. 

— Tot nu văd ce treabă are asta cu legătura noastră de suflet. 

— Cum să nu aibă? Castelpont e locul unde s-a format legă- 


tura noastră. 

— Dar asta nu înseamnă că podul e cel care a creat-o? sugerează 
Bastien și se uită la figura mea nedumerită. Să ne gândim puţin la 
podul terestru. Din ce mi-ai spus, morții sunt atrași spre el pentru 
că de acolo vine cântecul sirenei. Tot tu ai spus că morții sunt 
atrași de tine pentru că tu ai cântat melodia — mai exact, ai cân- 
tat-o la fluierul mai puternic. 

Încuviințez din cap și mă întreb ce legătură are asta cu ce-am 
discutat mai devreme. 

— Te-ai gândit că poate nu podul, ci cântecul a creat legătura 
noastră? rostește el și întinde mâinile. Poate că podul e neimpor- 
tant pentru vrajă. 

Mă las pe spate și pun jos bucata de cărbune. 

— Nu știu ce să spun. Podurile sunt elemente fundamentale în 
tradiția Fermecătoarelor. Ele simbolizează legătura dintre lumea 
morţilor și lumea celor vii, din care și Călăuzele fac parte inte- 
grantă. Ele sunt la fel de importante ca podul însuși în conducerea 
sufletelor către Viaţa de Apoi. Mai mult decât atât, podurile re- 
prezintă trupurile noastre în timpul riturilor de trecere. Din acest 
motiv, Fermecătoarele trebuie să-și îngroape oasele de har la baza 
podului, astfel încât zeii să le poată dirija energia pentru a le alege 
iubitul potrivit — și, tot din acest motiv, iubiții vin la același pod, 
în căutarea lor. 

— Dar nu podul consolidează uniunea lor, am dreptate? în- 
treabă Bastien, arătând spre desenele mele. Spui că fluierul poartă 
aceste simboluri, ca să arate când poate fi folosit — fie ca să conduci 
mortii, fie ca să-ți chemi sufletul pereche. Dar, dacă o Leurress poate 
folosi orice pod la ritul de trecere, atunci de ce simbolul de pe fluier 
indică un pod peste pământ? Ar însemna că nu-și poate folosi flu- 
ierul decât la Castelpont. Dar Fermecătoarele folosesc fluierul și pe 
alte poduri — poduri peste ape. Tata era pe un pod peste apă când 


l-am văzut... 

I se stinge glasul și încearcă să-și mascheze emoțiile tușind. 

Mi se sfâșie inima. Mi-aș dori să-i alin suferința, dar cum? Tatăl 
lui a murit de mâna unei Leurress ca mine. Încleștez un pumn. Pen- 
tru prima oară, sunt nespus de furioasă pe aceea din familia noastră 
care i-a ucis tatăl. 

Bastien își trece degetele peste buze și așteaptă să se reculeagă. 

— Ce vreau eu să spun e faptul că podul Castelpont nu poate 
avea aceeași însemnătate pentru toate Fermecătoarele. 

— Dar e posibil să aibă o mare însemnătate pentru no? 

Mă apropii de el și simt cum îmi tresaltă inima de speranță. 

— Poate, dacă ne întoarcem acolo când e lună plină, reușim să 
rupem legătura de suflet. 

— Cum? 

Clatin din cap, încercând să găsesc un motiv. 

— În funcţie de melodia pe care o cânți, se petrec alte lucruri. 
Cea pe care am cântat-o la podul sufletelor nu e aceeași pe care am 
cântat-o ca să te atrag la Castelpont. Poate există o melodie care 
să ne ajute. 

— Mai știi și altele? 

— Nu, oftez. 

Una dintre lumânări pâlpâie în momentul în care se lasă li- 
niștea. Trebuie curățat mucul. Între noi, pe podea, degetele lui 
Bastien se îndoaie și se întind discret. Trage aer în piept și își pune 
mâna peste a mea și mi-o strânge ușor. 

— Găsim noi o soluție, Ailesse. 

Mă străbate un fior cald. N-ar trebui să permit ca atingerea lui 
să mă tulbure în așa măsură. Mai ales acum, când soarta noastră e 
atât de sumbră. Dar nu mă pot stăpâni. Întorc mâna invers. Pal- 
mele ni se lipesc, privirile ni se întâlnesc și strecor degetele printre 
ale lui. Inima îmi bubuie tare, amintindu-mi să respir. 


— Bastien, murmur. 

Aș vrea să-i spun atâtea, dar nu găsesc cuvintele să-i mărturisesc 
cât de mult am ajuns să țin la el. 

— Nu vreau să mor. 

Nu întoarce privirea de la mine. I-a dispărut sfiala de mai 
devreme. 


Nici eu nu vreau să mori. 

Îmi dezmiardă mâna cu degetul mare, iar lumânarea îi scânte- 
iază în ochi. 

— Tata avea o vorbă din bătrâni pe care mi-o spunea de câte ori 
trebuia să plece o perioadă de timp. Mă lua de mâna exact așa și-mi 
șoptea: „Tu ne me manque pas. Je ne te manque pas”. Înseamnă, „Tu nu 
lipsești de lângă mine. Și eu nu lipsesc de lângă tine.” 

Zâmbesc stins-și memorez acele cuvinte. 

— Îmi place. 

— Nu te părăsesc, Ailesse, spune Bastien cu o privire sinceră, 
tandră și profund drăgăstoasă. 

Am senzația că se revarsă peste mine Lumina Elarei. 

— Rămânem uniți, da? N-o să moară niciunul dintre noi. 

Încuviințez din cap, străduindu-mă să cred că are dreptate. Pun 
capul pe umărul lui. 


N-o să moară niciunul dintre noi. 


cd) 
Sabine 


IES DIN TUNELUL DIN CATACOMBE ȘI STING TORŢA 
pe iarbă. Cu un urlet de furie, o azvârl în râpă și-mi înfig mâinile 
în păr. Lot n-am găsit-o pe Ailesse. 

Nici nu mai știu de câte ori am căutat aici, îndrăznind, în sfârșit, 
să intru în catacombe, cu ajutorul celor trei oase de har. Acum le 
detest. Dacă mă dureau mușchii, sau nu mai aveam suflu, ori eram 
stoarsă de vlagă, poate aș fi simțit că am făcut tot ce depinde de mine 
să-mi găsesc prietena. Dar sunt atât de agitată și nervoasă, încât îmi 
vine să înfig unghiile în tot ce-mi iese în cale. Nu știu dacă e efectul 
harului proaspăt câștigat al șacalului sau sunt, pur și simplu, frustrată. 

Au trecut unsprezece zile de la noaptea de călăuzire — douăzeci 
și șase de la ritul de trecere nereușit al lui Ailesse. Își imaginează, 
probabil, că nici măcar n-am încercat s-o ajut. Nu mă întorc acasă 
până când n-o găsesc. Oricum, mă feresc să merg acasă. Nimeni 
nu știe că am ucis șacalul. 

Îmi scutur noroiul de pe rochia de vânătoare și aud foșnetul buf- 


niței înainte să aterizeze în râpă. Mă uit cu dușmănie la faţa ei în 

formă de inimă și în ochii frumoși care sticlesc în soarele după-amie- 
zii. Pasărea înclină capul, scoate un cârâit și zboară în vârful râpei, 
așteptându-mă s-o urmez. Pun o mână în șold. 

— Ai de gând să mă duci la Ailesse de data asta? 

Bufnița își ia zborul. Strâng din dinți și alerg după ea. Am grijă să 
nu fac zgomot și să mă țin la adăpostul pădurii, dar străbat kilometri 
întregi fără să aud niciun țipăt al morţilor. În ultimele zile, am văzut 
mai multe Călăuze care încercau să-i adune într-o temniță părăsită 
de lângă Château Creux, dar trebuie să-i păzească în permanență. În 
mod misterios, unele suflete au scăpat din spatele gratiilor și, din 
câte știu, doar vreo douăsprezece au mai rămas închise — nici pe 
departe câte au venit la podul terestru. 

Urmăresc bufnița încă un kilometru și jumătate și mă trezesc 
că am ajuns la Castelpont. Scot un mârâit de furie. În ultimele zile 
n-am făcut altceva decât să alerg ca nebuna prin catacombe și la 
Castelpont. Cu toate astea, eforturile mele n-au dat niciun rezultat. 

Bufnița se uită la mine și lipește, cocoţată în mijlocul parape- 
tului. Ar putea să-și facă cuib în locul acesta, ținând seama de cât 
de des mă aduce aici. 

— Dacă Elara te-a trimis, ar face bine să te învețe să vorbești! 
mă răstesc la ea, deși Ailesse mi-ar reproșa că e o blasfemie. 

Pasărea zgârie piatra cu ghearele, ca să sublinieze unde ne aflăm. 

— Nu mi-e de niciun folos. 

Întinde aripile, dă roată în zbor și se așază pe celălalt parapet. 

Ridic brațele exasperată. 

— Ce vrei de la mine? Am ucis deja șacalul, care, să știi de la 
mine, nici măcar nu e vreun prădător feroce. 

Cele mai bune haruri pe care mi le-a dat sunt forță mai mare, 
rezistență mai mare și auz fin. Sunt bunicele, dar nicidecum excepți- 
onale. Până și un lup normal are mai multe. N-am făcut nicio mare 


scofală cu ultimul os de har. 

Bufnița cârâie și țopăie pe parapet. 

Clatin din cap. 

— Nu mai veni după mine dacă mă faci să pierd timpul degeaba! 

Arunc o privire spre zidurile Dovrtului și plec. Cbazoure-ul în- 
văluie orașul ca o pâclă nepământească. Sufletele continuă să se 
adune acolo. Din noaptea de călăuzire, n-am auzit niciun călător 
să pomenească despre atacuri evidente ale morților, dar nu e nevoie 
de prea multă zarvă ca să absoarbă Lumina celor vii. Sper totuși să 
necesite un efort de durată și să nu moară nimeni până când nu dau 
de urma lui Ailesse și a fluierului de os. Sentimentul de vinovăție 
mă roade din ce în ce mai tare. 

Pornesc repede spre groapa unde am îngropat șacalul, fe- 
rindu-mă chiar mai mult de privirile nedorite. Deocamdată, nu m-a 
găsit nimeni din famille, și sper să rămână așa. Aici mă retrag când 
mă silesc să mănânc ceva și să dorm. 

Îngenunchez lângă un pârâu. Apa șerpuiește printre pietre și 
mușchi și formează o cascadă micuță. Verific capcana și mă în- 
tâmpină un licăr argintiu. Am o foame de lup. De când am câștigat 
harurile șacalului, am o poftă nebună de carne, pe care încerc să 
mi-o satisfac mâncând pește. Vechea Sabine s-ar îngrozi, dar acum 
îmi lasă gura apă numai când mă gândesc. 

Mă așez pe pământ și scot cuțitul, ca să eviscerez peștele, dar nu-l 
scot pe cel care trebuie. ÎL vâr repede la loc în teacă. Cuţitul ritualic 
al lui Ailesse are o singură menire — să-l ucidă pe iubitul ei. Ca o 
egoistă ce sunt, l-am folosit când am omorât rândunica de noapte și 
când l-am înjunghiat pe bărbatul Înlănțuit, dar refuz să mai fac asta. 

Scot alt cuţit și, tocmai când tai burta peștelui, aud: 

— Bună, Sabine! 

Scap peștele din mână. Întind cuțitul spre malul celălalt al pâ- 
râului. Mă cutremur din toate încheieturile. În faţa mea stă Odiva. 


Auzul meu nemaipomenit nici măcar nu i-a simțit prezenţa. 

— Te-ai tăiat, spune și se uită la mâna mea cu ochii ei negri. 

În sfârșit, simt usturimea. Îmi curge sânge dintr-o tăietură adâncă 
pe care mi-am făcut în palmă. 

— Te ajut eu să-ți cureți rana, îmi zice Odiva, cu un calm care 
nu-mi inspiră deloc încredere. 

Îmi tresare inima când o văd că traversează încet pârâul, mătu- 
rând pietrele din apă cu tivul rochiei sale albastru-safir. 

Vine lângă mine, pe prundiș. Las jos cuțitul, cu degete tremu- 
rânde. Mă rog să nu observe noul medalion rătăcit printre scoicile, 
mărgelele și colții de rechin fără har de pe colierul meu. Dar Odi- 
vei nu-i scapă nimic. 

— Ce e medalionul de la gâtul tău? mă întreabă cu o nepăsare 
prefăcută, în care se simte însă suspiciunea. 

— Noul meu os de har, mărturisesc. 

Nu are rost să o mint când e atât de limpede. 

— Seamănă cu medalionul lui Ailesse, rostește ea gânditoare, 
umezindu-și buzele sângerii, în timp ce își trece degetele peste 
semiluna pe care am cioplit-o din femurul șacalului auriu. 

— Am vrut să semene cu al ei. 

Și l-am cioplit sub formă de medalion, ca să nu-ți dai seama de unde 
provine osul. 

— Bănuiesc că nu e tot de la o capră sălbatică. 

Odiva ridică amuzată din sprâncene, dar ochii ei mă sfredelesc 
precum ochii Înlănțuiților. 

Mă silesc să zâmbesc. Ce caută aici? De ce nu-mi reproșează 
că am fugit? 

— Nu. N-am reușit să ajung până la munţii din nord și să mă 
întorc în câteva zile. 

— Nici nu e de mirare, zice ea. 

Îmi ia mâna și o bagă în apă. Atingerea ei e delicată, dar unghi- 
ile îmi pătrund în încheietură. 

— Ai fost ocupată să cutreieri prin catacombe. 

Ridic ochii spre ea. Mă trec sudori reci. 

— Eşti murdară de mâl pe rochie, îmi explică, răspunzând la 
o întrebare nerostită. 

Mi se încordează toți mușchii, pregătiți s-o rupă la fugă, dar nu 
are rost să neg că am fost acolo. 

— Trebuia să merg. Nu suport gândul că Ailesse e în văgă- 
una aia. Am căutat printr-o mulțime de tuneluri și am văzut atâtea 
oase — oase omenești, spun cu un nod în gât și clatin din cap. Poate 
că totuși nu e acolo. Bastien putea s-o fi dus la Dovré sau să fi urcat 
cu ea pe un vas și să fi părăsit Gallia de Sud. 

Odiva îmi ţine mâna sub apă. Sângele se împrăștie ca un vârtej. 

— Chiar dacă ai trei oase de har, nu înseamnă că ești invinci- 
bilă, Sabine. Trebuie să fii prudentă. 

Mi se strânge stomacul. N-a auzit nimic din ce-am spus? Pen- 
tru Ailesse ar trebui să-și facă griji. 

— În aceste ultime zile ai dovedit că ești o vânătoriță price- 
pută. Celelalte Leurress ar trebui să ia exemplu de la tine. Nici până 
acum n-au dat de urma șacalului. 

— Nu l-a găsit niciuna? întreb cu glas stins, dar mă străduiesc 
să par mirată. 

— Nici măcar umbra nu i-au văzut-o, răspunde Odiva și în- 
toarce ochii spre apa susurătoare. Eram convinsă că Tyrus e gata 
să mi-l dea înapoi. 

Înapoi? Deschid gura să întreb la ce se referă, dar ea se uită fix în 
ochii mei. Mi-o fi ghicit înșelătoria? Simte mirosul leșului îngro- 
pat în groapa din apropiere? 

— Să sperăm că-l găsim până la următoarea lună nouă. Ți-am 
explicat ce fac morţii dacă sunt liberi prea mult timp. 

Privirea ei pătrunzătoare îmi dă fiori. Peste trei zile e lună 


plină, ceea ce înseamnă că luna nouă va fi peste două săptămâni și 

ceva. Atât am la dispoziţie să mă hotărăsc dacă ignor avertismentul 
bufniței și dezgrop șacalul ca să-i iau celălalt femur. Odiva ar avea 
suficient timp să cioplească un fluier nou. 

Ia de pe umăr tolba subțire și scoate din ea un sul de cârpă, 
obiect pe care-l poartă la ea orice vânătoriță care se respectă, în 
caz că se rănește. 

— Am venit după tine, Sabine, cu un scop înalt. 

Nu-mi miroase a bine. 

— Serios? 

Îmi ia din nou mâna, o mai înmoaie o dată în apă și se apucă 
s-o bandajeze. 

— E vorba de Ailesse. 

Îmi vibrează toţi nervii. 

— Ai găsit-o? 

Ochii Odivei se întunecă de tristeţe — e prea târziu s-o cred. 

— Vreau să fii pregătită sufletește. Știu cât de mult ţii la fiica 
mea. 

Întrebarea e, tu cât de mult ţii la ea? 

Oftează și lasă ochii în pământ. 

— Ailesse a murit. Nu am nicio îndoială de data asta. 

Mi se crispează mâna, dar nu-mi dă drumul. 

— Am primit un semn de la Tyrus. 

Zeul care nu-ți spune unde e sacalul lui? 

— Am încredere în el. Legătura dintre mamă și fiică e un har 
în sine. Am căutat adânc în sufletul meu și atașamentul meu față 
de Ailesse s-a stins. 

A existat vreodată? 

Odiva termină să-mi bandajeze rana. 

— Îmi pare rău că a trebuit să auzi asta de la mine. Se vede pe 
tine Că ești șocată. 


$ v A v 
— Într-adevăr, spun, aproape în șoaptă. 


304 KATHRYN PURDIE 


Știu că Ailesse n-a murit. La fel cum am știut și prima oară 
când ne-a mințit Odiva. Arăt șocată pentru că răutatea ei nu cu- 
noaște limite. De ce e atât de hotărâtă să-și abandoneze fiica și 
fluierul de os? 

— Am plâns-o mai mult decât îţi imaginezi. Toate Fermecă- 
toarele din familia noastră au plâns-o. Dar nu trebuie să cădem 
pradă deznădejdii. Zeii vor să ne îndeplinim menirea, oricare ar fi 
greutățile pe care le întâmpinăm. De aceea au intervenit zeii. 

Ce tot îndrugă? Sudoarea mi se prelinge pe ceafă în momentul 
în care mă strânge mai tare de mână. 

Trage aer adânc pe nări și ridică bărbia. 

— Tyrus ne-a mai dat un semn. Te-a ales pe tine să-mi fii 
urmașă. 

O privesc năucită. 

— Poftim?! 

Îmi trag mâna și fac un pas înapoi. 

— Imposibil. Ailesse e urmașa ta. E în viață, Matrone. Cum poți 
să crezi... 

— N-are rost să negi evidența. Trebuie să-ți accepți destinul. 

— Destinul meu? rostesc, cu un râset amar. Nu mi-am dorit 
niciodată să fiu Călăuză. N-am vrut nici măcar astea, adaug și trag 
de oasele de har. 

— Eşti mult prea modestă, Sabine. Dar ai un potențial uriaș, 
adaugă Odiva, pe un ton aproape disperat. Trebuie să înţelegi asta. 
După ce-ţi închei ritul de trecere... 

— Nu! 

Mă ridic şi-mi acopăr urechile. Nu-i permit să-mi spună ase- 
menea lucruri. Nu e doar o trădare faţă de Ailesse; e absurd. 

— Urmașa e întotdeauna fiica. 

— Mai puţin atunci când nu exista una, replică ea și se ridică 


în grabă. 

Mă retrag din fața ei. 

— Nimeni din famille nu mă va accepta. 

— O să le spun și lor ce ţi-am spus ţie: e un semn de la Tyrus. 

— S-a înșelat! exclam, aproape sufocându-mă. Nu sunt pregă- 
tită. Orice altă Leurress e mai potrivită decât mine. Toate au haruri 
mai bune. 

Am avut dreptate — Odiva își dorea ca ritul de trecere al lui 
Ailesse să dea greș. Știa că e nesăbuită și spera că o să moară, fără să 
trebuiască s-o ucidă chiar ea. Dar nu pricep de ce. De ce mă preferă 
pe mine? 

— Ai osul unui lup negru, Sabine. Nu-i lucru puțin. Iar când 
vei deveni matrone, vei putea să mai obţii două oase de har. 

Inima amenință să-mi sară din piept. Nu pot să ascult asemenea 
vorbe. Trebuie să plec de lângă Odiva. Dar s-a pus în calea mea. 
Mă întorc și o iau în partea cealaltă. Intru în pârâu. Mă prinde de 
braț când sunt la jumătatea lui. Mă smucesc. 

— Dă-mi drumul! 

— Nu lua decizii pripite! îmi zice Odiva, cu o ţinută semeață 
și calmă. E o mare onoare. De ce te împotrivești cu așa îndârjire? 

— Pentru că nu-i pot lua locul lui Ailesse! strig și lacrimile îmi 
șiroiesc pe obraji. Pentru că ai o fiică pe care nu o iubești! 

— Te înșeli, răspunde ea, pe un ton la fel de furios și pătimaș 
ca al meu. O iubesc pe Ailesse. 

— Atunci, de ce faci asta? 

— Ţi-am spus deja. Tyrus m-a avertizat că așa trebuie să fie. 

— Tyrus n-are decât să putrezească la el în Iad! 

— Sabine, rostește Odiva și mă trage înapoi, dar refuz să mă 
uit la ea. Uită-te la mine! 

Mă apucă de bărbie, dar închid ochii, ca un copil încăpățânat. 

— Mă crezi că și pe tine te iubesc? 


— Nu e normal. Pe Ailesse ar trebui s-o iubești mai mult. 

— Sabine, murmură cu voce sfârșită. Și tu ești fiica mea. 

Șocul îmi taie respirația. Deschid pleoapele și mă uit în ochii 
ei. Strălucesc de lacrimi. 

— Esti fiica mea, repetă pe un ton aproape pios. 

Îmi cuprinde obrajii în palme. 

— N-ai idee de când îmi doresc să-ți mărturisesc, adăugă, în- 
gândurată. Dar mi-am jurat că nu o voi face. 

Pârâul îmi curge peste picioare și-mi stropește gleznele. Nu-i 
simt răceala. 

— Ce... ce vrei să spui? îngaim, cu vocea sugrumată de emoție. 

— Tatăl tău nu mi-a fost amour. Și n-a fost tatăl lui Ailesse. 

Fiecare cuvânt pe care-l rostește mă lovește ca un ciocan. 

— Dar eu și Ailesse suntem de vârste foarte apropiate, spun, 
clătinând din cap. 

Trebuie să mă bazez pe fapte exacte, pe logică. Ele vor dovedi 
că Odiva se înșală. 

— Nu poți fi mama amândurora. 

— Abia ai împlinit șaisprezece ani. Ailesse are aproape opt- 
sprezece. Timp a fost suficient. 

Mă apucă amețeala. Ce spune Odiva e scandalos. E un sacrile- 
giu. Nu vreau să fiu părtașă la așa ceva. 

— Ţi-ai trădat iubitul! exclam. 

Zeii i-au ales Odivei partenerul perfect cu care să petreacă eter- 
nitatea, iar ea le-a batjocorit darul. 

— Nu l-ai iubit deloc? 

— L-am iubit pe tatăl tău, Sabine. 

Odiva pare să fi întinerit deodată și, din conducătoarea redu- 
tabilă a familiei noastre, s-a transformat într-o fată cu alte visuri. 

Îmi tremură picioarele. Mă trag din strânsoarea ei moale și mă 


așez pe marginea pârâului. 

Vine și Odiva și îngenunchează în fața mea. Rochia i se răsfiră 
în apă. 

— Semeni atât de mult cu el! Același ten măsliniu. Aceiași 
ochi frumoși cu un inel auriu în jurul irisurilor. 

Întinde mâna să mă mângâie, dar mă feresc. 

— Am o mamă, spun. Ea e mama mea. 

Vorbesc fără noimă, dar nici Odiva nu e mai prejos. 

Oftează adânc. 

— Ciana n-a fost mama ta, dar era devotată și ambițioasă. 
l-am spus că zeii m-au binecuvântat cu doi amourts și că e un dar 
atât de sacru, încât nimeni din familia noastră nu trebuie să afle. 
l-am spus că zeii au încredere că Ciana va păstra secretul, iar pen- 
tru loialitatea ei va primi un loc de cinste în Paradis. A acceptat 
imediat. După ce și-a încheiat ritul de trecere, a plecat de la Châ- 
teau Creux, ca să locuiască cu iubitul ei. Am plecat și eu, ca să-mi 
ascund sarcina, și am spus familiei că pornesc la o vânătoare di- 
ficilă. Cât am lipsit, te-am adus pe lume și te-am dat Cianei, care 
urma să te prezinte ca fiind copilul ei. 

Îmi las capul în mâinile tremurânde. Cuvintele Odivei îmi sfâ- 
șie inima. Plâng mai mult ca oricând pierderea mamei care m-a 
iubit și m-a crescut, deși nu eram sânge din sângele ei. Chiar dacă 
mă simt trădată de ea. 

— Acum doi ani, când Ciana a murit în timpul călăuzirii, 
am început să mă simt tot mai răspunzătoare faţă de tine, explică 
Odiva. Cu cât creșteai, cu atât îmi aminteai mai mult de tatăl tău. 
Prin tine mă simţeam și mai legată de el și mi-am dat seama cât de 
dor îmi e de el. 

Scoate craniul de cioară și mângâie tandru rubinul. 

— A fost un om excepțional, Sabine. 


— Ce s-a întâmplat cu... el? 

Gura mea nu reușește să pronunțe cuvântul tata. Dacă-l ros- 
tesc — dacă mă gândesc la el — risc să cred povestea Odivei. Sunt 
numai minciuni, bufnița m-a prevenit deja. 

Odiva se posomorăște la faţă. 

— N-am cântat niciodată cântecul sirenei pentru tatăl tău. Nu 
era hărăzit să fie jertfa mea. Dar zeii i-au luat viața oricum... la 
scurt timp după ce-am rămas însărcinată cu tine. M-au pedepsit că 
l-am iubit, prinzându-l în lanțuri, îmi mărturisește Odiva și ochii ei 
negri devin și mai întunecați. Când i-am întâlnit spiritul pe podul 
terestru, am încercat să-l călăuzesc spre Elara, dar s-au stârnit valu- 
rile și vântul, și l-au aruncat prin Poarta lui Tyrus. 

Nu-și mai poate stăpâni lacrimile. E o nedreptate. Un om ne- 
vinovat nu trebuia să plătească pentru păcatul Odivei. Cum nici eu 
n-ar trebui să plătesc. Nu vreau să fiu copilul lor. 

Dar sunt. 

Gândul îmi pătrunde ca o așchie sub piele. Nu-l pot scoate, 
pentru că încep să găsesc dovezi care îl susțin. E posibil ca Odiva 
să mă fi găsit aici datorită legăturii de sânge cu mine. 

Vine mai aproape. 

— Nu înţelegi că ești specială? Zeii ți-au permis să trăieşti. 

Mi se înmoaie toți mușchii. Sunt atât de obosită! Nu-mi ima- 
ginam că e posibil, având osul de șacal. 

— N-au cum să-și dorească să fiu moștenitoarea ta, spun prin- 
tre suspine. 

— Ba da, Sabine, asta e voia lor. 

Mă uit la femeia îngenuncheată din fața mea. Rochia îi e udă. 
I-a dispărut orice fărâmă de mândrie. Nici măcar oasele ei de har 
maiestuoase nu-mi pot distrage atenția de la durerea întipărită pe 
chipul ei. 

— Am nevoie de tine, spune. Mi-am dat seama că Tyrus nu 


mă va conduce la șacalul auriu dacă nu am urmașă. 

De ce mă simt atât de obligată să accept? Șacalul e deja mort. 
Dacă, într-adevăr, Tyrus i-a dat un semn Odivei în legătură cu mine, 
e pentru că sunt singura persoană care știe unde se află șacalul. 

— Cum o să procedezi? întreb. O să le spui Fermecătoarelor 
că ești mama mea? 

O să li se pară la fel de caraghios cum mi s-a părut mie. 

— Trebuie să înţelegi că nu pot face asta, Sabine. Călăuzele 
au nevoie de multă credință ca să-și îndeplinească sarcina. Le-aș 
zdruncina-o prea mult, dacă ar afla ce-am făcut. 

— Așadar, îmi ceri să păstrez secretul? 

Înghite în sec. 

— Da. Trebuie. Fermecătoarele nu vor pune la îndoială alege- 
rea mea. Mai ales când le voi spune că Tyrus o cinstește pe Ailesse 
alegând-o pe prietena ei cea mai dragă să-mi urmeze la conducere. 

Ailesse. 

Îmi revine căldura în picioare și urcă până în inimă. Les Leurress își 
spun una alteia soră, dar Ailesse chiar e sora mea. E singurul adevăr 
pe care-l pot accepta fără să preget. E singurul lucru din această 
mărturisire care-mi dă un senzație de bine. 

Odiva îmi strânge ambele mâini. Palma rănită îmi zvâcnește și 
mai tare. 

— Adevărul incontestabil este că ești urmașa mea de drept, 
sânge din sângele meu. Trebuie să-ți accepţi soarta, Sabine. 

Tremur din toate încheieturile. Cum poate să-mi ceară așa ceva? 
Ailesse e în viață. Odiva o simte la fel de limpede ca mine. Prin ges- 
tul ei, își dezmoștenește primul născut. Mi-e greu să cred că o face 
doar pentru că l-a iubit pe tata mai mult. În continuare îmi ascunde 
ceva. Trebuie să aflu despre ce e vorba. 

— Prea bine, spun. 

Pot să-mi retrag cuvintele după ce o salvez pe Ailesse și o aduc 
înapoi în sânul familiei. În momentul acela, uneltirile Odivei vor 
fi zadarnice. Moștenitoarea de drept va fi acasă. 

— Accept. 

Odiva radiază de fericire și își lipește buzele reci de obrazul 
meu. 

— Să vii acasă cât mai curând! Ai obținut toate cele trei oase 
de har. N-ai motiv să mai stai aici. 

Încuviinţez cu o legănare rigidă a capului, după care Odiva se 
ridică de jos și pleacă. 

La câteva minute după ce rămân singură, zăresc cu coada 
ochiului un fâlfâit de aripi. Bufnița coboară pe pământ, la câțiva 
metri de mine. Fac ochii mari. 

Stă exact în locul în care am îngropat șacalul. 

Mă reped spre ea. 

— Pleacă de-aici! strig și mă uit peste umăr, de teamă ca nu 
cumva Odiva să se fi întors. 

Bufnița ciugulește pământul și se uită la mine. 

Mi se întoarce stomacul pe dos. 

— Nu dezgrop șacalul. 

Scoate un cârâit aproape imperceptibil. Știe că matriarha mea 
are auzul fin. 

E ridicol. Singurul motiv pentru care aș dezgropa șacalul ar fi 
ca să... 

— Uf! Să înțeleg că acum vrei să iau un os pentru un fluier 
nou? 

Pasărea scutură din cap. 

Mă uit la ochii ei alungiți și mă încrunt. De ce s-o fi răzgândit? 

Pentru că acum ești urmașa matriarhei, Sabine. lar urmaşele pot deschide 
Porţile Vieţii de Apoi. 

Îmi ard toți nervii din corp. 

— Vrei să cioplesc un fluier pentru mine? 

Bufnița se apropie ţopăind de mine și își vâră ciocul în părul 


meu. Sunt atât de speriată de gestul ei — de faptul că îmi cere așa 

ceva —, încât îmi îngheață toți mușchii. Până și inima pare să mi se 
oprească în piept. Nu știu câte dezvăluiri mai suport pe ziua de azi. 

În clipa în care îmi vin în fire, întind mâna spre bufniță. 

— Cum aș putea... 

Țâșnește în aer. Aripile ei mă lovesc peste față. 

— Stai! 

Se avântă spre înaltul cerului, iar eu cobor ochii uluiți spre 
pământul care acoperă trupul șacalului. 

Sper că știi ce faci, Flara. 

Trag aer în piept. 


Și mă pun pe săpat. 


50 


Bastien 


MĂ FURIȘEZ ÎN PARFUMERIA DE LÂNGĂ LA CHASTE 
Dame și mă apucă imediat durerea de cap. Prea multe parfumuri 
la un singur loc. Cum o fi suportând Birdine? 

Îi văd creștetul în spatele unei tejghele. Soarele după-amiezii pă- 
trunde prin fereastra cu zăbrele și scoate la iveală firicelele de praf 
care plutesc pe deasupra capului ei roșcovan și creț. Fredonează 
un cântec de dragoste cunoscut, în timp ce stă în genunchi lângă o 
etajeră și aranjează niște sticluțe negre. 

Mă strecor tiptil și reazem coatele pe tejghea. 

— Cum merge negoțul: 

Birdine scoate un țipăt și se întoarce. Duce mâinile la piept și 
gâfâie. 

— Merde, Bastien! Era să-mi stea inima-n loc. 

Se ridică și își netezește șorțul. 

— Negoţul e negoț. Și nu, nu l-am văzut pe Marcel, spune și 
mijește ochii verzi. Nu mă mai bate la cap! 


N-am terminat încă. 

— Aia e cerneală? întreb și fac semn din cap spre o pată de pe 
mâna ei stângă. 

O ascunde imediat la spate. 

— Nu. Am vărsat niște ulei de mosc pe mine. 

— Cum te-ai ales cu o bătătură la degetul mijlociu? 

Aruncă o privire la cealaltă mână. 

— Ce te interesează pe tine? 

— E proaspătă. Și cel mai ciudat e că Marcel are una la fel. 

Birdine se înroșește la față. 

— E dreptul meu să mă pregătesc pentru meseria de scrib. Nu 
fac nimic necurat. 

O fixez cu o privire tăioasă. 

— Lasă teatrul, Birdie! rostesc, folosind înadins numele de 
alint pe care i l-a dat Marcel. Știi foarte bine unde e. Marcel n-ar 
fi stat atâta timp fără să găsească o cale să se vadă cu tine. 

Ridică mândră bărbia. Un iz de apă de trandafiri mă izbește 
în față. 

— Ce-o să faci? Mă torturezi până îți spun adevărul? Nu-l 
trădez pe Marcel. 

Mă încrunt. De trei ori am urmărit-o pe Birdine la final de 
program și de fiecare dată s-a dus repede în camera pe care a în- 
chiriat-o deasupra unei cârciumi din apropiere. Pe Marcel nu l-am 
văzut niciodată acolo. 

— Uite ce e, știu că vrei să-l protejezi pe Marcel, dar îl pui 
în și mai mare pericol dacă nu-mi spui unde e. Pui tot Dovreul în 
pericol, adaug și mă aplec peste tejghea. Nu ţi s-a întâmplat ni- 
ciodată să auzi o șoaptă înfiorătoare când mergeai noaptea acasă? 
Te-ai gândit vreodată că îți pierzi mințile? 

Birdine face un pas înapoi și își mușcă buzele. 

— Dar clienţii sau amicii tăi de la cârciumă? Ai observat ca 
vreunul dintre ei să se fi îmbolnăvit de o slăbiciune ciudată pe care 
nu și-o pot explica? 

Îsi strânge brațele în jurul corpului. 

— Marcel spune că sunt umori rele în aer. 

— Marcel minte, ca să poți dormi noaptea. 

Birdine își stăpânește un tremur. 

Oftez. Nu vreau s-o sperii, dar am nevoie de ajutorul ei. 

— Îi transmiți măcar ceva din partea mea? Spune-i că vor muri 
oameni, dacă el și Jules nu înapoiază ce-au furat. 

E posibil să moară și Ailesse, dacă trebuie să mai stea mult în 
subteran. Nu pot permite asta. 

— Ce anume au furat? 

— ÎL las pe Marcel să-ţi explice. Spune-le că mă găsesc 
acolo unde am fugit prima oară după ce am intrat în tot bu- 
clucul ăsta. 

Nu spun deslușit unde, în caz că trage cu urechea vreun mort, 
dar Marcel o să-și dea seama că mă refer la ascunzătoarea noastră 
din catacombe. Dacă Ailesse se simte bine, o duc acolo diseară. 

Mă îndepărtez de tejghea și-mi îndrept sacul pe umăr. 

Mă ajuţi? 


Îmi alung din minte îndoielile chinuitoare în ceea ce-o privește 
pe Jules. Trebuie să am încredere că n-o să-i facă rău lui Ailesse 
în momentul în care ne vom revedea. N-ar trebui, câtă vreme încă 
există legătura de suflet. E limpede că ea și Marcel n-au găsit încă 
o cale s-o rupă, altminteri ar fi ieșit deja din ascunzătoare. 

— Îi faci un serviciu lui Marcel. Și întregului oraș. 

Birdine lasă ochii în pământ și își masează bătătura de la deget. 
Apoi încuviințează încet din cap. 

— Îmi faci și tu un serviciu când o mai vezi pe Jules? 

— Orice. 

Își dă părul creț după urechi. 

— Roag-o să nu-mi interzică să am o relaţie cu fratele ei. 

Ridică sfioasă sprâncenele, apoi le coboară iar, încruntată. 

— Nu sunt o ușuratică din cartierul bordelurilor. Îl iubesc pe 
Marcel. Aș face orice pentru el. 

Sinceritatea din glasul ei mă tulbură. Deși are doar șaisprezece 
ani, își cunoaște bine inima. Și e dispusă să lupte pentru șansa de 
a fi fericită. 

Îmi fuge gândul la Ailesse. Urăsc să fiu departe de ea în fiecare 
zi, când îmi caut prietenii, și, odată întors lângă ea, trebuie să fac un 
efort de voință enorm ca să mă abțin s-o ating — și să fac tot ce-mi 
trece prin minte când mă uit la buzele ei. Mă înfrânez pentru că... 
nu știu de ce. Probabil din cauză că mi s-ar părea un gest egoist. 
Soarta ne e potrivnică. De asemenea, nu pot să nu mă întreb ce-ar 
zice tata. 

Poate că tata își dorește totuși să fiu fericit. 

Măcar atât cât voi apuca. 

— Marcel e norocos să aibă o fată ca tine, îi spun lui Birdie. 
Promit că-i spun asta și lui Jules. 

Se luminează la față. 

— Mulţumesc, Bastien! 

O salut din cap și ies din prăvălie. Pornesc grăbit spre cartierul 
castelului. O să-mi mai caut o dată prietenii prin pivnițe, grajduri și 
șoproane, în caz că Birdine nu are ocazia să vorbească azi cu Marcel. 
Apoi o să mă întorc repede la Ailesse. E lună plină diseară. O să fie 
dureros pentru ea să stea singură în întuneric — poate chiar fatal. 

O să găsesc o cale s-o ajut, indiferent dacă îi recuperez oasele 


de har sau nu. 


SI! 
Sabine 


BUENIȚA SE UITĂ LA MINE DE PE PARAPETUL DE LA 
Castelpont, dar refuz să pun piciorul pe pod. Abia acum înțeleg 
ce n-am înțeles când mi-a cerut să dezgrop șacalul. Iar astă-seară 
va fi posibil. 

Soarele începe să coboare la asfințit, iar luna strălucește tot mai 
puternic. Cele trei oase de har sunt pregătite. Am chiar și cuțitul 
ritualic al lui Ailesse și un nou fluier de os. Trei zile am stat să-l 
scobesc și să-i fac găuri. L-am lăsat simplu, fără ornamente, cum era 
vechiul fluier. N-ar trebui să conteze decât că e făcut din os de șacal. 

Am tot ce-mi trebuie pentru ritul de trecere. 

Mai puţin curajul. 

— Nu pot, îi spun bufniței. 

Nu pot să ucid o ființă umană, chiar dacă Înlănțuiţii fac ravagii 
prin Dovré. Chiar dacă Fermecătoarele au nevoie de cât mai multe 
Călăuze. Chiar dacă harurile sălbatice ale șacalului îmi diminuează 
reținerea de a vărsa sânge. 


Bufnița scrijelește piatra cu ghearele și scoate un țipăt. 

— De ce tocmai eu? întreb, deși răspunsul e destul de evident. 

Ca moștenitoare a matriarhei — sânge din sângele ei —, pot să 
deschid Porțile Infernului și ale Paradisului. Dar, ca să le deschid, 
trebuie să mă aflu pe podul terestru. Iar ca să mă aflu pe podul te- 
restru și să supraviețuiesc morților și ispitei Vieții de Apoi, trebuie 
să devin Călăuză. Trebuie să-mi închei ritul de trecere. 

Bufnița stă nemișcată în timp ce meditez. Parcă mi-ar citi gân- 
durile și își așteaptă rândul să vorbească. Se înfoaie și își întinde 
aripile. O imagine străvezie, cu sticliri argintii, îmi apare în faţa 
ochilor. Inima îmi bate mai tare. 

Ailesse. 

Stă culcată pe-o rână pe o podea de calcar, ceea ce înseamnă că e 
în subteran. Altceva nu disting în jurul ei. E curată și poartă o rochie 
nouă, de culoare verde, dar obrajii ei supți îmi dau de înțeles că suferă. 

Mi se pune un nod în gât. 

— Allesse... 

Nu ridică privirea, nici măcar nu clipește. Nu înțeleg. Ultima 
oară când mi-a apărut în viziune m-a văzut și ea pe mine, dar acum 
ține privirile ațintite în pământ. Poate că e atât de lipsită de Lu- 
mină, încât nu mă mai simte. N-am văzut-o niciodată așa de slăbită. 

Are o bucată de cretă în mână și desenează un cerc plin. 

— Luna nouă, murmură, cu glas răgușit. Fluierul de os... pod 
peste apă... podul terestru... noaptea de călăuzire... 

Mai desenează un cerc, de data asta gol. 

— Luna plină... pod peste pământ... Castelpont... ritul de 
trecere... 

Rămân cu gura căscată. Ailesse n-are cum să știe că mă gândesc 
să închei ritul de trecere astă-seară. Doar dacă nu cumva a comu- 
nicat bufnița și cu ea. 

— Noaptea de călăuzire? murmură și trasează din nou contu- 


rul celui de-al doilea cerc. 

Apoi lasă creta din mână și se rostogolește încet pe spate. Se 
uită la un tavan pe care nu-l văd și încrețește fruntea. 

După care imaginea ei începe să se încețoșeze. 

Scot un geamăt. 

— Mai stai puțin! 

N-am apucat să-i atrag atenția. Nici măcar nu i-am spus că mă 
străduiesc din răsputeri s-o salvez. 

— Ailesse! 

Imaginea dispare. Bufnița își strânge aripile pe lângă corp. 

Fac un pas înapoi și ridic palmele la față. 

Bufnița cârâie la mine, dar clatin din cap. Ailesse știe că nu 
sunt pregătită să fac ceea ce trebuie pentru a deveni Călăuză. Nu 
mi-ar cere să închei ritul de trecere. Știe că nu l-aș duce niciodată 
la capăt, dacă n-aş fi forțată de împrejurări. 

Tremur toată de furie. Mă întorc spre bufniţă. 

— Știu ce încerci să-mi spui, dar nu te cred. Ailesse n-o să moară! 

Chiar dacă sunt fiica Odivei, nu pot fi urmașa ei decât dacă 
moare sora mea. Lacrimi de mânie îmi ard ochii și îmi împăienje- 
nesc vedere. Refuz să cred că toate eforturile din aceste săptămâni 
se vor încheia cu moartea lui Ailesse și ascensiunea mea. N-am 
acceptat să fiu părtașă la așa ceva. 

Bufnița sare de pe parapet și cârâie la mine. 

— Nu! strig. 

Ajunge cât timp am pierdut! N-o să închei ritul de trecere, n-o să 
călăuzesc sufletele și n-o să deschid Porţile Vieţii de Apoi. O să-mi 
concentrez toată energia s-o salvez pe Ailesse, cât nu e prea târziu. 
Trebuie să există și altă soluție de salva Dovrtul de Înlănțuiți. 

Deodată, știu ce am de făcut. 

O să-i dau Odivei fluierul pe care l-am cioplit timp de trei zile. 

Plec în fugă de la Castelpont și mă îndrept către Château Creux. 

Nu-mi pasă ce vrea bufnița sau chiar Ailesse de la mine. 

Nu-mi abandonez sora. 


JO 


Bastien 


COBOR TIPTIL DE PE SCHELĂ ȘI INTRU ÎN CAMERA 
de lângă carieră, atent să n-o trezesc pe Ailesse. Are nevoie de 
somn. Din ce în ce mai mult cu fiecare zi care trece. 

Stă întinsă pe-o parte, cu spatele la mine. Pun sacul jos și mă 
apropii de ea. Mă trec fiori calzi prin tot corpul. Părul ei arămiu se 
revarsă unduitor, ca niște flăcări negre pe o apă scânteietoare. Așa 
l-ar fi descris tata. Ar studia-o din toate unghiurile înainte de a-i 
imortaliza frumuseţea cu ciocanul și dalta. Ar face economii, ca s-o 
poată sculpta în marmură și nu calcar. 

— Tatăl tău l-a sculptat pentru tine, nu-i așa? întreabă ea cu 
glas stins. 

Încremenesc. Pentru că e trează. Și se gândește tot la tata. Ţine 
mâna pe cea mai neprețuită comoară a mea. ÎI văd pe jos, lângă 
talia ei zveltă. Delfinul sculptat. Nu-mi dau seama dacă mă deran- 
jează sau nu faptul că îl atinge. E singura lucrare a tatei pe care n-a 
încercat s-o vândă. A fost darul lui pentru mine. Mă ducea deseori 
pe coastă să văd delfinii, animalele mele preferate. Îi priveam cum 
fac salturi prin apă, doi câte doi. 

— De ce crezi asta? 

— Pentru că e cea mai frumoasă dintre sculpturi, răspunde ea și 
îi mângâie coada cu degetele ei subțiri. Arată cât de mult te-a iubit. 

Mă foiesc de pe un picior pe altul. Nu știu ce să răspund. Am 
învățat să trăiesc cu durerea morții tatei, dar n-am împărtășit ni- 
mănui regretele mele. Cu Jules am împărtășit doar furia. 

Jules. Oftez. Niciurmă de ea și Marcel în cartierul castelului. Nu-mi 
rămâne decât să sper că Birdine va avea mai mare noroc diseară. 

Pun jos felinarul și sacul plin cu mâncare și provizii. Ailesse 
nu mă întreabă niciodată dacă fur lucrurile pe care i le aduc. O fi 
înțelegând noțiunea de bani — cum e să-ți trebuiască, dar să n-ai 
niciodată? 

Nu contează. Dacă aș avea o mie de franci, i-aș cheltui pe toți, 
numai să-i readuc zâmbetul pe buze. 

— Cum te mai simţi? 

Mă apropii de ea și regret că nu-i văd chipul. 

Cu excepția degetelor care mângâie spinarea delfinului, stă 
complet nemișcată. 

— Ştii că am vânat un rechin-tigru? L-am omorât cu cuțitul 
și nici măcar nu aveam putere sporită până când nu mi-a dăruit-o 
pe-a lui. 

— Nu mă surprinde că ai învins un rechin. 

Se răsucește și, în sfârșit, se uită la mine. Îmi bate inima și mai 
repede. Are pielea atât de palidă, iar ochii ciocolatii îi sunt obosiţi, 
dar încă e răpitor de frumoasă. Nu știe, dar, în fiecare zi, când 
plec, mă gândesc doar la ea. 

— Știu că ești puternică, Ailesse. 

— Nu destul. 

Răsuflă cu greutate. Se uită la felinarele și lumânările împrăștiate 
în cameră. Sunt lumânări de bună calitate, care nu fumegă și nu sfâ- 


râie. Nu le-am drămuit așa cum ziceam. O să mai fac rost de altele. 

— E prea puțină lumină, spune ea. 

Nu suport s-o mai văd că suferă. Trebuie s-o scot de-aici. 

— Poți să te ţii pe picioare? întreb și-i întind mâna. 

Știu un loc în care ar putea fi ferită de primejdii. Nu m-am 
încumetat s-o duc acolo, dar acum sunt disperat. 

— Vreau să-ţi arăt ceva. 

După câteva secunde de așteptare chinuitoare, întinde mâna și își 
pune degetele în palma mea. Căldura trupului ei mă linişteşte ime- 
diat. O trag în picioare și mirosul ei de pământ și flori îmi inundă 
plămânii, mai minunat decât orice parfum. 

O ajut să coboare pe schelă, apoi o conduc printr-un tunel în 
care n-am mai intrat până acum. Felinarul luminează difuz drumul 
din faţa noastră — un tunel minier, fără oase și cranii. Nu vreau 
s-o supere ceva. 

Călcăm peste pietriș și plecăm capetele acolo unde au fost puse 
bârne de lemn, ca să susțină tavanul crăpat. Ne strecurăm prin lo- 
curi înguste și ne târâm peste mormane de cărămizi. De câte ori 
ne desprindem mâinile, degetele mele tânjesc s-o atingă din nou. 
Cu prima ocazie, o prind iar de mână, iar ea își împletește degetele 
printre ale mele. 

— Pe vremuri exista o casă impunătoare în Dovre, spun în mo- 
mentul în care ne apropiem de destinație. Baronul care locuia acolo 
a transformat curtea interioară într-o volieră și a acoperit-o cu o 
cupolă de sticlă. Casa e părăsită acum; jumătate din ea s-a prăbușit 
în mină. A căzut și cupola, dar sticla nu s-a spart. A fost atât de 
rezistentă, încât majoritatea ochiurilor de geam au rămas intacte. 

leșim din tunel și Ailesse scoate un geamăt. Pun jos felinarul. 
Nu mai avem nevoie de el. Îi dau drumul la mână, ca să-i ofer un 
moment de intimitate. Se așază sub raza de lumină și lasă capul pe 
spate. Tulpini subțiri pătrund prin spărturile cupolei de deasupra 


noastră, iar iedera crește de Jur-împrejur. Cu toate acestea, lumina 

reușește pătrundă. Strălucirea de argint coboară într-un fascicul 
presărat de firicele de praf. 

Ailesse închide ochii. Inspiră adânc. Mă uit la zâmbetul ei și 
zâmbesc. Pare să-și fi revenit. 

— E lună plină, șoptește. Păcat că nu poți s-o simți. 

— Descrie-mi tu. 

Ține ochii închiși și se bucură de lumină. 

— Imaginează-ţi că e o zi toridă și ești însetat. În cele din urmă, 
găsești un izvor și bei cu nesaț. Ştii senzația aia când ţi se prelinge 
răcoarea prin piept? Exact așa e și acum. 

Fac câțiva pași spre ea. Mă atrage fără fluier sau cântec. 

Dacă o cunoștea tata, oare ar fi plăcut-o? 

— Sau imaginează-ţi o noapte geroasă, continuă ea. Ţi-a pă- 
truns frigul până în oase. Într-un sfârșit, găsești adăpost și te ghemu- 
iești lângă foc. E acel moment în care simți primul fior de căldură. 

Oare tata o vede pe Ailesse în această clipă? O exista o fereastră 
acolo unde e, prin care să se uite la mine? 

M-ar ierta că îmi doresc să fie fericită? 

— Ailesse? murmur. 

Deschide ochii. M-ar ierta tata că mă simt împăcat și nu plin 
de ură când sunt lângă ea? 

— Mai ţii minte cum ai dansat cu mine la Castelpont? 

Leagănă ușor din cap. Părul îi lucește în lumina lunii și-i cade 
pe umeri până la jumătatea spatelui. M-ar ierta tata că îmi doresc 
nespus să o strâng în braţe? 

— Dansezi cu mine cum ai dansat atunci? 

Trage aer în piept, dar nu spune nimic. Poate că dansul e ceva 
sacru pentru les Leurress și am greșit cerându-i să... 

Mi se pune un nod în gât; Ailesse vine spre mine. Lumina îi tre- 
mură pe faţă. Când ajunge la câţiva centimetri de mine, se ridică pe 


vârfuri, întinde un picior și face o piruetă lentă. Brațele îi plutesc pe 

deasupra capului, vânt, apă, pământ și foc, în timp ce se învârte în 
jurul meu. Duce mâinile la față și își trece degetele pe obraji, gât, 
piept, mijloc și șolduri. Aproape că nu mai respir. Expresia de pe chi- 
pul ei este darnică, nu trufașă. Apoi își etalează părul, o șuviță arămie 
care-i alunecă printre degete. 

Mă prinde de mâini și le așază pe talia ei. Îi simt coastele sub 
degetul mare. Se apropie mai mult, îmi atinge fața... maxilarul, 
puntea nasului. Mișcările ei sunt ritmate, ca și când urmează acor- 
durile unei muzici pe care doar ea o aude. 

Îi tremură degetele când ajung la buzele mele și coboară pe gât. 
Alunecă mai jos, până la piept. Se înfioară când îmi pune mâna 
peste inimă. O simt cum bate din ce în care mai tare. Nu-mi amin- 
tesc partea asta de dans. 

Ailesse închide ochii. Își lipește fruntea de mine, apoi lasă obra- 
zul pe umărul meu. O strâng mai tare și nu i-aș mai da drumul, dar 
dansul nu s-a încheiat. 

Mă ia de mână și se îndepărtează, rotindu-se domol și grațios, 
apoi se rotește la loc și se oprește cu spatele lipit de pieptul meu. 
Ridică braţele și mi le încolăcește de gât. Întind brațele și o cu- 
prind de mijloc. Asta e liniștea adevărată. Totul e bine. Mi-a fost 
hărăzit să fiu aici, cu ea. 

Rămâne în brațele mele mai mult decât la Castelpont. Când, în 
sfârșit, se desprinde de lângă mine, se întoarce și se uită în ochii mei. 

— Asta e tot ce pot să fac, șoptește. Ne apropiem de momen- 
tul în care... 

Se pregătea să mă ucidă. lar eu mă pregăteam s-o ucid pe ea. 

— Atunci, acesta va fi noul final, spun și îi trec degetele prin păr. 

Ailesse oftează și îl trage din mâna mea. 

— Dacă nu ne întâlneam pe pod? Dacă eram o fată obișnuită, 
care nu poartă oase la ea și nu vede morți? Ai simți ceva pentru 


mine, dacă nu te ademeneam cu un cântec? 

Strâng din buze. 

— Tu ai simţi ceva pentru mine, dacă nu eram sufletul tău 
pereche? 

Clatină din cap, ceea ce mă îngrijorează în prima clipă, după 


care spune: 


Nu cred că aș putea fi cu altcineva în afară de tine. 

Îi dau o șuviță de păr de pe faţă și îi mângâi obrazul cu degetul 
mare. 

— Nu era nevoie să mă ademenești cu cântecul, Ailesse. 

Ne apropiem capetele. Al ei se ridică, al meu coboară. 

Îmi arde sângele în vene. Aproape că îi simt gustul buzelor. De 
câteva zile visez s-o sărut, iar zilele acelea mi-au părut o eternitate. 

Ailesse scoate un icnet și face un pas înapoi. Se uită speriată 
în jur. 

— Ce s-a întâmplat? întreb ușor descumpănit. 

— E un Înlănţuit aici. 

— Un Înlănțuit? 

— Un mort. Din cei răi. 

— ÎI vezi fără oasele de har? Parcă... 

Clatină din cap și respiră sacadat. 

— ÎI simt. Odată ce-a intrat, s-a diminuat energia lunii. 

Mi se încordează toti mușchii. Mă blestem, dându-mi seama ce 
greșeală am făcut. Nu trebuia s-o aduc aici, unde o pot găsi morții. 

— Trebuie să fugim. 

— Crezi că te poţi ascunde de noi? mârâie vocea invizibilă a 
Înlănțuitului. 

Mi se ridică părul pe mine. Aproape că nu pare uman. 

Și e chiar lângă noi. 

Cât ai clipi, Ailesse scoate cuțitul tatei de la centura mea. 

— Stai! 


A . 
Incerc s-o prind. 

Face un salt și lovește prin aer, cu un strigăt de efort. Înlăn- 
ţuitul scoate un șuierat. Capul lui Ailesse se îndoaie într-o parte. 
Mortul o aruncă câțiva metri și se izbește de peretele carierei. Se 
prăbușește la pământ. 

O strig și fug spre ea. Mă las în genunchi și o iau în brațe. Ai- 
lesse inspiră adânc. Lovitura i-a tăiat respirația. 

— E prea puternic, geme. A furat Lumină înainte să vină aici. 

Aud ropot de pași în spatele nostru. Mă răsucesc și strâng 
pumnul. Lovesc cu toată forța și ating ceva — sper să fie fața 
ticălosului. 

Aud un geamăt, după care nu-l mai simt. Sar în picioare și mai 
lovesc o dată. A dispărut. Îmi aduc aminte cu ce repeziciune s-a 
năpustit la Ailesse și iau cuțitul pe care l-a scăpat din mână. Atac 
aerul orbește. 

Nu găsesc Înlănțuitul, dar nu mă dau bătut. Continui să lovesc 
și să împung. N-am fost niciodată mai însetat de sânge. Dacă o 
mai atinge o singură dată pe Ailesse... 

— Dă-mi cuțitul! îmi cere ea, ridicându-se cu greu în picioare. 

— Nu! 

— Bastien, m-am antrenat să devin Călăuză. Sunt... 

Un urlet cutremurător sfâșie aerul. 

Nu e Înlănțuitul. 

Schimb o privire rapidă cu Ailesse și fugim în direcţia sunetu- 
lui. Ea o ia înainte. 

Capătul minei e aproape în întregime surpat, zdrobit sub greu- 
tatea cărămizilor casei masive de deasupra. Ne strecurăm pe lângă 
primul bolovan de calcar prăbușit. 

Îmi stă inima-n loc. 

Jules. 

Se ţine cu mâinile de gât și plutește în aer, ca și când ar fi agă- 


ţată de un ștreang invizibil. 

— Cuţitul, Bastien! îmi strigă Ailesse. Repede, până n-o 
sugrumă! 

I-l dau și îl aruncă. 

Are o precizie uluitoare. Cuţitul se oprește în aer, la o lățime de 
palmă de fața lui Jules. 

Jules cade în genunchi și trage aer în piept. 

Sar peste calcar și alerg spre ea. 

Cuţitul înfipt în aer se smulge. Coboară și se rotește cu vârful 
spre Jules. 

— Nu! 

Gonesc spre Înlănţuit, dar sunt prea departe. 

Cuţitul desenează un arc în aer și îi sfâșie brațul lui Jules. 

ÎI omor! Nu-mi pasă că e deja mort. ÎL mai omor o dată. 

Apuc de sub mânerul cuţitului și dau de încheietura Înlănțuitu- 
lui. Îi sucesc brațul. Urlă de durere și scapă cuțitul. 

Ailesse vine lângă mine și îl ia de jos. Îl apucă cu ambele mâini, 
ridică brațele și lovește cu lama în jos. Alt urlet. Ailesse sare înapoi, 
anticipând un contraatac. 

Încordez pumnul și-l izbesc pe Înlănţuit. A doua oară însă nu-l 
mai nimeresc. 

Umărul lui Ailesse se cutremură și se mișcă în spate. Apoi pi- 
ciorul. Înlănțuitul o împinge cu forță. Ea agită nebunește cuțitul, 
dar nu-și atinge ținta. 

lau o piatră de jos. 

— Cum îl învingem? 

Ailesse brăzdează aerul în continuare, fără să lovească ceva. 

— N-avem cum. 

I se zguduie și celălalt umăr, mai tare de data asta. Înlănțuitul 
o împinge într-un colț. 

— Nu putem decât să-l amețim suficient timp cât să fugim. 


Alerg spre spațiul gol cu care se luptă. 

— Și cum facem asta? 

— Habar n-am. 

Arunc piatra. Se izbește de un corp și ricoșează. Ailesse conti- 
nuă să fluture cuțitul. Nu l-am încetinit câtuși de puțin pe Înlăn- 
țuit. Merde! N-am niciun chef să murim toți în văgăuna asta. 

— Ailesse! strigă Jules. 

Scoate ceva de la gât — punguta pentru monede, în care se află 
oasele de har. 

— Prinde! adaugă și i-o azvârle. 

Ailesse se uită după punguță. Sare și o prinde de șiretul din piele. 
Lasă imediat cuțitul tatei și îl lovește cu piciorul până la mine. Până 
să-l apuc, și-a pus deja punguța la gât. Strânge din dinți, își îndreaptă 
umerii și se uită doar în partea stângă. 

ÎL vede pe Înlănţuit. 

Cu o viteză uluitoare, se răsucește și se repede direct în colțul 
carierei în care încerca s-o prindă Înlănțuitul. Face un salt, sare pe 
un colț de perete și își ia avânt din celălalt. Se cațără în zigzag, ți- 
nându-se de orice găsește la îndemână. Odată ajunsă la tavan, își ia 
avânt din perete și ţâșnește în partea cealaltă. Își răsucește corpul cu 
fața spre carieră. Spre locul în care presupun că se află Înlănțuitul. 

Îi trage un pumn cu toată puterea. Îmi i imaginez că Înlănţuitul 
se împleticește din cauza loviturii. 

Ailesse aterizează în picioare și se năpustește la o țintă aflată la 
câțiva metri în fața ei. Sare și izbește ceva în aer. Picioarele îl prind 
ca într-o menghină. Încolăcește braţul în jurul a ceea ce bănuiesc a 
fi gâtul Înläntuitului. ÎI strânge atât de tare, încât tremură din tot 
corpul. 

Alerg la ea. 

— O să leșine? 

— Nu, gâfâie ea. Dar îl doare. 


— Mă bucur. 

Împlânt cuțitul în pieptul lui invizibil și-l răsucesc. 

ÎI simt cum se încovoaie și se prăvălește la pământ. Ailesse cade 
odată cu el și slăbește strânsoarea. Înlănțuitul își smulge cuțitul 
din corp și-l azvârle cât colo. Mă trântește pe jos și mă rostogolesc 
câțiva metri. 

— Nu-l lăsa să fugă! strigă Ailesse, chinuindu-se să se ridice. 

— Unde e? întreb, învârtindu-mă pe loc. 

— E... 

Ailesse arată cu degetul. Se încruntă. Se întoarce în toate direc- 
ţiile. O șuviță de păr i se prinde în colțul gurii. Urcă pe bolovanul 
de calcar, ca să vadă mai bine. Se uită în jur după lanţuri sau ce-o 
vedea ea. 

Cineva mă bate pe umăr. Tresar și mă întorc. E Jules. 

— Bastien. .., murmură ea cu glas stins. 

E înfiorător de palidă. Are mâneca plină de sânge. 

Îmi îngheață inima. Întind braţele spre ea. 

Îi cade capul în piept și se îndoaie de mijloc. 


Nu, nu, nu! 


99 
Ailesse 


COBOR DE PE BOLOVAN ȘI MĂ DUC REPEDE LA 
Bastien și Jules. 

— Trebuie să plecăm! O să fim mai feriţi de primejdii în 
catacombe. 

Bastien ține în poală capul lui Jules și o zgâlrâie. Ea nu deschide 
ochii, dar, cel puţin, respiră. 

— Te rog, Bastien! stărui și îl apuc de braț. 

Se uită la privirea mea serioasă. 

— Înlănțuitul mai e aici? 

— A dispărut, răspund și mă cutremur. Trebuie să plecăm îna- 
inte să se întoarcă. 

Înghite în sec și leagănă din cap. 

— Ai dreptate. 

Dă s-o ridice pe Jules în brațe. Încerc să-l ajut, dar se ferește. 

— Mă descurc, spune și pornește înainte, spre ieșirea din carieră. 

Nu o ia prin tunelul care duce la ascunzătoarea lui de sub Bi- 


serica Săracilor. 

— Unde mergem? întreb, ținând felinarul aproape de el, ca să 
vadă pe unde calcă. 

— În vechea cameră din catacombe, răspunde și se cațără pe un 
morman de dărâmături. Sunt sigur că acolo îl găsim și pe Marcel. 

Călătoria noastră prin tunelurile laterale se prelungește și Bas- 
tien începe să gâfâie. 

— O duc eu pe Jules, mă ofer imediat. Mi-am recăpătat 
harurile. 

— Nu, refuză el, cu capul plecat. Te rog, Ailesse, lasă-mă pe 
mine. E numai vina mea că... 

Clatină din cap și se uită la prietena lui cu o privire îndurerată. 

În cele din urmă, ajungem și la vechea cameră. Bastien deschide 
cu piciorul ușa de lângă peretele de cranii. 

Marcel stă așezat la masa improvizată dintr-un cărucior răstur- 
nat, cu un maldăr de cărți deschise împrăștiate pe ea. Ridică ochii 
și se luminează la față. 

— Bastien! Ailesse! 

Apoi își vede sora și se face galben ca ceara. 

— Ce s-a întâmplat? 

— Ne-a atacat un Înlănțuit, explică Bastien și intră repede în 
cameră. I-a sfâșiat brațul și era cât pe ce s-o sugrume. 

Iau o pătură și o întind pe jos. Bastien o așază pe Jules pe ea și 
apăsă pe rana de la braț. 

Marcel ne urmărește îngrozit. 

— A sugrumat-o cu lanţul? 

— Nu. Era un mort, răspunde Bastien. 

Se uită la mine și explic pe scurt cum însemnează zeii sufletele 
păcătoase. 

— O să-și revină Jules? întreabă Marcel. 

— Da, răspunde Bastien pe un ton atât de tăios, încât niciunul 
dintre noi n-ar îndrăzni să-l contrazică. Adu-mi niște apă! 

Mă ridic imediat. Mă duc spre căldarea de lângă polițe, dar Mar- 
cel e mai aproape. Mă dau la o parte din calea lui și-l las să se ducă 
repede la Bastien. Ambii băieți stau aplecaţi peste Jules. Bastien o 
stropește cu apă pe faţă. 

— Haide, Jules! 

Îi trage două palme peste obraji. Mă strâmb de parcă m-ar 
durea pe mine. 

— Haide! mai spune o dată, cu vocea stinsă. Ești puternică. 
N-ai voie să mori. 

Mi se împăienjenesc ochii de lacrimi, privindu-l cum încearcă 
cu disperare s-o facă să-și vină în simțiri. La fel m-aș simți și eu 
dacă aș pierde-o pe Sabine. 

Pieptul lui Jules se umflă și se dezumflă tot mai încet. Apoi se 
oprește de tot. 

Marcel duce palmele la gură. Umerii lui Bastien se zguduie. Își 
îngroapă capul la pieptul ei. Mă apropii, gâtuită de durere. Vreau 
să-l iau în brațe. 

Tocmai când întind mâinile spre el, Jules deschide ochii. Gâ- 
fâie și respiră cu greutate. 

Mă retrag. Bastien sare în picioare. Marcel lasă capul pe spate 
de ușurare. 

— La ce vă zgâiți? întreabă Jules cu voce tremurândă. 

Bastien izbucnește în râs. O sărută pe frunte de trei ori. 

Zâmbesc, deși am o strângere de inimă. Afecţiunea lor mă face 
să-mi fie și mai dor de Sabine. 

— Caut ceva cu care să-i bandajăm brațul, spun și pun o mână 
pe umărul lui Bastien. 

Leagănă din cap și îmi zâmbește recunoscător. 

Mă duc la peretele cu polițe și scotocesc printre provizii. În 
spatele unui castronel cu ierburi pisate se află un sul de pânză 


curată. 

$ k Àv v e S E . . . 
— Îmi pare rău că te-am părăsit! îi șoptește Jules lui Bastien. 


Miros ierburile. Coada șoricelului. E bună pentru răni. 


Tu ne me manque pas. Je ne te manque pas. 

Încremenesc. 

Inima îmi bate mai încet când mă întorc. 

O ţine de mână la fel cu mă ținea pe mine când mi-a spus aceste 
cuvinte. Cuvintele pe care i le spunea tatăl lui. Credeam că sunt 
sacre, un dar pe care Bastien mi-l împărtășise doar mie. 

Ridică degetele lui Jules și le sărută. 

— N-ai lipsit nicio clipă de lângă mine, Jules. 

Mi se înmoaie genunchii. Simt nevoia să mă așez. 

Mă retrag într-un colț. Abia atunci bag de seamă că e colțul în 
care se află lespedea de calcar. Simt un junghi în inimă și mă mut 
la masă. Pun jos sulul de pânză și coada șoricelului, și inspir adânc. 

Bastien și Jules sunt adânciti în discuţia lor. El râde de ceva ce îi 
spune ea și îi dă părul de pe faţă. Mă mistuie o durere covârșitoare. 

Te-ai amăgit singură, Ailesse. Nu te va iubi niciodată la fel de mult cum o 
iubește pe ea. 

Mă încovoi de umeri. Trebuia să mă fi obișnuit să fiu pe locul 
al doilea; mama a preferat-o dintotdeauna pe Sabine. 

Marcel se așază în faţa mea, cu un zâmbet leneș pe buze. 

— Îti vine să crezi că ne-am reunit? zice el, de parcă aș fi mem- 
bru al familiei lor și nicidecum nu m-ar fi răpit. Păcat că n-am 
găsit încă o soluție să rupem legătura de suflet, dar am trăit o 
adevărată aventură zilele astea, cât n-am fost cu voi. 

— Serios? spun și răsfoiesc absentă una dintre cărți, ca să nu 
mă uit la Bastien. 

Acum râde și Jules cu el. 

— Am descoperit o mulțime de ascunzători noi în Dovre. 
Odată, Bastien era cât pe ce să ne găsească, așa că am hotărât să ne 


mutăm iar aici. Stăm în camera asta de o săptămână. 

— Isteaţă decizie, răspund. 

Bastien mi-a zis că a trecut o dată pe aici, dar, negăsind niciun 
obiect de-ale lor, nu s-a mai întors. 

Marcel leagănă din cap, cu obișnuitul lui entuziasm placid. 

— Ne-am refăcut toate proviziile de alimente și praf de pușcă. 
Am început să mă ocup și eu de aprovizionare. 

Arunc o privire la cele peste zece butoiașe cu praf de pușcă, 
stivuite lângă perete. 

— Esti nerăbdător s-o arunci iar pe mama într-o groapă? 

Sau pe mine? 

— Cam așa ceva, replică, râzând. 

Mă silesc să zâmbesc și-i întind sulul de pânză și coada 
şoricelului. 

— I le dai tu lui Bastien? 

— Bineînţeles. 

Se ridică și se duce agale la prietenul lui. Bastien o mai acoperă 
pe Jules cu o pătură și are grijă să i-o strângă bine pe lângă corp. 

Mă ustură ochii. Îmi îndrept din nou atenția spre cartea lui 
Marcel. De sub ea iese un colț de pergament. Mă uit la desenul 
mărunt și neîndemânatic, etichetat „pod”. 

Mă încrunt și dau cartea la o parte, ca să văd tot pergamentul. 
E acoperit de un labirint de mâzgălituri. 

— Ce-i asta? îl întreb pe Marcel când vine înapoi. 

Se așază la locul lui. 

— Mi-am actualizat harta catacombelor. 

— E un pod aici? 

Încuviințează din cap. 

— Ții minte tunelul pe care l-am aruncat în aer? Podul e 
aproape de el, sub mină. Am descoperit că e un întreg sistem de 
peșteri acolo. 


Se lasă pe spate și își pune mâinile la ceafă. 

— Am găsit un puț care duce la pod. N-a fost ușor să mă stre- 
cor, mai ales la întoarcere. M-am gândit că ar fi mai ușor s-o iau 
prin altă parte, dar n-am reușit să deschid trapa de sus, oricât am 
forțat-o cu cuțitul. 

Mă încrunt în timp ce încerc să-l urmăresc. 

— Merde! exclamă Bastien. 

Se ridică și duce mâna la teaca goală de la centură. 

Îmi ia câteva secunde să înțeleg ce anume îl supără. Oftez. 

— Cuiul tatălui tău! 

A rămas în carieră. Înlănțuitul l-a aruncat înainte să-și piardă 
Jules cunoștința. 

— Mă duc după el, Bastien. 

Pufăie nervos și își trece degetele prin păr. 

— E prea riscant să intri iar în cupolă. 

— Am harul șoimului, spun. O să mă mișc repede. 

— Și dacă te atacă? 

— Am harul rechinului-tigru. 


— Nu-i de ajuns dacă vin o droaie după tine. 


Mă duc eu, propune Marcel, fluturând alene din mână. 

În privirea pe care i-o aruncă Bastien se citește neîncrederea. 

— Eu mă duc, spune el hotărât. 

Simt un gol în stomac. 

— Dacă se întoarce Înlănțuitul? 

— N-o să pățesc nimic. Până astă-seară, morții m-au lăsat în 
pace. De tine sunt atrași, Ailesse, adaugă, apoi se uită la Jules. Te 
descurci până mă întorc? 

Jules dă ochii peste cap și zâmbește. Dar, imediat ce Bastien se 
întoarce cu spatele, o zguduie o mică convulsie. 

— Eu și Marcel avem grijă de ea, îl asigur și mă duc în locul în 


care stă rezemată de perete. 

Jules se uită la punguţa de la gâtul meu, mijește ochii și-mi 
aruncă o privire de gheață. 

Bastien încuviințează din cap, își ia felinarul, își mușcă buzele 
ȘI vine spre mine. 

— Vorbim în curând, da? 

Îmi atinge degetele cu mâna în treacăt și mă năpădește o sen- 
zație de căldură. Se citesc remușcările și regretul în ochii lui. Știu 
ce conversație vom purta când se întoarce. O să-mi explice senti- 
mentele lui față de Jules. 

Mă silesc să zâmbesc. Nu vreau să creadă că sunt supărată. 


Soarta ne-a fost potrivnică de la bun început. 


Bine, șoptesc. 
Îmi caută privirea, dar las capul în pământ, ca să nu vadă ce se 


ascunde în ea. 


Încerc să mă grăbesc pe cât posibil, spune. 

Își îndepărtează mâna de mine. Încleștez pumnul. Se apleacă și 
iese pe ușa Joasă. 

Dispare. 

O durere cumplită mi se ridică în gât. 

Jules îmi aruncă o privire disprețuitoare. 

— E o cruzime să-l ademenești, când nu-ţi dorești decât să-l 
ucizi, spune și o zguduie din nou o convulsie. V-am văzut în cari- 
eră. Erați pe punctul să vă sărutați. 

Mă uit la ea, năucită de schimbarea bruscă de atitudine și 
de expresia neînduplecată de pe chipul ei. Încerc să nu mă las 
descurajată de aceasta și s-o văd pe Jules, prietena lui Bastien. 
Încerc s-o văd pe fata care ar fi putut deveni, dacă nu-și pierdea 
tatăl. 

— Oricât de mult m-ai urî, Jules, crede-mă că n-o să-l omor 


pe Bastien. Îţi dau cuvântul meu! 

Mi-aș dori să-l salvez de această soartă, dar ne-am amăgit amân- 
doi. Legătura de suflet nu poate fi ruptă. Am știut asta de la bun 
început. 

— Cuvântul tău nu înseamnă nimic, pufnește Jules. 

Trag aer în piept, ca să mă calmez. Știu ce-am de făcut și e cel 
mai bine așa. 

— Dacă promit să ies pentru totdeauna din viața voastră, 
mă crezi? 

Răutatea de pe faţa lui Jules se mai îmblânzește. 

— Ai fi dispusă să-l părăsești pe Bastien? De ce? 

Pentru că locul lui e alături de tine. 

— Tu nu l-ai părăsi pe cel care te-a ţinut prizonieră? 

Se cutremură iar. Corpul ei e slăbit, iar eu îi fac mai mult rău. 

— Se poate să vorbim puțin afară? îl întreb pe Marcel. 

Ridică mirat din sprâncene. 

— Bine. 

leșim din cameră și mă întorc cu spatele la sinistrul perete de 
cranii. 

— Tu te-ai purtat mereu frumos cu mine, spun pe un ton cât 
mai scăzut. De-asta sper să mă ajuţi. Mi-am recuperat oasele de 
har, dar am nevoie și de fluierul de os. 

Izbucnește într-un râs nervos. 

— Trebuie să discuți asta cu Jules. Dacă ţi-l dau fără știrea ei, 
mă omoară în somn. 

— Nu te deranjează că a fost la un pas de moarte? E șansa ta 
să te răzbuni pe Înlănțuitul care a rănit-o. 

— Dându-ţi fluierul? 

— Morţii nu pot fi uciși; pot fi doar călăuziți, îi explic și mă 
trag mai aproape de el. Sunt sigură că știi unde l-a ascuns Jules. 


A b i a A Si 
Își masează lobul urechii și rânjește șovăitor. 

— Nu putem discuta asta după ce se întoarce Bastien? Nu 
cred că m-a iertat că ţi-am permis să-mi furi cuțitul. 

— Bastien o să se bucure că am luat fluierul. 

Mă podidesc lacrimile imediat ce-i rostesc numele, dar mi le 
stăvilesc. 

— E posibil să reușesc să rup legătura de suflet, dacă mă apuc 
să cânt altă melodie la el. 

Marcel împietrește. 

— Să fie chiar atât de ușor? 

— Așa sper. 

Nu pierd timp să-i explic teoria mea sau faptul că nu știu nicio 
melodie care să rupă legăturile de suflet. 

— Te rog, Marcel! Astă-seară e lună plină și mai sunt trei ore 
până la miezul nopții. Atunci trebuie să încep să călăuzesc. N-am 
timp de pierdut. 

— Lună plină? repetă el îngândurat. Parcă ziceai că Fermecă- 
toarele călăuzesc când e lună nouă. 

— Într-adevăr, dar sunt ambele simboluri pe fluier — atât luna 
plină, cât și luna nouă. Iniţial, am crezut că luna plină e ca să indice 
momentul în care o Leurress poate săvârși ritul de trecere, dar am stat 
toată Ziua și m-am gândit... Dacă luna plină de pe fluier reprezintă 
mai mult de atât? Dacă morții pot fi călăuziți și când e lună plină? 

Marcel bate cu degetele în buze. 

— Ce-i drept, cele mai joase maree se produc și când e lună 
plină, și când e lună nouă, recunoaște el. 

— Sunt atât de aproape de fluierul de os, încât trebuie să încerc. 

Strâng din dinți și mă pregătesc sufletește, bucuroasă că am o 
misiune măreață, care să mă țină ocupată astă-seară. Sper doar ca 
mama să accepte să călăuzească alături de mine. În cel mai rău caz, 


o să fie fericită că a recuperat fluierul de os. 

— O să ai timp să le găsești pe celelalte Călăuze și să ajungeţi 
la podul terestru înainte de miezul nopții? întreabă Marcel. 

— Posibil, dacă alerg cât pot de repede. 

Asta înseamnă să ies din catacombe și să merg mai întâi la Châ- 
teau Creux. Oasele de har ar trebui să-mi fie de ajutor. 

— Tocmai de-asta vreau să te grăbești, continui și îi pun o 
mână pe braţ. Te rog, Marcel! Ai idee ce se întâmplă cu bolnavii 
din Dovré? 

— Îi chinuiesc mortii. 

— E mai mult decât atât. Morţii devin mai puternici din cauză 
că le fură Lumina — energia care le hrănește sufletele. Vor muri 
oameni nevinovaţi, dacă nu luăm măsuri rapid. 

Marcel se încruntă. 

— Crezi că Jules suferă de aceeași boală? A mai fost grav rănită 
și altădată, dar acum se comportă foarte ciudat. 

— Se poate, răspund, deși nu știu cum fură Înlănțuiții Lu- 
mină. Dacă mortul vine după ea, e posibil s-o ucidă. Și nu numai 
atât, dar o să-i ucidă sufletul. 

Marcel face ochii mari. Începe să înțeleagă. 

— Îmi trebuie fluierul. 

— Așa e, spune și înghite în sec. Vin imediat! 

Își scutură mâinile tremurătoare și se întoarce în cameră, afec- 
tând nonșalanța lui obișnuită. ÎL urmăresc și mă trag la o parte din 
cadrul ușii, ca să nu mă vadă Jules. 

Se duce la poliţe. 

— Ce faci acolo? mârâie Jules. 

— Iau ceva de mâncare. Trebuie să-ți cer voie cumva? 

Ia un sac de pânză. Cu spatele la sora lui, se apucă să scoto- 
cească în el, în timp ce se plimbă prin dreptul polițelor. ÎI apucă 
tusea și se oprește brusc. Se reazemă cu umărul de perete și întinde 


tiptil mâna spre o cărămidă de calcar ieșită în afară. Probabil e 

scobită în partea de sus, pentru că vâră degetele înăuntru, scoate 
un obiect alb și subțire și-l aruncă în sac. Apoi se îndreaptă de 
spate și se lovește cu pumnul în piept. 

— Ţi-e foame? își întreabă sora și scoate o bucată de pâine 
din sac. 

— Nu suficient cât să mănânc un pietroi mucegăit, răspunde 
Jules, cu voce tremurătoare. 

Are convulsii din nou, deși e cald și e învelită în pături. 

— Ai dreptate, zice Marcel. 

Aruncă pâinea la loc în sac și iese cu el din cameră. 

Ne retragem în grabă la câțiva metri de ușă. Îmi tresaltă inima 
în momentul în care scoate fluierul. Întind mâna după el, dar îl 
ţine strâns la piept. 

— Trebuie să-ți ţii promisiunea și să nu vii după Bastien, 
spune. E cel mai bun prieten al meu și al lui Jules. Nu vrem să 
sufere. 

Ori să moară, ar fi putut adăuga, ținând seama de expresia gravă 
de pe chipul lui. 

— Promit, spun, cu un nod în stomac. Transmite-i, te rog, că 
știu că o iubește pe Jules și că... îi doresc numai bine, adaug, cu 
vocea gâtuită. 

— Poftim? întreabă Marcel, cu o privire goală. 

— Doar i-ai văzut astă-seară. 

— Da... E foarte adevărat că Bastien ține mult la Jules, dar tu 
ești sufletul lui pereche. 

Îmi tremură bărbia. 

— Asta nu înseamnă că nu Îi leagă o afecțiune profundă. 

— Totuși... 

— Bastien e mai protejat alături de Jules, Marcel. Știi asta 
foarte bine. Promite-mi că o să cauţi în continuare o soluție de a 


rupe legătura de suflet. 


340 KATHRYN PURDIE 


Îi cad umerii. 

— Bineînţeles, spune și mă strânge prietenește de braț. Îti do- 
resc numai bine, Ailesse! 

Oftează adânc și se uită la fluier. Știu că o să-i fie dor de mis- 
terele lui. 

— Ah, era să uit. Ştii podul de care ţi-am vorbit, cel din peş- 
terile de sub mină? 

Încuviințez din cap, curioasă să aud ce are să-mi spună. 

Răsucește fluierul și arată simbolul unui pod peste pământ. 

— Am găsit același lucru cioplit pe el. 


Sabine 


LUNA PLINĂ STRĂLUCEȘTE PESTE CURTEA DE SUB 
Château Creux. Vreo zece femei, care nu s-au dus încă la culcare, 
stau de vorbă pe la colțurile peșterii descoperite. Șușotesc despre 
Înlănţuiţii care fură Lumină și devin tot mai puternici. Discută 
despre măsurile pe care le-ar putea lua până la următoarea lună 
nouă. 

Maurille zâmbește când mă vede că vin spre ea. 

— Bună seara, Sabine! 

Mă observă și alte femei. Am trecut de două ori pe acasă, ca 
s-o mulțumesc pe Odiva, după discuția din pădure. Majoritatea 
Fermecătoarelor pleacă din capete în fața mea, recunoscându-mă 
drept urmașa matriarhei. Câteva se încruntă și-și pun mâinile în 
sân. Isla, rivala din copilărie a lui Ailesse, îmi aruncă o privire care 
ar putea îngheţa toată Marea Nivous. 

Îi răspund cu o privire pe măsură. Ái impresia că îmi doresc asta? 
i-aș spune. Dacă Isla e invidioasă, trebuia să se străduiască mai 
mult să se poarte frumos. Am fost aleasă pentru că sunt cea mai 

bună prietenă a lui Ailesse și am cea mai strânsă legătură cu ea. Cel 
puțin asta le-a spus Odiva. 

Intru în tunelul care duce la turnul de vest al castelului. Singura 
cameră de acolo e dormitorul Odivei. Urc în fugă scara spiralată, 
scot fluierul de os din buzunar și recapitulez ce-o să spun. 

lartă-mă, Matrone! M-am gândit că o să te bucure că am cioplit fluierul. 
Am vrut să fie un dar special pentru tine. Esti mama mea. 

Sper ca vorbele mele să-i calmeze furia. Odiva era cea care tre- 
buia să ucidă șacalul, iar eu am mințit-o cu nerușinare despre ul- 
timul meu os de har. O să-și dea seama imediat că nu e de la un 
lup negru. 

Încetinesc în momentul în care mă apropii de camera din vâr- 
ful turnului măcinat de vreme. Dinăuntru se aud murmure, ca și 
când Odiva s-ar ruga. Nu-i bine s-o deranjez. Numai faptul de a 
urca până la camera ei și e o îndrăzneală inimaginabilă. N-o cu- 
nosc aproape deloc pe mama. E distantă cu familia noastră și nu 
participă la sarcinile zilnice. Vorbește cu noi doar atunci când e 
absolut necesar. Sinceră să fiu, nici nu știu cât de mult îmi doresc 
s-o cunosc. Întreaga mea viață e o minciună, din cauza alegerilor 
pe care le-a făcut. Cu toate acestea, mă simt inevitabil atrasă de 
ușa ei. Cum o fi Odiva când e singură? Poate că, în intimitate, e o 
persoană pe care aș putea-o iubi. 

Ușa nu este complet închisă. Văd cam o jumătate de metru din 
centrul camerei și puţin mai mult în stânga și-n dreapta, dacă îmi 
schimb poziţia. 

Matriarha stă în genunchi în mijlocul dormitorului. Pare atât 
de mică și fragilă — și-a scos toate oasele de har. 

Acestea sunt aranjate în cerc, în jurul ei: medalionul în formă 
de gheară de la un urs albinos, precum și cel tot în formă de gheară 
de la o buhă; dinții unei pisici-de-mare; vertebrele unei vipere și 


craniul unui liliac uriaș de amurg. N-a minţit când a zis că acel 

craniu de cioară nu este os de har, pentru că nu-l văd așezat lângă 
celelalte. E tot la gâtul ei. 

Ține ochii închiși și brațele întinse, cu palmele împreunate, 
îndreptate în jos — în același stil ciudat în care am surprins-o ru- 
gându-se în noaptea ritului de trecere nereușit al lui Ailesse. 

Îi studiez părul drept, mătăsos și negru, pielea albă și buzele 
roșii ca sângele. Nu semăn deloc cu ea. Cum poate să-mi fie mamă? 

În clipa aceea, ochii mei ageri încep să observe mai multe. Linia 
dintre gât și umeri are aceeași curbură ca a mea. Ochii ei, deși sunt 
negri, nu căprui, au formă asemănătoare. Dar, mai presus de toate, 
mâinile ei sunt mâinile mele, degetele ei lungi sunt degetele mele. 
Până și felul în care degetul ei mic e ușor îndoit în direcția opusă 
celorlalte e identic cu al meu. 

Odiva deschide ochii. Tresar și mă îndepărtez de ușă. Imediat 
ce mi se potolesc bătăile inimii, mă furișez iar și trag cu ochiul în 
cameră. A apărut un castron în interiorul cercului. Și un cuțit de 
os. Nu e o rugăciune, ci un ritual. lar armele de os sunt folosite 
doar la sacrificare. 

Ce are de gând să sacrifice Odiva? 

Ia cuțitul de jos și mă cutremur când își face o tăietură lungă 
în palmă. N-ar trebui să mă înfioare. E ceva obișnuit la sacrificiile 
ritualice. Și eu a trebuit să mă tai cu oasele animalelor pe care 
le-am ucis. Dacă Ailesse își încheia ritul de trecere, s-ar fi crestat în 
palmă cu pumnalul ei de os, înmuiat în sângele lui Bastien. 

Odiva bagă mâna în castron. Nu scoate nici sânge, nici vreun 
os, ci o șuviță de păr arămiu, legat cu o aţă albă. Îmi astup gura ca 
să nu ţip. Ailesse e singura Leurress din famille cu părul de această 
culoare. 

Odiva lasă să-i picure sângele peste părul lui Ailesse. 

Mă năpădește groaza. Ce face acolo? Poate fi o ceremonie 
în onoarea vieţii surorii mele — poate că Odiva regretă că nu a 

salvat-o —, dar nu are nicio noimă. Oasele de har ale Odivei sunt 
așezate în jurul ei, așa cum oasele lui Ailesse au fost puse la funda- 
ţia podului, astfel încât Castelpont să-i simbolizeze trupul. 

Mă trec fiori reci. Nu-mi vine să cred că se întâmplă exact 
lucrul de care mă temeam cel mai mult. 

O mamă nu-și poate ucide copilul. 

Îmi tremură picioarele și nu-mi mai simt braţele. Nu pot să 
întind mâna și să deschid ușa. Dar trebuie. Trebuie să pun capăt 
acestei orori. Nu-i pot permite... 

— Acesta e părul meu, Tyrus. Acesta este sânge din sângele 
mamei mele. 

Fac un pas înapoi. Nu așa începe o rugăciune de jertfă. Nicio 
rugăciune nu începe așa. 

— Ascultă-mi vocea, Tyrus, cântecul de sirenă al sufletului 
meu! Sunt Ailesse, fiica Odivei. 

Bătăile inimi mi se domolesc. Odiva nu încearcă s-o omoare pe 
Ailesse. Încearcă să-și reprezinte fiica în faţa zeului Infermului. Nu 
și-a subțiat timbrul vocii ca să semene cu Ailesse. Se vede treaba că 
sângele și părul sunt de ajuns ca să-l îmbuneze pe Tyrus. 

— Renunţ la dreptul meu de moștenitoare a mamei. 

Fac ochii mari. 

— Cuvântul mi-e legământ. Așa să fie! 

Oftează adânc și se încovoaie. Lacrimile îi șiroiesc pe obraji în 
timp ce mângâie șuvița din părul lui Ailesse. 

— Gata, Tyrus! Ritualul a fost săvârșit. 

Pune părul la loc în castron și ridică mâna sângerândă la inimă. 

— Sper că ești mulțumit. Vorbesc acum ca roaba ta, Odiva. 
Primește-mi numeroasele sacrificii pe care ţi le-am închinat în ul- 
timii doi ani. Și iartă-mă pentru cei doi ani petrecuți alături de 


dragostea mea. 

Îmi arde fața. Detest că sunt rodul nesupunerii ei față de zei. 

Deschide ochii, dar ține capul plecat. 

— Ți-am dăruit Lumina a mii de suflete Slobode, Tyrus, în 
loc să le călăuzesc spre Elara. 

Mă apucă ameteala. Ce-a zis? 

— Acum te rog să respecţi învoiala, continuă ea cu un nod în 
gât. Eliberează-mi dragostea din Infern. Lasă-l să audă cântecul 
sirenei și să devină adevăratul meu iubit. 

Clipesc, încercând să-mi alung ceața de pe ochi. Am înțeles 
eu bine? Mama a condamnat pe nedrept la suferință mii de su- 
flete — pe vecie — ca să-l reînvie pe tata și să-și unească viețile? 

Mângâie părul lui Ailesse cu degete tremurătoare. 

— Cât despre copilul bărbatului pe care tu și Elara mi l-ați 
ales, m-am descotorosit de ea, spune cu voce înfiorată. Te implor, 
Tyrus... schimbă prima poruncă pe care mi-ai dat-o. Nu mă obliga 
să-mi ucid primul născut. 

Încep să-mi ţiuie urechile. Mi se întoarce stomacul pe dos. Toc- 
mai când mă gândeam că Ailesse nu are de ce se teme de mama — 
tocmai când răsuflam un pic ușurată, știind că, deși a pierdut 
moștenirea de drept, nu și-a pierdut puterea harurilor ei —, înțeleg 
monstruozitatea faptelor Odivei, motivul pentru care a săvârșit atâ- 
tea crime atroce împotriva Înlănţuiţilor. 

I-a dăruit lui Tyrus tot ce i-a stat în putință, sperând că astfel o 
va salva pe Ailesse — totul, mai puţin să pună capăt înţelegerii lor. 
Iar asta e cea mai cumplită crimă. Am convingerea că ar fi capabilă 
să-mi ucidă sora, dacă asta e singura cale de a-l aduce pe tata înapoi. 

— Dă-mi un semn că pot cruța viața lui Ailesse, zice Odiva și 
întinde iar brațele, cu palmele împreunate, îndreptate în jos, spre 
Infern. Dăruiește-mi șacalul tău auriu. 


Am ucis deja șacalul auriu. 

Ceea ce înseamnă că Odiva nu va primi semnul pe care-l aș- 
teaptă. Va cădea pradă deznădejdii și va îndeplini ultima sarcină, 
ca să-l împace pe Tyrus — o să facă ce i-a cerut când au încheiat 
înțelegerea. 

O s-o ucidă pe Ailesse. 

Mă trag înapoi, cu pași împleticiți. Nu pot să respir. Mă apucă 
din nou amețeala. Mă sprijin cu mâna de peretele din piatră, ca să 
nu cad. Nu trebuia să vin aici. Nu am cum s-o iubesc vreodată pe 
mama; dimpotrivă, încep s-o urăsc. Nu-i dau fluierul de os. Dacă-l 
folosește ca să-l călăuzească pe tata înapoi în lumea celor vii, e 
posibil ca Tyrus s-o omoare pe Ailesse. Și așa mi-a arătat bufnița 
că prietena mea e la un pas de moarte. 

Bufnița. 

Mi se pune un nod în stomac. Dacă iar mă duce la Castelpont, 
o să... O să... 

Răspunsul îmi vine în minte ca fulgerul. 

Încleștez pumnii. Îmi încordez toţi mușchii, gata de acțiune. 

O să fiu reprezentanta lui Ailesse. 

Odiva mi-a arătat cum să fac — dar eu am alt ritual în cap. 

Trag aer în piept și strâng din dinți, exact cum ar face Ailesse. 
Îmi las mama cu rugile ei zadarnice și cobor pe scara spiralată 
până în peșteră. Gonesc prin tuneluri spre camera pe care o îm- 
părţeam înainte cu Ailesse. Peria din carapace de broască ţestoasă 
e pe o măsuţă, laolaltă cu celelalte lucruri ale ei. Au mai rămas 
doar câteva fire arămii între perii ei. Probabil le-a luat Odiva pe 
celelalte. 

Vâr peria în tolba de vânătoare, împreună cu fluierul meu de 
os fără ornamente. Cuţitul ritualic al lui Ailesse e deja în teaca de 
la centură. Pun o pelerină pe mine, îmi trag gluga pe cap și plec 
spre Castelpont. 


În sfârșit, mi-am dat seama cum să-mi salvez sora. 


Bastien 


ÎNAINTEZ CU PAȘI GRĂBIȚI PRIN CATACOMBE, CA SĂ 
mă întorc cât mai repede. Cuţitul tatei mi se bălăbănește în teaca 
de la șold, dar sunt încă foarte tulburat. Nu suport să fiu departe 
de prietenii mei, mai ales după ce Jules a fost atacă în cupola din 
carieră. Și nu suport să fiu departe de Ailesse, mai ales după ce era 
cât pe ce să ne sărutăm. 

Nu trebuia să mă îndrăgostesc de ea, dar s-a întâmplat. M-am 
îndrăgostit nebunește. Până peste urechi. Nu știu cum o să-i explic 
asta lui Jules. 

În momentul în care ajung la zidul de cranii, aud un țipăt gu- 
tural. E Marcel. Care nu ţipă niciodată. 

Dau buzna în cameră, cu cuțitul în mână. 

— Unde-i Înlănțuitul? 

Jules e ghemuită lângă perete. Marcel stă la distanță, cu un 
castronel de lut în mână. 


— Ce s-a întâmplat? Unde e Ailesse? 

Marcel azvârle castronelul în Jules. Aceasta se fereşte, iar vasul 
se sparge deasupra capului ei. 

— Ce te-a apucat? mă răstesc la el. 

— A intrat în ea! exclamă Marcel, arătând cu degetul spre sora 
lui, și ia altă strachină de pe poliţă. 

— Cine-a intrat în ea? 

— Mortul! A pus stăpânire pe corpul ei. 

Mă întorc spre Jules. Se uită la fratele ei, cu o privire încărcată 
de ură. Ţine câte un cuțit în ambele mâini — al ei și al lui Marcel. 

— Liniștește-te, Jules! 

Se repede la el. Marcel aruncă strachina. O nimerește de data 
asta, dar îi ricoșează din umăr. Mă reped către ei în timp ce ea agită 
cuţitele. O trag înapoi în ultima clipă. Scapă unul dintre cuțite din 
mână și urlă, dar e un fel de horcăit nefiresc de gros. Din greșeală, 
am apucat-o de brațul rănit. 

— Ţine-o bine! strigă Marcel, dar îi dau drumul instinctiv. 

— O doare! 

Am mâna plină de sânge. 

— N-avem încotro, dacă vrem s-o oprim. Doar încearcă să 
n-o omori. 

Să încerc? 

Jules întinde mâna după cuțitul pe care l-a scăpat. ÎL îndepărtez 
cu piciorul și mă trag înapoi, neștiind cum să reacționez. 

— Când s-a întâmplat asta? îl întreb pe Marcel. 

— Când a intrat în carieră, bănuiesc. 

Pipăie pe polițele de sus, în căutarea altei arme improvizate, 
dar sunt goale. 

— S-a comportat ciudat de când s-a întors. Mai întâi, au fost 
semne minore — convulsii, iritabilitate crescută. M-am gândit că e 
din pricina rănii, dar, după ce-am rămas singuri, starea ei s-a înră- 


utățit, de parcă se chinuia să-l domine. A devenit mai slăbită, iar 

el tot mai puternic. Dacă nu mai e ea? întreabă Marcel, cu glasul 
sugrumat de emoție. Dacă i-a ucis sufletul? 

Mi se pune un nod în stomac. 

— Este. Trebuie să fie. 

Mă plimb în semicerc prin faţa ei, pregătit de un nou atac. 

— Jules despre care tot vorbiţi e neputincioasă și naivă. Încă 
încearcă să se lupte cu mine, dar eforturile ei sunt ridicole. 

Scrâșnesc din dinţi. Trebuie să scot Înlănțuitul din ea. 
Numaidecât. 

— Vom vedea cât de puternică e, dacă ai curaj să vă măsurați 
forțele. 

Jules îmi imită mișcările. Nu e ţinuta ei obișnuită — ţine umerii 
ridicați și capul aplecat în față. 

— Cum facem asta? 

— Jules e cea mai bună luptătoare cu cuțite din câți știu, dar 
n-ar vrea să mă omori, spun și-i arunc o privire lui Marcel, care 
se furișează prin spatele ei. Aruncă cuțitul în mine și, dacă ratezi 
ținta, e clar că ești mai slab. 

Jules face ochii mici. 

— Dar dacă sunt mai puternic? 

Ridic din umeri. 

— Sunt un om mort. 

Cu coada ochiului, îl văd pe Marcel cum mă privește speriat. 
Sper că-și dă seama ce fac. 

Pe buzele lui Jules apare un rânjet hain. 

— Îmi place jocul ăsta. 

— Să trecem la treabă, atunci! 

Strecor pe ascuns cuțitul în mânecă, mă proptesc bine pe pi- 
cioare și desfac brațele larg. 

— Sunt gata. 


Jules scuipă pe jos. Ridică cuțitul. Indoaie genunchii și ţintește. 

Îmi bate inima nebunește. 

Jules lasă brațul pe spate. 

Cuţitul ascuns în mânecă îmi alunecă în palmă. 

Aruncă cu toată forța, dar eu rotesc cuțitul cu o viteză îndelung 
exersată la antrenamente. Lama ei se lovește de a mea. Metalul se 
ciocnește de metal și îi azvârl cuțitul cât colo. 

— Eşti mai puternic, recunosc. Dar aruncarea lui Jules e mai 
ucigătoare. N-aș fi reușit niciodată s-o parez. 

Mârâie și se năpustește spre mine. Marcel îi sare în spate și o 
cuprinde cu braţele de gât. Jules se zbate din răsputeri. Marcel o 
ține cu greu. 

Mă grăbesc să-l ajut. Jules se smucește și dă din mâini și pi- 
cioare ca scoasă din minți. 

— Strânge-o mai tare! strig. 

Marcel tremură de epuizare. 

Jules ne izbește pe amândoi de cel mai apropiat perete. O du- 
rere intensă mă săgetează în spate și îmi taie răsuflarea. 

— Nu-i da drumul! reușesc să strig. 

Jules se răsucește și încearcă să se împingă în celălalt perete. 
Dar, când să se apropie de el, se oprește brusc și se clatină pe pi- 
cioare. Marcel îi dă imediat drumul din strânsoare. O prind, ca să 
nu se prăbușească pe jos. Apoi o întindem cu grijă pe spate. 

Ține ochii închiși, iar faţa îi e acoperită de pete roșii. Marcel se 
schimonosește de spaimă. 

— Sper că nu mi-am omorât sora. 

— Respiră, spun. Ai niște funie? 

Găsește câtăva, iar eu o trag pe Jules până la lespedea de calcar. 
O legăm fedeleș și fixăm capătul funiei sub bolovan, cum am făcut 
și cu Ailesse când... 

— Ailesse, murmur, cu inima tremurându-mi în piept. Unde e? 
A atacat-o vreun Înlănțuit? 


Vraja oaselor sub clar de lună 351 


— Nu. 

Marcel își trosnește trei degete și face un pas înapoi din calea 
mea. 

— Dar a profitat de absenţa ta și-a plecat. 

Nu mă pot mișca preţ de câteva secunde. Mă simt copilul de 
altădată, părăsit în căruța tatălui meu. 

— A... 

Încerc să înghit, dar am gâtul mult prea uscat. 

— Chiar își imagina că aș mai putea s-o țin prizonieră? 

Credeam că avem încredere unul în celălalt. 

Marcel oftează adânc și-mi face semn să ne îndepărtăm de 
sora lui. 

— Uite ce e, șoptește, deși Jules nu și-a venit încă în simțiri. Nu 
sunt expert în amor — mai exact, sunt îndrăgostit lulea de Birdie, însă 
nu reușesc să înțeleg mecanismele fenomenului —, dar pot spune 
că Ailesse prezenta simptome evidente de dragoste neîmpărtășită: 
ochi lăcrimoși, oftaturi angoasate și declarații dramatice de adio. 

Dragoste neîmpărtășită? Sunt absolut buimăcit. 

— Ce-a zis? 

— Că îţi dorește numai bine, că știe că ești foarte atașat de 
Jules și nu vrea să se amestece în relația voastră. 

Face un gest din mână, de parcă toate astea sunt evidente. 

— Poftim? strig. Nu i-ai spus că nu sunt îndrăgostit de Jules? 

Clipește. 

— Nu. l-am spus că ai ţinut dintotdeauna la ea. 

Îmi trec o mână peste față. 

— Sunt convins că a răstălmăcit tot ce i-ai spus. 

Marcel îmi aruncă un zâmbet trist. 

— Se vede treaba că nici la fete nu mă pricep. 

Izbucnesc într-un râset amar. Dacă Marcel nu-mi era ca un 
frate, îl strângeam de gât. 

— Hei! exclamă el și încremenește. Să înțeleg că o iubești pe 
Ailesse — de-adevăratelea, vreau să zic, nu ceva de genul „e fasci- 
nant de atrăgătoare pentru că e sufletul meu pereche”? 

Mă uit la el și mă fârâi de pe un picior pe altul. Gura mea a 
uitat cum să articuleze cuvintele. 

— Eu... eae... 

Înghit în sec și mă îndepărtez. Ridic mâinile la ceafă. Ailesse e 
nemaipomenită. E neînfricată și pătimașă, și nu se dă în lături de 
la o provocare. Nu are seamăn. Mi-e imposibil să descriu ce simt 
în prezenţa el. 

— Nici măcar nu știu cum s-o găsesc, Marcel. 

— Cred că știu eu. 

Mă întorc imediat spre el. 

— Mi-a cerut fluierul de os, spune el. Diseară e lună plină, 
maree joasă și toate cele. Ailesse era hotărâtă să încerce să călău- 
zească sufletele. Din ce-am înțeles, morții creează tot mai multe 
probleme, iar dacă vreunul dintre ei o atacă din nou pe Jules, e 
posibil s-o omoare. 

Mă mai uit o dată la Jules. Tresare și se strâmbă în somn. În- 
lănțuitul e încă în ea și îi soarbe Lumina. Cât mai durează până o 
pierde pe toată? Îmi iau sacul în grabă. 

— Deci Ailesse s-a dus la podul terestru? 

Ce-i în mintea ei? Morţii o să tabere pe ea când iese la suprafaţă. 

— Nu, s-a dus la podul de sub mină. 

Mă opresc. Mă întorc și mă uit lung la el. 

— E un pod sub mină? 

Marcel radiază de încântare și se leagănă pe călcâie. 

— De curând descoperit de subsemnatul și notat pe o hartă 
autentică. 


— De ce s-ar duce să călăuzească acolo? 

— Pentru că unul dintre simbolurile de pe pod se regăsește și 
pe fluier. 

Fac ochii mici. 

— Podul peste pământ? întreb, amintindu-mi de simbolul pe 
care l-a desenat Ailesse. E tot un pod al sufletelor ca podul teres- 
tru, nu-i așa? 

— Ea așa crede. E absolut fascinant. 

Mă apropii încet de Marcel și îi îngheaţă rânjetul pe faţă. 

— Carevasăzică, i-ai înapoiat fluierul lui Ailesse, știind că o să 
coboare acolo de una singură? 

Mi se ridică tot sângele la cap. 

— Ai uitat scena de la podul terestru? Dacă toate Călăuzele 
adunate acolo n-au reușit să țină piept morților, cum crezi că va 
reuși Ailesse? 

Marcel se îneacă. 

— Poate că n-o să se întâmple cum crede ea, spune el optimist. 

Mi se încordează toţi mușchii. Fiecare nerv se întinde și poc- 
nește. Ailesse n-ar fi recurs la un gest atât de nesăbuit dacă nu-și 
pierdea speranţa că vom putea rupe legătura de suflet. 

Îmi iau sacul, deșert tot ce-i în el și mă duc la peretele unde 
au așezat butoiașele cu praf de pușcă. Bag două în sac. N-o să-mi 
ajungă. Iau sacul lui Jules și mai pun două în el. 

Marcel se uită la mine și se foiește. 

— Ai de gând să arunci ceva în aer? 

— Cu câți morţi preferi să te baţi în același timp? îl întreb. 

— Cu niciunul, răspunde, privindu-și îngândurat sora. 

Iau felinarul și-mi pun sacii pe umeri. 

— Nu ţine felinarul prea aproape de butoiașe, îmi spune. 

Încuviințez din cap. 


— Te descurci singur cu Jules? 

— Bineînţeles, doar dacă nu cumva începe să scuipe foc, ceea 
ce e puţin probabil. 

— Bun, zic și întind palma. Arată-mi harta de care vorbeai. 

— Harta? bâiguie Marcel și face un pas înapoi. Păi... i-am 
dat-o lui Ailesse. 

Închid ochii și oftez. 

— Of, Marcel! 


Am zis să fie ca un cadou de rămas-bun, spune el rușinat. 


Îmi trec degetele prin păr și trag aer în piept. Nu e momentul 
să mă cert cu el. 
— Explică-mi cum ajung la pod. 


Sabine 


BUENIŢA MĂ AȘTEAPTĂ CÂND AJUNG LA CASTEL- 
pont. Aripile îi strălucesc sub razele lunii pline. Nu intervine când 
îmi scot cele trei oase de har de pe colierul lui Ailesse și le îngrop 
sub fundația podului. Înseamnă că e de acord cu mine. Ailesse ar 
fi procedat la fel, dacă își redobândea harurile. 

Ajunsă în centrul podului, îmi pun colierul la loc și îngenunchez, 
răsfirându-mi fusta în jurul meu. Nu mi-a trecut prin minte să îm- 
brac rochia de martoră, dar nu cred să aibă vreo importanță. lau peria 
lui Ailesse din tolba de vânătoare și trag ultimele fire dintre perii ei. 
Apoi scot din teacă cuțitul ei de os. Inspir adânc și-mi crestez palma. 
Savurez durerea. Au trecut douăzeci și nouă de zile de când mi-a fost 
răpită prietena și acum fac, în sfârșit, ceva care să o ajute cu adevărat. 

Îmi las sângele să curgă peste părul ei. 

— Acesta e părul meu, Tyrus. E sânge din sângele surorii mele. 

Mă opresc, întrebându-mă de ce Odiva nu s-o fi rugat și la Elara. 
Mă uit la bufniță. Stă nemișcată pe parapetul de piatră, cu capul 


ușor plecat și ochii ei înţelepţi ațintiţi asupra mea. 

— Ascultă-mi vocea, Tyrus, cântecul de sirenă al sufletului 
meu, reiau eu, ajungând la concluzia că trebuie să mă rog doar la 
Tyrus, de teamă să nu stric ritualul. Sunt Ailesse, sora lui Sabine. 
În seara aceasta, îmi săvârșesc ritul de trecere. 

Dar acesta nu e ritul meu de trecere; e finalul ritului lui Ailesse. 

Astă-seară îl voi ademeni pe Bastien, în locul sufletului meu 
pereche, și-mi voi salva sora. 

Îmi înfășor mâna tăiată într-o pânză pe care am luat-o la mine 
și-mi împing lucrurile spre marginea podului. Mai puțin cuțitul de 
os. ÎI vâr în teaca de sub pelerină. Scot fluierul nou, sperând din tot 
sufletul ca instrumentul simplu pe care l-am cioplit să cânte adevă- 
ratul cântec al sirenei. Știu deja melodia. Am exersat-o împreună cu 
Ailesse la fluiere de lemn, înainte de ultima lună plină. Nu va avea 
ocazia să încheie chiar ea ritualul, dar, cel puțin, va deveni Călăuză. 
Ăsta a fost visul ei dintotdeauna, nu tot ce a trebuit să facă pentru 
a și-l îndeplini. 

Duc fluierul la buze și bat notele cântecului peste găuri înainte 
de a sufla în el. 

Cântecul de dragoste și tristeţe se înalță tânguitor peste adierea 
nopții. Bastien ar trebui să-i simtă imediat chemarea. Sper că o să 
ne înfruntăm doar noi doi de data aceasta, fără amestecul priete- 
nilor lui. 

Bufnița mă urmărește în timp ce cânt. Stă neclintită ca o stană 
de piatră. Nu cârâie, nu ţipă, nici măcar nu bate din aripi. Se scurge 
un sfert de oră, dar Bastien tot nu apare. 

Stai liniștită, Sabine! O să-şi facă efectul. Data trecută a venit foarte 
repede pentru că ne pândea deja. Astă-seară trebuie să-și părăsească 
ascunzătoare în care o ține pe Ailesse, și cine știe cât e de departe? 

Simt cum mă strânge o gheară în piept, pe măsură ce cânt, nu 
din cauza lipsei de aer, ci de neliniște. Mai trece cel puţin o ju- 


mătate de oră. Stau de prea mult timp aici. Mă tot uit în spate, la 

Beau Palais, a cărui siluetă se înalță peste zidurile Dovreului. Sigur 
m-a zărit cineva de la ferestrele castelului din piatră albă. 

Cântecul se poticnește din ce în ce mai des. Mi-au transpirat 
mâinile, iar degetele îmi alunecă pe găuri de câteva ori. Dacă me- 
lodia trebuie interpretată ireproșabil, n-am nicio șansă să-l ademe- 
nesc pe Bastien aici astă-seară. 

Tocmai când sunt pe punctul de a renunța și de a arunca fluie- 
rul în albia secată a râului, harul de șacal detectează foșnet de pași 
pe drum. Îmi bate inima cu putere. Zgomotul vine de pe drumul 
dinspre Dovré. Acolo o ţine prizonieră pe Ailesse? 

Continui să cânt, așteptându-l să apară de după colțul zidului. 
Mi se strânge stomacul la gândul că e atât de aproape. Dacă mă 
înșel și ritualul dă rezultate doar când e săvârșit de mame, nu și 
de surori? Dacă Tyrus nu-mi permite să acționez în numele lui 
Ailesse, înseamnă că, atunci când îl ucid pe Bastien, îmi ucid și cea 
mai bună prietenă. 

Mă uit la bufniţă. M-ai preveni dacă gestul meu riscă s-o omoare pe 
Ailesse, nu-i asa? 

Parcă auzindu-mi gândurile, își ia zborul de pe pod, se rotește 
o dată pe deasupra mea și se așază într-un loc mai ferit, la capătul 
podului. Păcat că Elara nu și-a învăţat pasărea să vorbească. 

Pașii răsună tot mai aproape. O siluetă nedeslușită apare de după 
zid, la aproape douăzeci de metri în față. Poartă pelerină. Gluga îi 
cade pe ochi. În ciuda văzului meu ager, nu-i deslușesc decât linia 
vagă a gurii și bărbiei. 

Se apropie hotărât. Imediat ce pune piciorul pe pod, bag fluierul 
în buzunar, expir prelung și scot cuțitul lui Ailesse. ÎL tin ascuns sub 
pelerină. N-o să dansez cu Bastien; Ailesse a interpretat deja la danse 
de amant. O să termin cât mai rapid. Șacalul din mine se înfioară de 
plăcere la gândul acesta. De data asta n-o să încerc să-i înăbuș setea 


de sânge. Astă-seară am nevoie de ea. 

Bastien e la zece metri distanță. Îmi netezesc faldurile pelerinei 
și păstrez gluga pe cap. 

E îmbrăcat cu o pelerină elegantă și cizme lustruite. O fi noua 
lui deghizare? Îi adulmec mirosul cu harul de salamandră și șacal. 
Nu s-a dat cu același parfum aromat ca prima oară. Acum miroase 
a curat și izmă. 

Se oprește la cinci metri de mine și lasă capul într-o parte. 
Strâng cuțitul pe lângă corp. Oare îi vede mânerul? 

Vântul îi împinge puțin gluga pe spate, scoțându-i la iveală 
ochii strălucitori. Înaintează șovăitor. Inima îmi zvâcnește cu fie- 
care pas pe care îl face. Conștiinţa mea începe să se împotrivească 
dorinţei șacalului de a ucide. Am plâns toate vietățile pe care le-am 
omorât, iar Bastien nici măcar nu e animal. Cum o să mi-o iert 
dacă iau viața unei ființe umane? 

Arunc o privire în spate, ca să fiu sigură că bufnița nu m-a 
părăsit. Stă în continuare cocoțată pe stâlpul din capătul celălalt. 

Calmează-te, Sabine! Asta e voia Elarei. Trebuie să faci asta pentru Ailesse. 

Pașii lui Bastien se apropie. Nu mă pot uita la el. O fi posibil 
să-l înjunghii în inimă, fără să-i văd ochii? 

Se oprește la mai puţin de doi metri de mine. 

— Tu eşti? 

Îmi piere sângele din obraji. Are vocea catifelată și lipsită de 
orice dușmănie. 

Nu e Bastien. 

Ridic privirea spre el. Și-a dat gluga de pe cap și pelerina pe 
spate. Pare să fie de-o seamă cu Bastien, dar nu are părul lui negru și 
ciufulit; e blond-roșcat și cu bucle moi. Și el are ochii albaștri, dar de 
o nuanță mai rece, și nu se citește furia în ei, ci uimirea. 

Mi se taie răsuflarea. 

N-am ademenit iubitul lui Ailesse, ci pe al meu. 


Acesta e ritul meu de trecere. 


Vraja oaselor sub clar de lună 359 


Fac doi pași în spate și mă țin de abdomen. Zeii mi l-au ales pe 
băiat, iar eu l-am ucis deja, când am cântat melodia. 

Am pornit cu ideea de a omori un anume băiat astă-seară, iar 
acum, din vina mea, o să moară altul. Ritualul a pornit deja. 

— Nu mă lași să-ți văd faţa? mă întreabă el. 

Vorbește cu blândețe, dar i se simte disperarea în glas. E prins 
în mrejele vrăjii mele. 

Încleștez degetele pe cuțitul ascuns și-mi dau jos gluga cu cea- 
laltă mână. Câteva bucle negre mi se revarsă în jurul feței. Iubitul 
meu își încrețește sprâncenele. Deschide gura, dar nu scoate niciun 
cuvânt. Mă îmbujorez. Ailesse mi-a spus că sunt frumoasă, dar 
m-am gândit că doar ea mă vede așa. 

Îmi dau seama că ar fi momentul să încep să dansez. Trebuie 
să-i arăt de ce sunt perfectă pentru el, iar el e perfect pentru mine. 
Dar eu nu vreau decât să intru în pământ. Îi arunc bufniței o pri- 
vire mustrătoare. Tot ce m-a îndrumat să fac în ultimele săptă- 
mâni a fost doar un tertip de a mă transforma în Călăuză — și apoi 
în noua matriarhă a familiei mele? 

— lartă-mă! spune băiatul, trecându-și agitat degetele prin păr. 
Mi s-a părut că aud un cântec pe care-l știam. 

Mă încrunt. 

— L-ai mai auzit și altădată? 

Ridică dintr-un umăr. 

— M-am gândit că e ea. 


Despre cine vorbeşti? 
Îndreaptă privirea spre marginea cealaltă a podului. 


Nu știu. Nu i-am auzit niciodată numele. 

Îmi tremură inima. 

— Dar ai văzut-o? 

— De la Beau Palais mi s-a părut că e o nălucă în alb. 

Beau Palais? Îi studiez hainele în grabă. Poartă uniformă, cu me- 
dalii pe piept. E un soldat decorat. 

— Am ieșit din castel imediat ce-am văzut-o, mărturisește el. 
Dar, când am ajuns, plecase deja. l-am văzut doar părul arămiu, în 
timp ce fugea prin pădure cu prietenii ei. 

Mă uit la el și nu-mi vine să cred ce aud. Ritualul meu a dat 
rezultate. Mi l-a adus pe iubitul lui Ailesse. Numai că nu e Bastien. 

— Nu erau prietenii ei, rostesc pe un ton glacial. 

Băiatul face ochii mari și vine spre mine. 

— O cunoşti? 

— Ailesse e prietena mea cea mai bună, răspund și mut cuțitul 
de la spate lângă șold. 

ÎI ţin bine sub pelerină. Iar acum pot s-o salvez. 

Am acționat în numele lui Ailesse și am ademenit băiatul aici. 
Acum, acționând tot în numele ei, îl voi ucide aici. 

— Ailesse, repetă el cu venerație. Trebuie s-o cunosc. Numaidecât. 

Mă apucă de braț și mă cutremur. E prima oară când mă atinge 
un băiat. 

— Nu dorm aproape deloc de o lună încoace, spune el. Oa- 
menii din Dovré sunt bolnavi și deznădăjduiți. Încep să se încaiere 
unii cu alții. Cu toate acestea, mărturisesc că lucrul care mă tulbură 
cel mai mult e această... 

Clatină din cap și duce mâna la inimă. 

— Nu știu cum să explic, dar motivul pentru care străjuiesc 
noaptea pe meterezele de la Beau Palais e ca să stau cu ochii pe 
pod. În speranța că o să se întoarcă, îmi mărturisește, cu un râset 
amar. Nu pricep de ce sunt atras de ea. Probabil mă consideri 
caraghios. 

— Nicidecum. Cunosc puterea acestui sentiment... Nu i te 
poţi împotrivi. 

Niciun iubit nu i-a rezistat vreodată. 

Băiatul mă studiază câteva clipe și pe buze îi încolțește un zâm- 


bet cald și recunoscător. Are chiar și o gropiţă în obrazul drept, 

ceea ce nu e corect. Nu pot nega că e chipeș. Mai mult decât atât, e 
blând și sincer. E urât din partea mea s-o invidiez pe Ailesse după 
toate câte a pătimit? 

— Începusem să cred că mi-am pierdut mințile, continuă el. 
Îti mulțumesc pentru înțelegerea pe care mi-ai arătat-o! 

— N-ai pentru ce! 

Descleștez degetele de pe cuțit. Chiar dacă-l ucid, n-o eliberez 
pe Ailesse. 

Își mușcă ușor coltul buzei. 

— Sper să nu mi-o iei în nume de rău, dar... ai putea să mă 
prezinți prietenei tale? 

Las ochii în pământ. 

— Aș vrea să pot. 

Oare chiar așa să fie? 

— Dar nu știu unde e, continui. Persoanele pe care le-ai văzut 
fugind împreună cu ea... au răpit-o. N-am mai văzut-o din aceeași 
noapte în care ai văzut-o și tu. De atunci, o caut întruna. 

Zâmbetul de pe chipul iubitului lui Ailesse dispare. Dispare și 
gropiţa din obraz, iar ochii lui albaștri devin tăioși. 

— A fost răpită? întreabă. 

Încuviinţez din cap. Pleacă de lângă mine și duce palmele la 
nas, gânditor. 

— Trebuia să-mi dau seama. Trebuia să fi intervenit! 

Ridic din sprâncene, surprinsă de această izbucnire emoțio- 
nală. Toţi iubiții or fi la fel de pasionali? Se sprijină cu mâinile de 
parapet și lasă capul în pământ. 

— Dacă ajungeam mai repede în seara aia, aș fi putut s-o 
salvez. 

Mă apropii de el, cuprinsă de dorința inexplicabilă de a-l con- 
sola. Cel puţin mai există o persoană la fel de îngrijorată ca mine 


de soarta lui Ailesse. 

— Eu sunt de vină, murmur. Eram aici în seara aceea și n-am 
reușit s-o salvez. Atacul... a fost pus la cale cu măiestrie. 

Amărăciunea mea se oglindește și în ochii băiatului. 

— Ce ne rămâne de făcut? Pe unde ai căutat-o? 

— Prima dată au dus-o în catacombe. Poate că e încă acolo, 
dar nu știu sigur. Tunelurile alea sunt un labirint. Ar dura o veșni- 
cie să le verifici pe toate. 

Bate darabana pe parapetul de piatră și inelul cu nestemate îi 
scânteiază în lumina lunii. 

— Dar dacă te ajut și eu? Am o hartă detaliată a catacombelor. 

Aud cârâitul bufniței și mă răsucesc. Își ia zborul de pe stâlp 
și vine direct spre noi. Scot un țipăt scurt și întind brațele, ca să-l 
protejez pe iubitul lui Ailesse. Bufnița se apropie în viteză, dar 
cotește brusc la dreapta și trece pe lângă noi. Mai cârâie o dată și 
se reîntoarce pe stâlp. 

Mă uit la ea, uluită de cele întâmplate. Iubitul lui Ailesse râde 
amuzat. 

— Ciudată vietate. 

Mă silesc să zâmbesc. Oare bufnița mă avertizează să nu o caut 
pe Ailesse împreună cu băiatul acesta? Sau mă încurajează? 

Iubitul lui Ailesse se uită la mâna mea și abia se abtine să 
zâmbească. 

— Cred că pericolul a trecut, zice și-mi face cu ochiul. 

Abia acum îmi dau seama că țin cuțitul la vedere. 

— Ah! exclam stânjenită și-l vâr la loc în teacă. Scuză-mă, dar 
podul ăsta îmi dă fiori. 

Băiatul nu-și dezlipește ochii de la cuțitul al cărui mâner iese 
din teacă. 

— N-am mai văzut așa ceva, spune și se încruntă. Nici colier 
ca cel pe care-l porți. 


— Sunt moștenire de familie. 

Minciuna îmi vine în minte cu ușurință și sper să-i satisfacă cu- 
riozitatea. Nu doresc să vorbesc despre cuțit, pentru că mi-am dat 
seama ce vrea bufnița de la mine — să-l conduc pe băiat la Ailesse 
și să i-l ofer împreună cu cuțitul. E sacrificiul ei, nu al meu. Prin 
urmare, ea trebuie să decidă. 

Mă uit la tânărul din fața mea. S-a îndrăgostit de o fată doar 
pentru că i-a zărit rochia și a auzit un cântec frumos, iar acum 
nu-și dorește decât s-o întâlnească. Mă deranjează că am ajuns să 
aflu ceva despre el. Îmi va fi cu atât mai greu să-i accept moartea. 
Dar trebuie s-o accept. Bufnița m-a condus până la momentul 
acesta, pas cu pas. Mi-a oferit toate instrumentele necesare pentru 
a o găsi și salva pe Ailesse. Nu mai există cale de întoarcere. 

— Cum se face că ai o hartă a catacombelor? întreb. 

Iubitul lui Ailesse zâmbește din nou, dar, de data asta, e un 
surâs misterios. 

— Habar n-ai cine sunt, nu-i așa? 

Mă uit din nou la decoraţiile de pe uniforma lui și clatin din 
cap. Nu-mi dau seama ce grad are. 

Se apleacă spre mine și-mi spune. 


Fac ochii mari. 


ALERG PRIN MINA DE SUB CATACOMBE. NU GĂSESC 
puţul care coboară la nivelul podului. O fi Marcel înzestrat cu o 
minte de geniu, dar calitățile lui de desenator lasă mult de dorit. 
Din cauza mâzgăliturilor lui am încurcat deja drumul de trei ori și 
am irosit mult timp ca să mă întorc de unde-am plecat. 

La limita luminii opaițului zăresc un tunel lateral și verific re- 
pede harta. Habar n-am unde mă aflu. Mă uit înapoi, de unde-am 
venit, apoi în tunelul nou. Nu suport să mă opresc. De câte ori 
fac asta, mă podidesc lacrimile și aud vocea lui Bastien. „Dansezi 
cu mine cum ai dansat atunci?” Îi simt mâna pe obrazul meu 
când îmi șoptește, „Nu era nevoie să mă ademenești cu cântecul, 
Ailesse.” 

Mă străduiesc să nu dau atenţie durerii din piept. O iau la fugă 
prin noul tunel și-mi alung imaginea lui Bastien din minte. Mă 
gândesc doar la podul peste pământ. Oare, pe vremuri, Fermecă- 
toarele călăuzeau pe el? De ce s-au oprit? Poate pentru că tunelu- 


rile s-au transformat într-o groapă comună profanată? 

Mă uit atent după trapa de care vorbea Marcel. Dacă nu găsesc 
intrarea principală pe care a însemnat-o pe hartă, poate descopăr 
cealaltă intrare care duce la podul sufletelor. Trapa însă nu apare 
pe hartă și nici n-o zăresc undeva. 

Tunelul cotește. Trec pe lângă două tuneluri laterale astupate 
cu scânduri. Nu cumva mă învârt în jurul aceluiași hău în care am 
fost azvârlită în ziua în care a venit mama să mă salveze? Aici o fi 
podul sufletelor? 

luţesc pasul. A rămas mai puţin de o oră până la miezul nopții. 
E prea târziu să merg acasă și s-o iau pe mama cu mine. Nu con- 
tează. O să mă laude că am descoperit locul ăsta. O să dovedesc că 
les Leurress pot călăuzi și când e lună plină. 

Glasul lui Sabine îmi răsună în minte. „Gândește-te bine, Ailesse! 
Nu poți călăuzi morții singură.” Îi recunosc tonul îngrijorat. L-a fo- 
losit și când m-a întrebat, „Trebuie neapărat să vânezi un rechin-ti- 
gru?” și „E înțelept să ţii ritul de trecere la Castelpont?” Strâng din 
dinți și-i alung vocea, cum am alungat-o și pe-a lui Bastien. Sabine 
uită că întotdeauna reușesc să înfăptuiesc ce-mi propun, oricât de 
dificil ar fi. Mai puţin să rup legătura de suflet cu Bastien. 

Cotesc în viteză și mă opresc brusc. Flacăra opaițului pâlpâie 
ȘI e cât pe ce să se stingă. Înaintez câțiva pași și-mi tresaltă inima. 
Deasupra unei gropi din apropierea capătului tunelului e constru- 
ită o roată cu osie. Mă uit pe harta lui Marcel. Am ajuns — pe aici 
se intră în peștera de dedesubt. 

Zâmbesc triumfătoare. Multumesc, Elara! 

Mă duc repede la marginea gropii. E un puț circular, cu un dia- 
metru de cam un metru și jumătate. Deasupra lui, înfășurată pe osie, 
se găsește o funie. lau căldarea agățată de cârligul din capătul aces- 
teia, pun Jos opaițul, învârt de roată și desfășor toată funia în put. 

Apuc opaițul și mă rog să nu-l scap în timp ce cobor. Văzul de 
rechin-tigru nu pătrunde prin bezna adâncă din mină; îmi trebuie 
o lumină cât de mică. 


366 KATHRYN PURDIE 


Mă așez chiar pe marginea gropii. Furnicături de emoție îmi trec 
peste piele. Se adună laolaltă și mă lovesc în șira spinării. Astea nu 
sunt emoții. E al șaselea simț care mă anunță că se apropie cineva. 

Mă răsucesc și, exact atunci, se surpă pământul de pe marginea 
gropii. 

Cad în puț și țip. Funia îmi alunecă din mâini. 

Reușesc s-o prind și mă izbesc de peretele puţului. Opaiţul de 
lut se face bucăți. Totul se cufundă în beznă. 

Strigă cineva, dar sunetul e înăbușit. O fi un Înlănțuit? Stau 
agățată de funie și simt cum îmi zvâcnește sângele în urechi. 

Deslușesc o lumină vagă deasupra mea. Văd gura circulară a 
puțului. Sunt la un metru de ea. Lumina devine mai puternică. Nu 
e chazoure; e aurie. 

— Ailesse! strigă cineva și întinde mâna spre mine. 

Mi se taie răsuflarea. Bastien. 

ÎL apuc de mână și mă trage peste margine. Mă ridic în pi- 
cioare și mă arunc în braţele lui. Mă zguduie fiori prin tot cor- 
pul. Mă cuprinde în braţe și mă strânge deopotrivă de pătimaș. 
Tremur încontinuu. Îi mototolesc cămașa în pumni și-mi afund 
fața în curbura dintre gâtul și umărul lui. Nu credeam că o să-l 
mai văd. Mă sărută pe creștet de nenumărate ori. Freamăt din 
cap și până-n picioare. Închid ochii și-i inspir cu nesaț parfumul 
cald de mosc. 

Bastien mă mângâie pe păr. 

— De ce-ai plecat? mă întreabă cu o voce care-i trădează 
amărăciunea. 

Îmi tremură genele la gâtul lui și-mi aduc aminte ce anume m-a 
supărat. 

— Ţii la Jules. Mai mult decât îmi închipuiam. 

— E prietena mea, Ailesse. Normal că ţin la ea. Dar asta nu 


înseamnă Că... 

— I-ai spus vorba tatălui tău, Bastien, zic și mă dezlipesc de el. 
„Tu nu lipsești de lângă mine. Eu nu lipsesc de lângă tine”, adaug 
cu glas sugrumat. Credeam că asta înseamnă că păstrezi pe cineva 
în inima ta... și speram... ca aceea să fiu eu. 

Se citește o tandrețe infinită în ochii lui. 

— Îmi pare rău! replică el și-mi înlătură o șuviţă rebelă de pe 
frunte. Spun vorba asta celor pe care-i consider familia mea. Jules 
și Marcel... sunt familia mea. Dar tu... 

Înghite în sec și-mi cuprinde obrajii în palme. 

— Are cu totul altă semnificație când ţi-o spun ție. 

— Cu adevărat? întreb și inima îmi tresaltă în piept. 

Flacăra aurie a felinarului se reflectă în ochii lui albaștri ca 
marea. 

— Tu ești fata pe care-o iubesc, Ailesse! 

Mă înfierbânt toată. Simt deodată că plutesc, că nu mai am aer. 

— Mai spune o dată, zic și-mi apropii capul de el. N-am auzit 
bine. 

Rânjește. 

— Te iubesc, Ailesse! 

— Un pic mai tare, te rog! 

— TE IU... 

Îi cobor gura la buzele mele. ÎI sărut cu toată forta pe care mi-o 
dau harurile. Râde lipit de gura mea și mă împinge spre perete, săru- 
tându-mă la fel de pătimaș. ÎL strâng și mai tare lângă mine. Visez la 
asta de când a luptat alături de mine la podul terestru, de când a um- 
plut camera cu lumânări și m-a dus să văd luna în cupola de sticlă. 

Face un pas înapoi în momentul în care mă desprind de lângă 
perete și-l sărut mai înfocat. Mă ridică la nivelul feței lui. Abia 
ating pământul cu vârfurile picioarelor când mă sărută adânc și 
apăsat. Vreau mai mult. Îmi arcuiesc spatele. Îmi vâr degetele în 


părul lui și trag. Un fior fierbinte îmi explodează în pântec și se 

propagă rapid prin mâini și piept. Bastien e la fel de cald și roșu 
la faţă ca mine. 

Ne despărțim buzele și tragem aer în piept, cu capetele lipite 
unul de altul. 

— Bastien, murmur și aştept să-mi recapăt suflarea. 

Las capul pe spate, ca să-l văd mai bine. 

— Uită-te la mine! 

Deschide ochii încet, ca și când s-ar trezi dintr-o vrajă. Îi dez- 
mierd pometții cu degetele mari. 

— Te iubesc, Bastien! rostesc, ca să știe că îi împărtășesc senti- 
mentele. Te iubesc! repet în șoaptă, cu nespusă evlavie. 

Încă mă ţine în brate. 

— Ailesse, murmură și-mi zâmbește tandru. 

Nu spune mai mult. Nici nu e nevoie. Mă lasă jos cu blândețe 
și buzele ni se unesc din nou, într-un sărut delicat, răbdător și 
drăgăstos. E un dans nou pentru noi, unul care nu se sfârșește în 
moarte, ci se agaţă de speranța fragilă a vieții. 

Gura îi alunecă pe obrazul meu și coboară blând spre claviculă. 
Când urcă din nou, atinge un loc sensibil pe gâtul meu. Chicotesc 
și întorc capul, ca să mă stăpânesc mai ușor. În clipa aceea, dau cu 
ochii de doi saci sprijiniți de perete. Sunt atât de burdușiți, încât 
stau să plesnească. 

Clipesc și mă uit la ei, rânjind, deși sunt nedumerită. 

— Ce mai sunt și alea? 

Bastien se uită în direcţia indicată. 

— O măsură de precauţie împotriva morților. Mi-am dat 
seama că nu prea sunt în stare să lupt cu un adversar invizibil. 

Face o grimasă și se întunecă la față. 

— Mult mai ușor mi-a fost să mă lupt cu Jules. 

— Cu Jules? întreb cu inima strânsă. Ce s-a întâmplat? 


Bastien își masează fruntea, parcă reproșându-și că a uitat. 

— Înlănţuitul n-a ieșit din carieră. A intrat în corpul lui Jules. 

Încremenesc. Habar n-aveam că sufletele Înlănțuite pot face 
așa ceva. Mă uit în puț și-mi mușc buzele. Nu știu cât e de adânc, 
dar podul sufletelor ar trebui să se afle pe fundul lui. 

— Cred că te pot ajuta în această privință. În mod normal, 
când o să cânt cântecul sirenei, o să-l ademenesc să iasă din ea. 

— E singura soluţie? întreabă el îngândurat. 

— Alta nu văd. Dacă Înlănțuitul rămâne în Jules, o să-i fure 
toată Lumina. Nu poate fi învins până când nu e călăuzit în In- 
fern, spun și-l prind de mână pe Bastien. Trebuie să încerc. 

Strânge din buze. 

— Te ajut și eu. 

Fac ochii mari. 

— În niciun caz! Nici măcar nu vezi morţii. 

— Ne-am mai lovit de problema asta și am trecut cu bine. 

— Nu pot să te las, bâigui, cu un nod în stomac. Dacă mori 
din cauza mea? 

Bastien ridică din umeri. 

— N-ar fi prima oară când mă confrunt cu această dilemă. 

— Nu-i de glumă, Bastien! E o idee proastă. 

— Ailesse, spune, luându-mă de umeri și sărutându-mă tan- 
dru. Nu te las singură. Merită să-mi risc viața pentru tine, înţelegi 
ce-ţi spun? Întotdeauna va merita să-mi risc viața pentru tine. 

Expir încet și mă lipesc de el. 

— În afară de asta, spune și mă sărută pe gât, am patru buto- 


iașe cu praf de pușcă la mine. 


Sabine 


MĂ ÎNVÂRT DINTR-O PARTE ÎN ALTA PE CASTEL- 
pont și-mi frâng mâinile. Mi-am dezgropat deja oasele de har și 
le-am prins la loc pe colier. Iubitul lui Ailesse trebuie să se întoarcă 
din clipă în clipă. Pândesc momentul propice să-l iau prizonier. 
Dar, mai întâi, am nevoie de hartă. 

Mângâi medalionul din os de șacal și cercetez cerul și copacii 
din preajmă. Bufnița s-a făcut nevăzută. Să fie un semn? Și dacă ar 
fi, nu știu din ce motiv. 

Inspir aer curat și proaspăt, și aud pași în depărtare. Mă răsucesc 
spre cărarea care duce la Dovre și-l văd pe Cas apărând la cotitură. 
Cas. Așa m-a rugat să-i spun. Numele lui complet e Casimir și i se 
potrivește de minune. Nici acum nu-mi vine să cred că lamourt lui 
Ailesse e o persoană atât de importantă. Mint. E exact genul de 
persoană pe care mi-am imaginat-o pentru ea. 

— Bună! spune el, cu un zâmbet cald, și vine lângă mine, pe pod. 

— Bună! răspund, chinuindu-mă să-mi potolesc freamătul din 
stomac. 

N-am voie să mă atașez de el, ținând seama că plănuiesc să-l 
omor. 

— Sunt gata, anunță și bate cu degetele în mânerul sabiei fru- 
mos lucrate de la centură. 

Tot la mijloc ține și un cuţit. 

— Ai adus harta? întreb. 

— A, da. 

Scoate din buzunar un pergament împăturit, mi-l întinde și 
ridică felinarul, ca să-l putem studia. 

Despăturesc harta și examinez desenele la scară mică de pe am- 
bele părți. Pe faţă sunt reprezentate în secțiune transversală toate 
nivelurile catacombelor și minelor. Pe verso e o imagine panora- 
mică a celor patru niveluri principale, toate înfățișate în drept- 
unghiuri separate, așezate unul deasupra celuilalt pe o coloană. 
Însemnările sunt în limba Vechii Gallii, pe care nu o cunosc. Du- 
rează câteva minute până să identific traseele pe care le-am urmat 
deja la primul și al doilea nivel. Nu știam că mai sunt și altele 
dedesubt. 

— Unele par să fie galerii sau cariere mai mari, spune Cas. Pe 
astea ar trebui să le verificăm mai întâi. 

Nu-mi pot dezlipi ochii de la nivelul al patrulea. Spre deose- 
bire de tunelurile bifurcate de deasupra, cele de-aici sunt sinuoase, 
iar galeriile aduc mai degrabă a pete de cerneală decât a cariere clar 
definite. Poate că nivelul e un sistem de peșteri. Arăt spre o linie 
groasă aflată deasupra unei grote atât de adânci, încât nu-mi dau 
seama unde se termină. 

— Ce-o fi asta? întreb. 

Pe harta cu secțiunea transversală, laturile grotei se prelungesc 
peste marginea de jos a pergamentului. Întorc harta, ca să văd ima- 
ginea panoramică. Aici, linia groasă e o fâșie neagră care se întinde 


de la un capăt la celălalt al grotei. 

— O scară? sugerează Cas. 

— Nu. Uite cum arătă scările, spun și pun degetul pe un 
dreptunghi plin cu linii care reprezintă treptele. 

Mă uit atent la marginile ușor vălurite ale fâșiei. 

— Ar putea fi un pod natural. 

Cas se apleacă și mijește ochii. 

— Doar că se termină într-o fundătură. 

— Ai dreptate, spun și abia apoi observ semnele minuscule de 
sub fâșie. 

Fără vederea nocturnă, n-aș remarca liniile extrem de fine și 
detaliile infime. Sunt simbolurile unui pod, pământ și lună plină. 
Simboluri folosite de Leurress. Întorc harta și descopăr aceleași 
semne lângă pod — deci sigur e pod. 

— De unde ai harta asta? 

— Nu știu de unde provine, dar, în biblioteca de la Beau Pa- 
lais, e un cufăr plin cu hărţi. Le folosim când trebuie să stabi- 
lim strategia în diverse războaie mici care izbucnesc pe teritoriul 
Galliei de Sud. Acum un an, am găsit-o pe asta vârâtă într-o hartă 
mai veche, rostește Cas și se scarpină pe gât. Recunoști ceva care 
ne-ar putea fi de folos? 

Îmi molfăi buza. Astă-seară e lună plină, exact ca simbolul de- 
senat lângă pod. Asta nu înseamnă că o s-o găsesc acolo pe Ailesse, 
dar am o presimțţire pe care n-o pot ignora. E aceeași presimțire pe 
care am avut-o în două rânduri, când Odiva mi-a spus că Ailesse a 
murit și mi-am dat seama că minte. Acum îmi șoptește că trebuie 
să merg acolo. 

— Da, răspund. 

Imediat ce rostesc cuvântul, apare bufnița din pădure și trece 
în zbor pe lângă mine. Zâmbesc — îmi confirmă că am dreptate —, 
după care o ia în altă direcţie decât râpa prin care se intră în cata- 


combe. O fi existând o intrare mai bună? 

— Arată-mi, spune Cas. 

Îndrept degetul spre pod, dar nu apuc să-l pun pe hartă. Aten- 
ţia îmi e distrasă de tropăitul îndepărtat al unor cizme — multe la 
număr. ÎL apuc pe Cas de braț. 

— Vin niște oameni. 

— De unde știi? întreabă el încruntat. 

Clatin din cap tulburată. Toată viața mi-a fost interzis să arăt 
celor din afara familiei mele cine sunt. 

— Trebuie să ne ascundem! 

— Stai o clipă! 

Cas se uită la drumul care spre Dovré, pe care apar nouă băr- 
baţi în uniforme. 

— Sunt camarazii mei, spune. Nu-ţi face griji, Sabine! Sunt 
oameni de încredere. 

Îi măsor cu atenţie. Asemeni lui Cas, au la ei felinare și arme. 
Din cauza asta, îmi inspiră cu atât mai puțină încredere. 

— De ce-au venit? 

— S-o salveze pe Ailesse, răspunde el, nedumerit de întrebarea 
mea. Au răpit-o trei persoane, dacă nu mai multe. Oi fi eu un spa- 
dasin minunat, dar nu sunt nesăbuit. O să avem nevoie de ajutor. 

— Nu pot să vină cu noi! exclam, pe un ton mai răstit decât 
mi-aş fi dorit. Nu așa ne-am înțeles. 

Ultimul lucru care mai lipsea era un grup de spadasini care 
să s-o vadă pe Ailesse cum le ucide prietenul. Sau, mai rău, s-o 
împiedice. 

Cas își pune mâinile în sân. 

— Vrei s-o salvezi pe Ailesse sau nu? 

— Normal că vreau, dar trebuie să fim chibzuiți. Dacă mergem 
cu armata după noi, n-avem nicio șansă să-i luăm prin surprindere. 

— Nu ne-ajută la nimic să-i luăm prin surprindere, dacă sun- 


tem depășiți numeric. 

Încleștez pumnii. 

— Dacă facem zgomot, își vor da seama că venim și o vor 
ucide pe Ailesse înainte să ajungem la ea. 

Cas tresare. 

Soldaţii lui se apropie de pod. Băiatul oftează și-și trece dege- 
tele prin păr. 

— Unde o ţin prizonieră, Sabine? întreabă, uitându-se la hartă. 
În locul ăla unde credeai că e un pod? 

Strâng din buze și evit să mă uit la el. 

— Nu... Ultima oară când am văzut-o era aproape de primul 
nivel din catacombe. Ai văzut câte tuneluri sunt acolo? Ar trebui 
s-o căutăm zile în șir și, până atunci, poate dispare. 

Se uită la mine. 

— Ce vrei să spui? 

Iau o postură țanțoșă. 

— Vin cu tine. Și nu-ţi spun unde mergem până când nu ajun- 
gem. Dar nici măcar pe tine nu te duc acolo, dacă insiști să vină și 
ei, spun și fac semn cu bărbia înspre soldați. 

Cas se foiește de pe un picior pe altul. 

— Sunt convins că putem ajunge la o înțelegere. În definitiv, 
avem același obiectiv. 

Nu vreau, dar Cas e la fel de încăpățânat ca mine. Putem să 
irosim câteva ore certându-ne sau găsim o cale de mijloc, care să 
ne mulțumească pe amândoi. Cu toate harurile mele, n-am cum să 
înving nouă bărbați înainte de a-l lua pe el prizonier. 

Mai arunc o privire pe hartă și observ o scară în zigzag, aproape 
de pod. Străbate aproape toate tunelurile până ajunge la o intrare 
exterioară, marcată. Pare să fie la cam cinci kilometri de locul în 
care ne aflăm. 

— Spune-le oamenilor tăi să ne lase un avans în momentul 


A i i 
în care ajungem la catacombe. Intrarea pe care o vom folosi nu e 


Vraja oaselor sub clar de lună 375 


departe de destinaţia noastră, spun, fără să arăt ceva pe hartă. În 
felul ăsta, o să avem timp să ne dăm seama dacă ne trebuie ajutoare 
sau nu. 

Cas se încruntă. 

— Sau o să avem timp să fim copleșiți numeric și uciși. 

Ridic dârză din umeri. 

— Sunt dispusă să-mi asum acest risc, ca s-o salvez pe Ailesse. 
Tu? 

Cas se freacă pe obraz și chibzuiește. 

Soldaţii ajung în dreptul nostru și încep să mă foiesc, stânjenită 
de prezența atâtor bărbați, dat fiind că am trăit înconjurată doar 
de femei. 

Un tânăr tuns scurt face un pas înainte, ca și când ar vrea să dis- 
cute cu Cas, dar dă cu ochii de mine și ridică mirat din sprâncene. 

Cas chicotește și își înghiontește tovarășul în umăr. 

— Da, Briand, e foarte frumoasă. Nu mai sta cu gura căscată. 

Briand clipește și își vine în fire. 

— Suntem gata. Nu trebuie decât să dai ordinul, spune băiatul. 

Înclină capul și mai aruncă o privire timidă spre mine. 

Cas trage aer în piept. 

— Prea bine. Sunt de acord cu planul tău, Sabine, acceptă el, 
iar zâmbetul lui frumos îmi alungă toată supărarea pe care mi-a 


pricinuit-o. Hai s-o salvăm pe Ailesse! 


Bastien 


STAU ÎN TUNEL ȘI ÎNVÂRT DE ROATA DE DEASUPRA 
puțului până când se desfășoară toată funia. O cobor pe Ailesse 
mai întâi, ca să-și păstreze forțele pentru călăuzire. 

E întuneric beznă în jurul meu. Felinarul meu e agăţat de capă- 
tul funiei. N-a durat mult până să-i dispară toată lumina. 

Aștept câteva secunde, apoi smucesc de funie. E încă întinsă de 
la greutatea lui Ailesse. De ce s-o mai ţine de ea? N-are rost s-o 
strig, fiindcă nu m-ar auzi. 

Încep să mă foiesc. Tocmai când mă pregătesc să învârt de 
roată și s-o ridic la loc, simt că se relaxează funia. I-a dat drumul. 

Sau a căzut. 

Îmi tremură inima în piept. N-am cum să-mi dau seama până 
când nu cobor și eu. 

Apuc numaidecât funia și-mi dau drumul în puț. Cobor cât pot 
de repede. Funia e aspră. După cincisprezece metri, încep să mă us- 


ture palmele. După douăzeci, îmi iau foc toți mușchii. Inspir adânc 


Vraja oaselor sub clar de lună 377 


și merg mai departe. Douăzeci și cinci de metri. Treizeci. Treizeci 


și cinci... Se termină funia. Mă ţin bine și arunc o privire în jos. 


Ailesse? strig. 

Îmi curg sudorile de pe frunte. 

— Ailesse! 

— Bastien! 

Răsuflu ușurat. Vocea îi e înăbușită de aerul dens, dar nu poate 
fi prea departe. Observ un cerc de lumină difuză — capătul puțului. 

— Sari când se termină funia! strigă ea. 

Mai cobor puţin, până când rămân agăţat de cârlig. Îmi dau 
drumul fără să stau pe gânduri. Am încredere în Ailesse. 

Nu e distanță mare; nu-i nevoie să mă rostogolesc ca să amor- 
tizez impactul. O secundă după ce pun picioarele pe pământ, simt 
degetele lui Ailesse strecurându-se printre ale mele. O sărut înainte 
de a mă uita în jur. 

— Vezi podul undeva? o întreb. 

Nu suntem într-un tunel, ci într-un spaţiu mai larg. Ailesse 
ridică felinarul. La câțiva metri în fața noastră se termină pământul 
și se cască un hău întunecat. 

— Cred că da. 

Mă trage vreo douăzeci de metri după ea, pe marginea curbată a 
gropii. Peste tot pe pământ vezi cercuri pline care simbolizează luna 
plină. Ailesse arată spre simbolul podului peste pământ de la baza 
unei pasarele de piatră care se întinde peste hău. Podul sufletelor. 

— Nu-mi dau seama unde duce sau cât de departe. 

Mă pregătesc să-i propun să-l traversăm împreună când observ 
o torţă stinsă într-un suport din spatele nostru. Mă întorc la ea 
și-i frec câlții. Sunt îmbibaţi în ceva lipicios ca smoala, dar miroase 
curios de dulceag. Orice substanță ar fi, s-a păstrat neașteptat de 


bine în decursul atâtor ani, decenii, poate chiar secole. 

Ailesse scoate lumânarea din felinar și mi-o întinde. Aprind 
torța. Flacăra e puternică și nu fumegă. 

— Mai sunt câteva, spune Ailesse și arată spre două suporturi 
de pe perete. 

După ce le aprindem și pe acestea, observăm altele. Mergem 
pe marginea gropii și le aprindem pe toate până când se termină 
polița, pe la jumătatea drumului. Acum, cel puţin, vedem și ce e pe 
partea cealaltă — un perete natural, curb. 

Se înalță până la treizeci de metri, unde se unește cu tavanul 
grotei, și e plin de guri de tunel baricadate cu scânduri. Fiecare 
marchează un alt nivel al catacombelor și minelor de deasupra 
noastră — locuri săpate, probabil, înainte ca oamenii să descopere 
că se termină în această grotă. Dar lucrul cel mai ciudat e că n-a 
fost săpat niciun tunel la nivelul nostru. 

— Nu pricep. 

Mă uit la groapa cu un diametru de treizeci de metri și la podul 
natural întins peste ea. 

— Podul dă într-o fundătură. 

Nu există o lespede destul de lată pe care să stai, cum avem pe 
partea aceasta. 

— Unde sunt Porţile Vieţii de Apoi pe care spuneai că trebuie 
să le deschizi? 

Ailesse se uită cu venerație la capătul podului. 

— Apar abia după ce cânt cântecul sirenei. 

Încuviințez din cap, de parcă explicațiile ei ar avea vreo noimă 
pentru mine. Probabil voi înțelege mai multe în momentul în care 
o să văd Porțile. 

Studiez podul cu cea mai mare atenție. Are un metru și jumă- 
tate lățime — mult mai îngust decât podul terestru pe care l-am 


zărit fugitiv în noaptea cu lună plină. Are tot un metru și jumătate 

grosime. Sub el e doar aer. Vântul sau apa par să fi măcinat restul 
pietrelor. Doar că aici nu există nici vânt, nici apă, iar roca e calcar 
solid, nu gresie. Gândul ca Ailesse să calce pe un pod atât de sub- 
tire și șubred îmi dă fiori reci. 

— Cât o mai fi până la miezul nopții? o întreb pe Ailesse. 

— Puțin. 

— Eşti pregătită? 

— Da, răspunde, fără nicio umbră de șovăială. Dar tu să rămâi 
pe lespede, ca nu cumva să te ia Înlănțuiții prin surprindere și să 
te arunce în groapă. 

Mă enervează peste măsură că nu-i pot vedea pe acești monștri. 

— ŞI ai mare grijă cu praful de pușcă, să nu arunci podul în aer. 

Încuviințez cu inima îndoită și dau jos de pe umeri cei doi 
saci. Îi așez cinci metri mai în spate, lângă peretele din capătul 
poliţei. Speram că, aprinzând praful de pușcă, o să pot controla 
numărul de Înlănțuiți de pe pod. Planul era să aprind fiecare 
butoiaș pe rând, când mă anunța Ailesse că e un Înlănțuit prin 
preajmă. Dar lespedea e periculos de aproape de pod. O explozie 
l-ar distruge. 

— Ce se întâmplă dacă o parte dintre morți sunt aruncați 
în groapă? 

Ailesse se încruntă. 

— Nu știu prea bine, dar sigur ar supravieţui căderii. Ar urca 
la loc, oricât de jos au căzut. 

Foarte încurajator. 

Ne întoarcem la piciorul podului, ne oprim și ne uităm unul 
la celălalt. Ailesse e vânătă și rănită pe față după bătaia cu Înlăn- 
țuitul. Ochii ei ciocolatii capătă străluciri de chihlimbar în lumina 
torțelor, iar buzele îi sunt mai roșii după ce s-a sărutat cu mine. E 


mai frumoasă ca oricând. 

O prind cu blândețe de ceafă și îi apropii gura de a mea. O 
sărut mai lung decât ar trebui. Știu că suntem presați de timp, dar 
nu mă lasă inima să-i dau drumul. Am o presimțire nefastă, ca și 
când asta ar putea fi ultima șansă de a o strânge la piept. 

În cele din urmă, ne desprindem unul de altul. 

— Fii prudentă! șoptesc și o mângâi pe faţă. 


Mă podidesc lacrimile și abia reușesc să le stăpânesc. 


Și tu, îmi spune, cu un zâmbet încurajator. 

Într-o clipă pleacă din braţele mele și căldura trupului ei dis- 
pare. Am senzația că m-am rupt în jumătate. 

Pășește pe pod, merge până la mijlocul lui și scoate fluierul de 
os din buzunarul rochiei. Închide ochii preț de câteva secunde, apoi 
își îndreaptă umerii și duce fluierul la buze. 

Se mai uită o dată la mine, îmi face cu ochiul și începe să cânte. 

E alt cântec decât cel cu care m-a ademenit, dar la fel de 
tulburător. 

Încleștez și descleștez pumnii în timp ce mă uit în jur, aștep- 
tând un semn care să anunţe venirea morților. 

— N-ar fi rău să strigi „Înlănţuit” sau „Slobod” pe măsură ce 
vin, ca să știu cum cine am de-a face, îi sugerez lui Ailesse. 

Ridică ochii spre mine și leagănă din cap, fără să se oprească 
din cântat. Melodia urcă pe o notă înaltă, apoi coboară când me- 
lodia se apropie de final. Ailesse bagă fluierul în buzunar și se uită 
spre fundătura din capătul podului. 

— Asta-i tot? întreb. Nu trebuie să cânți până când încep să vină? 

Clatină din cap. 

— Nu e ca ritul de trecere. Cântecul acesta e mai puternic, 
iar morții îl simt mai intens. Oriunde s-ar afla, s-au pus deja în 
mișcare. 


Îmi mușc buza și mă uit la zidul masiv. 

— Dar Porțile? 

Mă gândesc că poate se deschide un tunel secret sau dispare 
peretele. Dar nu se întâmplă nimic. 

Ailesse nu apucă să-mi răspundă, căci în groapă se stârnește un 
vârtej de vânt și mă trag speriat înapoi. Firicele de praf plutesc în 
aer. Se strâng laolaltă și iau forma unei uși arcuite în capătul care 
se înfundă al podului. 

Ailesse râde și-mi zâmbește cu gura până la urechi. Încerc să schi- 
țez și eu unul. Praful ușii e negru, nu alb precum calcarul, și nu-mi 
explic de unde a venit vântul și de ce praful continuă să plutească și 
să freamăte ca un văl străveziu. Locul acesta contrazice orice logică. 
Cred că nici Marcel n-ar înțelege ce se petrece. 

— Care Poartă e asta? întreb. 

— E vizibilă, deci nu poate fi decât Poarta către Infern a lui 
Tyrus, îmi răspunde Ailesse încântată. Cea de la podul terestru ar 
trebui să fie făcută din apă. 

Mă încrunt. Încă meditez la cuvântul „vizibilă”. 

— Deci cealaltă e invizibilă? 

— Aproape, răspunde Ailesse, ridicându-se pe vârfuri, și arată 
în dreapta Porții de praf. Vezi licărul ăla argintiu? 

Mă uit atent și deslușesc ceva ceţos, ca o pată pe geamul unei 
ferestre. 

— Foarte vag. 

— Aia e Poarta Elarei, iar vârtejul scânteietor de deasupra ei 
este scara spiralată care duce în Paradis, îmi explică cu un zâmbet 
și mai larg. În Paradis, Bastien, repetă, ca să fie sigură că am auzit-o. 

— Aha! e tot ce pot spune în momentul de față. 

Mintea mea nu poată să cuprindă nimic din toate acestea. 

Ridic privirea spre tavanul de piatră și mă căznesc să disting 


scara de care vorbește, dar, în clipa aceea, observ un lucru misterios 

pe care îl văd: o dungă de lut uscat care se întinde prin mijlocul ta- 
vanului. E identică cu forma și dimensiunea podului sufletelor aflat 
imediat sub ea, dar lutul s-a fărâmițat în unele locuri, scoțând la 
iveală câteva șiruri de scânduri și rădăcinile care atârnă printre ele. 

Mă încrunt. În mine și catacombe nu cresc plante. Asta în- 
seamnă că, imediat deasupra grotei, e lumea exterioară — pământ, 
cer, aer curat. Cineva a astupat o deschizătură naturală. 

Ailesse strânge în mână punguța cu oase de har de la gât și 
clatină din cap. 

— Nu-mi vine să cred că sunt aici, că văd Porțile cu ochii mei! 
Sunt mai minunate decât îmi închipuiam! 

Nu știu ce să spun. Nu le-aș numi minunate. Tata a trebuit să 
treacă printr-o Poartă ca acestea. 

Ailesse se crispează și scoate un geamăt. 

— Ai auzit? 

Scot iute cuțitul. 

— Unde sunt? 

— Nu sunt morţii, spune Ailesse, zâmbind. Se mai aude un 
cântec de sirenă. Vine din interiorul Porţilor. 

Mă apropii de groapă. 

— Nu aud nimic. 

Ailesse clipește și ascultă vrăjită melodia care nu ajunge la ure- 
chile mele. 

— Cântecul mai grav vine din Infern, iar cel mai înalt, din Pa- 
radis. Sunt total diferite, dar se armonizează perfect — unul sum- 
bru, celălalt senin. 

O privesc cum vorbește absentă, de parcă ar visa cu ochii des- 
chiși. Îmi dreg glasul. 

— Sunt convins că e nemaipomenit, dar trebuie să fii atentă. 


Cine știe când ne trezim că zboară vreun Înlănțuit aici. 

— Sufletele nu zboară, răspunde ea. E doar un mit. 

— Nu contează. Tu fii... 

Se uită peste mine și se trezește brusc din reverie. 

— Înlăntuit! strigă. În stânga ta! 

Agit cuțitul, dar nu lovesc nimic. 

— E pe pod! mă anunță și se proptește bine pe picioare. Nu 
te băga! 

Începe să lupte cu Înlănţuitul, folosind o serie de lovituri ra- 
pide și variate. Cu greu îmi înfrânez impulsul de a-i sări în ajutor. 
Parează lovituri pe care eu nu le văd. Se ferește și face roata pe 
marginea podului. 

Mă mai liniștesc când văd cât de concentrată și abilă e. 

E al naibii de frumoasă când luptă! 

— Ai zăbovit destul aici, îi spune Înlănțuitului. 

Se răsucește și izbește cu pumnul într-un corp tangibil. Continuă 
să atace și împinge sufletul spre capătul podului. Îi aplică o ultimă 
lovitură, mai puternică decât cele de până acum, iar praful negru se 
împrăștie și se adună la loc sub forma unei uși arcuite. 

Ailesse se întoarce spre mine, cu o figură şocată. 

— Am reușit! 

— Bravo! exclam și rânjesc. 

Își masează braţul. 

— Era mai ușor dacă aveam un toiag. Așa sunt antrenate Fer- 
mecătoarele să călăuzească. 

— Te descurci grozav și fără el. 

Abia acum observ că gâfâie și are fruntea acoperită de sudoare. 
N-a obosit la fel de repede când s-a bătut cu Înlănţuitul din cari- 
eră. Dar atunci strălucea lumina lunii prin cupola de sticlă. 

— Mai vin câțiva! strigă și se uită prin grotă. Numai Înlănțuiţi! 


Unul vine din puț, doi din tunel. 

Tunel? Mă întorc și privesc peretele din spatele poliței pe care 
mă aflu. Se vede, într-adevăr, un tunel care pornește din zona 
întunecoasă de lângă gura puțului minier. Alerg spre el, cu cuțitul 
în mână, dar mă doboară o lovitură năprasnică în abdomen. 

— Bastien! ţipă Ailesse. 

Cad pe spate și alunec câțiva metri pe lespede. 

— Sunt bine, spun. 

Tușesc și mă ridic în picioare. 

Dar Ailesse are probleme. Judecând după felul în care se răsu- 
cește înainte și-napoi — lovește cu picioarele și cu pumnii —, luptă 
cu cel puțin doi Înlănțuiți. 

Alerg spre pod. Nici nu apuc să pun bine piciorul pe el, că mă 
izbesc de ceva. 

— Ce cauţi aici? mârâie o voce de bărbat. Nu-i treaba ta! 

Mă proptesc bine pe picioare și lovesc rapid cu cuțitul în față. 
Parez, atac, mă feresc, mă rotesc. Folosesc toate mișcările pe care 
le-am exersat, fiecare combinaţie, și-l forțez să se retragă. Eforturile 
mele par să dea rezultate. Sunt la jumătatea podului, iar Ailesse se 
apropie de Porți. 

Înfruntă un singur Înlănțuit acum. Pe celălalt l-o fi trimis deja 
în Infern. Întind din nou cuțitul, dar lovesc doar aerul. Mai fac 
câțiva pași, dar tot nu mă dumiresc unde mi-e adversarul. 

Ailesse gâfâie și icnește. Se răsucește când în față, când în spate. 
Merde! Bărbatul care a plecat de lângă mine o atacă pe ea. 

— Stai deoparte, Bastien! 

Mă opresc la câțiva metri de ea, dar nu mă îndur să plec. 

— Te rog! Mă descurc singură cu ăștia doi! rostește ea, roșie la 
față și pufăind. Dă-te jos de pe pod! 

Îmi clocotește sângele în vene. Nu mai rezistă mult timp în 


ritmul ăsta. Are nevoie de energie. Mă uit la saci. 

— Vin imediat! spun. O să sparg tavanul! 

Ailesse sare peste un corp invizibil și aruncă o privire la tavanul 
grotei. Face ochii mari. 

— Grăbește-te! strigă și lovește cu cotul. 

Alerg și flutur orbește cuțitul, în caz că-mi iese în cale vreun 
Înlănţuit. Trebuie să aprind praful de pușcă înainte să mai ajungă 
și alții la ea. 

Iau sacii și felinarul și fug prin tunel. O parte dintre Înlănțuiți 
au intrat pe aici, ceea ce înseamnă că duce afară. Oricum, n-aș fi 
putut sări destul de sus ca să mă prind de funia din puț. 

Pietre de calcar îmbracă pereţii tunelului și conduc la o scară. 
Îmi ard mușchii picioarelor în timp ce urc pe scara în zigzag. Are 
mai multe trepte decât cele trei etaje de la La Chaste Dame. 

În sfârșit, se termină și văd o trapă. Înlănțuiţii au deschis-o 
deja. Ridic ochii și văd cerul senin, împestriţat de stele, și luna 
perfect rotundă. Răsuflu ușurat. 

— Mulţumesc! spun, fără să mă adresez cuiva anume. 

les pe o pajiște înconjurată de o pădure deasă. Stau în mijlocul 
unui cerc de pietre nu mai înalte decât iarba. Pe unele sunt gravate 
fazele lunii. 

Cu inima tremurândă, răvășesc iarba în căutarea scândurilor pe 
care le-am văzut din grotă. Durează prea mult. Între timp s-au adu- 
nat, probabil, și mai mulți morți cărora trebuie să le țină piept Ailesse. 

În cele din urmă, descopăr două scânduri cu lut uscat între ele. 
Mai sunt și altele în jur. În scurt timp, dibuiesc marginea dungii 
peticite, imaginea fidelă a podului de dedesubt. 

Pun sacii jos și scot praful de pușcă. Așez trei butoiașe la distanţe 
egale, de-a lungul dungii. Pe al patrulea îl desfac și torn o dâră de 
praf care unește toate butoiașele, iar de acolo mai merg câțiva metri 


spre marginea pajiști. 


386 KATHRYN PURDIE 


Mă las pe vine și scot lumânarea din felinar. Flacăra pâlpâie din 
cauză că îmi tremură mâinile. Planul meu se poate dovedi un dezas- 
tru. Explozia e posibil s-o strivească pe Ailesse sau să dărâme podul. 
Dar n-am de ales. Ailesse n-o să se dea bătută acum. Are nevoie de 
noroc și de ajutor ca să ducă la capăt călăuzirea. 

Trag aer în piept, mă aplec pe vârfuri și apropii lumânarea de 
dâra de praf de pușcă. 

Se aprinde o flacără strălucitoare și se extinde rapid până la cel 
mai apropiat butoiaș. 


“Țâșnesc spre pădure și fac o rugăciune la zeii lui Ailesse. 


46 
Ailesse 


ÎMI ARD MUȘCHII ÎN TIMP CE MĂ CHINUIESC SĂ-L 
împing pe ultimul dintre cei trei Înlănțuiti spre vârtejul de praf 
negru. Bărbatul mă strânge aprig de umeri. ÎI lovesc peste coate, 
ca să-l dezorientez, și reușesc să mă eliberez din strânsoare. Îmi 
încolăcesc repede piciorul pe după glezna lui și încerc să-l trântesc 
la pământ. Nu-i chip să-l clintesc. Îmi zvâcnesc tâmplele de efort. 

Întinde mâinile să mă prindă din nou. Mă răsucesc înainte să 
mă înșface și-i dau brânci în spate. Se dezechilibrează, dar nu cade. 
Strâng din dinți și-l mai împing o dată. Într-un sfârșit, se împleti- 
cește și intră pe Poartă. 

Îmi sprijin palmele pe genunchi și îmi trag răsuflarea. 

O lumină chazoure apare în gura puţului. Mi se pune un nod în 
stomac. Mă îndrept de spate și încleștez pumnii. Sufletul sare în 
grotă. Nu, nu, nu! Nu el. Nu din nou. 

Se uită la mine și rânjește. 

— Mă gândeam eu că te găsesc aici. 

E bărbatul cu nas strâmb, braţe groase și pieptul legat în lanţuri. 

Cel cu care m-am bătut în carieră. Cel care a intrat în corpul 
lui Jules. 

Înghit în sec. Sunt mult prea sleită de forțe. Iar el e prea feroce 
și puternic. Câtă Lumină o fi furat de la Jules? 

Umflă nările, dar încrețește sprâncenele în clipa în care observă 
Poarta de praf din spatele meu. Ea l-a ademenit aici. 

— Nu mă poți obliga să merg în iad. N-am ce căuta acolo. 

Ridic bărbia și îndrept umerii. Nu-l las să vadă că sunt slăbită. 

— Dovedește-o! spun. Scoate-ţi lanțurile! 

Bărbatul mârâie. Ştie foarte bine că e imposibil. 

— Mai întâi, te omor pe tine! 

Se năpustește pe pod. 

Mă pregătesc să folosesc harul șoimului și să sar peste el. Stau 
chiar în fața Porții lui Tyrus. Dacă mă mișc repede, pot să mă dau 
la o parte și să-l las să se repeadă direct în Poartă. 

În câteva secunde, ajunge la mine. Dar o ia spre Poarta Elarei. 
Mă arunc în faţa lui, să-l blochez, dar, în ciuda reflexelor mele su- 
praomenești, sunt prea lentă. Înlănţuitul mă prinde de picior. Din 
cauza opririi prea bruște, își pierde echilibrul. Amenință să cadă și 
să mă tragă după el pe Poartă. Mă smucesc și mă zvârcolesc din 
toate puterile. Adrenalina îmi clocotește în tot corpul, dar n-am 
forța necesară să îl înving. Nu-mi dă drumul. Își regăsește echili- 
brul și mă ridică de jos. Mâinile lui cărnoase îmi strâng brațele ca 
într-o menghină. 

— Tu nu meriti să mergi în Paradis, îmi spune, suflându-mi în 
nas respirația lui dezgustătoare. 

Din gură îi țâșnesc stropi de cbazoure. 

— Vrei să vezi iadul în care o să ajungi tu? Uită-te jos! 

Nu mă uit. Știu ce o să văd — un hău negru și fără fund. Înlăn- 
țuitul rânjește. 


— Eu te trimit acolo. 

Dă să mă arunce de pe pod. Îmi folosesc harul de capră sălba- 
tică și caut un punct de sprijin, dar Înlănţuitul e prea puternic. Mă 
chinuiesc să scot cuțitul din teacă. Chiar înainte să mă arunce în 
hău, îl înjunghii în burtă. Bărbatul urlă de durere și-mi dă drumul. 
Aterizez trei metri mai în spate, la un pas să cad peste margine. 
Al șaselea simț vibrează slab și-mi transmite un avertisment. Mă 
ridic cu greu în picioare. Înlănțuitul se repede la mine, cu o figură 
sălbatică. 

— Adio, Descântătoareo! 

O să mor. 

O bubuitură asurzitoare străbate aerul. O ploaie de pământ 
și așchii cade peste mine. Îmi acopăr capul cu mâinile. Bucăți de 
piatră mă zgârie pe braţe și spate. 

Podul se cutremură sub tălpile mele. Crăpături subțiri brăzdează 
pereții de calcar. Mă târăsc disperată spre lespedea adăpostită. 

Înlănțuitul n-a căzut de pe pod. Își protejează ochii de praf și 
dărâmături și se ridică în picioare. O crăpătură adâncă vine șer- 
puind către el, dar se oprește brusc în momentul în care nu se 
mai zguduie podul. Totul amuţește, mai puțin ţiuitul din urechile 
mele. Înlănțuitul se repede din nou la mine. Mă trag înapoi. Sunt 
încă năucită de explozie. Nu știu ce să fac. 

Se risipește praful. Într-o clipă se revarsă în mine un val proas- 
păt de energie. Se împrăștie din creștet și până în tălpi. Am din 
nou aer. Bătăile inimii se potolesc. Sângele clocotește de Lumină 
și forţă. S-a deschis cerul. Puterea lunii și a stelelor îmi pătrunde 
în oase și-mi retrezește harurile la viață. 

Sar în picioare și mă reped la Înlănţuit. 

Ne ciocnim și pumnul meu se izbește de falca lui. I se zguduie 
capul. Întinde mâinile să mă strângă de gât, dar îi trag un genunchi 
în abdomen și-l fac să dea înapoi. El e rechinul-tigru din lagună. El 
e podul vizibil de la Beau Palais. O provocare binevenită. 

La fiecare lovitură pe care mi-o dă, eu îi dau trei. Sar peste el 
și îi izbesc în spate. Când îmi trage un pumn, mă dau înapoi mai 
mult decât e nevoie. E un șiretlic. ÎL atrag din ce în ce mai aproape 
de Poarta Infernului. 

Înlănțuitul e atât de furios, încât nici nu bagă de seamă. Îi ex- 
ploatez furia. Râd când mă feresc. Îi înghiontesc în loc să-l lovesc. 
Spumegă deja când ajung la un metru de Poartă. Energia îmi vi- 
brează pe șira spinării, mai intensă decât cel de-al șaselea simț. 
Ispita tărâmului lui Tyrus. Strâng din dinţi şi-mi concentrez toată 
atenția asupra Înlănțuitului. 

— Ailesse! răsună un strigăt de deasupra. 

Mi se strânge inima. Bastien. N-am timp să-i arunc nici măcar 
o privire. Înlănţuitul se năpustește spre mine. 

ÎL apuc de un braț. Îmi încordez forțele, îl proiectez peste capul 
meu și-i dau drumul. Impulsul îl aruncă prin Poartă. Praful negru 
îl trage înăuntru. 

Un uriaș suflu de ușurare mi se ridică din piept. Zâmbesc exta- 
ziată. Am scăpat de monstru. 

— Nu-i așa că e superbă? șoptește cineva. 

Tresar și mă răsucesc. Pe pod stă o femeie Slobodă. Poartă 
rochie de brocart și diademă cu diamante. Se apropie, cu obrajii 
scăldați de lacrimi. Nu-și dezlipește ochii de la licărul aproape 
invizibil al Porții Elarei. 

— Nu vreau să plec! mă imploră. Te rog, nu mă sili să plec! 

O ating pe brațul chazoure. 

— O să te reîntâlnești cu cei dragi care au murit înaintea ta. 
Îţi vor cânta și-ţi vor alina temerile. Îţi vor construi un castel de 
argint și Lumină. 

Încetul cu încetul, femeia întoarce privirea de la Poartă. 

— E și mama acolo? 

— A fost o femeie bună? 

— A sacrificat totul pentru mine. 

— Atunci, așteaptă să te strângă în brațe. 

Tânăra îmi aruncă un zâmbet firav, dar nu merge spre Poartă. 

— Ascultă mai bine cântecul acesta frumos, zic, atrăgându-i 
atenţia spre melodia Elarei, singurul cântec de sirenă pe care Slo- 
bozii îl pot auzi din Viaţa de Apoi. O să-ți aducă pace în suflet. 
Urmează-ţi instinctul. 

Mai multe lacrimi îi șiroiesc pe obraji. Încuviințează din cap și 
trage aer în piept. Trece pe lângă mine, către Poarta scânteietoare, 
fără alte îmbărbătări. 

— Ailesse, mă auzi? strigă Bastien, dar sunetul abia îmi ajunge 
la urechi. 

E acoperit de acordurile tot mai sonore ale celuilalt cântec de si- 
renă — cântecul lui Tyrus. Doar les Leurress le pot auzi pe amândouă. 

Melodia sumbră și unică a lui Tyrus vibrează prin Poarta de 
praf și înăbușă armoniile Elarei. Muzica pare să aibă o voce bărbă- 
tească. O simt cum murmură, Vino la mine, Ailesse! Priveşte-mi minu- 
nile! Nimic din lumea ta nu se poate asemui cu a mea. 

Rochia femeii Slobode alunecă în urma ei când trece pragul 
Porții Elarei. Trupul ei chazoure se preschimbă în argint și devine 
o strălucire străvezie care urcă pe scara Paradisului. E sublim. Dar 
ochii mei se întorc din nou la praful negru și învolburat. Nu văd 
nimic prin el, nici măcar peretele de piatră. 

Am auzit că pe tărâmul lui Tyrus trece un râu cu apă clocotită. 
Arde carnea păcătoșilor și e roșu de sângele lor. Râul seacă în mo- 
mentul în care ajunge la Nisipurile Eterne, unde cei care au ucis 
fără voia zeilor nu-și pot potoli niciodată setea. Dincolo de acest 
deșert, lașii și cei ce nu și-au respectat jurămintele sunt târâți de 
lanțuri până la Cuptorul Dreptății, unde ard pe vecie într-un foc 
nestins. Se spune că pelerina de pe umerii lui Tyrus e făcută din 


cenușa și fumul de acolo. 


392 KATHRYN PURDIE 


Melodia sumbră răsună tot mai puternic și îmi iuțește bătăile 
inimii. Tărâmul meu e la fel de Frumos ca al Elarei, șopteşte vocea băr- 
bătească. Râul meu nu te va răni. Își voi construi o navă de aur. Îşi voi dărui 
apă din belşug în deșertul meu. Flăcările din cuptorul meu nu-ți vor arde pielea. 
Te vor scălda într-o căldură divină. 

Îmi freamătă stomacul. Oare Tyrus chiar m-ar proteja? M-a 
protejat când s-a prăbușit tavanul. N-am fost strivită și nici n-am 
căzut de pe pod. Picioarele mă poartă tot mai aproape de praful 
scânteietor. Dar dacă mă minte? Întind o mână. O dorință mistu- 
itoare mă îndeamnă să aflu. 

— Ailesse! Ailesse! 

Cuvintele sunt lipsite de noimă. Nu cântă pe limba zeilor. Nici 
eu, dar poate voi învăța. 

Genele îmi tremură ușor când privesc prin praf, la bezna ne- 
sfârșită de dincolo. Un suflu cald adie prin mine și mă înfioară. 

Mai fac un pas, vrăjită de chemarea întunecată a lui Tyrus. 


Bastien 


— AILESSE! STRIG DIN NOU. 

Inima amenință să-mi sară din piept. Mă uit la ea de pe mar- 
ginea spărturii rămase după explozie. Ailesse e la peste treizeci de 
metri sub mine și periculos de aproape de ușa de praf învolburat. 
Dacă mai face câțiva pași, trece pe partea cealaltă. 

— Nu te apropia, te rog! 

Nu se uită la mine. M-o fi auzind măcar? Cântecul din mintea 
ei acoperă, probabil, orice alt sunet. 

O adiere ciudată îi flutură prin păr și rochie. Mai face un pas 
spre intrarea în Infern. Ce se întâmplă dacă îi trece pragul? Moare? 

Nu pot să respir. Nu știu ce să fac. N-am timp să cobor pe 
scară și s-o salvez. 

— Gândește-te bine, Ailesse! Dacă intri acolo, nu te mai întorci! 

Dacă niciun Înlănţuit nu mai scapă de acolo, înseamnă că ăsta 
e adevărul. 

— N-o să-ţi mai vezi niciodată la famille, mama sau pe prietena 


ta, Sabine! N-o să mă mai vezi pe mine! adaug cu glas stins. 

Încremenește. Nu-i văd fața, dar întoarce capul, ca și cum ar 
încerca să-și dea seama unde se află. În cele din urmă, ridică ochii 
spre mine. Cad în genunchi și mă aplec peste spărtură. 

— Rămâi cu mine! Nu te mai uita la Poartă! Pleacă de lângă ea 
și nu mai asculta muzica! E doar pentru morți. Tu ești vie. 

Nu se clintește din loc preț de câteva secunde interminabile. 
Apoi duce mâna la gură și se retrage repede din faţa Porții. 

Îmi dispare tensiunea din mușchi. 

— Rămâi acolo! strig. 

Mă ridic în picioare și dau să fug către trapă. Dar, în clipa ime- 
diat următoare, văd o femeie care vine în goană spre mine. 

Are o viteză nepământească. O fi vreo moartă, mă gândesc. Dar 
eu nu văd morţii. Îi zăresc coroana de oase. Odiva. Pun mâna pe 
mânerul cuțitului tatei. Nu-i prea târziu să-l răzbun. 

Dar mă va ierta Ailesse? 

— Ce se întâmplă? întreabă Odiva, uitându-se la pământul 
surpat. Vin valuri de chazoure încoace. 

— Chazoure? întreb. 

— M-am ținut după morți, băiat nerușinat ce ești! se răstește 
Odiva. Unde e Ailesse? 

Nu apuc să răspund, fiindcă Odiva mă dă la o parte și se uită 
în spărtură. 

— Mai există un pod al sufletelor! se minunează. 

Mă uit și eu și mă trec fiori. Ailesse se rotește și lovește aerul 
cu picioarele. Merde! Alt Înlănţuit. 

Nu-mi stă gândul la răzbunare acum. Fug spre trapă. 

Când ajung la vreo doi metri de ea, mă ciocnesc de o forță in- 
vizibilă. O voce de bărbat mârâie și mă azvârle cât colo. Mă izbesc 
de pământ cu un geamăt. Pașii lui se îndreaptă spre spărtură. 

Odiva mă fixează cu ochii ei negri. Pe chip îi apare un rânjet 


viclean. 

Ce urmărește? Sar în picioare și scot cuțitul. 

— N-ai de gând să intervii? 

Alerg după suflet, agitând orbește cuțitul prin aer. 

— Va sări în grotă. 

— Vor sări, mă corectează ea. 

— Ailesse nu poate călăuzi trei Înlănțuiți odată! 

— Orice Călăuză pricepută poate. 

Continui să lovesc în gol în timp ce alerg spre ea pe marginea 
spărturii. Tocmai când să trec pe lângă ea, întinde mâna și mă 
prinde de încheietură. Mă trage aproape de ea. Cuţitul îmi tremură 
în mână când încerc să scap. Forța Odivei e prea mare. 

— N-are rost să te mai agiți, Bastien! îmi spune pe un ton 
glacial. Toți Înlänțuiții sunt cu ea. 

Mă uit în grotă. Ailesse se mișcă de două ori mai repede decât 
înainte. Fusta rochiei verzi se înfoaie ori de câte ori se rotește sau 
lovește cu pumnii și picioarele. Nimic nu-i tulbură concentrarea, 
nici chiar atracţia Infernului. 

Odiva mă trage și mai aproape de ea. Îi simt respirația caldă 


pe față. 


O iubești pe fiica mea? 

Încleștez dinţii. Știu foarte bine ce simt față de Ailesse, dar nu 
știu cum va reacționa Odiva. 

— Da. 

— Şi ea te iubește pe tine? 

Înghit în sec. 

— Da. Nu mai vrea să mă omoare. 

Pe buzele Odivei apare un zâmbet scurt. 

— Până la urmă, nu va avea de ales. 

Nu-i adevărat. Ailesse are de ales. La fel și eu. Am ales-o pe ea. 
Împreună, vom găsi o cale de a supravieţui blestemului legăturii de 


suflet. Mă umflu în piept. 

— Dă-mi drumul! Lasă-ne să ne bucurăm măcar de anul acesta! 
Odiva nu răspunde. Se uită iar prin spărtură și ridică din sprâncene. 
— L-a călăuzit. 

Arunc o privire, să mă conving. 

Ailesse stă în mijlocul podului, cu spatele la Poarta de praf. 

Oftez ușurat, dar mă pripesc. Ailesse se uită peste umăr, apoi 
se întoarce cu fața la Portă. 

Nu, nu, nu! 

— Ailesse! strig. Nu asculta cântecul! 

Odiva deschide gura, îngrozită. 

— Nu, Tyrus! spune în șoaptă. Nu așa! 

Ailesse se îndreaptă spre Poartă. Mă zbat cu disperare să scap 
din strânsoarea Odivei. 

— Uită-te la mine, Ailesse! Te rog! Nu uita ce ţi-am spus, 
locul tău nu e printre morţi! 

— Nu te ascultă, zice Odiva. Chemarea Infernului e mult prea 
puternică. Dacă își încheia ritul de trecere, ar fi învățat cum să-și 
înfrâneze dorințele. 

Mi se pune un nod în gât. Nu pot să respir. Trebuie să scap de 
Odiva. Poate reușesc să ajung la Ailesse la timp. O trag de lângă 
Poartă cu mâinile mele. 

— Dă-mi drumul, Descântătoareo! mârâi. Știm amândoi că 
n-o să mă omori. 

Odiva îmi aruncă un zâmbet subțire. 

— Uiţi că am harurile a cinci animale mortale. Sunt la fel de 
crudă pe cât sunt de ingenioasă. 

Inima îmi bate cu putere în momentul în care coboară privirea 
a cutitul tatei, apoi o ridică din nou la mine. 


— Întrebarea este, cât de mult ar trebui să-ți preţuiesc viața? 


Ailesse 


VÂRTEJUL NEGRU MĂ CUPRINDE ÎN BRAȚE. FIORI 
calzi îmi gâdilă pielea. N-am trăit niciodată o senzație mai plăcută, 
nici măcar în îmbrăţișarea lui Bastien. 

Sunt la șase metri de Poarta de praf. Mă cutremur și mai înain- 
tez un metru. Trebuie să mă opresc. Nu e bine să merg în Infern, 
căci asta ar însemna moarte. 

Mă străbate un nou val de căldură. Închid ochii. Aș vrea să pre- 
lungesc acest sentiment la nesfârșit. Atracția Infernului mă ridică 
pe vârfuri și-mi conduce pașii spre el. Când mă uit din nou, sunt 
la trei metri de Poartă. Atât de aproape... 

Prea aproape. 

Strâng din dinți. Îmi proptesc picioarele în pământ. Cântecul 
de sirenă al lui Tyrus îmi vibrează prin oase și mușchi. 

— Nu sunt atât de slabă pe cât îți închipui! îi spun. 

Bătăi de tobe se alătură muzicii și răsună din ce în care mai tare. 
Sângele îmi pulsează odată cu ele. Toţi nervii vibrează. Cântecul 


mugește pe ritmuri tot mai alerte. L-aș vrea mai intens, mai exploziv. 

Pieptul mă trage înainte. Mai fac șapte pași spre Poartă. Am 
ajuns la doar un metru de ea. 

— Nu! exclam și îmi încordez mușchii. Nu vreau să mor! 

Atracția se transformă într-un curent năprasnic căruia niciun 
os de har nu mă poate ajuta să-i rezist. 

Ai trudit destul, Ailesse, murmură cântecul lui Tyrus fără cuvinte, 
dar sufletul meu înțelege. Vino aici, unde talentele îţi vor fi cinstite și Lu- 
mina îți va fi prețuită. 

Am nevoie de tine, Ailesse! 

Sunetul altei voci mă face să tresar. E frumoasă și adâncă. O 
cunosc de undeva. 

Mă uit la Poarta argintie și străvezie a Elarei — imediat în 
dreapta Porții lui Tyrus —, dar, când mă strigă vocea din nou, nu 
răsună de pe tărâmul ei. 

Ai visat dintotdeauna să fii Călăuză. Nu mă dezamăgi! 

Vine din spatele meu. Dau să mă uit, dar Tyrus întreabă, Eşti 
sigură că visul tău de-o viaţă a fost să devii Călăuză? Sau ţi-ai dorit să pășeşti 
pe podul sufletelor ca să fii mai aproape de regatul men? Acum îl poți atinge chiar 
tu. Poţi trăi aici, Ailesse. 

Întoarce-te din drum! 

Renunţă la toate și vino la mine! 

Lacrimi de epuizare îmi împăienjenesc vederea. Inima mi-e sfâ- 
șiată între a merge înainte și a face cale întoarsă. Puterea lui Tyrus 
îmi inundă fiecare părticică a corpului. El mă dorește mai mult. 
A lui voi fi. 

Las capul pe spate și mă abandonez. 

Renunţ la orice împotrivire. 

Ceva mă prinde de braț. Nu mă pot mișca. Praful negru aproape 
m-a înghițit, dar sunt ținută pe loc. Îmi fierbe sângele în vene. ÎL 


omor pe cel care... 

Mă răsucesc. Mă trezesc în fața unor ochi mari și chazoure. O 
fată fără lanţuri. 

— Băiatul spune că locul tău nu e aici. 

Vocea ei e diferită de celelalte din mintea mea. 

— Iar doamna frumoasă spune că nu poate lupta cu toți Înlăn- 
țuiții fără ajutorul tău. 

Mă încrunt. Doar o parte dintre cuvintele ei au noimă. Arunc 
o privire peste umărul ei. 

În mijlocul podului sufletelor, o persoană cu rochie bleumarin 
și împodobită cu oase de har impresionante se rotește, lovește și 
luptă cu patru Înlănţuiți odată. 

— Mamă! exclam. 

Nu are timp să se uite la mine din cauză că e încercuită de morţi 
și se văd și alții venind, dar își mai relaxează umerii încordați. 

— Ocupă-te de ăsta, Ailesse! strigă. 

ÎI lovește cu palma pe bărbatul din fața ei și îl aruncă direct la 
mine. Mama are o ţintă ireproșabilă. 

Instinctul feroce pune stăpânire pe mine. Cântecul lui Tyrus 
amuţește. Fata Slobodă îmi dă drumul și intră pe Poarta Elarei. 
Mă năpustesc spre Înlănţuit. 

Îi secer picioarele înainte să atingă pământul. Se prăbușește în 
genunchi. ÎI ridic și îl împing spre Poartă cu o ploaie de lovituri. 
Îi smulg până și ochii din orbite. Nu are nicio șansă să riposteze. 
A venit mama. Rânjesc în ciuda blestemelor mortului. A venit să mă 
ajute. Nu m-a lăsat să mor. Line la mine. 

O căldură plăcută mi se împrăștie în piept. Toată viața am 
visat să călăuzesc alături de ea, să lucrăm împreună într-o armonie 
perfectă. Momentul acela a venit. O parte din minte și-ar dori ca 
lumea să se oprească în loc, ca să pot savura bucuria. Partea mea 
mai puternică însă — aceea pe care de la mama am moștenit-o — nu 


are timp de sentimentalisme. Lupt cu mortii mai aprig ca niciodată. 
timp de sent tal Lupt rt prig dat 

ÎL apuc pe bărbat de spatele tunicii chazoure. Sunt aproape de vâr- 
tejul de praf. Trebuie să acționez rapid. Înlănțuitul se zbate ca scos 
din minţi, dar strânsoarea mea e la fel de puternică precum mușcătura 
rechinului-tigru. Nu-i dau drumul până când nu-l arunc prin Poartă. 
Scoate un urlet și dispare în perdeaua de praf negru. 

Zăbovesc câteva clipe prin preajmă, cu ochii la vâltoarea întu- 
necată. Cântecul lui Tyrus îmi răsună din nou în minte. Încă mai e 
timp, Ailesse. Vino la mine! Nu te pedepsesc. O să împart belșugul cu tine. 

Strâng din dinți. Nu-l ascult. 

O iau la fugă în direcția opusă. Prea multe suflete împânzesc 
polița și podul. Coboară pin spărtură ori puţul minier. Arunc o 
privire după Bastien, dar nu văd decât chazoure. 

După trei metri, îmi ies în cale doi Înlănțuiți. Rânjesc și le fac 
semn să se apropie. Atac energic, dar nu am iscusința mamei. Luptă 
cu cinci suflete în momentul acesta. Nici măcar nu are toiag. Îmi 
freamătă nările. 

Înaintez spre Poartă cu spatele și îi atrag după mine pe cei doi 
Înlănțuiți. Unul dintre ei se năpustește la mine. ÎI izbesc în piept 
cu călcâiul. Celălalt vine spre mine vijelios. Mă dau la o parte și-i 
trag un cot în spate. Agilitatea caprei sălbatice mă ajută să-mi țin 
echilibrul pe podul îngust. 

Mă întorc spre primul Înlănțuit, dar îmi trage un pumn zdra- 
văn în falcă. Mă clatin pe picioare și abia reușesc să evit lovitura 
celui de-al doilea. Încleștez pumnii și atac rapid, profitând de toată 
viteza șoimului. Cu prima ocazie, apuc ambele suflete de lanţuri și 
le împing prin Poartă. 

— Trimite-mi alții! îi strig mamei. 

Îmi aruncă alt Înlănțuit. O femeie vânjoasă care încearcă ime- 
diat să-mi tragă un pumn în faţă. Mă feresc și-o lovesc cu umărul 
în stomac. Mă răsucesc rapid și-o smucesc cu putere. Înlănțuita 
mârâie și se zbate în timp ce-o împing cu spatele spre Poartă. O 


lovesc cu piciorul și-i dau brânci în praful negru. 

Imediat ce mă descotorosesc de ea mă pregătesc să dau piept cu 
alt Înlănţuit trimis de mama. Astfel, călăuzim suflet după suflet, 
până ce mișcările noastre devin un singur ritm grațios și cursiv. 

Îmi plesnește inima de mândrie. Mama nu se mai poate îndoi 
de priceperea mea. l-am demonstrat că sunt demnă să fiu matrone. 

Sufletele Slobode trec în fugă pe lângă noi și răspund chemă- 
rii Elarei. Unele sunt amenințate de Înlănțuiţi, dar eu și mama le 
ajutăm să scape. 

Am pierdut șirul morţilor pe care i-am călăuzit deja. La ne- 
voie, munca unei Călăuze se poate prelungi până în zori. În timpul 
molimei, când oamenii mureau pe capete, familia mea a trudit din 
răsputeri. Dar eu și mama ne apropiem de final. Numărul morților 
scade vizibil. 

Mai arunc un Înlănţuit prin poartă și ridic ochii la spărtura 
creată de Bastien. Îl strig, dar nu-mi răspunde. Inima îmi bate ne- 
bunește. Unde o fi? 

Mama îmi aruncă o privire în timp ce înfruntă trei Înlănțuiţi. 
Vederea mea de șoim îi observă sprâncenele tremurânde. Are re- 
mușcări? S-a întâlnit cu Bastien înainte ca el să se întoarcă la mine? 
Mă chinuiesc să-mi recapăt suflul. 

— Bastien! strig din nou. 

— Aici sunt! 

Îmi tresaltă inima. Are vocea răgușită și epuizată. Stă pe les- 
pede, chiar lângă piciorul podului. Cu cuțitul tatălui său în mână, 
luptă orbește cu un Înlănţuit, în vreme ce altul coboară pe peretele 
grotei, gata să-i sară în spate. 

— Fii atent! strig și dau să-i fug în ajutor, dar mama îmi aruncă 
alți doi Înlănțuiți. 

Mă încrunt și-i împing spre Poartă cât pot de repede. 


— Deasupra ta, Bastien! strig, deși nu-l mai văd. 

Mă grăbesc și devin neglijentă. Când arunc un Înlănţuit prin 
Poartă, celălalt mă apucă de rochie. Mă trage periculos de aproape 
de vârtejul de praf. Strâng din dinți și mă smulg din degetele lui în 
ultima clipă. Înlănţuitul se rostogolește prin Poartă. Forţa smuci- 
turii mă trântește pe spate. 

Bravo, Ailessel îmi cântă tărâmul lui Tyrus. Vino și primește-ţi răsplata! 

Răsplata? Simt furnicături prin tot corpul și mă ridic în picioare. 

— Pleacă de lângă Poartă, Ailesse! strigă mama. Ești prea 
aproape de ea. 

Ca prin vis, aud mârâiturile câtorva Înlănțuiți care o împre- 
soară. E prea ocupată ca să-mi vină în ajutor. 

Pieptul mă trage spre Poartă, dar picioarele mă pironesc în loc. 

— Nu... nu pot, murmur spre adierea fierbinte care se întinde 
spre mine. Bastien... 

Mă încrunt și clatin din cap. Ce-i cu Bastien? Nu mai ţin minte 
ce mi se părea atât de urgent acum câteva secunde. 

Cântecul de sirenă al lui Tyrus îmi vibrează în corp, un suflu 
euforic ce promite mai mult. Locul în care mă aflu e mai bun. Are mai 
mare putere. Poţi face orice în regatul meu. 

— Ailesse! strigă un glas de femeie. 

E tot mama. Ce mai vrea de la mine? 

— Te minte! Întoarce-te la mine! 

Cuvintele ei sunt neînsemnate. Se sting sub vuietul cântecului 
sirene. 

— Vreau să zbor, îi spun lui Tyrus, cu mintea întunecată de 
năluciri. Vreau să respir sub apă. 

Îşi voi dărui mai mult decât atât. 

— Vreau..., murmur și-mi tremură picioarele. Vreau iubire. 

Iubirea are două fețe. Un băiat cu ochi albaștri. O fată cu părul 


negru. Nu-mi mai amintesc numele lor. 

Fă ceva, Bastien! ţipă mama. 

Îmi pierd șirul gândurilor. Bastien? Parcă știu ce înseamnă. Dar 
picioarele mele continuă să înainteze. Praful negru se unduiește ca 
niște degete care mă cheamă la ele. Cum e să fii învăluit în întune- 
ricul acela scânteietor? Ridic o mână. O întind. 

— Nu, Ailesse! 

O voce nouă. Bărbătească. Aceasta îmi face sângele să 
clocotească. 

Tobele bubuie mai tare, dar nu-mi pot distrage atenție de la 
voce. Nu vine dinspre Poartă. Al șaselea simţ îmi zvâcnește pe șira 
spinării și umeri. 

— Pleacă de lângă Poartă, Ailesse, altminteri îl ucid pe Bastien! 
strigă mama. 

Bastien. E băiatul pe care-l iubesc. Așa îl cheamă. 

Cântecul sirenei încetează. Praful negru se cască spre mine ca un 
bot de șacal. Mă trag în spate și evit mușcătura. Mi se urcă sângele la 
cap în momentul în care mă răsucesc. Doi Slobozi vin în goană spre 
mine. Sar într-o parte, iar sufletele se năpustesc pe Poarta străvezie a 
Elarei. Mă uit în celălalt capăt al podului. Trei Înlănțuiţi cad de pe 
el, lăsând în urmă dâre de chazoure. Mama întinde piciorul și lovește 
cu forță ultimul suflet rămas. Acesta scoate un țipăt și cade de pe 
pod, pe urmele celorlalți. 

Mă uit la ea cu gura căscată. Erau ultimii morți și nici nu s-a 
obosit să-i călăuzească. Stă aproape de Bastien, cu o mână la spa- 
tele lui. El e nefiresc de țeapăn — și nu mai are cuțitul tatălui său. 
Îmi stă inima în loc. Mama îl amenință cu propria lui armă. 

— Ce-ai de gând să faci? întreb și alerg spre ei. 

— Nu te apropia mai mult, spune mama calm. 

Mă opresc brusc, la trei metri de ei, temându-mă de ce-ar putea 


face dacă nu o ascult. 

Părul lui Bastien lucește de transpirație. Ochii îi sticlesc. S-a 
luptat cu morţii la fel de aprig ca noi, dar efortul l-a istovit mai 
mult. Cum poate mama să-l răsplătească în acest fel? 

— Dă-i drumul! strig. Ne-a ajutat. De ce ești... 

— Porţile nu mai stau mult deschise. Cei doi ani au ajuns la 
sfârșit, iar Tyrus tot nu mi l-a dat înapoi pe... 

Mama strânge din buze și inspiră adânc. 


E ultima mea șansă, Ailesse! 

Îmi bubuie inima în piept. Vorbește în dodii. Ce legătură are 
Bastien cu toate astea? 

— Ultima ta șansă la ce? 

— La mântuire, răspunde mama și ochii negri îi strălucesc. 
Abia acum înțeleg. E ultima dorință a lui Tyrus — ultimul meu gest 
de reconciliere. Trebuie să te ajut să-l duci la bun sfârșit. 

Mi se taie respiraţia. Mă uit la chipul palid al lui Bastien. 

— Ce să duc la bun sfârșit? 

— Ritul de trecere, răspunde mama, sfredelindu-mă cu o pri- 
vire poruncitoare. 


49 
Sabine 


ÎMPREUNĂ CU CAS, GONESC PRIN PARTEA DE VEST A 
pădurii. Soldaţii se străduiesc să țină pasul cu noi. Acum o oră, am 
auzit o explozie în direcția în care ne îndreptăm. Cas mi-a spus că 
cineva a furat praf de pușcă. De atunci, alergăm cât ne ţin puterile. 

Voci furioase ajung la urechile mele prin liniștea nopții. Chiar 
și cu auzul șacalului, sunt prea departe ca să le disting limpede. 
Nu-mi dau seama cine se ceartă și ce își spun. Dacă una dintre voci 
e Ailesse? Îl apuc pe Cas de braț. 

— Soldaţii rămân aici. 

Se uită în jur. Nu aude ce aud eu. 

— Am ajuns la intrare? 

Arunc o privire pe hartă. Intrarea de deasupra podului suflete- 
lor se află într-un luminiș, iar noi suntem încă în pădure. Dar nici 
prea departe nu poate fi. 

— E puţin mai încolo. Dacă harta e corectă, suntem la cel 
mult cinci sute de metri distanță. Grota ar trebui să fie chiar sub 


intrare. 

Nu pomenesc nimic despre scara lungă dintre cele două. 

— În acest caz, soldații ne urmează până acolo, spune Cas. 

— Nu, refuz hotărâtă. Soldații rămân aici. 

Cas se foiește de pe un picior pe altul. 

Vântul îmi adie prin rochia de vânătoare în timp ce ne uităm 
unul la celălalt. Nu clipesc. 

— Bine, fie! oftează el și îi face semn lui Briand să se apropie. 

Cas ridică ochii la petecul de cer care se vede printre coroanele 
copacilor și pune o mână pe umărul prietenului său. 

— Vezi bradul ăla, cel mai înalt dintre toți? întreabă și arată cu 
degetul. Dacă eu și Sabine nu ne întoarcem până când luna ajunge 
chiar deasupra lui, iei soldații și veniți după noi. 

Luna e deja aproape deasupra copacului. Îi arunc o privire în- 
cruntată lui Cas. 

— Ailesse n-o să aibă timp să... 

„.. be omoare... 

— ... fugă de răpitori. 

— E timp suficient, dacă e atât de aproape pe cât spui. Mai 
mult de-atât nu vreau să risc fără să avem întăriri. 

Închid ochii câteva secunde. Planul ăsta mă enervează din ce 
în ce mai rău. Dar nu-mi permit să irosesc această ocazie. Sunt, în 
sfârșit, aproape de Ailesse. 

— Bine. Vino după mine! 

Ne despărțim de soldați și înaintăm prin pădure. Cas stă în 
spatele meu, deși el ține felinarul. Nu contează. Harul rândunicii 
de noapte compensează acest neajuns. 

Începe să se lumineze în Jur, iar copacii se răresc și scot la iveală 
luminișul scăldat de razele lunii. Mirosul de sulf ars îmi ajunge la 
nas înainte să observ trâmbele de fum care se înalță din pământ. 

— Aici a explodat praful de pușcă, spune Cas îngândurat. 

— Dar la ce anume a fost folosit? 

Nu văd ce se află în centrul pajiștii — iarba din jur maschează 
totul —, dar se ridică o lumină portocalie de acolo. 
Cas clatină din cap. 


Asta rămâne să descoperim. 

ÎL iau de mână și pornim în fugă spre pajiște, dar Cas mă oprește 
pe neașteptate. 

— Uită-te acolo, spune și arată spre o trapă al cărei capac ru- 
ginit e deschis. 

O scară coboară în subteran. 


Asta trebuie să fie intrarea. 


Îmi tremură inima. 

— Repede, n-avem timp de pierdut! 

— Stai o clipă, Sabine! zice și mă strânge de mână. Dacă e o 
capcană? 

Chiar asta e. Mi se pune un nod în gât. O capcană pentru tine, Cas. 
Îmi feresc privirea de el. Nu merită să moartă. 

Mă uit la lumina portocalie și tulbure care se răspândește pe 
pajiște. Ceea ce credeam că sunt tăciuni se dovedește a fi licăr de 
flăcări — poate de la torţe? Vine dintr-o groapă în pământ. 

Dau drumul mâinii lui Cas și mă apropii de ea. Groapa e foarte 
adâncă. Trebuie să merg până la marginea ei, ca să văd până unde 
coboară. Probabil podul se află chiar pe fundul ei. 

— Nu fac așa ceva! 

Ailesse. 

Încremenesc la auzul vocii ei deznădăjduite. 

— Dă-i drumul, mamă! strigă ea. 

Odiva e împreună cu ea? 

— Nu-l omor pe Bastien! 

Mi se taie răsuflarea. 

— Ce s-a întâmplat? întreabă Cas, apropiindu-se de mine. 

N-o aude foarte bine pe Ailesse. 

Clatin din cap, îngrozită. 

— Nu e băiatul care trebuie, murmur. 

— Poftim? 

O iau la fugă spre trapa deschisă. 

— Stai! ţipă Cas, alergând după mine. Trebuie să fim prudenţi! 
— N-avem timp! 

Mama încearcă să-mi forțeze sora să-și ucidă iubitul. 


Numai că acesta nu e Bastien. 


Ailesse 


MAMA RIDICĂ DIN SPRÂNCENE, UIMITĂ DE NESU- 
punerea mea. 

— E lună plină, Ailesse, și ne aflăm pe un pod al sufletelor. E 
drept că-l poți ucide pe Bastien oriunde, dar nu există loc mai po- 
trivit ca acesta. Ai ocazia să-ţi duci la îndeplinire planul pe care-l 
aveai când l-ai întâlnit prima oară. 

— Nu pot, mamă... 

Simt că mă sufoc. Mă gândesc doar cum aș putea să-l scap pe 
Bastien de ea. 

— Pe atunci nu-l cunoșteam. Nu eram îndrăgostită de el. 

— Dragostea nu poate fi întotdeauna pe primul loc! se răstește 
mama, dar pe chip îi apare un licăr de durere. 

Scrâșnesc din dinți. 

— A fost vreodată dragostea pe primul loc pentru tine? 

— Crezi că nu te iubesc? 

— Sunt convinsă de asta. Am înţeles ce înseamnă dragostea, 
spun și mă uit în ochii lui Bastien. 

Se citește îngrijorarea în ei — nu pentru persoana lui, ci pentru 
mine, fiindcă așa e el. 

Mama mijește ochii. 

— Am iubit din toată inima, copilă. Și am plătit scump pentru 
asta. De ce crezi că... 

] se stinge vocea. Trage aer în piept, ca să se calmeze. 

— N-am vrut să suferi cum am suferit eu. M-am străduit cât 
am putut să te ocrotesc. 

Să mă ocrotească? M-a abandonat. Are inimă de gheață. În zadar 
m-am zbătut toată viaţa să o topesc. 

— Dacă m-ai iubi cu adevărat, nu mi-ai cere să-mi omor 
iubitul. 

— Nu trebuia să-ți fi făcut un iubit! răbufnește ea. Tocmai 
asta încerc să îndrept. 

Clatin din cap uluită. Crede că nu merit dragoste? 

— Lasă-l în pace pe Bastien, mamă! Acceptă-mi decizia! Și tu 
a trebuit să alegi când l-ai cunoscut pe tata. 

Își iese din fire. 

— Tatăl tău n-a fost bărbatul pe care l-am iubit. 

Cuvintele ei se înfig ca niște ace de gheață în inima mea. 
Poftim?! 


a . . 
Încremenesc în momentul în care zăresc o scânteie roșie la 


gâtul ei. Un rubin prins în ciocul unui craniu de pasăre. Am mai 
văzut colierul acela o dată. Amintirea îmi revine în memorie. 

Acum doi ani... Mama așezată pe podeaua din camera ei, lângă 
un cufăr auriu... O scrisoare deschisă în poala ei — și colierul lipit 
de buze. Era prima oară când o vedeam plângând și m-a speriat 
peste măsură. 

Acum mă uit la ea, cu pieptul umflat de furie, chiar dacă simt 
cum se strânge inima în mine. ÎI ţine pe Bastien sub o rază de lu- 


mină, pe pod. Nu vreau s-o văd lângă el — sau lângă mine. 

— L-ai trădat pe tata? 

Lasă capul în jos și-l trage mai aproape pe Bastien, care scoate 
un geamăt în clipa în care cuțitul îi pătrunde în piele. 

— Ucide-l, Ailesse! îmi poruncește mama. Nu lăsa ca dragos- 
tea pe care i-o porți să te distrugă și pe tine. 

Mă ustură ochii. 

— Îndrăznești să-mi ceri asta după tot ce-ai făcut? 

— Ce legătură are trecutul meu cu datoria pe care trebuie s-o 
îndeplinești? 

— Are legătură! Ai încălcat legile celei mai sacre misiuni ale 
noastre, iar acum ai pretenția ca eu să le respect. Îmi ceri să fac un 
sacrificiu pentru ele — să ucid omul pe care-l iubesc — când tu nu 
ai ținut câtuși de puțin la iubitul tău, spun profund dezgustată. 
Ritul tău de trecere n-a însemnat nimic. i-ai încălcat jurămintele 
faţă de zei. 

Îi tremură nările. 

— Am plătit cu vârf și-ndesat pentru asta! 

Se uită la Poarta lui Tyrus și continuă pe un ton deznădăjduit: 

— Nu înţelegi? Mă străduiesc să anulez ceva ce nu trebuia să 
se întâmple de la bun început. Dacă nu-ți cunoșteam tatăl, n-ai fi 
fost niciodată moștenitoarea mea — nici măcar n-ai fi încercat să 
devii Călăuză. 

— Dacă nu-l cunoșteai pe tata, nu mă nășteam. 

— Vreau doar să te salvez, Ailesse! Mă chinuiesc de atâta timp 
să te salvez! 

— Nu știu ce urmărești, de fapt, dar nu te preface că-ţi pasă 
de soarta mea. 

Face ochii mici. 

— N-avem timp de discuţii, Ailesse. Omoară-l! 


Il zgâlțâie pe Bastien, care strânge din dinți. 

Mă trec fiori calzi și reci. Tobele cântecului lui Tyrus încep să 
bată mai tare. Tremur din toate încheieturile și mă căznesc să nu 
le dau atenţie. Mă uit la arma tatălui lui Bastien. 

— Ăla nici măcar nu e un cuțit ritualic. 

— Ai dreptate, spune mama și scoate alt cuțit dintr-o teacă 
ascunsă în rochie. Dar ăsta e. 

Scot un geamăt. În prima clipă mă tem că o să-l înjunghie 
Chiar ea pe Bastien. Apoi îmi amintesc că nu poate. N-ar face-o. 
Ar însemna să mă ucidă și pe mine. Cu toate astea, îmi tremură 
inima în piept. 

Ridică fruntea sfidătoare. 

— Arată-mi cât ești de puternică, Ailesse! Toată viața te-ai 
pregătit să devii Călăuză. Ai știut de la bun început că acesta e 
prețul pe care va trebui să-l plătești. 

Îmi întinde cuțitul de os, în vreme ce cu al tatălui lui Bastien îl 
împunge în spate. O broboană de sudoare se prelinge pe tâmpla 
lui Bastien. 

— Eu am suportat consecințele deciziilor mele. Tu încă ai 
șansa să-ți găsești liniștea. Crede-mă, Ailesse, e mai ușor să-l omori 
acum decât să prelungești agonia. 

Presiunea mă doboară. Picioarele îmi tremură și mai tare când 
mă uit în ochii frumoși ai lui Bastien. lubirea pentru el mă va 
ucide. Am știut asta dintotdeauna. La fel cum și el a știut că iubi- 
rea pentru mine îl va condamna la aceeași soartă. Leagănă încet din 
cap, implorându-mă să mă salvez. 

Cum aș putea? 

Cântecul sirenei e mai domol și mai blând acum. Îi aud vocea 
tainică. Mai există o cale, Ailesse. Poţi veni tu prima la mine. Bastien te va urma 
în scurt timp. O să moară odată cu tine şi veți putea trăi împreună pe tărâmul meu. 

Închid ochii, dar muzica nu se oprește. 


Puteţi fi nespus de fericiţi! 

Pieptul meu e un butoi cu praf de pușcă. Nervii mei sunt limbi 
de foc. 

Trebuie să pun capăt acestei situații. 

Strâng din dinți. Îmi imaginez că sunt în Marea Nivous. Mă ră- 
sucesc prin apă în căutarea rechinului-tigru, deși Sabine m-a rugat să 
renunţ. 

Înaintez și iau cuțitul de os din mâna mamei. Nu mai tremur. 
Ochii ei strălucesc de mândrie. De când mă știu nu mi-am dorit decât 
să-i intru în grații. Mă ustură gâtul, dar îmi stăpânesc lacrimile. 

— Refuz să fac asta! 

Cuvintele mele sunt ca fierul. Mama nu le poate sfărâma. Rân- 
jetul îi dispare de pe buze în momentul îi care mă apropii de 
Bastien și-l iau de mână. 

— Vom face cum ai spus tu, îi Zic. Vom căuta o soluţie să 
rupem legătura de suflet. Și, dacă nu reușim, sunt pregătită să mor 
alături de tine. 

Îi tremură fruntea, dar în ochi i se citește hotărârea nestrămu- 
tată. Îmi strânge mâna și încuviințează din cap. 

Mă întorc spre mama. 

— Nu ai nicio putere asupra noastră. Nu mă vei convinge ni- 
ciodată să-l ucid! 

Dau să arunc cuțitul de os în hău. 

— Ba da, răspunde ea netulburată. 

Într-o clipită, mă apucă de încheietură și-mi strânge degetele 
pe mânerul cuțitului. 

— Ce faci? mă răstesc și mă zbat să scap din strânsoare. 
Oprește-te! 


Cu forța harurilor ei, îndreaptă cuțitul spre pieptul lui Bastien. 


Ol 


Bastien 


SÂNGELE ÎMI PULSEAZĂ ÎN URECHI. O PRIND PE 
Ailesse de încheietura mâinii. Mă opintesc din toate puterile să 
opresc cuțitul de os. Vârful lui ascuțit tremură chiar deasupra ini- 
mii mele. Merde, merde, merde! 

Mă chinuiesc să-l îndepărtez. Îmi zvâcnește capul, îmi ard toți 
mușchii. Nu reușesc să-l clintesc. Odiva e mult prea puternică. 

Caut privirea lui Ailesse. Ea se uită deja la mine. E roșie la față 
și tremură de efort. 

Mi se pune un nod în gât. Nu vreau să mor sub ochii ei. 

Un țipăt disperat spintecă aerul. 

— Opriţi-vă! 

E cineva pe lespede. Întoarcem toți trei capetele. 

O fată brunetă. Martora de la Castelpont. 

Din tunel iese în fugă și un băiat de-o seamă cu mine. Se oprește 
imediat ce ne vede și face ochii mari. 

— Sabine, murmură Ailesse, fără să slăbească presiunea pe cuțit. 


Sabine îi aruncă un zâmbet fugiti, apoi se uită furioasă la Odiva. 

— Aveţi băiatul greșit. 

Mi se întunecă mintea. Mă uit la ea cu o privire goală. 

Băiatul mă studiază cu atenție. 

— Nu e cel care a răpit-o pe Ailesse? 

Sabine nu-i răspunde. ÎL trage lângă ea, scoate alt cuțit de os și 
i-l pune la gât. Băiatul scapă felinarul din mână. Încearcă să scape, 
dar eforturile lui sunt la fel de zadarnice ca ale mele. 

— Ce faci? o întreabă. 

— Dacă mai scoţi o vorbă, te omor! rostește ea pe un ton rece 
și calm. i 

— Băiatul greșit? repetă Ailesse. Ce tot spui acolo? 

Sabine îl împinge pe băiat puțin mai în față. 

— EL e iubitul tău, Ailesse. 

— Ai fost martora mea la Castelpont, zice Ailesse. L-ai văzut 
pe Bastien când a urcat pe pod. 

— Asta nu înseamnă că e și iubitul tău, intervine Odiva. 

Nu mai încearcă să-mi împlânte cuțitul în piept, dar nici nu-l 
mișcă din loc, împotrivindu-se eforturilor mele și ale lui Ailesse de 
a-l da la o parte. 

— Orice bărbat putea trece pe pod. 

Ailesse își privește mama și prietena ca și când acestea și-ar fi 
pierdut mințile. 

— Da... dar Bastien a apărut când am cântat la fluier. 

— Pentru că voia să te omoare, spune Sabine. 

— A fost chemat la mine. Am văzut-o în ochii lui. 

Sabine clatină din cap. 

— Orice bărbat ar rămâne vrăjit când te vede, Ailesse. 

Inima îmi bate cu putere. Îl măsor pe prizonierul lui Sabine. 
E chipeș. Evident bogat. Dar să fie sufletul pereche al lui Ailesse? 
Imposibil! 


Sau poate nu... 

Ochii îmi sunt atrași de părul arămiu al lui Ailesse, răvășit după 
lupta cu morţii. E tulburător de frumoasă. 

— Are dreptate, șoptesc. 

Are o privire îndurerată în ochi. 

— De ce le dai dreptate? Băiatul ăsta nu e iubitul meu. Tu ești. 
Nu-mi pasă ce spun ele. 

— Nu asta ne doream? întreb. 

Mi-aș dori să purtăm această discuţie între patru ochi, nicide- 
cum cu un cuțit în mâini. 

— Dacă nu suntem suflete pereche, nu ne mai amenință moar- 
tea. Putem trăi liniștiți împreună. 

Ailesse tace câteva clipe și îmi caută privirea. 

— Tu ești cel care-mi era hărăzit. N-o să iubesc niciodată pe 
altcineva. Nu înţeleg de ce zeii... 

Se întoarce și aruncă o privire nimicitoare către singura Poartă 
vizibilă. 

— Zeii n-au nicio legătură cu noi. 

Nu vreau decât s-o strâng în brațe, s-o sărut și s-o conving că 
am dreptate. 

— Nu trebuie să le facem jocurile. 

Mă aude? Încă nu s-a întors cu faţa la mine. 

— Ce te face să crezi că băiatul acesta e iubitul lui Ailesse? o 
întreabă Odiva pe Sabine. 

Se vede că îl place mai mult decât pe mine. 

Sabine nu-i răspunde. Se uită năucită când la mine, când la 
Ailesse. 

— Sabine, spune Odiva pe un ton tăios. 

Fata clipește de două ori și își drege glasul. 

— Păi... Cas a auzit cântecul lui Ailesse când era lună plină. 
A zărit-o exact când era răpită și de atunci a căutat-o fără încetare. 


L-am întâlnit astă-seară, la Castelpont. 

Cas deschide gura, vrând parcă să spună ceva, dar se răzgân- 
dește, speriat de cuțitul pe care Sabine i-l ţine la gât. Mă mai uit 
o dată la el. Îmi pare cunoscut. Nu contează asta. ÎL urăsc. Nu-mi 
pasă că n-a greșit cu nimic. 

Odiva o studiază pe Sabine. Apoi, pe neașteptate, dă drumul 
cuţitului. Eu și Ailesse ne dezechilibrăm și cădem pe pod. Scot un 
geamăt. Corpul meu a primit destule lovituri într-o singură noapte. 
Întind mâna s-o ajut să se ridice, dar mi-o dă la o parte. Nu-și dez- 
lipește ochii de la Poartă. Se ridică singură. 

Merde! Nu din nou. 

— Ailesse, stai! 

Mă ridic și eu, văzând-o că se îndreaptă spre ea. 

— Suntem liberi acum. Nu asculta... 

O durere cumplită mă înjunghie în spate. Scot un țipăt gâtuit. 

În sfârșit, Ailesse se întoarce și-mi aruncă o privire îngrozită. 

— Bastien! 

Mi se înmoaie picioarele. Mă prăbușesc pe pod. 

Ailesse vine imediat lângă mine. Îngenunchează şi-mi pipăie 
spatele cu mâini tremurânde. 

— Nu, nu, nu... Bastien... 

Îi deslușesc chipul frumos ca prin ceață. Lacrimile îi șiroiesc pe 
obraji. Își trage mâinile. Sunt pline de sânge. Sângele meu. Plânge 
și mai tare. 

— Nu pleca, Bastien! Rămâi cu mine! 

Mă cuprinde o senzație de greață. Mă zvârcolesc și nu pot să 
respir. Durerea teribilă îmi întunecă mintea. 

Ailesse bagă mâna sub mine. Urlu în momentul în care îmi 
smulge ceva ascuțit din spate. Mi se împăienjenește vederea. Mâ- 
nerul. Lama grosolană. 


Cuţitul tatei. Odiva m-a înjunghiat cu el. 


D2 
Ailesse 


SCAP DIN MÂNĂ CUȚITUL, CARE CADE PE POD 
zăngănind. Bastien sângerează tot mai abundent sub privirile mele 
șocate. Nu trebuia să fi scos lama. Mă aplec peste el și-l sărut pe 
frunte de o mie de ori. Îl mângâi pe păr, uitând că am mâinile pline 
de sânge. Lacrimile îmi împăienjenesc vederea. 

— O să te faci bine, îl îmbărbătez. 

Dar nu arată deloc bine. E palid precum calcarul de sub el. 
Corpul îi e zguduit de convulsii. 

Încearcă să vorbească. 

— Ailesse... 

Dă ochii peste cap. 

— Bastien! strig şi-i iau capul în mâini. Rămâi cu mine, te rog! 

I se înmoaie tot corpul și închide ochii. 

— Nu, nu, nu! 

Nu se poate așa ceva. ÎI sărut pe buze. Nu reacționează. Las 
capul pe pieptul lui și îl strâng și mai aprig în brațe. Nu pot să 
respir. Suspinele mă înăbușă. 

— Cum ai putut să faci asta? îi strig mamei. 

Se apropie și-l privește pe Bastien cu prefăcută compătimire. 

— Pentru că, de data asta, știam că n-o să mori dacă-l ucid. 

Răspunsul ei mă lasă fără grai. 

— Sabine, adu-i-l lui Ailesse pe adevăratul ei amouré, îi porun- 
cește mama, cu o ţinută autoritară. Trebuie să-și încheie ritul de 
trecere. 

Sabine rămâne cu gura căscată. Nu se clintește din loc. Preten- 
ţia mamei mă revoltă. Cum poate să-mi ceara asta tocmai acum? 
Bastien a murit. În curând, își va vedea sufletul și va trebuie să-și 
adio de la el pe vecie — din cauza ei. 

O văpaie de furie mi se aprinde în vene. Apuc cuțitul și sar în 
picioare. Mă reped la ea, cu sângele vâjâindu-mi în urechi. 

Mama ridică mâna. 

— Ailesse, gândește-te bine... 

— Te urăsc! strig, agitând cuțitul. 

Mama face un salt pe deasupra mea. 

— Fapta ta e de neiertat! 

Se fereşte și de următorul atac. 

— Într-o zi o să înţelegi. E mai bine că ţi-am frânt inima. 

Cruzimea ei mă indignează nespus. 

— Pentru că nu-ţi pasă de inima mea? țip și o ameninț iar cu 
cuțitul. 

Se dă la o parte din calea mea. 

— Nu fi absurdă! Ţi-am spus că te iubesc... 

— Iubirea nu se poate numi iubire, dacă nu o arăţi. 

Mă năpustesc spre ea. Mă lovește peste antebraț. Mâna îmi 
zboară în spate, dar nu scap cuțitul. O atac din nou. 

— Potolește-te! strigă și îmi seceră picioarele. 

Cad și mă rostogolesc până la marginea podului. Reușesc în 


ultima clipă să mă agăț de ceva. 

— Am făcut ce trebuia să fac, continuă mama și își dă la o 
parte o șuviță de păr de pe față. Nu mi-am dorit nicio clipă ca 
furia mea să se răsfrângă asupra ta. 

Pufnesc disprețuitor. 

— Atât de supărată erai că nu mă ridic la înălțimea așteptărilor 
tale? 

— Nu, Ailesse, răspunde, pe un ton deja exasperat. Eram furi- 
oasă pe zei. Tu doar îmi aminteai în mod constant ce-am pierdut 
din cauza lor. 

Lacrimi de mânie îmi șiroiesc pe obraji. De-asta m-a tratat 
toată viața cu răceală? Pentru că iubea alt bărbat și nu pe tata? 
Mă ridic de jos într-o clipă, pentru prima oară mai repede decât 
mama. La următorul atac îi fac o tăietură adâncă pe braț. 

Scoate un geamăt și îmi trage instinctiv o palmă peste față. 
Cu toată forța. Văd stele verzi. Mă îndoi de mijloc, ameţită de 


lovitură. 


Terminaţi odată! strigă Sabine. 

Întore privirea spre ea, buimăcită. Stă în continuare pe lespede, 
cu cuțitul la gâtul lui Cas. 

— E mama noastră, Ailesse. 

Mă uit la ea și clipesc. Ce-a zis? Mi se învârte capul. Mă înșală 
auzul. 

— Nu! strigă Sabine, speriată. 

Simt o usturime cumplită la ceafă. 

Mă cuprinde o senzație de slăbiciune. Mă clatin pe picioare. 
Duc repede mâinile la gât. 

Punguţa cu oase de har a dispărut. 

— Îmi pare rău! spune mama și își pune punguța la gât. 

După care îmi ia cuțitul, profitând de buimăceala mea. Cuţitul 
tatălui lui Bastien. 


— Nu știu cum altfel să te calmez. Nu ești în apele tale. 

Mă reped să recuperez arma, dar mi se înmoaie genunchii. Mă 
prăbușesc la pământ. Îmi tremură toți mușchii din cauza efortului 
depus astă-seară. 

Mama lasă cuțitul din mână și îl azvârle cât colo cu piciorul. 
Acesta alunecă spre Bastien și balta de sânge de sub el. Mi se pune 
un nod în gât în momentul în care îmi înăbuș suspinele. Trebuie 
să-l călăuzesc în Paradis. Cât de curând, i se va înălța sufletul. 

— Înțelege-mă, Ailesse, stăruie Odiva și îngenunchează în faţa 
mea. Eram obligată de pactul pe care l-am făcut cu Tyrus. Am 
încercat din răsputeri să te protejez, dar mi-a cerut sacrificii uriașe. 

Mă podidesc lacrimile. 

— Eu sunt unul dintre ele? 

Mama strânge din buze. 

— Sunt? întreb din nou, cu inima strânsă. Tyrus ţi-a cerut să 
mă omori? 

Îi tremură bărbia. 

— Da. 

— Of, Ailesse... 

Glasul lui Sabine poartă în el toată suferința mea. 

Închid ochii și încerc să alung durerea profundă. Temerea cea 
mai neagră îmi șuieră la ureche: 

N-ai fost niciodată de-ajuns pentru mama ta. N-are nevoie de tine. 

Scrâșnesc din dinţi. Nu! Refuz să mai ascult vocea asta. Nu-i 
permit să-mi otrăvească sufletul. Deschid ochii și mă uit la chipul 
mâhnit al mamei. Fățărnicia ei nu cunoaște limite. M-a lăsat să 
sufăr pentru că zeii i-au răpit bărbatul iubit, dar ea a făcut același 
lucru, ucigându-l pe Bastien. N-o las să-mi mai răpească ceva. 

Cu chiu, cu vai, mă ridic de jos. Îmi astâmpăr tremurul din 
picioare. Am destulă putere. O să mă folosesc de ea, fără să mai 
caut s-o impresionez pe mama. Fără să mă bizui pe harurile pe care 


le-am obţinut ca să-i câștig încrederea. 


422 KATHRYN PURDIE 


O bufniță intră prin spărtura din tavan și se rotește în jurul 
meu. Aripile ei întinse lucesc sub razele lunii pline. 

Sabine scoate un icnet. Mama se face pământie la față. 

Încrederea îmi pătrunde până în măduva oaselor. N-am mai 
văzut bufnița de când mi-a arătat-o pe Sabine, chiar înainte de 
ultima noapte de călăuzire. E un simbol al speranței. 

Îmi îndrept umerii. O să te răzbun, Bastien! 

O să mă răzbun pentru tot ce-am îndurat. 

Un val de adrenalină se revarsă în mine. Încleștez pumnii. Mă 
apropii încet de mama. 

— Ridică-te, dacă îndrăznești să mă înfrunți! 

Se încruntă. 

— Nu fi caraghioasă, spune și se ridică în faţa mea. N-ai cum 
să mă învingi. N-are rost să te rănești dintr-o ambiţie nebunească. 

Din nou se îndoiește de mine. Din nou încearcă să mă umi- 
lească. O iau prin surprindere și o împing cu o forță neașteptată. 

Se trage câțiva pași înapoi și se uită mirată la săculețul cu oasele 
mele de har pe care îl strânge în mână. Face ochii mari. 

— Cum ai reușit asta? 

Nici eu nu știu. Poate din cauza bufniței. Poate din cauza Lu- 
minii lunii pline care vibrează în mine mai intens ca oricând. Ori 
poate din cauza anilor de furie înăbușită și suferință. 

— Și Bastien se număra printre sacrificiile tale, întreb, sau a 
fost doar o crimă gratuită? 

O lovesc cu palma în claviculă. Colierul din gheare de urs i se 
înfige în piele. Mai face Câțiva pași înapoi, năucită. 

— ȘI tu voiai să-l omori la un moment dat, îmi răspunde. 

— Pentru că tu m-ai învățat că nu există altă cale. 

Următorul meu atac n-o mai ia prin surprindere. Întinde picio- 
rul și lovește cu îndârjire. O apuc de gambă, înainte să mă atingă, 
și o rotesc cu putere. Se răsucește și se izbește cu burta de pod. 

Deasupra mea, bufnița scoate un țipăt. Pare să mă felicite. Nici 
măcar Sabine nu-mi mai strigă să mă opresc. 

Stau în picioare, peste mama. Se târăște, ținându-se de picior. 

— Chiar dacă mă omori, nu-l mai aduci pe Bastien înapoi, 
spune. N-ai idee de câtă perseverenţă e nevoie pentru asta. 

— Nu te omor, îi răspund calm. Dar îţi voi lua toate oasele 
de har de pe tine și le voi arunca în hău. N-o să mai ai puterea să 
faci rău cuiva. 

Geme în momentul în care întind mâna spre coroana din ver- 
tebre și craniu. 

— Stai, Ailesse! Nu e nevoie să faci asta! 

Se ridică repede, protejându-și piciorul vătămat. Aruncă o pri- 
vire peste umăr. Praful negru începe să se împrăștie. Se citește 
groaza în ochii ei. 

— N-a venit, murmură. Tyrus mai vrea o jertfă. 

O fixez cu o privire tăioasă, provocând-o să mă trimită pe 
Poarta lui. 

Scoate un icnet și se uită brusc în spatele meu. 

— Dă-i drumul lui Sabine imediat! 

Îmi bubuie inima în piept. Mă răsucesc. Dar Cas nu o ame- 
nință pe Sabine. El e încă prins în strânsoarea ei și pare la fel de 
nedumerit ca mine. 

Cineva mă trage de buzunarul rochiei și îmi pierd echilibrul. 
Mă întorc și mama mă apucă de umeri. 

— Nu! 

Mă azvârle câțiva metri mai încolo, dar nu înspre Poartă, ci în 
cealaltă parte. Mă lovesc cu spinarea de pod. Îmi zvâcnesc omo- 
plaţii când ridic capul și mă pregătesc de un nou atac. Dar mama 
rămâne pe loc. 

Ține în mână fluierul de os. 


a. i E 
— Îmi pare rău, Ailesse! 

Se citește căința în ochii ei negri, dar chipul îi e rece ca gheața. 
Aruncă punguța cu oasele mele de har și o ia la fugă în ciuda glez- 
nei rănite. Trece pe lângă Bastien și se repede spre vâltoarea de 
praf a Porții lui Tyrus. 

Mi se taie respirație. 

— Oprește-te, mamă! 

Mă ridic și țâșnesc după ea, cu sângele clocotindu-mi în vene. 

Poarta începe să se închidă, dar cântecul răsună mai tare. În- 
cordez mușchii și înalt un zid care să mă protejeze de ispita Infer- 
nului. Mi se strânge inima când sar peste trupul neînsuflețit al lui 
Bastien, dar continui să alerg mai repede ca niciodată. Din câțiva 
pași, o prind pe mama din urmă. 

Întind mâna spre ea. 

— Nu face asta, te rog! 

N-ar trebui să-mi pese că mă părăsește, că își sacrifică viața 
pentru o persoană pe care o iubește mai mult. Dar îmi pasă. Elara, 
mi-e martoră că îmi pasă. 

Nu reușesc s-o apuc la timp. Își ia elan din pământ și face un 
salt nemaivăzut. Părul îi flutură ca un râu negru în timp ce zboară. 
Prin aer. Prin praf. Prin Poartă. 

Praful se spulberă ca și când ar fi intrat printr-un geam. Nu 
revine la forma ușii arcuite. Cade în hău, ca un torent negru și 
scânteietor. 

Mă prăbușesc în genunchi. 


— Mamă! 


Sabine 


MĂ UIT LA PERETELE UNDE ACUM O SECUNDĂ ERA 
vârtejul de praf negru. A dispărut și lucirea argintie a Porții Elarei. 
Îmi tremură cuțitul la gâtul lui Casimir. Nu-i pot da drumul, nici 
măcar pentru a-mi șterge lacrimile. Mamă. Cum e posibil să mă 
apese o asemenea mâhnire? De când mă știu, Odiva a fost foarte 
atașată de mine. N-am înţeles de ce — până acum trei zile. N-am 
apucat s-o urăsc... sau să-i ofer un loc în inima mea. lar acum s-a 
dus, ultimul ei sacrificiu zadarnic. 

Ailesse se răsucește încet dinspre perete. Cu o mână apucă un 
smoc de păr din cap, pe cealaltă o ţine moale pe lângă corp. Ni se 
intersectează privirile. Îi tremură bărbia. Îmi doresc nespus să alerg 
la ea și s-o las să plângă pe umărul meu. 

— Lasă-mă să merg la ea! mă imploră Cas, în ciuda întâmplă- 
rilor stranii la care a asistat astă-seară. Lasă-mă s-o alin! 

Nu apuc să-l ameninț să tacă, pentru că Ailesse oftează adânc 
și închide ochii. 


— Of, Sabine... de ce l-ai adus aici? 

Nu răzbate niciun pic de furie din glasul ei, ci doar o nesfârșită 
oboseală. 

— Du-l de aici, te rog! 

Mă încrunt. Vrea să plec? 

— Dar... 

Se uită la Bastien și se prăvălește la pământ, suspinând de durere. 

— Mama l-a omorât, deși știa că nu e... 

Își îngroapă fața în palme, refuzând să pronunţe cuvântul 
„amourt”, 

Oare dă vina pe mine pentru moartea lui Bastien? Nerecunoș- 
tinţa ei îmi sfâșie inima. 

— N-ai idee cât m-am zbătut să... 

Închid gura și aștept câteva clipe să-mi mai treacă furia. 

— Voiam să te salvez, Ailesse. Din noaptea în care te-au răpit, 
ăsta a fost singurul meu gând. N-am știut că te-ai răzgândit. 

Ridică ochii la mine. Sunt roșii de plâns. 

— N-aveai de unde să știi. lartă-mă! Nu ai tu nicio vină, Sabine. 

Dar am, chiar dacă n-am intenţionat nicio clipă să o fac să sufere. 

— Știu că ai încercat să mă salvezi. Nu știu cum... dar te-am 
văzut, continuă îngândurată. Era ca un vis. Mi-ai dat speranță 
atunci când aveam mai mare nevoie de ea. 

Îmi aruncă un zâmbet cu buze tremurătoare. E stins și fugitiv, 
dar sincer recunoscător. Mi se ia o piatră de pe inimă. 

Cas trage aer în piept, vrând parcă să spună ceva, dar îi apăs 
cuțitul la gât. 

Nu știu ce să fac cu el. Dacă-l las să plece, Ailesse va trebui să-i 
dea de urmă cândva. 

— Îmi dau seama că e un moment greu pentru tine, spun ezi- 
tant, dar trebuie să ne ocupăm de Cas... Casimir. 

Mă corectez repede. Nu vreau ca Ailesse să-și imagineze că 
suntem amici. 

— Poftim cuțitul ritualic, adaug. 

Venele de la gâtul lui Cas se umflă și pulsează sub tăișul cuţitu- 
lui. Încearcă să apuce mânerul și să-l îndepărteze, dar nu se poate 
măsura cu forța mea. 

Ailesse nu mă mai aude. Se uită la colierul de la gâtul meu — co- 
lierul ei. Deodată, medalionul din os de șacal pare să atârne ca un 
bolovan. 

— Ţi-ai săvârșit ritul de trecere? mă întreabă. 

Se citește dezamăgirea pe chipului ei. E invidioasă pe mine? Nu 
m-a invidiat niciodată până acum. 

— Ţi-ai ucis iubitul? 

— Nu! 

Numai gândul acesta și mă dezgustă, deși a fost cât pe ce să-l 
ucid pe al ei. Acum regret că n-am făcut-o. 

Ailesse își mușcă buza tremurândă. 

— Înseamnă că n-ai întâlnit persoana pe care ţi-e scris s-o iu- 
bești. Chiar dacă nu ţi-au ales-o zeii. 

Își șterge lacrimile. 

— Aș vrea..., murmură. Aș vrea să-mi înţelegi durerea. Am 
nevoie de tine, Sabine. Nu știu cum aș putea îndura asta singură. 

Mi se împăienjenesc ochii când o văd izbucnind iar în lacrimi. 

— Nu ești singură, spun și-i răsucesc brațul lui Cas la spate. 
Înteleg ce simți. Am avut nevoie de o voinţă de fier ca să nu-mi 
pierd speranţa că încă trăiești când Odiva ne-a anunțat că ai murit. 

Ailesse se încruntă. 

— Poftim?! 

Toate emoțiile care m-au mistuit în ultima lună revin în forță. 
Încerc să le stăpânesc, dar Ailesse e cea care m-a îmbărbătat mereu. 

Clațină abătută din cap. 

— Of, Sabine... îmi pare nespus de rău că te-a făcut să suferi! 

Nu spune că vorbele mele o rănesc, probabil, la fel de tare. 

— Poate că dragostea pe care ţi-o port nu e cea despre care 
vorbeşti, dar asta nu înseamnă că nu e la fel de puternică, spun, 
după care trag aer în piept. Suntem surori, Ailesse. 

Face un pas înapoi și mă studiază cu o figură serioasă. 

— Ce tot spui? 

Ridic din umeri și încerc să zâmbesc. 

— Ce-i drept, avem taţi diferiți. 

Izbucnește într-un râset scurt. 

— Imposibil! exclamă, dar îi văd durerea tot mai adâncă pe 
măsură ce adevărul prinde rădăcini în mintea ei. 

Mă blestem în gând. De ce m-am gândit că vestea asta o va 
înveseli? 

Un sunet stins vine dinspre mijlocul podului. Un sunet de durere. 

Ailesse încremenește și ochii îi strălucesc de speranță. 

— Bastien! 

O iala fugă spre el, fără să se uite pe unde calcă. Sub paşii ei se 
formează crăpături fine. 

Bastien deschide ochii și întoarce capul spre ea. 

Calcarul geme. Crăpăturile se întind. Se lărgesc. 

Îmi sare inima din piept. 

— Pleacă de-acolo, Ailesse! 

Se uită în jos. Răsună bubuitul unui tunet. Dar nu se vede 
niciun fulger. 

Marginea podului se desprinde — o fâșie de o jumătate de 
metru pe toată lungimea lui. 

Ailesse cade. 

— Nu! țip. 

Îi dau drumul lui Casimir și alerg cât mă ţin picioarele. Bastien 
se întinde după Ailesse, murmurându-i numele. 

Ailesse se ține cu mâinile de marginea ruptă. Arunc cuțitul ri- 


tualic și iau de jos punguţa cu oasele ei de har. Nu mă opresc din 

alergare. Energia ciudată pe care o avea Ailesse când și-a înfruntat 
mama s-a evaporat. 

Se târăște peste marginea podului și se sprijină în coate. Tre- 
mură toată, ținându-se doar în brațe. Strânge din dinți și se uită 
fix la Bastien. 

Pârrri 

O bucată de calcar, de aproape un metru, se rupe din pod. 
Se izbește de piciorul lui Ailesse. Braţele i se hârșâie de piatră și 
alunecă. Printr-o minune, găsește ceva de care să se agaţe. Se ţine 
doar în degete. 

Mi se ridică sângele la cap. 

— Tine-te bine! 

Cineva îmi smulge punguța cu oase de har din mână. Întore 
capul și dau cu ochii de Cas. Și-a scos sabia și o îndreaptă amenin- 
ţător spre pieptul meu. 

— Ai de gând să i le furi, cum le-a furat și mama ei? 

— Dă-mi-le înapoi! Oasele o fac mai puternică. 

— Oasele? 

N-am timp de explicații. 

— Te rog, are nevoie de ele! 

Ailesse scoate un țipăt de epuizare. Eu și Cas tresărim și ne 
întoarcem spre ea. I s-a sfâșiat rochia în dreptul piciorului stâng. 
Îi curge sânge din genunchi. Geme și se trage în sus, sprijinindu-se 
iar pe coate. 

— Ailesse... 

Glasul lui Bastien e stins, dar îl aud. Următoarele lui cuvinte 
sunt acoperite de un strigăt de luptă. 

Cei nouă soldați ai lui Cas dau năvală în grotă, cu săbiile gata 
de atac. Unul dintre ei are o săgeată în arc, ațintită spre Bastien. 

— Nu trage! strig. Spune-le să plece, Cas! Trebuie s-o ajut pe 
Ailesse! 


Băiatul îmi aruncă o privire necruțătoare. 

— Arestaţi-o pe Sabine! le ordonă oamenilor lui. 

Trece pe lângă mine. Alerg după el. Bastien e cel mai aproape 
de Ailesse și se târăște agonizant de încet către ea. 

Cizmele tropăie și se apropie de piciorul podului. 

— Staţi pe loc! le strig soldaților. Podul e prea șubred. 

Încă două crăpături se cască în mijlocul lui. 

— Se sfărâmă dacă urcați pe el! 

Alerg să-i opresc. 

— Vin acum! îi strigă Cas lui Ailesse. 

Soldaţii nu mă ascultă. Alerg direct spre săbiile lor. Înainte să 
mă străpungă, fac un salt și zbor peste ei cu harul rândunicii de 
noapte. Se uită toți la mine, înmărmuriți. 

Aterizez, mă răsucesc și mă uit după Ailesse. A reușit să urce 
cu totul pe pod. Se târăște spre Bastien. Piciorul rănit lasă o dâră 
de sânge în urma ei. 

Soldaţii se năpustesc spre mine. Alerg câțiva metri pe polița de 
pe marginea gropii, ca să-i atrag cât mai departe de pod. ÎI las pe 
cel mai rapid dintre ei să mă prindă din urmă. În clipa aceea, mă 
răsucesc în viteză și sar peste el. Mă folosesc de forţa și răutatea șaca- 
ului și îi trag un pumn în spate, chiar în dreptul rinichilor. Bărbatul 
scoate un geamăt și scapă sabia din mână. Mă arunc după ea, dar alt 
soldat o dă la o parte cu piciorul. 

Mă retrag și o caut din nou pe Ailesse din priviri. N-a reușit să 
ajungă la Bastien. Se zbate să scape de Cas, care o ridică în brațe. 

Sar în picioare în momentul în care se apropie și alți soldați. 

— Bastien! 

O fată cu părul blond apare dintr-o deschizătură de lângă tunel. 
Mi se pune un nod în gât. E fata cu care m-am bătut la Castelpont. 

Bastien întoarce capul spre ea, galben la față ca ceara. Mai cade 
cineva prin deschizătură. Celălalt prieten al lui Bastien. I se stinge 


felinarul în momentul în care se rostogolește pe jos. 

Un soldat voinic se repede la mine. Iau o torță de pe peretele 
poliţei. ÎI lovesc cu ea peste sabie și i-o zbor din mână. 

Prietenii lui Bastien au urcat pe pod și aleargă spre el. 

Doi soldați se despart de grup și mă atacă din ambele părți. 
Torța mea se învârte ca o moară de vânt în timp ce mă rotesc și 
lovesc ca să-i ţin la distanță. 

Prietenii lui Bastien îl ridică pe brațe. Brațele îi atârnă moi. În- 
cearcă să se uite după Ailesse, care îl strigă deznădăjduită. Pumnii 
ei furioși încetează să-l mai lovească pe Cas. Îi tremură pleoapele. 
Piciorul rănit îi sângerează în continuare. Capul îi cade pe umărul 
lui în clipa în care leșină. 

Un soldat îmi zboară torţa din mână. Două brațe puternice se 
încolăcesc în jurul meu. Mă zvârcolesc ca un animal turbat. Alte 
patru mâini mă apucă de mâini și picioare și mă imobilizează. 

Jules și Marcel coboară repede de pe pod și îl cară pe Bastien 
în tunel. 

Încerc să mă eliberez, dar nici măcar harurile mele nu se pot 
măsura cu forța a cinci bărbați. 

Sângele de la genunchiul zdrobit al lui Ailesse se prelinge pe 
mâneca lui Cas. Băiatul o mângâie pe păr, coboară de pe pod și îmi 
aruncă o privire de gheață. 

Strâmb din gură. Îmi dezvelesc dinţii. Inima îmi bate nebu- 
nește. Șacalul din mine vrea să-l ucidă. Îi îmbrăţișez setea de sânge. 

— Scoateţi-i colierul! le ordonă Cas soldaților lui. 

Briand întinde mâna spre mine. Mă zbat în zadar când îmi 
desface colierul de la gât. O moleșeală nespusă mi se revarsă în 
mușchi. 

Am rămas fără oasele de har. 

Ceilalți soldați îmi dau drumul. Briand mă ridică în brațe și 
îi urmează pe Cas și tovarășii lui prin tunel și, de acolo, pe scara 


lungă care duce la suprafaţă. 

Când ieșim prin trapă, sunt încă sleită de puteri. Briand mă lasă 
jos, dar nu reușesc să mă țin pe picioare. Tocmai când se pregătește 
să mă ia în brațe din nou, văd un licăr de aripi prin fața ochilor. 

Bufnița se năpustește spre noi, cu un țipăt strident. 

Scot un oftat de exasperare. Ce mai vrei de la mine? Am făcut tot ce 
mi-a stat în putință ca s-o salvez pe Ailesse. 

Pasărea se rotește în aer și vine direct spre faţa mea. Briand 
scoate pumnalul. 

— N-o răni! strig. 

Bufnița flutură din aripi și se ferește. Țipă din nou și se avântă 
spre înaltul cerului. 

Mi se limpezește mintea deodată. Înţeleg ce voia să-mi spună: 
n-am făcut tot ce mi-a stat în putință. Și nici n-am nevoie de oa- 
sele de har pentru asta. Singurul motiv pentru care corpul meu se 
resimte e pentru că le-am pierdut foarte brusc. Chiar și fără să le 
am la gât, știu ce înseamnă să fiu agilă ca salamandra, rapidă ca 
rândunica de noapte și puternică precum șacalul. 

Un fior de speranță mi se strecoară în suflet. Trag adânc aer 
în piept. 

O să găsesc o cale să scap. O să-mi recuperez oasele de har și-o 
să mă întorc după Ailesse. 

O s-o salvez. 


De data asta, nu mai dau greș. 


o4 
Ailesse 


MĂ TREZESC CU INIMA PLINĂ DE AMĂRĂCIUNE. 
Deschid ochii și descopăr o lumină orbitoare, apoi îi închid la 
loc. Strâng brațele peste durerea ascuțită din pântec. N-am văzut 
soarele de treizeci de zile — din ziua ritului meu de trecere —, și nici 
nu-mi doresc. Am pierdut-o pe mama. L-am pierdut pe Bastien. 
Nu știu dacă a scăpat cu viață sau nu. 

Încleștez pumnii. Nu mai pot zace aici. Trebuie să-l găsesc! 

Dau pătura la o parte și mă ridic în fund. Mă trece un junghi 
prin tot corpul. Inspir adânc și ridic cămașa de noapte. Genun- 
chiul mi-e legat cu un bandaj de pânză. Merde! Uitasem că m-am 
rănit la genunchi. Sper totuși să mă pot sprijini pe el. 

Strâng buzele și cobor ambele picioare din pat. Mă uit bine în 
jur, căutând ceva de care să mă ţin. 

Mă aflu într-un dormitor împodobit cu o mulțime de orna- 
mente. Nici măcar camera plină de blănuri a mamei de la Château 


Creux nu se compară cu el. Șemineul e o capodoperă sculpturală, 

mobilierul e dintr-un lemn negru și lucios, iar pereţii din piatră 
sunt acoperiți cu tapiserii stacojii. 

Mă trag până la stâlpul patului și mă ridic, sprijinindu-mă pe 
piciorul nevătămat. Mă țin de spătarul unui scaun din apropiere și 
ţopăi, gemând de câte ori îmi zgâlțâi genunchiul. De acolo mă rea- 
zem cu mâinile de capătul mesei, apoi mă opresc și mă uit la fereastra 
mare, aflată la trei metri distanță. Însre ea și masă nu se află nimic. 

Trag aer în piept și mă pregătesc pentru durerea inevitabilă 
care va urma. Calc pentru prima oară pe piciorul beteag. 

O sută de cuțite mi se înfig în genunchi. Țip și mă prăbușesc 
pe podea. 

Se deschide imediat ușa. Casimir. Îmi umflu nările. Întore pri- 
virea de la el și-mi înăbuș un nou țipăt de durere. 

Mă ridică în braţe și mă duce înapoi în pat. 

— Nu te sfătuiesc să sari de la fereastră. Sunt treizeci de metri 
până la râul de dedesubt. 

Mă pune jos și fac o grimasă în momentul în care mă apasă 
ușor pe genunchi. 

— Te rog să fii atentă! Nu ţi s-a sudat încă osul. 

Trage un scăunel și se așază lângă mine. Durerea se mai domo- 
lește și pot din nou să respir. 

— Unde suntem? întreb, uitându-mă la baldachinul de catifea 
de deasupra capului. Asta nu e o cameră de soldat. 

— Suntem la Beau Palais. 

Ridic din sprâncene. 

— Locuiești aici? 

Încuviinţează din cap, cu o figură rușinată. 

— Sunt, ăăă, delfinul. 

Prinţul moștenitor? În prima clipă nu-l cred, apoi îi observ 


hainele elegante și inelul cu diamant de pe deget. 

— De ce purtai uniformă militară aseară? 

Ridică din umeri. 

— Moștenitorul tronului trebuie să cunoască arta războiului. 

Nu-mi găsesc cuvintele. Moștenitorul regatului Galliei de Sud 
e iubitul meu? Ce-a fost în mintea zeilor când l-au ales? 

— Stai comod? întreabă Cas îmbujorat. Le-am rugat pe came- 
riste să te schimbe în cămașă de noapte. 

Puțin îmi pasă de haine. 

— Unde-i Sabine? 

Mi-e dor s-o revăd, dar mă doare sufletul. Nu e o simplă 
Leurress pe care mama o plăcea mai mult decât pe mine; e fiica pe 
care mama o iubea mai mult. Nu e vina lui Sabine, dar tot îmi stă 
ca o piatră pe inimă. 

Casimir se scarpină în părul lui blond-roșcat. 

— Care-i ultimul lucru pe care ţi-l amintești despre ea? 

Mă concentrez, dar am mintea înceţoșată. 

— Se lupta cu soldații tăi. 

Încuviințează din cap și își frământă agitat degetele. 

— A reușit să fugă. 

Răsuflu ușurată. E un motiv de bucurie. 

Casimir mă privește tandru. 

— Nu mi-am putut lua ochii de la tine când erai pe podul 
ăla, mărturisește. N-am mai văzut pe cineva să lupte așa, spune, 
trecându-și degetele prin colțul buzelor. Puterile tale au legătură 
cu oasele din punguţa pe care o purtai la gât, nu-i așa? 

Văzând că mă încrunt, adaugă repede: 

— Ţi-au slăbit forțele imediat ce ţi-a luat-o mama ta. 

— De unde știi ce e în punguță? 

— Pentru că... a fost la mine, ca nu cumva să dispară. 

— A fost? 


Se uită stânjenit prin cameră. 

— Din păcate, am pierdut-o când ne întorceam la Beau Palais. 

Mă uit în ochii lui albaștri și nu cred nimic din ce-mi spune. 

Își drege glasul. 

— Ce era furtuna aia de praf în care a sărit mama ta? N-am 
crezut niciodată în vrăji, dar nu găsesc altă explicație. 

Ridic din umeri. 

— Nici eu nu înțeleg. 

E rândul lui Casimir să se uite lung la mine. 

— Nu sunt dușmanul tău, Ailesse. 

Chiar își imaginează că putem fi prieteni, după tot ce s-a în- 
tâmplat aseară? 

— Nu pot să rămân aici. 

— Trebuie să ți se vindece piciorul. 

Ce bine era dacă aveam harul salamandrei lui Sabine! 

— Nu. Pot. Să. Rămân. 

Strânge din dinti. 

— Din cauza lui Bastien Colbert? întreabă, abia stăpânindu-și 
un pufnet disprețuitor. E un hoţ și-un nelegiuit. 

— Nu mă interesează! 

Casimir se încruntă la auzul tonului meu tăios. Dă să spună 
ceva, după care clatină din cap și lasă privirea în pământ. 

— Ştiai că tata e pe moarte? murmură, mângâindu-și inelul cu 
diamante. Într-o lună, cel mult două, o să se stingă. 

Ridică ochii la mine. Se citește tristețea și regretul în ei. 

— Sunt unicul lui moștenitor. Nu știu dacă sunt pregătit să 
fiu rege. 

Mă foiesc, cuprinsă de o milă inexplicabilă. 

— Îmi acorzi o șansă, Ailesse? întreabă. Aceeași șansă pe care 
i-ai acordat-o băiatului care te-a răpit. 

Mi se pune un nod în stomac. 


— Nu-l amesteca pe Bastien în toată povestea asta! 

Singurul motiv pentru care Casimir mă dorește este pentru că 
nu-și poate scoate din minte cântecul sirenei pe care l-a auzit acum 
o lună. Vraja ar fi trebuit să se rupă în momentul în care oasele 
mele de har au fost dezgropate de sub Castelpont. Cu toate aces- 
tea... e iubitul meu. Zeii vor să-i acord o șansă. 

„Zeii n-au nicio legătură cu noi”, îmi revin în minte vorbele lui 
Bastien. „Nu suntem obligați să le facem jocurile.” 

Dar m-am lăsat deja prinsă într-unul. Am pierdut prima în- 
fruntare cu Tyrus. Aș fi intrat pe Poarta lui, dacă mama nu îm- 
plânta cuțitul în spatele lui Bastien. 

Mi se pune un nod în gât și încerc să-mi înăbuș durerea. 
Imaginea lui Bastien întins pe pod, într-o baltă de sânge, mi-e 
încă întipărită în minte. Oare Jules și Marcel au găsit o soluție 
să-i închidă rana? Mă rog la zei să-i cruțe viața, dar mă opresc. 
Nu pot să mă mai rog pentru Bastien. Nu vreau să le dau motiv 
lui Tyrus și Elarei să-l chinuiască ca pe bărbatul pe care l-a iubit 
mama. Acela a sfârșit în Infern și n-o să le permit zeilor să-l 
înlănțuie pe Bastien. 

— Rămâi cu mine? întreabă Casimir și îmi strânge mâna cu 
tandrețe. 

Mă rod remușcările, așa că nu mi-o retrag. El nu știe că n-o 
să-i pot oferi niciodată un moștenitor. Nici măcar n-am de gând 
să încerc. N-o să-mi îngădui să mă atașez de el. Peste unsprezece 
luni e sortit să moară, dar îl voi ucide mai devreme, înainte să mă 
omoare pe mine legătura noastră de suflet. 

Îmi curm gândurile haine. Dacă-l omor, e ca și cum l-aș fi ucis 
pe tatăl lui Bastien. Cum aș putea să fac asta când eu și Bastien 
ne-am agăţat de speranța că putem rupe legătura noastră de su- 
flet — legătură pe care, în realitate, o împart cu Casimir? 

Strâng din dinți. N-o să mă las până ce nu găsesc dezlegarea. 


Piciorul o să mi se vindece, iar atunci voi părăsi acest loc. 

Tu nu lipsesti de lângă mine, Bastien. Eu nu lipsesc de lângă tine. 

Trag aer în piept cu nesaț. Trebuie să cred că trăiește. Voi găsi 
o cale de a fi din nou împreună — nu într-o ascunzătoare, ci într-un 
loc unde să ne putem plimba sub clar de lună, fără morţi pe urmele 
noastre și fără un blestem care să atârne peste noi. 

Casimir îmi dezmiardă mâna cu degetul mare, așteptând un 
răspuns. 

Radic ochii. 


— Da, îi răspund în șoaptă. 


313 


Bastien 


GEM ȘI-MI ÎNGROP CAPUL ÎN PERNĂ ÎN MOMENTUL 
în care Birdine îmi înfige acul în spate din nou. 

— De câte cusături e nevoie? 

— Încă două, îmi răspunde sec. Trei, dacă te mai zvârcolești 
mult. Nu sunt croitoreasă. Îmi mai tremură mâinile. 

Jules pufăie și se plimbă agitată pe lângă pat. Ne aflăm în ca- 
mera închiriată de Birdine deasupra unei cârciumi din cartierul 
bordelurilor. Era prea riscant să ne mai ascundem în catacombe. 

— Trebuie să mă fi lăsat pe mine să te cos, Bastien, zice 
Jules. 

Strâng din dinți când Birdine înnoadă firul. 

— N-aveam chef să mă aleg iar cu febră, rostesc, cu vocea ră- 
gușită de oboseală. Sau cu o cicatrice ca cea de pe coapsă. 

— De ce? Nu-ţi plac buzele țuguiate, ca de pește? rânjește 
Jules. 


— Ce amuzant! 

Soarele dimineţii pătrunde prin fereastra micuță și mă bate di- 
rect în ochi. Mă uit printre pleoapele mijite și mă foiesc încet pe 
salteaua plină de cocoloașe. Vreau să mă întorc în întuneric. Aș 
înfige cuțitul în Odiva înainte să pună piciorul pe podul sufletelor. 
L-aș omorî pe ticălosul care mi-a răpit-o pe Ailesse. 

La început, nu l-am recunoscut, fiindcă purta uniformă mili- 
tară. Dar mi-am dat seama repede cine e. Casimir Trencavel. Îmi 
înăbuș un râset amar. Iubitul lui Ailesse nu e nimeni altul decât 
moștenitorul tronului. 

Se aud trei bătăi în ușă. Apoi una. Apoi două. 

Codul lui Marcel. 

Birdine sare în picioare și trage firul odată cu ea. 

— Ușurel! gem. 

— Scuză-mă, Bastien! exclamă ea. 

Jules dă ochii peste cap și se duce la ușă. O descuie și intră 
Marcel, cu un săculeț pe umăr. Se uită la Birdine și obrajii fetei se 
îmbujorează mai tare. 

— Cui i-e foame? întreabă el vesel. 

Jules clatină din cap. 

— Tu nu ești niciodată indispus? 

Marcel strânge din buze și pare să mediteze. 

— N-are importanţă, oftează Jules. 

Băiatul pune săculețul pe masă și se apucă să scoată mâncarea 
din el — două pâini de secară, o felie de brânză și patru pere. 

— Nu le-am furat, în caz că vă întrebaţi. Birdie și-a cheltuit 
banii câștigați din greu ca să ne ofere această masă. 

Birdine zâmbește cu gura până la urechi și își dă un cârlionț 
după ureche. 

— Bucuraţi-vă acum. Nu știu cât o să mai pot hrăni patru guri. 


Jules vine spre ea și-i aruncă o privire tăioasă. 

— Haideţi, spune ea și-i face semn lui Marcel cu degetul mare. 
Jules o suportă pe Birdine pentru că ne ajută în momentul acesta. 
— Mâncaţi ceva. Termin eu aici. 

Merde! Îmi îngrop din nou fața în pernă. 

Birdine și Jules fac schimb de locuri, iar eu mă pregătesc de în- 
țepătura violentă care va urma. Simt doar o pișcătură. Întorc capul 
și mă uit mirat la Jules. 

— Ce te miri? spune ea și trage acul. Pot să fiu și blândă când 
vreau. 

E un început pentru toate. 

— Cât de gravă e? 

Jules oftează prelung. 

— N-o să-ți mai foloseşti picioarele, iar din ce spune Marcel, 
pierderea de sânge pe care ai suferit-o ţi-a afectat iremediabil creierul, 
răspunde ea și îi apare un zâmbet pe buze. Dar o să scapi cu viață. 

— Bine că pot să mișc degetele de la picioare, altminteri te mai 
și credeam. 

Înnoadă firul. 

— O să te faci bine, Bastien. Dar trebuie să aibă răbdare; o să 
dureze până te vindeci. N-o să se întâmple peste noapte. 

Mă prăbușesc cu pieptul pe saltea. 

— Până când mă pun eu pe picioare, Ailesse poate să... 

Nu-mi pot duce gândul la capăt. Îmi mușc buzele ca să nu mai 
tremure. 

— Ea e în stare mai gravă decât mine. Și nu poate pleca de la 
Beau Palais după bunul plac. 

Umblă vorba că regele nu mai are mult de trăit. Dacă prințul 
Casimir își închipuie că poate s-o facă pe Ailesse regina lui... Mo- 
totolesc cearșaful în pumni, copleșit-de furie. 


Jules taie firul cu foarfeca și-mi pune o mână pe umăr. 

— Nu știu dacă mă crezi sau nu, dar și eu vreau s-o salvez pe 
Ailesse. Îi datorez asta. 

Mă uit atent la prietena mea. Are ochii înfundaţi în orbite și e 
chiar mai palidă decât mine. 

— Cât crezi că a stat Înlănțuitul în tine? întreb timid. 

Ailesse spunea că Înlănţuiţii pot să mănânce sufletele oameni- 
lor, să le fure Lumina. 

— Poate reușim să ne dăm seama împreună cât de mult... 

Jules se întunecă la față. Se ridică brusc și își dă coada împletită 
pe spate. 

— Doar ce ţi-am cusut rana, Bastien. Odihnește-te! 

— Dar... 

Își pune mâinile-n sân. 

— Nu vreau să discut despre asta. 

Oftez și încuviințez din cap. 

— Bine! 

Probabil nici măcar nu poate răspunde la întrebarea cea mai 
importantă — dacă îţi poți recăpăta Lumina pierdută. 

Trei bătăi în ușă. 

Încremenim toți. 

Încă o bătaie. Apoi două. 

Codul lui Marcel. Din nou. 

Jules scoate cuțitul. Birdine se trage mai aproape de Marcel. 
Marcel se străduiește să ia o figură bravă. Mă ridic în fund și îmi 
zvâcnește tot spatele de durere. 

— Cine e? strigă Jules, apropiindu-se tiptil de ușă. 

Nu primește niciun răspuns. 

Se întoarce spre Marcel. 

— Te-a urmărit cineva? 


— De unde să știu eu dacă m-a urmărit cineva? 

— Eu aș ști dacă mă urmărește cineva. 

Mi se învârte capul. Nu lesina, Bastien! Sunt încă ametit din cauză 
că am pierdut foarte mult sânge. 

Cioc, cioc, cioc. 

Cioc. 

Cioc, cioc. 

Jules îmi aruncă o privire întrebătoare. Încuviințez din cap și 
încleștez pumnii. 

Ea strânge bine mânerul cuţitului. Descuie ușa încet și o 
întredeschide. 

— Merde! 

Face un salt în spate în momentul în care o siluetă cu pelerină 
trântește ușa de perete cu piciorul. 

Înainte ca vreunul dintre noi să reacționeze, din pelerină iese 
o mână. Apucă cuțitul lui Jules. ÎI azvârle în cealaltă parte a 
camerei. 

Buf! Vârful cuţitului se înfige în perete, chiar în spatele meu. 
Mă trec fiori prin tot corpul. 

— Nu vreau să mă bat cu niciunul dintre voi! rostește silueta 
cu o voce de femeie. 

O voce care mi-e cunoscută. 

— Păcat, spune Jules și se repede la ea. 

— Oprește-te! strig, deși vizitatoarea se fereşte cu ușurință de 
lovitura ei. Mi-e prietenă. E prietena lui Ailesse, specific. 

Jules se încruntă. 

Vizitatoarea face trei pași sprinteni în cameră și își dă jos gluga 
de pe cap. Cârlionţii negri îi tremură în jurul feței. Doi ochi mari 
și căprui se uită la mine. 

— Bună, Bastien! 

Legăn din cap, chinuindu-mă să stau drept. Am impresia că-mi 


arde tot spatele. 

— Bună, Sabine! 

Fata ridică fruntea. 

— Am venit să te anunț că prințul Casimir a răpit-o pe Ailesse. 
— Eram de faţă când s-a întâmplat, spun și scrâșnesc din dinți. 
Sabine duce mâna la colierul cu oase de har și inspiră adânc. 


— Am venit să vă cer ajutorul. 


Multumiri 


A FOST O AVENTURĂ MINUNATĂ SĂ NĂSCOCESC 
această poveste și s-o transform într-o carte frumos cizelată. Le sunt 
profund îndatorată tuturor celor care m-au ajutat la realizarea ei: 

Agentului meu, Josh Adams, care a văzut o scânteie de geniu 
în lungile și întortocheatele noastre discuţii telefonice despre fol- 
clorul francez, îndrăgostiți născuţi sub o stea potrivnică, magie de 
oase și Călăuzele morților. 

Redactorului meu, Maria Barbo, care a crezut în Ailesse, Sa- 
bine și Bastien de la bun început. Prin vrăjitoriile tale caracte- 
ristice, le-ai adus la lumină neliniștile, demonii și dorințele. Am 
încredere deplină în tine! 

Lui Stephanie Guerdan, asistenta de geniu a Mariei, mediato- 
rul nostru de nădejde, care ne oferă sfaturi editoriale nepreţuite și 
îndeplinește o multitudine de sarcini mărunte, dar esenţiale. 

Editoarei mele, Katherine Tegen, și echipei sale nemaipome- 
nite de la KT Books/HarperCollins. Vă mulțumesc că mi-ați ofe- 


rit un cămin și că mă sustineti în continuare! 

Incredibilei echipe de design: directorii artistici, Joel Tippie și 
Amy Ryan; și Charlie Bowater, care a realizat o copertă de excep- 
ţie. Sunt îndrăgostită de creaţiile voastre. 

Soţului meu, Jason Purdie, pentru că mi-ai respectat creativi- 
tatea și mi-ai oferit un mediu familial în care mă pot descătușa, și 
pentru că mă inspiri în continuare prin talentul tău teatral. 

Copiilor mei: Isabelle, pentru entuziasmul cu care a îmbrățișat 
această poveste; Aidan, pentru felul în care îmi aduce zâmbetul 
pe buze chiar și în cele mai tensionate momente; și Ivy, pentru că 
întrebările ei dificile m-au ținut ancorată în realitate. 

Prietenelor mele frantuzoaice, Sylvie, Karine și Agnés, care m-au 
înconjurat cu atenţia lor când eram o adolescentă rătăcită și singură, 
și mi-au insuflat o dragoste profundă pentru țara și cultura lor. 

Partenerelor mele critice și celor mai bune prietene, Sara B. 
Larson, Emily R. King și Ilima Todd, care mi-au făcut atacul re- 
chinului-tigru mai înfricoșător, viziunea asupra lumii create, mai 
limpede, iar personajele, mai ușor accesibile. 

Lui Bree Despain, pentru informaţiile și detaliile senzoriale pe 
care mi le-a împărtășit din călătoriile ei prin catacombele Parisu- 
lui. Într-o bună zi le vom explora împreună! 

Traducătoarei mele din franceză, Oksana Anthian, care mi-a 
finisat cuvintele franțuzești inventate până când au sunat natural 
și corect din punct de vedere fonetic. 

Mamei mele, Buffie, care m-a îmbărbătat și mi-a pus la dispo- 
ziţie un colț liniștit din casa ei de câte ori am avut nevoie să evadez 
pentru a-mi duce lucrarea la bun sfârșit. 

Tatălui meu scriitor, Larry, care a fost deja călăuzit în Viata 
de Apoi. Îti simt dragostea, sprijinul și inspirația în fiecare zi, tată! 

Prietenelor mele scriitoare, Jodi Meadows, Erin Summerill, 
Lindsey Leavitt Brown, Robin Hall și Emily Prusso, pentru încu- 

Tajari, brainstorming Ș1 rasete. 

Celor mai bune prietene din întreaga mea existență: Jenny Por- 
caro Cole (liceu), Colby Gorton Fletcher (amândouă am abando- 
nat școala de cosmetică... nu-mi cereți amănunte), Mandy Barth 
Kuhn (facultate), Amanda Davis (primii ani de după căsătorie), 
Robin Hall (vecină) și Sara B. Larson (colegă de breaslă). Pentru 
că această carte este în mare parte despre prieteni care ar face orice 
unii pentru ceilalți, trebuia să vă nominalizez. 

Celor nouă frați ai mei: Gavon, Matthew, Lindsay, Holly, Nate, 
Rebecca, Collin, Emily și McKay. Având în vedere cât de diferite 
sunt personalitățile noastre, e o minune că ne iubim și ne înțelegem. 
Vă mulțumesc că m-ați învățat ce înseamnă o famille adevărată! 

Și, nu în ultimul rând, lui Dumnezeu, sprijinul meu de nădejde 
și zeitatea perfectă. Zeii din cartea aceasta ar trebui să ia lecții de la 
Tine. Îți mulţumesc că m-ai învăţat să iubesc har cu har! 

DESCÂNTĂTOAREE DE OASE 

Fiind ultimele descendente ale unei străvechi familik de 
Fermecătoare, ele sunt singur ele care îi pot împieglica pe morți să-i 


vâneze Pe cei vii și să le ia Lumina. Însă puterealomde Aeălăuzi spir itele 


celor ráăposațiąspre Paradis. sau spre Infern presupune un sacrificiu. 
Zeii cer devotament absolut, iar asta înseamnă că Descântătoarele 
de Oase trebuie să plătească cu viața sufletului pereche. 


„ 

, Ailesse a fost pregătită încă din fragedă pruncie să devină 
conducătoarea Descântătoarelor de Oase. Dar, mai întâi, trebuie 
să îndeplinească ritul de trecere și să-l ucidă pe băiatul pe care i-a 
fost menit să-l iubească. 

Tatăl lui astien a fost ucis de o Descântătoare de Oase și, de 
atunci, caută să se răzbune. Însă ocazia de a o face se iveste prea / 
târziu. Ritualul lui Ailesse a început, iar acum destinele lor sunt 
întrepătrunse — în viaţă și în moarte. 


Sabine n-a avut niciodată curajul de a săvârşi munca 
Descon de Oase. Dar când cea mai bună prietenă a ei, 
Ailesse, e răpită, Sabine va face tot ce-i stă în putinţă pentru a 
rupe legătura dintre Ailesse și Bastien. Înainte ca tinerii să moară. 

Primul roman al unei noi și captivante serii fantasy aduce în 
fața cititorilor o poveste de dragoste născută sub o stea potrivnică, 


magie macabră și o trădare care are puterea de a spulbera legătura = 


dintre vii și morți. 


„Frumoasă, captivantă, mortală!” 


Fve ly n Sk Ve, 


autoarea seriei JOCUL COROANEI 

